ANNA JURGEN S 


ind 


L 


InINe 


) IROKEESIDE KASUPOEG 


[a a aa id 
EESTI RIIKLIK KIRJASTUS > TALLINN 
1 KA n A + 5 + 8 


Originaali tiitel: Anna Jürgen BLAUVOGEL WAHLSOHN DER IROKESEN Der 
Kinderbuchverlag Berlin 

Tõlkinud A. Ambus ja U. Kurvits 

Illustreerinud ü. Zimmermann 

Kaane kujundus ja frontispiiss H. Rooneem 


SEE RAAMAT SAI 1950. AASTAL 

ESIMESE AUHINNA 

SAKSA DEMOKRAATLIKU VABARIIGI 

HARIDUSMINISTEERIUMI i 

POOLT KORRALDATUD KIRJANDUSVÕISTLUSEL UUE 
LASTEKIRJANDUSE ALAL 


Mets oli seal algusest peale. Ta oli tekkinud koos maaga, ammu enne Inimest. Nendel 
iidsetel aegadel tahtis Suur Vaim kord teha rännaku läbi maailma, et oma tööd üte 
vaadata. Ta saatis välja valge linnu, kes taeva-alllkast veetllku üle maa laiali plserdas. 
Kõikjal, kuhu langesid piisad, tekkisid ojad ja jõed, mis läbisid metsa nagu sooned 


vahtralehte. Nendele maadele, kus polnud kuulda ei vee ega metsa kohisemist, Suur 
Vaim oma rännakut ei astunud. Kuid sääraste hulka ei kuulunud indiaanlaste maa, sest 
seal kasvasid juba aegade algusest peale puud nii tihedalt nagu rohi preerias. Loenda- 
matud suved ja talved veeresid üle metsa. Vähesed Indiaanlased, kes metsas elasid, ei 
häirinud selle olemasolu, ja loomad kuulusid metsa juurde nagu lehed puule. 

Kuid ühet päeval ilmusid valgenahallsed inimesed ja raiusid raudsete kirvestega auke 
metsa rohelisse vaipa, alguses küll väikesi ja vaevalt märgatavaid. Augud laienesid 
kiiresti nagu sügisene preeriatulekahju ja mets põgenes. Aga valged püsisid tema kannul 
ja puud tõmbusid tagasi kaugemale, kuni esimeste mäeahelikkudeni. Ka siin ei leidnud 
mets rahu, sest asunikud järgnesid, talle Juniataorgu, Alleghanyde ja Willsl mäestiku 
vahel. 

Esiteks kadusid Indiaanlased, siis täksid loomad. Puud jäid viimasteks. Kuid ammu 
enne seda, kui nad minema rändasid, algab meie lugu: esimesel Põhja-Ameerlka pärast 
peetava sõja aastal — aastal 1755. 


Kõigepealt kuulis Georg raevukat hooti; kostvat haukumist. Unest segasena kargas ta 
üles ja vahtis üksisilmi ruumi hämarusse. Koldes kokkuvaju-nud puuhalgude vahelt 
kumas ebamäärane valgus ja joonistas põrandale, otse laua ette, kollaka väreleva laigu. 

Seal liikus midagi. Poiss muutus korraga erksaks. See oli ju Schnapp, nende spits. Koer 
seisis, karv turris, ja haukus ukse poole, nagu varitseks selle taga midagi võõrast. Hetkeks 
vaikis tema klähvimine. 

Georg kuulis seina ääres voodis õlgede kahinat. Tuli vilgatas ja muutus suuremaks — 
ema süütas küünla, kinnitas selle pooliku kõrvitsakoore sisse ja asetas siis kivisele 
koldeäärele. Poiss otsis kobades oma pükse ja tahtis midagi küsida, kuid sõnad jäid tal 
kurku kinni, sest mürtsuv hoop maja ukse pihta pani kogu ruumi värisema. Näis, nagu 
suudaks põrutamine üksi lauad koost laiali paisata. 

Ehmatus heitis poisi asemele tagasi. Pooluimaselt kuulis ta, kuidas väike Peeter tema 
kõrval hädaldama hakkas, siis aga suutis ta jälle mõelda. Ukse mahalõhku-misega algas 
see ju ka Folkede ja Schneiderite juures! Kähku surus ta vennakese õlgedesse. 
«Indiaanlased! Ole päris tasa!» 

Ta nägi veel, kuidas hirmust pärani silmadega väike poiss suu kokku surus. Siis kuulis 
ta ema häält: «Georg, kus on isa püstol?» 

Kaminalaual! tahtis ta hüüda, kuid ta kõri oli nagu kinni nööritud, sest juba teist ja 
kolmandat korda kaikus metsikute löökide kaja onni palkseinte vahel. 


Poiss jooksis üle toa kamina juurde, haaras laualt relva, imestas, kui rahulikult ema 
süütepannile riputatud püssirohtu proovis, ja tõttas küünlaga ülepeakaela teise otsaseina 
poole, ees ruttavale emale järele. 

«Jää tulega sinna!» hüüdis ema veel, enne kui ta kõrvalruumi kadus. Otse eluruumi 
kõrval oli laut ja sealt võis luugi kaudu võtta majaukse tule alla. 

Sõnakuulelikult jäi Georg seisma. Poisi käsi kõrvitsa-koore ja küünlaga värises 
tugevasti. Raksuvate kirve-hoopide sekka, mis üha tihedamini sadasid ukseplanku-dele, 
kõlasid mõlema õe hüüded: «Mamma, mamma!» Tulistaks ema lõpuks ometi! 

Vali püstolipauk kõlas äkki üle lärmi. Nagu kosk kumises selle heli poisi kõrvades. 
Uimaselt järgnes ta emale, kes eluruumi tagasi ruttas ja püüdis lauda vastu ust lükata. 
Georg mõistis. Ta pani käed külge, tõstis ja tõukas, kuni tsentneriraskune pahklik 
lauaplaat langes vastu ust. Laua jalgadele, mis nüüd toa poole sirutusid, visati veel kaks 
pinki. 

Nüüd hakkas ema jälle püstolit seadma, mõõtis püssirohtu, toppis kuuli kõvasti kinni ja 
tõmbas kuke vinna. Ta jäi kolde kõrvale seisma, pilk uksele pööratud, relv käes. 

Valgus joonistas seinale ja laele kuulataja varju, suurena ning hiiglaslikuna. 

Hääletu rusuv vaikus laskus palkseinte vahele. Öed-vennad olid lakanud karjumast ja 
väljast ei kostnud vähematki häält. Surmava ähvardusena hiilis see vaikus ligi, piinates 
veel julmemalt kui lärmikas oht, mis äsja oli ukseplankudel raksunud. Vaevaliselt vilkus 
küünal lämmatavalt kuumas õhus. Minutid venisid lõputult. 

Pööningult kostev terav lühike löök pani kõiki võpatama. Veel enne kui suudeti 
sõnakestki öelda, kõlises juba teistkordselt. 

«Kähku pööningule! Vaata, mis seal lahti on!» 

Poiss tormas nurka redeli juurde ja ronis kassi väie-dusega üles. Katuse all valitses 
talumatu kuumus. Pimedas polnud midagi näha. Küürutades kobas Georg madalas ruumis 
ringi. Kitsast praost sindlite vahel langes valgus. Kostis vaikset praksumist. Siis haaras 
poissi kohutav hirm. Ta tormas tagasi redeli juurde, hoolimata sarikatest, mille vastu ta 
lõi oma pea, ning karjus läbilõikava häälega: «Tulenooled! Katus põleb!» 

Hetke pärast oli ema luugi all ja ulatas poisile käsi-kirve. «Tao sindlid lahti! Ma ulatan 
veepanged üles.» 

Georg jooksis kirvega tagasi kohale, kust hirmuäratav valgusetriip läbi paistis, ja tagus 
kogu jõuga vastu katusekatet. Hikkoripuust sindlid olid vaid kergelt lattidele kinnitatud ja 
lendasid eest nagu paberitükid. Ta oli hästi tabanud — ainult üksikud põlevad sindlid jäid 
katuse äärele pidama. Nad kustusid susinal vee all, mille Georg mööda katusekallet alla 
valas. 

«Tuli on kustunud,» ütles ta luugi poole, kust ema, pooleldi redelil seistes, parajasti 
teist ämbrit üles tõstis. 

«Näed sa midagi? Aga ole ettevaatlik.» 

Georg piilus üle avause ääre juuniöö heledasse hämarusse. Kerge tuuleõhk sosistas 
maisivälja kõrtes. Teisel pool põldu paistis metsaserv tardununa ja ähvardavana. 

Poisi pilk rändas ringi, kuid ei märganud midagi kahtlast. Kas indiaanlased olid juba 
läinud? Hommik pidi olema lähedal, sest ida pool puude latvade kohal muutus taevas 
kollaseks. 

Nüüd hakkas tükk musta metsaserva liikuma, nagu tahaks ta maja poole veereda. Georg 
ajas silmad pärani: need olid ratsanikud, ja veel terve rühm! Ta silmas püs- 

side pikki raudu. Sealt tulid isa ja Andres, kõige vanem 
vend, kes eile olid ratsutanud maakaitseväe kogunemisele! 
Nüüd kuulis ta ka hääli: «Halloo! Halloo!» 

Georg jooksis redeli juurde. «Isa, Andres ja veel mõned 
mehed tulevad.» 

Nobedad käed koristasid barrikaadi ära ja ukse riiv lükati 
eest. 

Kui isa uksele astus, vajus ema ühele pingile kokku. 
«Hea, et sa jälle siin oled, John! Vähe puudus, et oleksid 
tulnud liiga hilja.» Ja Georg nägi üllatusega, kuidas isa 
ema kohale kummardus ja teda suudles. Poiss ei suutnud 24 vomahoögi -BLrADETA 
meenutada, et ta oleks kunagi märganud vanemate vahel 2 aal i er 
õrnusi. Mõne hetke pärast täitus palkmaja elurõõmsa 
häältesuminaga. Mehed seadsid laua ja pingid uuesti paigale. Õed ronisid kordamööda isa 
sülle ja koldest hakkas tulema praetava peki lõhna. 

«Vaata, mis ma leidsin! See oli otse ukse juures maas!» pöördus Georg suure venna 
poole ja pani pika varrega kirve lauale. Andres võttis relva ning pööras seda ühele ja 
teisele poole. Kirvesilma ümber olid kinnituseks mähitud hirvekõõlused. Ja varrel läikis 
punase kilpkonna kujutus: ovaalne ring, ümbritsetud kuuest punktist, mis kujutasid looma 
jalgu, pead ja saba. 

«See tomahook kuulus mehele Küpkonnaperest,» ütles Andres mõtlikult. 

«Ah, mis!» katkestas teda kare hääl. «Mida tähendab Küpkonnapere? See punane 
rämps on kõik üks! Kui nad 

kuulsid meid tulevat, panid nad plehku. Neil on õnne, et me ei saa neid jälitada.» 

Kõneleja oli üks vanematest meestest. Hall habeme-puhmas kattis peaaegu kogu tema 
näo, jättes vaid nina ja silmad vabaks. Ta köhatas ja tahtis jätkata, kuid siis tuli juba ema 
panniga ning kõik asusid laua juurde. Vanamees lükkas tomahoogi põrandale, et pekile ja 
maisileivale ruumi teha. 

Pärast einet alustas habemik uuesti juttu. 

«John, su perekond ei või enam siia jääda.» 

«Seda küll,.seda küll... Ei oleks uskunud, et need punased koerad fordile nii lähedale 
söandavad tulla.» 

Vanamees prahvatas uuesti: «Sina, John, elad küll tõepoolest kuu peal! Kevadest saadik 
on kogu piir tules, ja sina istud siin kõige tihedamas metsapadrikus...» 

Kaks-kolm häält ühinesid eelmistega. 

«See kõik tuleb ainult sellest, et need palvevennad seal Philadelphias ei liiguta 
sõrmegi.» 

«Ei, hoopis sellest, et prantslased istuvad nüüd Fort du Ouesne'is ja ässitavad seda 
indiaanlastest ussisugu meie vastu üles. See algas juba siis, kui kapten Trent koos oma 
suure suuga virgiinialastega Ohio jõelt minema kihutati.» 

«Jah, see vana eesel! Ehitab Ohiole fordi ja jätab selle siis prantslastele. Ja meie peame 
seda nüüd oma nahal tundma.» 

«Tasa ja targu, mehed. Kindral Braddock on juba lähenemas ja prantslaste 
võimutsemisele Ohio orus tuleb peatselt lõpp.» 


«Kuid nii kauaks ei või Rusterid siia jääda. Punased koerad võivad ju igal õhtul jälle 
tulla, ja kes teab, kas läheb kunagi veel nii hästi nagu sel ööl.» 

«Me võiksime esialgu ju Raheli juurde kolida,» tegi 

ema ettepaneku. «See on minu õde, kes läks Raystowni mehele,» lisas ta külalistele 
selgituseks. 

Kuid isa lõi eitavalt käega. «Andres ja mina peame minema tee-ehituse rühma. Nad 
vajavad veel viiekümne-mehelist täiendust, et järelveotee kindral Braddocki jaoks saaks 
nii ruttu valmis kui võimalik. Tahad sa lastega üksi kolima hakata?» 

Tekkis vaikus. Mõeldi järele. Siis alustas vanamees uuesti: «Sul on õigus, John, igast 
majapidamisest tuleb saata kaks meest, nii otsustati maakaitseväe koosolekul. Kuid kes 
ütleb, et sina pead kaasa minema. Võid ju Andresele lisaks saata vanuselt järgmise. Ta on 
ju sel ööl vahvasti mehe eest väljas olnud.» 

Vanamees pilgutas Georgile silma, haaras tal käest ja tõmbas ta laua juurde. 

Poiss läks näost tulipunaseks, kui kõikide silmad temale pöördusid. 

«Jumal küll, ta on ju alles üheksa aastane,» hüüdis ema vahele. 

Habemik torises: «Rumalus! Siin piiril peab igaüks üheksa-aastaselt olema täismees, 
muidu lendab ta uperkuuti. Seal tagapool, Philadelphias, õpetavad nad nüüd lapsi lugema 
ja kirjutama. Jumal hoidku meid sellise uuemoelise kraami eest. Laskmine ja ratsutamine 
on parem.» 

«Ratsutada ma juba oskan,» ütles Georg uhkelt. 

«Noh, näed,» naeris vanamees ja pöördus uuesti isa poole. «Saada Georg metsaraiujate 
juurde ja ise jää siia. Käskjalana saab poissi igal pool kasutada.» 

Niipalju kui ka ei arutatud, jäi John Rusteri majapidamise jaoks parimaks lahenduseks 
see, et mõlemad vanemad pojad, nooruk Andres ja üheksa-aastane Georg, lähevad tee- 
ehitajate juurde, vanemad ühes ülejäänud lastega aga kolivad Raystowni. 

Lahkumine möödus sõnakehvalt ja ruttu. Asunikud ei hellitanud oma lapsi armastuse ja 
õrnustega, see-eest aga olid karmid sõnad ja nahatäied sindlikatuste all seda ohtramad. Isa 
saduldas neile hobused ja ütles lühidalt: «Olge tublid poisid.» 

Ema sidus asemed kokku ja silus käega üle Georgi heleblondide juuste. Vanem vend 
aitas Georgi sadulasse, sest lähedal polnud kändu, millele väikemees oleks võinud astuda. 
Siis traaviski vana usaldusväärne kõrb mära poisiga järele piiriasukate rühmale, kes pikas 
reas suundus metsa poole. Andres ratsutas viimasena. 

«Nägemiseni tädi Raheli pool!» hüüdis Peeter, kes parajasti ajas mõlemat lehma 
karjamaalt koju. Vennad viipasid vastu: «Nägemiseni!» 

Lehmakellade helin kostis veel mõne aja Georgile järele. Siis kadus inimeste maailm ja 
metsa rohelised vood lõid poisi pea kohal kokku. 

Päike kõrvetas juba puulatvu, aga siin all teeraja kitsas lõhangus särasid lehtedel alles 
kastetilgad ning maapinnast õhkus jahedust ja niiskust. Ratsanikud liikusid peaaegu 
hääletult, ainult vahetevahel kolksatas kivi hobuseraudade all, krigisesid valjad või 
naksus sadul. Mõnikord hoiatas hüüe oksa eest, mis tee peale ette ulatus. 

Georg oli mõttes. Maakaitseväelased tahtsid minna Juniatale ja siis edasi 
Alleghanydele. Kus võis olla prantslaste kindlus, millest nad rääkisid? «Ford du 
Ouesne...» kõlas tal ikka veel kõrvus. Sinna marssis kindral Braddock oma väega. 


Rada tõusis veidi ja viis välja lagedale kõrgendikule. Ratsanike ees avanes Juniata org. 
Hommikupäike heitis kuldseid sädemeid rohelisse maailma, jõe peegelpind säras taevaga 
võidu ja kaldatihnikus kisasid metspardid. Ida pool kaljusel kõrgendikul asetses 
Raystown. 

Fort oma kraavide ja püsttaradega varjas tema kaitset otsivaid üksikuid maju. Georg 
eraldas ainult korstnaid, millede paks suits keerles hommikuses ohus ülespoole. 

Suits hõljus loorina katuste kohal, nagu tahaks ta tillukest inimasulat kaitsta tohutu 
voogava metsa eest, mis laskus mägedelt ning kulges läbi oru, tõustes ja vajudes mööda 
küngaste nõlvu. Poisile, kes tundis vaid piiriäärse talu üksindust, olid need 
kaksteistkümmend või viisteistkümmend maja juba terve linn, ainus, mida ta kunagi oli 
näinud. 

Ta pigistas silmad kinni ja lükkas juuksesalgu laubalt — midagi ebaharilikku segas oru 
tuttavat ilmet. Piki jõekallast, üle aasade, läbi võsa ja metsa kulges ratsanike poole uus 
siht. Äsja langenud puude valendavad kännud, riita laotud oksad ja kõrvale veeretatud 
tüved märgistasid seda joont, mille oli tõmmanud inimkäsi. 

«See ongi metsaraiujate rajatud tee, mis peab minema Kalkuni Jalani,» tähendas 
Andres. 

Küsimiseks ei jäänud aega, sest rühm ratsutas jõe poole. Just siin läkski uus tee läbi 
koolme teisele kaldale ja kulges sealt edasi läände, ikka kaugemale läände. 

Siin oli möödunud aastal uppunud voorimees, kes sügisese üleujutuse ajal oli tahtnud 
oma vankriga läbi jõe pääseda. «Kas lähen läbi või sõidan põrgusse,» oli ta hüüdnud, kui 
inimesed teda hoiatasid, ja hetke pärast oligi ta tõesti «põrgus». «Ikka päris tõesti selles 
jõledas kohas,» lõpetas tädi Rahel alati, kui ta sellest jutustas. 

Georg vahtis endal peaaegu silmad peast. Polnud ta ju senini veel siin olnud ja lootis 
nüüd salajase jubedustundega näha veel mõningaid jälgi tollest õnnetusjuhtumist, mis 
kuude viisi oli olnud kõneaineks Raystownis ja selle ümbruses. Oma pettumuseks ei näi- 
nud ta midagi, isegi mitte vankriratast. 

Aga uppuda võis siin tõepoolest. Isegi nüüd suvel ulatus vesi hobustele peaaegu 
kõhuni. Poiss tõmbas jalad veidi üles ja patsutas oma looma kaelale. Kui hea, et isa oli 
talle kaasa andnud vana tasase mära. 

Vastaskaldal ajas ta oma hobuse Andrese kõrvale ja hakkas venda küsimustega 
piinama. Too pooleldi magas sadulas ja muutus alles aegamööda jutukamaks. «Ah mis, 
uppunud voorimees on ammu maetud ja hukkunud vankri on inimesed kütteks ära 
põletanud! Kui palju on maad Kalkuni Jalani, ei tea ma isegi. Seal kaugel Alleghanyde 
taga ühinevad Yo (Andres mõtles Yohoganiat) lähtejõed. Kas seal ka metsa on? Küllap 
vist... muidugi, mis peaks seal siis muud olema? Miks kindral Braddock ei tule 
Raystowni kaudu?» 

Eesratsutaja hüüe katkestas jutu. Ratsanikud ronisid ühel lagedal kohal lühikeseks 
puhkuseks sadulast. Veidi kohmakalt libises Georg hobuse laialt seljalt alla. Andres 
tõmbas venna ühe liivase laigu juurde. «Vaata siia, ma seletan sulle.» 

Pulgakesega tõmbas ta liivale jooni. «See on Monon-gahela, ta tuleb lõunast, ja nõnda 
voolab Alleghany, mis saab alguse põhjast. Seal, kus mõlemad jõed ühinevad, algab suur 
Ohio. Ning just kahe jõe vahelises nurgas asetseb Fort du Ouesne, prantslaste 
peatugipunkt. Siit saadavad nad meile indiaanlasi kaela, sest ajast kui sõda on käimas. 


Selle kindluse peame vallutama, muidu ei saa me siin iialgi rahu ja sellepärast marsibki 
Braddock Virgiiniast tuhande kuuesaja mehega Yo jõge pidi alla du Ouesne'i poole. Tee 
peame rajama selleks, et Pennsylvania provints saaks Yo äärde moona toimetada. Peale 
selle annab Pennsylvania kolmsada maakaitse-väelas/t. Et teed nii kiiresti kui võimalik 
valmis teha, kutsuti eile veel täiendavalt teenistusse viiskümmend meest.» 

Georg ei saanud kõigest aru, ta ei kuulanudki enam, sest need tuhat kuussada sõdurit 
püsisid tal visalt peas. See oli ju kujuteldamatu hulk! Raystowni kindluses polnud ta 
kunagi näinud suuremat kui neljakümnemehelist garnisoni. 

«Aga siis on sõjal ju varsti lõpp,» katkestas ta venna sõnapealt. 

«Seda võiks arvata,» torises Andres ja kargas uuesti oma hobuse selga. 

Pärast lõunat kerkisid üha selgemini esile Alleghanyde idanõlvad, nagu hiiglaslik 
lõhestatud müür, millest mets näis olevat üle hüpanud. 

Tee-ehitajate üksus töötas juba tõusvas lõhangus, mis viis suurele lagedale nõmmele 
teisel pool kõrgustikku. 

Saabunud täiendus pidi otsekohe käed külge lööma. Surmväsinuna keeras Georg end 
õhtul teki sisse ja vajus värskelt raiutud okste hunnikule, mis asendas voodit. 

Vara hommikul, kohe pärast äratamist, hüüdis teda metsaraiujate ülem: «Tule siia, mu 
poiss, ja pane hästi tähele: meie taga teel on moonavankrid toiduainetega. Ratsuta tagasi 
ja kiirusta neid, nad peavad kohale jõudma nii ruttu kui võimalik. Me ei või jahiga ja 
kala-püüdmisega aega viita, nälgida aga võime veel vähem. Kas said aru?» 

Georg tõi kuuldavale valju «jah» ja traavis otsekohe minema. Ta põles innust ja oli 
uhke talle antud ülesande üle. 

Teed, laia värsket sihti, võis pimegi leida. Kändude vahel võis hädakorral ka rakend 
sõita. 

Kaldus juba õhtupoolikule, kui käskjalg moonavoori silmas: see läbis parajasti 
vaevaliselt teist koolet ülalpool Raystowni. Veomehed olid kaheksa härga esimese vankri 
ette rakendanud. Taga pidurdas kaksteistkümmend meest vankrit selle külge seotud pika 
köie abil, et 

koorem liiga kiiresti kaldast alla ei veereks. Nüüd hakkasid loomad vedama. Esimene 
härjapaar astus jõkke, kuid hakkas tõrkuma, kui vesi ulatus rakmeteni. 

Möirgamise, sajatuste ja piitsalaksatuste saatel hakkasid loomad jälle vedama ja lõpuks 
vankus kohmakas kaarja puldankatusega kast teispoolsest nõlvast üles. Voori juht, 
väikest kasvu rässakas punaste juustega mees, raevutses ajajate seas ja rahunes alles siis, 
kui laadung juba kindlalt teisel kaldal seisis. Härjad rakendati lahti, et järgmist vankrit üle 
tuua. 

Georg trügis voorijuhi juurde ja kandis oma teate ette. Punapea, kelle harjasetaolised 
juuksed olid turris nagu väikesed orgid, vaatas poisile otsa, nagu tahaks ta teda ära süüa. 
«Nii kiiresti kui võimalik, ha-ha-ha! Ütle neile, et tuleme niipea, kui härgadele tiivad 
selga kasvavad!» 

Kuid siis leevendusid ägeda mehe näojooned ja ta heitis sõbraliku pilgu väikesele 
poisile, kes talle veidi kartlikult otsa vaatas. «Kas sa tulid üksi?» küsis ta muutunud 
toonil. Georg noogutas. Ägetseja otsmik tõmbus jälle kortsu. «Neetud narrid! Saata 
säärane laps üksinda siia, kui iga põõsa taga luurab punane lurjus! Minu härga-delgi on 
rohkem aru!» Ta mõtles järele ja möirgas siis: «Arnold!» Üks noor mees astus ligi. «Võta 


hobune ja traavi selle poisiga ette tee-ehitajate juurde. Me ei jõua enne homset 
pärastlõunat sinna. Vaata oma püss järele, enne kui lähed!» 

Georg tegi solvunud näo. «Aga ma võin ju üksi tagasi ratsutada!» 

Voorijuht naeris. «Tean, tean poisu! Aga kas sa ka kohale jõuad, seda ei tea ma mitte. 
Siinkandis on parem rännata kahekesi. Tee kähku!» 

Georg oli vihane ja tõotas endamisi, et ei vaheta selle Arnoldiga sõnakestki. Aga ta 
saatja lobises nii muretult ja teadis nii palju kindral Braddockist, et Georgi paha- 

meel peagi haihtus. Puud heitsid juba pikki varje, kui nad ühest ebatavaliselt kõrgest 
okste- ja haohunnikust möödusid. 

Arnold ulatas parajasti Georgile maisileiba, kui langetatud puude tagant sähvatas kolm 
pikka punast tulejuga. Georg tundis, kuidas ta hobune end tagajalgadele püsti ajas ja nägi 
Arnoldit sadulast kukkuvat. Maailm keerles välgukiirusel ta ümber — puud seisid järsku 
latvadel, taevas oli all ja siis kustutas kõva hoop ta teadvuse. Ainult lõikav valu paremas 
jalas küündis veel tema meelteni. 

Mida ta enam ei näinud, olid kolm indiaanlast, kes põõsastikust välja hüppasid ja ta 
surnud hobuse alt üles tirisid. 


Ühe rusikas hoidis tomahooki, ning just seal, kus pöial ja esimene sõrm kokku 
puutusid, läikis varrel punane kilpkonn. 

Järgnevad päevad lendasid Georgist varjuna mööda. Poisile näis, nagu oleks ta 
langenud kuristikku, alla teise maailma, mis asub sügaval tuttava ja omaseks saanud maa 
all. Tema mällu jäid vaid katkendid, üksikute piltide killud, mis üksteisega kokku ei 
sobinud. 

Musta ja punasega värvitud näod, läbilõikavad hüüded, õhtused laagripaigad, roheline 
videvik, mis vahel rebenes ja laskis pilgul rännata lõputult voogavatele mägede 
piirjoontele, ahelikule aheliku taga, kaetud ääretu metsa sametvaibaga. 

Paistetanud jalg valutas väljakannatamatult. Ärgates leidis poiss end jälle hobuse 
seljast, aga see polnud tema vana mära. Kuskil oli ta oma praegust ratsut näinud, kuid 
valutav pea ei suutnud midagi meenutada. Põgusalt tuli talle meelde Arnold. Kas ei 
istunud ta tema laugul? Aga kuhu oli Arnold jäänud? Kõik seniolnu vajus valu-pistetesse, 
tuigetesse ja kuminasse meelekohtade vahel nagu kohisevasse koske. Alles kolmandal 
päeval lakkas tasapisi kohisemine peas ning maailm omandas jälle kuju ja värvi. Ta nägi 
umbes tosinat indiaanlast enda ees mööda rada astumas, nägi sulgi õõtsumas poolpügatud 
peadel, päikeselaike tantsimas punakaspruunidel selgadel ja pikki narmaid püksisäärtel 
lehvimas. 

Georg vahtis ettepoole. Roheline hämarus kadus ning hele pärastlõunane taevas ja 
päike pimestasid äkki valusalt silmi. Salk peatus. Üllatunud hüüe tungis poisi kõrist: tema 
ees oru nõlval oli Raystown! Selgelt nägi ta fordi nelinurka nurgabastionidega. Kindlus 
lamas tema ees nagu väljavenitatud nurkadega padi. Püsttarad ja kraavid, kasarmuhoone 
suitsevad korstnad, Juniata jõgi! Seal on vanemad ja õed-vennad, tema eksirännak on lõp- 

penud. Poiss hingas kergendatult ja õnnetunne voogas temast üle. Ei tea, kas ema praeb 
talle pekki? 

Aga kus on siis tädi Raheli maja? Georg varjas käega silmi päikese eest, kuid see ei 
aidanud, väljaspool kindlust ei suutnud ta avastada ühtki hoonet. Orunõlva mööda 


ülespoole venis pikk rida musti poolkerasid, millede vahel suitsesid lõkked ja askeldasid 
inimesed. Ja mis lai jõgi see on seal paremal, kuhu suubub Juniata? 

Georgi käsi vajus alla. Veri kadus ta näost ja kõrvus kõlas Andrese hääl: «Lõunast tuleb 
Monongahela, põhjast Alleghany. Kus mõlemad ühinevad, algab suur Ohio, ning kahe 
jõe vahelises nurgas asetseb Fort du Ouesne ...» 

See pidi olema prantslaste kindlus! Väikesed poolkerad polnud midagi muud kui 
indiaanlaste onnid. Seal elab 

see punane rämps, keda prantslased saadavad Pennsylvania piiriasukaid kimbutama. 

Poissi haaras vastupandamatu kurbus. Vaevalt märkas ta, kuidas hobune uuesti 
traavima hakkas. Nüüd sähvatas ühelt bastionilt lai punane tulejuga. Aeglaselt veeres 
suurtükipaugu kõma kinkude vahele ning sulas sar-vehelide ja trummide põrinaga ühte. 

Kaks punast meest juhtisid Georgi hobuse üle tumedalt kõmiseva puusilla kindlusesse 
ühe pika hoone juurde, mis oli ehitatud vastu teispool asuvat valli. Tahtetult laskis poiss 
end maha tõsta ja majja sisse kanda. Ta tundis, kuidas õled tema all kahisesid, ta kõrvu 
ulatusid poolkuuldavad küsimused võõras keeles, kuid tema meeled ei haaranud enam 
midagi. Kus võiks asetseda Raystown? 

«Tule, unimüts, kanad on juba ammu üleval!» hüüdis ema hääl. 

Nagu sügavast kaevust tõusis poiss maailma pealispinnale. Unenäopildid kadusid, kuid 
kuke kiremine jäi. Nüüd vastas teine kukk. Georg kuulatas. Kus ta õieti oli? Läbi 
tillukeste akende rea joonistas paike põrandale kuldseid nelinurki, kuuldus valju 
norskamist, siin ja seal vahtis teki alt sassis pea. Ah nii — du Ouesne'i laatsaret. 

Poiss vajus uuesti tagasi. Väljas kõmises hommikune suurtükipauk ja sarvede helid 
tervitasid uut päeva. Ta kuulis trummide põrinat ja rivistuva garnisoni sammudemüdinat. 

Üks vana lombakas invaliid tõi hommikueine, vedela odrakördi, mida Georg aplalt 
neelas. 

Varsti pärast seda hüüdis vanamees midagi. Jutt ning lobisemine vaikis, uks avanes ja 
Raystowni ohvitseridele sarnanev hästi riietatud isand astus sisse. Sinise kolmnurkse 
mütsi alt paistsid hoolikalt kähardatud paruka 

lokid, kuuekaelusest paistsid välja pitsid, valged sukad hiilgasid laitmatus puhtuses. 

See oli sõjaväearst. Ta kõndis ühe aseme juurest teise juurde ja hoidis endal sealjuures 
rätikut nina ees. Poiss pidi näitama oma jalga. Arst kõmpis kahe sõrmega pahkluud, 
vajutas valutavat kohta ja kõneles invaliidiga mõned sõnad. 

Mõne aja pärast ilmus lombakas uuesti veekausi, pudeli ja sidemetega, pesi paistetanud 
koha hoolikalt puhtaks, määris sHle sisse kipitamapaneva vedelikuga ja mähkis sideme 
jala ümber. Haigetalitaja tusane näoilme sobis täiesti tema sõnakehvusega, kuid oma 
ametit näis ta oskavat. Georg tundis märgatavat kergendust. 

Ta seadis end just mugavamini õlgedele, kui sisse tulid kolm meest, kes küllap vist 
kuulusid kindluse garnisoni hulka, sest nad kandsid siniseid vormikuubi. Ühel neist oli 
kuldtressidega müts peas. Nad pöördusid invaliidi poole ja see juhatas nad Georgi aseme 
äärde. 

Poiss võpatas, kuuldes korraga emakeelseid sõnu. Üks sõduritest kõnetas teda inglise 
keeles, ja ainult siis, kui ta mõlema teisega rääkis, olid ta kõnes ninahäälikud, ning Georg 
ei Saanud midagi aru. 

«Kus võtsid indiaanlased su vangi?» 


«Juniata ülemise koolme juures.» 

«Kui kaugele on uus tee rajatud?» 

Poiss taipas, et ta on ülekuulamisel ja kaalutles. Tõlk märkas tema kõhklemist ning 
käratas talle ägedalt: «Ära püüagi siin valetada, või muidu kõigud sa lähema puu otsas!» 

«Uus tee ulatub nüüd kuni Alleghanyde nõlvadeni.» «Kui palju maakaitseväge ühineb 
veel Braddockiga?» See küsimus käristas loori, mis varjas tema mälestusi: selgelt ja 
eredalt oli juhtunu ta ees. Kuidas võis ta küll 

seda unustada: kindral Braddock oli ju lähenemas ja koos temaga ka Pennsylvania 
maakaitsevägi. 

«Kolmsada meest,,» ütles ta ruttu. Tõlk heitis talle terava pilgu. 

«Ja kuidas on relvastusega? Kas igal mehel on püss?» «Muidugi on igal mehel püss.» 

Georg polnud küll maakaitseväge näinud, kuid piiri-asukat ilma püssita polnud olemas. 
Tõlk kõneles mõlema teisega, esitas veel mõne tähtsusetu küsimuse ja lahkus koos oma 
saatjatega. 

Georg juubeldas seesmiselt. Kindral Braddock tuleb ju tuhande kuuesaja mehega ja siis 
saab ta vabaks! Need paar päeva peab ta aga veel vastu. 

Pärast lõunat ilmus uus külaline. Üks indiaanlane võttis Georgi õlgaseme juures istet. 
Poiss vaatas mehele üksisilmi otsa, talle tundus külastaja kuidagi tuttavana. Seda nägu 
kahe musta risttriibuga ühest põsest teiseni ja seda eresinist niudepõlle oli ta kuskil 
näinud. 

Georg silmitses veel kord liikumatult ristijani maas istuvat meest. Lähestikku asetsevate 
silmade ja kitsa, röövlinnu nokana esiletungiva nina tõttu oli indiaanlase näos midagi 
kullilikku. Juuksed olid lühikeseks lõigatud kuni pealael asetseva juuksesõlmeni. Selle 
kohal seisid harkis neli varesesulge. Nüüd teadis poiss, kus need suled talle juba olid 
silma hakanud: indiaanlane kuulus samasse salka, kes oli tema vangi võtnud. Ning see 
mees rääkis ka kuidagiviisi inglise keelt. Temalt võis Georg kohe uudiseid pärida. 

«Kas sa tead, kus asub nüüd Braddocki sõjavägi?» 

Külaline tõmbas välja oma noa ja kritseldas visandliku kaardi savipõrandale. Georg sai 
ta sõnadest päris hästi aru, ehkki indiaanlane ilmselt ei osanud hääldada r-i ja selle asemel 
l ütles. 

«Braddock tuleb praegu Kastanimägede ja Yohogania vahelt Monongahela poole. Me 
jälgime teda iga päev. Tema sõdurid tulevad üksteise järel ja kõrval tihedalt nagu 
vareseparved, mis õhtul ööbimispaika lendavad. Me piirame Braddocki mehed sisse ja 
kõmmutame nad nagu tuvid maha.» 

«Teie lasete Braddocki mehed maha? Ei iialgi!» 

«Mu sõber on veel väga noor ja kärsitu. Sõjamees ei karju, ta vaikib.» 

Mdiaanlane toppis mõtlikult oma piibu täis ja pahvis suitsupilvi enda ette. «Kas mu 
väike vend võib juba jalale toetuda või on käimine talle veel võimatu?» 

«On veel üsna valus.» 

«Ma otsin metsast mõned taimed pealepanemiseks, need aitavad otsekohe.» 

«Põetaja teeb ju kompresse, küllap läheb paremaks.» 

Georgil tekkis mehe küsimuste ajal kõhe tunne. Mis läheb indiaanlasele tema jalg 
korda? Poiss jäi vait ja hingas kergendatult, kui maalitud näoga külastaja tõusis ja 
mõtlikul sammul ruumist lahkus. 


Järgmistel päevadel hakkas pahkluu kiiresti paranema ja patsient võis peagi kepi najal 
ringi komberdada ning ise endale köögist süüa tuua. Kokk töötas phes nurk-mistest 
kasemattidest, mis püsttarade rindest kolmnurkadena välja ulatusid. Paar trepiastet viis 
üles vallile. Üleval bastionil seisis suurtükk. Georg oleks seda meelsasti lähemalt 
vaadanud, kuid valvur ajas ta minema, kui ta püüdis üles ronida. 

Kuuenda päeva hommikul pärast tema saabumist ärkas poiss tugeva kära peale. Fort oli 
täis sagimist, kisa ja püssipaugutamist. Ta ootas hommikust kahuripauku ja 
trummipõrinat, kuid nii üks kui teine jäi ära. 

Lõpuks hiilis ta kepi najal uksest välja ja ronis kohe hospidali tagant vallile. Kära kostis 
peavärava poolt. 

Ettevaatlikult komberdas Georg komandandi maja taga asuva bastioni juurde ning 
piilus üle püsttara. Väravaesine kihas indiaanlastest, kes. hanereas möödusid laost ja 
võtsid vastu püssirohukotte, püsse ja kuulitas-kuid. Väljas seisid ka prantsuse garnisoni 
sõdurid, kes oma tumedates kuubedes palju vähem silma paistsid kui abiüksuste maalitud 
ja sulgedega kaunistatud sõjamehed. 

Vähehaaval tuli segadusse kord. Sõdurid asusid marssima. Mõned indiaanlased 
moodustasid eelsalga, kuna peajõud järgnesid pikkade ridadena. 

See oli määratud Braddocki vastu! Kindral ei võinud enam kaugel olla. Aga mida 
mõtles see käputäis mehi tema vastu ette võtta? Nendega tuleb ju maakaitsevägi üksi 
toime! Ei tea, kas Braddock on õhtuks juba siin? 

Aeglaselt venisid tunnid. Lõunasöögi jättis Georg erutuse ja pingsa ootuse tõttu 
puutumata. Hommikune lärm asendus rusuva, ahistava vaikusega. Hoonetevahe-lise 
väljaku rahu häiris ainult valli ääres kuumas liivas päikese käes soputavate kanade 
kaagutamine. Metsad teisel pool jõge seisid liikumatus vaikuses, nagu kuulataksid nad 
pingsalt, mis toimub lõunas. 

Päev kaldus juba õhtupoolikule, kui kindluses algas liikumine. Kiiresti komberdas 
Georg ukse ette. Värava-valve poolt kostis häältesumin. Sõdurid jooksid üle õue. Ka 
kokk jooksis ärritatult ringi ja vibutas oma kulpi. Poiss pidas kinni köögimeistri, kes veidi 
inglise keelt oskas ja kellega ta sõbrustama oli hakanud: 

«Mis siis lahti on?» 

Mees jäi seisma. «Käskjalg teatas just praegu, et Braddocki sõjavägi on ümber piiratud 
ja hävitatakse täielikult.» 

Avasui jäi poiss kokale järele vahtima, värisevate põlvedega lohistas ta siis enese valli 
äärde ja istus maha. Tema mõtted hakkasid kiiresti keerlema, kusjuures ikka jälle kordus 
lause: «See ei või tõsi olla ... See ei või tõsi olla ...» 

Hajameelselt vaatas ta kanu, kes tema jalgade ees siblisid. Ajataju kadus täielikult. Kära 
ja kisa äratasid ta pärast tundidepikkust mõtisklust, ta ronis kallakut-pidi üles ja hiilis 
värava juures asuvale bastionile. 

Ta silmad läksid suureks ja tardusid — parajasti tuli trobikond sõjasaagiga koormatud 
indiaanlasi üle silla. Grenaderimütsid ja parukad kõikusid tääkide otsas, tres-sidega 
ääristatud mütsid katsid tumedaid päid, skalbid ripnesid pikkade ritvade küljes. 
Kriiskavad hüüded muutusid iga minutiga valjemaks. Lähenesid uued inimhulgad. Inglise 
jalaväelaste sarlakpunased ja kahurväelaste helesinised kuued segunesid veidralt 


sulgkaunistuste ja nahkpükstega. Ebakorrapärane kära täitis orgu: lähedal ja kaugel 
veeres võidu-kogupaukude kaja. 

Äkki tundis poiss kuklas rusikahoopi. «Sina jõnglane,, mis sa siin teed?» Ja juba 
lendaski ta trepist alla. Suurtükid pidid võidusaluudist osa võtma, meeskond oli tema 
bastionil avastanud. 

Kasarmuõuel uhkeldasid indiaanlased ohvitserimütside ja õlavöödega, maas vedelesid 
läbisegi välikatlad, mõõgad, kuulitaskud ja moonakotid; võidukisale lisandusid nüüd veel 
suurtükkide paugud, mis kuulutasid metsale ja päikesele triumfi Inglise vägede üle. 

Georg viskus oma asemele ja hoidis kõrvu kinni. 

Kui öö oli juba osa juubeldustest ära neelanud, kõlasid üha nõrgenevas käras uued 
hääled: jube, luust ja lihast läbitungiv kisa. Poiss võbises, sest ta teadis sadadest 
jutustustest, mida see tähendas. Indiaanlased põletasid oma vange. Ilmselt ei teinud 
Prantsuse garnison 

oma punanahksetele liitlastele selles vähemaidki takistusi. Alles hommiku eel võisid 
kuulaja lõputust õuduspiltide reast tagakihutatud meeled rahuneda ja ta vajus lühiajalisse 
rahutusse unne. 

Ärgates hakkas talle kõigepealt silma nägu kahe musta risttriibuga, mis nagu 
redelipulgad ronisid lähestikku asetsevate silmade juurde üles. Miski ei meenutanud sel- 
gemini eilset päeva kõigi lootuste karilejooksmisega. Aralt vaatas ta oma tuttavat. 

«Mis ma pean nüüd tegema? Võin ma siia jääda?» 

Mdiaanlane tõstis oma parema käe ja vibutas seda mitu korda näo ees, kusjuures 
peopesa oli väljapoole. Georg ei teadnud, et see liigutus tähendas eitamist, aga järgnevad 
sõnad säästsid teda mõtlemise vaevast. 

«Kui mu väike vend end paremini tunneb, peab ta minema koos indiaanlastega ja ka ise 
punaseks meheks saama. Ta võetakse surnud poja asemele.» 

Külaline kõneles veel midagi, kuid lausete mõte lendas poisist mööda. «Koos 
indiaanlastega minema...» jäi üksi tema ajusse püsima. Piinatavate ohvrite kisa ja kar- 
jumine kõlas tal veel kõrvus. Kindlasti põletatakse temagi ära. 

Kui sageli olid vanemad kõnelnud «punasest rämpsust». Igal õhtul riivistati kodus uks 
ja vaadati relvad järele. Kui tookord levis kuuldus Folkede vastu teostatud rünnakust, 
jooksis temagi salaja sündmuspaigale. Hurtsik seisis veel püsti, katki lõigatud aluskottide 
suled vedelesid põrandal kuni läveni ja seinal otse akna all olid suured kleepuvad 
verelaigud. Nende mõrtsukate kätte oli nüüd temagi sattunud! Poiss lõdises hirmust ja 
õudusest. 

Lõuna paiku komberdas Georg oma kepi najal välja ja otsis köögi juurest kokka. 
Lõpuks leidis ta tema ja sikutas 

käisest. «Kas ma ei võiks siia teie juurde kindlusesse jääda? Kas sa ei vaja siin 
kedagi?» 

Mees tundis teatud kaastunnet, kui ta anuvaid silmi nägi, kuid raputas pead. «Ei, mu 
poiss, siin pole midagi teha. Punanahad nõuavad endale iga vangi ja ohvitserid hoiduvad 
sinusuguse väikese hiire pärast liitlassuguhäru-dega tülli sattumast.» 

Georgi süda tõmbus kokku ja ta hiilis minema. Õhtul istus ta veel kaua vallil ja vaatas 
ida poole. Seal kusagil oli Raystown, veel kaugemal kui ehatäht, mis talle vilkus üle 
ööpimedusega kaetud metsade. 


Kolmandal päeval pärast Braddocki lüüasaamist viis varesesulgedega indiaanlane poisi 
ära. 

Nad sammusid üle silla jõe kalda poole. Nõlvakul olid alles vaid paljad puukoorest 
onnide toestikud. Mahatal-latud rohus oli tuleasemeid, puutükke, naharibasid ja 
paljaksnäritud konte. Suurem osa sõjaväest oli juba läinud. 

Madalas kaldaäärses vees õõtsusid kaks paati, mis olid peaaegu kolm korda nii pikad 
kui täiskasvanud mees ja keskelt laialikoolutatud nagu pesukorv. Seal askeldas rühm 
indiaanlasi. Naised seisid põlvini vees ja laadisid kanuudesse suuri puukoorerulle, 
padasid, potte, kirveid, püsse ja sõjasaaki, kuna mehed hoidsid kinni kõrgetest 
eestäävidest,' et vesi sõidukeid ära ei viiks. 

Viipe peale astus Georg esimesse paati. Tema jalg valutas ikka veel; ta tuigerdas 
laadungi rullide ja pakkide vahel, paat hakkas kõikuma, naised kiljusid ning siis sai ta 
kullinäolt mõlaga hoobi, mis ta täies pikkuses vette paiskas. Nutt tungis poisi kurku, kuid 
nirisev vesi varjas tema pisaraid. 

«Pead kohe istuma,» tõreles tema tuttav indiaanlane ning aitas ta uuesti kanuusse. 

Oma ängistavas mures tajus poiss vaevalt juulikuu päikese soojust, mis tema riideid 
kuivatas. Ainult üks asi hakkas talle silma — kanuu ääre moodustas jäme pardalatt, 
külgedeks oli üksnes paberõhuke puukoor, mida hoidsid puust kaared. Polnud mingi ime, 
et see sulgkerge riist õõtsus! Aga kust võis tema seda varem teada! 

Piinav hirm läheneva tulesurma ees viis vangi tardumusse, millesse välismaailm vaid 
harva sisse tungis. Rohelised järskkaldad, mis jõkke langesid, keskpäevane hõõguv 
kuumus helkiva veevirvenduse kohal, puhkused jahedates paju- või paplisaludes, 
sätendav jõepind, sada korda laiem kui Juniata, täitsid tunde hommikust õhtuni. Üha 
kaugemale ja kaugemale jäi Raystown. 

Õhtuti nuttis poiss oma teki all, kuni ta magama jäi. Tema mõtted pidid läbima ääretuid 
metsi ja mägesid, enne kui nad leidsid isa palkmaja, mis tuhandete silmapiiride taga ikka 
väiksemaks ja väiksemaks muutus. Tohutud päevateekonnad pärivoolu kustutasid 
viimsegi lootusekübemekese, mis oli ühenduses sõnaga «tagasitulek». Oli jäänud vaid 
elutahe, mis tundmatule saatusele abitult vastuminejal lubas iga kord hinge tõmmata, kui 
põõsaste ja pilliroo vahelisel kaldaribal põlesid õhtused laagrituled. 

«Jumal tänatud, täna pole me veel pärale jõudnud!» Elu kestab veel ühe päeva. Sellele, 
mis reisi lõpus ähvardas, söandas ta vaevalt mõelda. 

Ühel hommikul pöördusid kanuud ühele lisajõele, ning kaldad nihkusid vähehaaval 
üksteisele lähemale. Kolm päeva sõudsid mehed vastuvoolu. Iga paadi ninas ja päras 
seisis mees ning töötas aeruga. Oli üllatav, kui kaua indiaanlased niisuguses ebamugavas 
asendis vastu pidasid ja kui osavalt nad vältisid üksikuid puid, mis kõigi oma pulstunud 
ja vees rohetama hakanud okstega allavoolu ujusid. Jõgi voolas nüüd aasade vahel. 

28 


Korraga läksid kaldad uuesti kõrgeks ja kujundasid siis alanedes laia oru, nagu tahaksid 
nad järele jõuda metsale, mis sinas kaugel tagapool teise astangu kohal. 

Neljanda päeva pärastlõunal märkas Georg, kuidas 

tema saatjad elavamaks muutusid, kuidas hüüded siia ja sinna lendasid ja aerud 
kiiremini vette käisid. Paremal kaldal säras maisiväljade mahlakas rohelus. Puude vahelt 
piilusid puukoorest majad, nagu Georg neid juba eile ja üleeile põksuva südamega oli 
näinud. Põldudel polnud siin lõppu. Teist tooni rohelist segunes kõrte rohelusega — 
laialehelise kõrvitsa põllulapid, tubakapõõsaste ribad või päevalillede read. Ühel lähemal 
künkal kasvas salk ploomipuid. 

Aga nüüd jäi Georgi süda peaaegu seisma, sest madala seljandiku tagant tulid nähtavale 
kaks viilkatusega onni ning paadid pöördusid kalda poole. Kanuudest kostis kaikuv 
kõrgetooniline hüüe, millele maalt vastati. 

Naised ja lapsed jooksid kohale, läbisegi vilksatasid kirjude palistustega särgid ning 
seelikud, tuhmjalt helkivad hõbeehted tumepruunil nahal ja kollased võrud paljastel 


käsivartel. Mustad hundisarnased koerad jooksid ulgudes igalt poolt kokku. Lärmis ei 
saadud iseenda sõnadestki aru. 

Naeru, hõiskamise ja hüüete saatel tühjendati paadid, tõmmati nad kaldale ja pöörati 
kummuli. Uudishimulikud pilgud tabasid võõrast poissi, kuid keegi ei tulnud talle liiga 
lähedale, isegi lapsed hoidusid eemale. 

Abitult ja õnnetult seisis Georg keset seda rüsinat, kuni kuilininaga mees ta ühe 
tumedajuukselise tüseda-võitu naise juurde viis. Nad vahetasid omavahel mõned laused. 
Siis võttis indiaanlanna hirmunud poisil käest kinni ja läks temaga majade poole. 

Georg heitis ettevaatliku pilgu naise näole ja võpatas. Esmakordselt paljude päevade 
järele vaatas ta värvimata näkku, mille nahk helkis oma loomulikus pruunikas punas. 
Vastandina oma värvitud saatjatele näis see naine lihast ja verest inimesena. 

Mdiaanlanna näis tajuvat lapse rõõmsat üllatust. Kõlaval häälel kõnetas ta poissi, kuid 
see ei saanud öeldust kahjuks midagi aru. Seevastu rääkis naise nägu seda selgemalt tema 
headest kavatsustest. Madala otsaesise ja laiade põskede vahel naeratasid- kaks tumedat 
silma. Nösuninast ja topeltlõuast õhkus heasoovlikkust'ja heasüdamlikkust. 

Hirmunud poisi üle voogas soe usalduse laine. Ta haa; ras tugevamini kinni mõhnasest 
kõvast käest ning surus end saatjale lähemale. Ta ei olnud ju oma üheksa aastaga midagi 
muud kui kaitset otsiv laps, kellel nüüd tekkis kindlas kohas oleku tunne. Piinavad 
mõtted märtrisurmast pagesid nagu vareste parv. 

Ühe ukse taga vajus päikesepaisteline pärastlõuna korraga akendeta ruumi 
poolhämarusse. Pimedana nagu mutt läks Georg naisele kobamisi järele, hoides seejuures 
kõvasti kinni tema sinisest särgitaolisest pluusist, mis ulatus põlvedeni. Mõne sammu 
järel harjus ta hämarusega, milles mitmest katuseluugist tulevad valgusejoad segunesid 
hõõguvate puuhalgude kumaga. 

Poiss leidis end laiast koridorist, mis ulatus läbi kogu maja pikkuse ning lõppes teisel 
pool vastasukse heleda nelinurgaga. Vasakul ja paremal avanesid väikesed kambrid, mis 
olid nagu hobuselatrid Raystowni tallis, kuid palju madalamad. Koridoris põles mitu 
lõket, üksteisest kuue-seitsme sammu kaugusel. Kerge vürtsine puulõhn hõljus õhus. 

Teise lõkke juures naine peatus ja andis Georgile viipega märku astuda paremal pool 
asetsevasse ruumi. Poiss järgnes veel täiesti uimasena ja komistas, sest kõrge 
neljakandiline künnis eraldas kambrit vahekäigust. Saatja haaras tal kärmelt pluusist 
kinni ning hoidis teda kukkumast. Siis lükkas ta poisi madalale laiale lavatsile, mis asus 
seina ääres ümber väikese toa. Georg tundis enda 

all midagi karvast ja pehmet —- ta käsi sattus karunahale. 

Nüüd sirutas indiaanlanna käe üles madala lae poole. Talad olid ainult osaliselt kaetud 
laudade või plaatidega, nii et nende vahelt võis vabalt käe läbi pista. Ülal pööningul oli 
nähtavasti mitmesuguseid esemeid, sest naine võttis sealt alla ühe roost punutud korvi. 

Kostis kausside ja nugade klõbinat ning siis tundis poiss oma käes maisileiva viilu, 
millel läikis rasv. Miski ei jäänud talle esimestest päevadest Aasakalda külas Hirvesilma 
jõe ääres nii selgelt meelde kui see leivaviil, millele kasutädi Ümar Pilv tema jaoks 
karurasva määris. 

Lõkke kohal rippuvast keedukatlast tõstis naine midagi kaussi ja asetas selle pingi 
kõrvale. Siis soris ta korvis, kuid leidmata seda, mida otsis, hüüdis mitu korda: «Malia, 
Malia!» 


Mööda koridori tuli lipates Georgist veidi vanem tütarlaps. Ta astus sisse, aitas usinasti 
otsida ja tõigi lõpuks kadunud eseme päevavalgele — see oli labida-kujuline puulusikas. 
Georg asus toidu kallale, kuid maitsvast maisitangu-dest ja lihast pudrust ei saanudki 
nii ruttu jagu — lusikas mahtus nimelt oma suuruse tõttu vaevalt suhu ja pärast tuli 

niisama vaevaliselt jälle välja. Käes tundis 
32 


Georg midagi jämedat, mis ei kuulunud hariliku lusika-varre juurde. Ta hoidis seda tule 
poole ja avastas, et vars kujutas endast peenelt nikerdatud lindu. Tüdruk jälgis poissi 
tähelepanelikult, kuid Georg vaatas vaevalt oma kausi kohalt üles ega pööranud 
tähelepanu väikesele tüdrukule, kelle kollane pluussärk näis videvikus heleda laiguna. 

Vahekäigus kõlasid sammud, ilmusid mõned lapsed, katla ümber luusis koer, 
naaberruumidest kostis summutatud jutukõminat, mis muutus ikka vaiksemaks ja vaik- 
semaks ... 

Ja siis vajus Georg tumedasse kuristikku. Möödunud päevade pinge ja erutus vaibus 
raskesse unne. Ta ei märganudki enam, et keegi talle karusnaha pea alla lükkas. 


Rütmiline kolkimine selgesti eraldatavate kahekordsete löökidega äratas poisi. Ta 
kuulatas seda väljast kostvat tasast uhmerdamist. Nüüd kostsid ühtlases taktis löögid ka 
natuke kaugemalt. 

Georg murdis pead: mis võis see küll olla? Kus ta üldse oli? Tema ees lõkendas tuli, 
mille suits rippus sinise loorina katuseluugi all. Hämar päevavalgus tungis ülalt läbi. Ta 
vaatas üles. Lae all olevatelt lattidelt rippusid kuivatatud taimede kimbud, lehed ja 
loomakõõluste puntrad. Talade vahelt nägi ta katusealust, sest toa lagi puudus poolenisti. 
Kas mitte sealt ülevalt ei võtnudki naine eile õhtul kausi ja linnukujutusega lusika? 

Vähehaaval meenus talle kõik: reis mööda jõge oli ju lõpule jõudnud ... Ta kuulatas, 
kuid majas ei liikunud midagi. Ta tõusis üles, hiilis läbi vahekäigu ukse juurde ja piilus 
välja. 

Maja ees nägi ta oma hooldajat ühe teise naisega seismas õõnsa paku juures, milles nad 
puust nuiadega korda- 

mööda tampisid: toks-toks, toks-toks. Nuiad läksid keskkohast peenemaks, et neid 
paremini käes saaks hoida. Georg pidi tahtmatult mõtlema tädi Raheli munakeetmise 
kellale. Jah, nii nägidki nuiad välja — nagu paar pikaks venitatud liivakella. 

Ta läks majja tagasi, istus kõrgele lävepakule, laskis silmadel ringi käia ja kobas 
uudishimulikult seinu. Nähtavasti oli terve maja tehtud suurtest puukooreplaatidest, mis 
olid seotud lattidest ja postidest sõrestikule. Kuskilt ei paistnud pragusid, nagu seda võis 
näha vanemate majas, mis palkide vahele topitud samblale vaatamata ei olnud kunagi 
küllalt tihe. Silmapilguks ruttasid tema mõtted Raystowni. Kus võiksid küll olla 
vanemad? 

Uhmerdamine lakkas. Varsti pärast seda vilksatasid vahekäigus tema kaitsja sinine särk 
ja valge otsmiku-pael. Kostsid sõbralikud sõnad ja vastselt allapandud oksad hakkasid 
katla all praksuma. Georg vaatas hardunult auru, mis koos suitsuga katuseluugist välja 
keerles, ning mõtles maisipudrule ja lihale. Kuidas ometi peaks ta kõnetama head 
indiaanlannat? Kõige parem oleks öelda «tädi», kuigi ta pole tema õige tädi. 


Aga selle asemel, et võtta kaussi, tegi naine liigutuste abil selgeks, et poiss peab end 
lahti riietama. Georg võttis püksid ja pluusi ära ja -naine sidus talle nende asemel ainsa 
riietusesemena niudepõlle ümber. Siis värvis ta poissi kirjude salvidega mitmesugustest 
pottidest. Poiss esitas küsimusi, kuid vastused läksid tema kõrvust mööda, ilma et ta oleks 
neid mõistnud. Lõpuks oli naine valmis, haaras poisil käest ning läks koos temaga ukse 
poole. 

Georg ei märganud kirkast hommikust midagi. Ängistus, mis teda kogu reisi kestel oli 
piinanud, tuli kohe jälle tagasi, kui ta jõe kaldal nägi paari tosinat indiaanlast seismas. 
Näod helkisid värske värvi all ja 

juustesõlmedesse olid pistetud kirjud suled. Meeste õlgade ümber lotendasid 
sarlakpunased või helesinised mundrikuued. 

Kuid kõike seda poiss suurt ei märganud. Kolm tema-suurust tüdrukut piirasid ta sisse 
ja tõmbasid teda vee poole. 

Ei lausutud sõnagi. Kinnivõetu vaatas abiotsivalt oma kaitsja poole, kuid ei näinud teda 
enam. Ta pani vastu kogu jõust, surus jalad liiva sisse ja kiskus kogu oma keharaskusega 
taha, kuid tüdrukud tõmbasid ja tirisid teda ikka samm-sammult sügavamale jõkke, kuni 
nad lõpuks seisid poolest kehast saadik vees. 

Nüüd püüdsid nad teda vee alla suruda. Poiss lõdises 

hirmu pärast kogu kehast. Nad tahavad sind uputada, mõtles ta, ja kaitses end veel 
ägedamini. Ta tõukles ja lõi, tüdrukud aga haarasid teda eest ja tagant, paremalt ja 
vasemalt ning surusid ta pea alla. Rüselemisel ja kisa-misel tekkinud lärmis ei 
märganudki ta kaldalt kostvat valju naeru. 

Meeleheitlikult mõõtis ta pilkudega vahemaad vastaskaldani, mõtles, kas suudab üle 
ujuda, ja võttis veel kord kokku kogu oma jõu. Siis kuulis ta kõrva ääres häält: «Sinuga ei 
juhtu midagi!» 

Üllatunult vaatas ta üles: kes rääkis siin siis inglise keelt? See oli ju eileõhtune tüdruk, 
keda tädi oli Maliaks kutsunud. 

Ta loobus vastupanust ja laskis end vee alla suruda. Kui ta õhku ahmis, puristas ja 
pritsis, hakkasid kolm väikest indiaanlannat teda hoolega küürima ja pesema. Värv tuli tal 
jäljetult maha. Siis juhtisid tüdrukud ta jälle kaldale ja kõik hakkasid liikuma ühe maja 
poole. 

Ka see maja oli kokku seotud lattidest ja puukoorest. Sisemuse moodustas üksnes 
madala laega saal, mille keskel põles tuli. Kuid seal seisis ju tädi! Tüdrukud kuiva-tasid 
poisi suurte suletuttidega ja tädi aitas talle selga uued hoopis harjumatud rõivad. 
Kõigepealt tuli paar pikki kitsaid nahast säärekatteid, mis ulatusid kubemeni, siis kitsas 
rätik, mis jalge vahelt läbi ulatus ning eest ja tagant vöö vahele tõmmati, ning lõpuks 
punasest riidest särk ja paar mokassiine kirjude tikitud pealistega. 

Niipea kui uued riided olid ta muutnud indiaani poisiks, pidi ta tule ääres matile 
kükitama. Ülejäänud mehed võtsid samuti tule ümber istet, süütasid oma piibud ja 
suitsetasid vaikides. 

Kui poiss tule ümber istujate tõsist ja pidulikku ringi vaatles, jäid tema silmad 
jahmunult peatuma ühel mehel, kelle õlgu varjas sinine vormikuub. Kas polnud see kulli- 
nägu, 

kes teda aeruga oli löönud ja pärast siiasaabumist tädi juurde viinud? 

Vargsi vaatas poiss mehe poole. Lähestikku asetsevaid silmi ja kitsast kongus nina 
peaks ta ju tundma? Kina-verpunased laigud, mis endise kahe musta risttriibu asemel 
põski kaunistasid, ei võinud teda eksiarvamusele viia. Seda teravajoonelist nägu ei unusta 
ta niipea. , 

Nüüd andis pealik, kelle juustesõlmest kuus suurt kotkasulge välja ulatusid, talle 
nahktasku taela, raua ja tulekiviga ning lisaks veel väikese tomahoogi. Siis hakkas pealik 
rääkima ja Georgi tuttav kullinina tõlkis kogu jutu lause lauselt veidrasse, ilma r- 
häälikuta inglise keelde. 

«Mu poeg, sa oled nüüd liha meie lihast ja veri meie verest. Tänase kommetetäitmisega 
on viimanegi valge vere tilk su soontest välja pestud. Sa oled nüüd vastu võetud irokeesi 
rahva hulka, nagu valged Pika Maja poegi kutsuvad, ja nüüdsest peale oled sa üks meist. 
Me armastame sind ning oleme kohustatud sind aitama ja sind kaitsma nagu iga teistki 
meie hulgast.» 

Neid sõnu kuuldes tundis Georg, et tema hirm tulesurma ees lõplikult haihtus. 
Järgnenud pidulikul söömaajal sõi ta oma kõhu korralikult täis. Kui ta keskpäeva paiku 
tädi ja Maliaga jälle elumaja poole läks, vaatas ta julgelt ja enesekindlalt ringi. Onni 
kattis korrapärane, kuid üsna lame viilkatus. Latid ja kepid surusid seinte puukoorest 
plaate, ning otse ukse kohale oli maalitud punane kilpkonn. 

Georg ei uskunud oma silmi. Jälle nägi ta kirvest vanemate majas laual lebavat. Ruttu 
vaatas ta oma tomahoogi vart — ka seal läikis värske punane ovaal, mille ääres oli kuus 
punast punkti. 

Segasena astus ta üle Pika Maja läve. 

Ta oli Kilpkonnaperes. 

Käimist pidi Georg uuesti õppima, sest ta komistas igal sammul. Nagu kasvav laps pidi 
ta maailma enda jaoks uuesti vallutama, maailma täis tundmatuid lõhnu ja hääli, esemeid 
ja .töid, liigutusi, ja sõnu, maailma, kus ta vaevaliselt eksles, enne kui küla 


igapäevane elu omandas tema jaoks tuttava kõla. 


Kunagi ei unustanud ta oma uue oleluse esimesi muljeid: pimedat suitsu- ja 
puulõhnalist maja, maisiuhmri uinutavat kõminat, vee mulksumist kõrvitsakoorest kannus 
ja laste heledat kisa, kui nad hüüdsid tema indiaani-pärast nime: «Sinine Lind! Väike 
Sinine Lind!» 

Vaevarikas uude maailma sisseelamine algas kohe pärast vastuvõtutseremooniat. Poiss 
kargas ehmunult kambrilävelt, kus ta kogu pärastlõuna oli liikumatult mõtisklenud, sest 
kullinägu ilmus tule juurde ja võttis istet, nagu kuuluks ta sinna. 

Georg jooksis ukse juurde ja otsis väljast Maliat, kuid ei leidnud teda. Nii jäigi talle 
esialgu ebaselgeks, mida tema vana tuttav siit Kilpkonnapere juurest õieli tahtis. 
Maisiuhmri kõla kutsus poisi maja juurde tagasi. Kiirustades läks ta tädi seltsi, kes lubas 
tal natuke tampida. Küll oli uhmri nui raske! Ta käed väsisid peagi. Näljasena läks ta oma 
kaitsja järel majja. 

Suur keedupada kraabiti puhtaks, täideti tangu ja veega ning riputati siis uuesti ridvale, 
mis mõlemat otsa pidi okstest harkidele toetudes ulatus üle tule. Igatsu- 

sega. ootas poiss ettevalmistusi õhtusöögiks, kuid keegi ei kõšsanudki. Kullinägu 
küünitas käe allesjäänud pudruga kausi järele, sõi sealt mõnusasti poole ära ja heitis siis 
magamisasemele. Tädi ei söönud midagi. 

Kui tädi parajasti tahtis magama heita, ilmus Malia, kohendas oma karusnahka ja lipsas 
välkkiirelt oma ntäti alla. Lai, ümber madala kambri ulatuv lavits oli kogu perekonnale 
voodiks. 

Georg vaatas ihaldavalt paja poole, siis aga ronis pettunult oma karusnahale. Nahast 
säärekatted, mis teda päev läbi olid hõõrunud, võttis ta jalast ja särgi seljast. Midagi surus 
kurgus. Oleks ta ometi Raystownis! 

Poiss suigatas pooleldi, kuid varsti ärkas ta uuesti nälja tõttu. Kas peaks ta äratama 
Malia? Too magas vastasseina ääres. Lõpuks piinas korisev kõht teda niivõrd, et ta üles 
tõusis ja hakkas tasakesi Malia poole hiilima. Magamisruumi põrandat katvad plangud 
nak-susid, seepärast laskus ta ettevaatlikult põlvili ja roomas hääletult edasi. 

Kustuva lõkke valgusel leidis ta magaja. Tüdruku pea oli sammalt täis topitud 
jänesenahal veidi küljele kaldunud. Mõned juuksesalgud langesid ta näole ja kerge 
kõrkjatest punutud mati alt paistis ümar õlg särgi kinnisega. 

Georg sikutas matti. Kohe lakkas tasane hingamine, nähtavale tuli käsi, mis lükkas 
mustad juuksed näolt ja tume silmapaar vaatas talle küsivalt otsa. 

«Malia, ma olen nii näljane!» sosistas poiss. 

«Näljane! Sina tobu, aga söö siis ometi!» 

«Kas ma siis tohin ise paja kallale minna? Ma olen täna lõunast saadik söömata.» 

«Täna lõunast saadik?» 

Tüdruk tõusis püsti. «Tule,» ütles ta lühidalt ja läks lõkke juurde. Ta pistis näpu patta, 
maitses ja kiskus 

näo viltu. Siis asus ta teise katla kallale, mis rippus sama ridva küljes. See oli suur 
sangaga vasknõu. 

Georg oli märganud, et peale tädi oli veel üks teine naine samal tulel keetnud ja 
kasutanud just seda katelt, mille sisu Malia nüüd uuris. Tüdruk maitses ja näis olevat 
rahul, sest ta pani Georgi kausi ääreni täis. «Malia, aga see katel ei ole ju meie oma!» 
«Aga sina oled ju näljane!» «Jah, seda ma olen.» 


Georg kõhkles. Vanemad olid ju talle ikka sisendanud, et vargus on suur patt, aga kas 
ka siin, punase rämpsu seas? 

See sõna riivas valusalt. Kas siis Malia oli rämps? Ta ei näinud ju sugugi sedamoodi 
välja. 

«Söö siis ometi,» katkestas Malia tema mõtteid. Siis asus poiss ahnelt maisipudru 
kallale. 

' Tüdruk istus ristijalu kükakile maha ja pani puid juurde, et puder öösel edasi hauduks. 

«Miks sa siis varem ei söönud?» 

«Ma arvasin, et me sööme kõik koos.» 

«Kõik koos? Kas valged söövad kõik koos?» 

Georg noogutas. Naeruturtsatused tõusid Malia kurku, kuid ta jõudis veel õigeaegselt 
käe suu ette panna. 

«Meil söövad kõigepealt mehed, siis naised ja lapsed. Aga ainult lõuna paiku. Muul ajal 
sööb igaüks, .millal tahab. Sul tarvitseb vaid mõne paja juurde minnaga võtta.» 

Tüdruk madaldas veelgi oma häält. «Tead sa, onu Suitsune Päev sööb väga tihti ja siis 
tädi tõreleb.» 

Georgi kõrvu jäi kõlama harjumatu sõna. «Onu Suitsune Päev? Kes see on?» 

Malia osutas kambrile, mille tagaseina ääres täiskasvanud magasid: «Noh, see onu 
seal!» 

Ta kasutas mingit indiaanikeelset sõna, aga poiss mõistis, et tüdruk mõtles kullinägu. 

«Ma mõtlesin, et see on sinu isa.» 

Jälle surus tüdruk käe suule, et mitte naerma pahvatada. 

Oleks Georg juba tookord mõistnud irokeesi keelt, oleks talle olnud selge, millist 
kindlat sugulusvahekorda see võõras sõna tähendas; see oli nimelt — ema vend. Kuid 
nüüd pidi ta kõigepealt endale öelda laskma, et siin polnud tegemist vanematest ja lastest 
koosneva perekonnaga, vaid et Suitsune Päev oli Malia emapoolne onu, et tädi nimi oli 
Ümar Pilv ja et maja teistes kambrites elasid veel kaks Ümara Pilve õde koos oma 
perekonnaga. 

Malia muutus ikka elavamaks ja ta nägu värvus tumedamaks. Tal näis olevat selge pilt 
kõigist maja ruumidest ja elanikest. 

«Tädi kõige vanema õe käes on tänavu peajärelevalve põldude üle. Ja tead, tädi teise õe 
tütar on kole laisk. Hiljuti ta lihtsalt raius lükkamisvarda pilbasteks, selle asemel et puid 
tuua. Keskpäeval, kui äike tuli, otsisid kõik asjatult varrast ja vihm sadas otse luugist 
SISSE.» 

Kambritest kostis norskamine.. Kerge tuulepuhang läbis vahekäiku. Loitva tule paiste 
libises üle tüdruku, mängles mõne hetke tumedal künnisel ja hüples siis mööda piita üles- 
alla, värelevana ja mõistatuslikuna nagu irokeeside Pika Maja saladused, mis 
esmakordselt kuulaja ette kerkisid. Puukoorest plaat ukse juures naksatas äkki. 

«Surnute hinged löövad ust kinni,» pomises Malla, tõusis püsti ja sirutas käe ühe laes 
kõlkuva kimbu järele. «See on liiga kõrgel, aita mind ometi.» 

Kui Georg kerge olevuse üles tõstis, vabastas Malia väle käsi sõlmest kimbu, mis 
ebamäärase heleda laiguna rippus laealuses hämaruses. 


Poiss nägi nüüd tüdruku pruunide sõrmede vahel väikeste valkjasroheliste taimede 
kimpu. Malia surus oma nina sügavale kollastesse õitesse, silitas siis kimbuga paar korda 
üle Georgi näo ja pani lilled kambrilävele. 

«Seda vaimud ei salli, nüüd jäävad nad välja,» sosistas ta ja lipsas uuesti mati alla. 

Tema sõnad keerlesid poisi peas. Oma asemelt nägi ta kollaseid õisi kord tulekumast 
valgustatuna, kord jälle pimedusse kadumas. Ta haistis taimevarte ja lehtede mõrkjat 
lõhna. Milliste vaimude vastu peaks need õied küll aitama? Kas mõtles Malia nõidu? Kas 
siin Siis nõidu on? Kullinägu näeb peaaegu välja nagu võlur. See oligi siis onu Suitsune 
Päev. Ja mida peaks tähendama peajärelevalve põldude üle? Ja milleks on neil siin lükka- 
misvarras? 

Peamurdja ei aimanud, et saatus oli ta paisanud vanadest kommetest visalt kinnipidava 
irokeeside perekonna hulka, kes siin, lamedakünkalistel Ohio-maadel, asus Pika Maja 
eelpostina teiste indiaanlaste — lenapi ja vaiandoti suguharu keskel. 

Uks uude ellu avanes poisile aeglaselt ja peaaegu vastu tahtmist. Vaevalt saabus 
esimeste elamuste mõõn, 

kui asemele astus kojuigatsus sünge nukruse ja rõhutud meeleoluga. Väike kamber oma 
pruuni lävepakuga oli Georgile ainsaks omaseks saanud pelgupaigaks. Siin tundis ta 
kõike, seinte puukooretahvleid, madalat lavit-sat mattidega, naksuvat põrandat ja taimede 
kimpe lae-palkide all. Aga teispool läve algas juba võõras maailm, sest pime maja oli täis 
mõistatusi. Teisel pool vahekäiku haigutas vastas asetsev magamisruum musta surnud 
koopana. Seal ei elanud keegi, tädi kasutas seda kambrit panipaigana. Tugev kuiva puu, 
kuivatatud puuvilja ja suitsutatud naha lõhn lasus seinte vahel. 

Ühel pärastlõunal tuli Georg mööda koridori haosüle-täiega ja tahtis selle üle panipaiga 
läve maha panna. Siis märkas ta aga hämaruses liikumist. Ta vaatas üles ja nägi maja 
otsmises toas elavat naist, kes parajasti täitis kotti maisiteradega. Georg jooksis kiiresti 
välja ja teatas Maliale uudist. 

«Kuule, Malia, Ruske Hommikuvalgus varastab meie vastaskambrist suurest korvist 
maisi.» 

«Sina tobu, see on ju tema mais.» 

«Aga tädi võtab ka samast korvist?» 

«Jah, see kuulub samahästi ka tädile.» 

Mõistmatult vahtis Georg tüdrukule otsa, kuni Malia talle asja selgitas. 

«Saa ometi aru: kambris on tagavarad, mis kuuluvad ühiselt kogu majale. Sealt võib 
igaüks võtta nii palju, kui vajab.» 

«Mis, sealt võib igaüks võtta? Aga kui mõni võtab kõik?» 

«Rumalus, nii palju ei vaja ju keegi. Igaüks võtab vaid seda, mis tal tarvis läheb.» 

Pikkamisi mõistis Georg, et siin pole vargust ja et ta oli Ruskele Hommikuvalgusele 
ülekohut teinud. Malta pidi olema ka teistele midagi rääkinud, sest tädi naeris 

õhtul enne magamaminekut nii, et kogu tema ümar kõht vabises: isegi kõhn Suitsune 
Päev venitas oma kitsa suu naerule. 

Kuid see naer polnud haavav, sest selles kõlas heasoovlik toon. Aga hoopis halvema 
kõlaga oli see naer, millega mängukaaslased uustulnuka igal võimalikul juhul üle 
külvasid. 


Väiksemad poisid kogunesid igal hommikul järjekindlalt vibulaskmisharjutusele. 
Suitsune Päev maalis siis maja seinale punase laigu ja iga laskur pidi kolm korda seda 
märki tabama, enne kui ta hommikueinet sai. 

Esimesel nädalal laskis Georg enamasti mööda — tömbi otsaga õppenooled lendasid 
kas liiga madalale või liiga kõrgele, ja naerulagin ei tahtnud lõppeda. Õnneks ei mõistnud 
ta sõnu, millega onu tema valetabamusi saatis. 

«Hirved rõõmustavad üliväga sellist jahimeest kohates,» tavatses Suitsune Päev öelda 
ja Georg aimas, et onu mõistmatuks jäänud sõnad ei sisaldanud meelitusi. Nende 
poollaulvalt öeldud arusaamatute sõnade puhul oleks ta meelsamini oma kõrvu kinni 
hoidnud. Võõras keel tegi talle võõra ümbruse veelgi võõramaks. Ilmselt oli see tema 
majakaaslastele ebameeldiv, kui ta ingliskeelseid sõnu kasutas. 

Nii klammerdus Georg Malia külge, et temalt õppida kõige enam kasutatavaid 
irokeesikeelseid väljendeid. Ikka jälle laskis Malia tal üksikuid väljendusi korrata, aga 
küllalt sageli hüüdis ta kannatamatult: «Sina tobu!» 

Kui sageli küll pidi poiss seda «tobu» kuulma! 

Pärast hommikueinet mürasid lapsed vees. Georg oleks meelsamini jäänud koju, kuid 
tädi saatis ta iga päev jõele, nagu ei teaks ta, kui väga poisil suplemistuju ära rikuti. 
Georg ujus nagu part, kuid teised lapsed oskasid 

sääraseid kunsttükke, milliseid Georg kunagi polnud näinud. 

Neist kõige ebameeldivam oli «lapselaps». Siin tuli, savikamakas parema jala suure 
varba peal, selili üle jõe ujuda. Kunsttükk seisis oskuses hoida jalg kogu aeg veest väljas, 
et vesi «lapselast» — nii nimetati savikamakat — ära ei uhuks. Georg ei saanud sellega 
kuidagi hakkama. Talle tulid iga kord hirmujudinad peale, kui keegi jälle tegi ettepaneku 
«lapselast» ujuda. Ikka juhtus midagi: kas uhtusid lained üle tema varba, või kukkus savi 
ära, või vajutas mõni jõnglane tema jala vette. 

Selliste kahjurõõmsate vingerpussidega paistis eriti silma naabrimaja poiss Kõõrdsilm 
Rebane. Ta kandis 

oma nime õigustatult. Isegi Georg pidi naerma, kui ta seda lühikest ja paksu poissi 
esmakordselt nägi. Ta mustad juuksesalgud langesid madalale näo ette ja näis, nagu 
püüaksid silmad vasakult ja paremalt selle juukse-kahlu tagant väljapääsu leida. Peale 
selle olid Kõõrd-silma jalad kõverad nagu kanuu ribid. 

Kõõrdsilm Rebane oli ilmselt märganud Kilpkonnapere uue liikme naeru, ja siitpeale 
jälitas ta teda oma vaenuga. Peaaegu iga päev läksid nad Georgiga vastamisi kord 
uputas ta «lapselapse», kord tõukas ta Georgi märkilaskmise juures, kord karjus ta 
tavalise «tobu». Georg püüdis seda jõnglast võimalikult vältida, kuid see aitas vähe, sest 
Kõõrdsilm Rebane elas otse tädi ploomiaia kõrval. 

Küla asetses ühekordse majadereana alumisel jõe-astangul poole tunni tee pikkuses. Iga 
maja seisis lähemal asuvast saja või saja viiekümne sammu kaugusel põldude, aedade, 
puudesalude ja rohuplatsidega eraldatult. Kilpkonnapere elas umbes küla keskel, otse 
kokku-tulekutehoone kõrval. Jõgepidi allapoole järgnes sellele ploomiaed ja edasi puude 
taga seisis ühe lenapi perekonna vigvam — väike kuplikujuline puukoorest onn, mis 
sarnanes mesilastaruga. Kõõrdsilm Rebane oligi siit perest pärit. 

Georg tundis end kindlana ainult siis, kui ta lamas oma asemel, sest siin polnud ei 
märgist möödalaskmist, ei «lapselast» ega pahasoovlikke naabripoisse. Siin võis ta 


segamatult haududa oma põgenemisplaane. Mingil kombel pidi ta ju jälle koju tagasi 
jõudma .. . Kanuud olid sõitnud läände, enne kui nad Ohiolt väikesele jõele pöördusid. 
Järelikult pidi ta põgenema itta, tõusva päikese poole. Aga kui ta siis öösel ärkvele tuli 
ning kord vaibuva, kord tugevneva koerte haukumise seast kauget nukrat huntide 
ulgumist kuulis, kadus ta julgus. Ta tundis 

46 

seda jubedat venitatud häälitsust juba vanematekodus oleku päevilt liigagi hästi. 

Aga ühel hommikul tuli kõigile tema kaalutlustele verine lõpp, ja see oli seoses ühe 
koeraga. Nendest vaestest loomadest ei hoolinud keegi. Nad hulkusid igal pool ringi, 
tungisid karjakaupa majadesse ja lüürasid tule ümber söödavat, kuni mõni kannatuse 
kaotas ja nad majast välja peksis. Mõne aja pärast ilmusid nad uuesti ja nuuskisid igal 
pool, kuni neid uus meelepahahoog hoopide saatel ulgudes põgenema sundis. 

Ainult tädi näis oma heatahtlikkuses nende suhtes kannatlikum olevat. Georg nägi 
imestusega, et ta kasutas koera nagu mingit käterätikut. Vahetevahel sirutusid ta 
lühikesed ja tüsedad käed lähema looma karvadesse, et tuhka või rasva koera 
seljakarvade vastu ära pühkida. Aga süüa ei saanud need kaaselanikud ka tema käest 
peaaegu midagi. 

Ühte neist hundikoertest kutsus Georg Schnapiks, sest tal oli nagu Raystowni spitsilgi 
kaks valget laiku otsmikul. Ja kui poiss hakkas veel oma Schnapile leivapalu-kesi ja 
konte välja viima, polnud looma kiindumusel enam piire. Neljajalgne sõber pidi küll 
ööseks välja jääma, aga seevastu ei lahkunud ta päev läbi oma uue, peremehe kõrvalt. 
Hommikusest vibulaskmisest, kui veel udulinikud jõe ja aasa kohal lehvisid, kuni viimase 
õhtuse veetoomiseni olid mõlemad lahutamatult koos. 

Tundide viisi istus Georg oma uue sõbraga ploomipuu-aias puude all ja kaalutles, 
kuidas nad koos võiksid põgeneda. 

«Sa elad siin ju armetult, mu Schnapp. Raystownis on sul palju parem, seal võid sa ka 
minu voodi all magada.» 

Truu loom ajas kõrvad kikki ja liputas rõõmu pärast saba. 

Isegi Kõõrdsilm Rebane pidi kogema, et tema vastane on nüüd saanud endale liitlase. 
Sest kui ta jälle kord salaja juurde hiilis, et Georgi sihtimise ajal tõugata, märkas Schnapp 
ta kavatsust, kargas haukudes salakavalale kallale ja hammustas teda jalast. Verisena ja 
süngeid pilke koerale heites läks hammustati! longates minema. 

Schnapp sai Suitsuselt Päevalt nahatäie, kuid olukord muutus veelgi keerulisemaks, sest 
Kõõrdsilm Rebane teeskles nüüd solvatud süütust ja läks aina jultunumaks. Georg 
seevastu õnnistas mõttes onu Suitsust Päeva kõigi võimalike sõimusõnadega. Ta muutus 
oma kiusaja suhtes veelgi ebakindlamaks — võib-olla ähvardab ka teda keretäis, kui ta 
Kõõrdsilm Rebasega ükskord arved õiendab. 

Ühel päeval vibulaskmise ajal kasvas see vaevalt talutav meelehärm lõõmavaks ja 
hävitavaks leegiks. Võib-olla hakkas Kõõrdsilm Rebasele pähe see, et ta kolm korda 
järjest märki tabas, võib-olla oli ta ammu vahetanud oma õelad kavatsused veelgi 
õelamatega — lühidalt, ta asetas korraga vibule terava noole ja kihutas selle Schnapi 
kehast läbi, enne kui keegi sai kättki liigutada. Koer varises kokku. Siis ajas ta end veel 
kord üles ja püüdis oma peremehe juurde roomata. Kuid mõne vaaruva liigutuse järel 
kukkus ta külili. Paar korda tõmbles ta veel ja jäi siis vait. 


Georg seisis silmapilgu tardunult. Äkki tungis tema kurgust esile kähisev vilin. Ta 
viskas vibu minema ja kargas kui panter kahjurõõmsa vibulaskuri kallale. Paisu taha 
kogunenud viha pahvatas metsiku röögatusena tema kõrist. 

Rünnatav langes selili, nagu oleks teda kaljurahn tabanud. Ning siis hakkasid Georgi 
rusikad kolkima tema all olevat hirmust viltu kiskunud nägu, sõrmed haarasid 

kaela ja kukalt ning põlved surusid lõõtsutavat rinda. 

Üks suurem poiss tahtis vahele minna, kuid Georgi raevukas rusikahoop paiskas ta 
tagasi. Georgi käed käisid kui tuuleveski tiivad, hoope sadas nagu rahet. Kõõrdsilm 
Rebase ninast ja suust purskus veri ning ta kurgust kostis lämbumise korin. Teised lapsed 
jooksid laiali ja hüüdsid täiskasvanuid appi. 

Jüurderutanud mehed suutsid vaevu päästa pikali löödud poissi raevu sattunud Georgi 
käest, kes alles aegamööda tuli jälle mõistuse juurde. Ta kandis surnud Schnapi süles 
koju. Malia aitas tal seltsilist maha matta. 

Kogu päeva ei söönud Georg suutäitki. Ta ei märganud, et tema kaussi oli pandud eriti 
suur lihatükk, ta ei kuulnud, kuidas hääled kaastundlikult muutusid summu-tatuks, ei 
tundnud kahekordset karusnahka oma asemel. Ta nägi ainult surevat koera ja mõrtsuka 
moonutatud punast nägu. Verejanuline ussisugu! Oleks ta ometi Raystownis! 

Järgmisel hommikul saatis tädi ta koos Maliaga puid tooma. Tädi tahtis tööga poisi 
muremõtted eemale juhtida. Aga just see käiski Georgil üle jõu. Üleeile jooksis Schnapp 
veel kaasa — seal oli juurikas, mille juures ta oli maad kraapinud. Poiss viskus maha. 
Meeleheide pääses krambina valla. 

Pehme silitamine ja tugev, terav lõhn olid esimesed, mida ta tajus pärast meeleheitehoo 
vaibumist. Georg pöördus ümber ja nägi Maliat. Tüdruk istus maas ja hoidis paari 
aroruudil vart käes. Nende saledad teravikud helkisid nagu tumesinised odaotsad. 
Sõbratar ei rääkinud sõnagi, kuid ta silmad olid täis pisaraid. Midagi sooja tulvas 
üksikuks jäänud poisi hinge — ta polnud inimeste hulgast siiski päris välja tõugatud. 

1 Aroruut — tärklist sisaldavate juurtega taim. 

Malia pani puud oma kanderihmasse. «Jää veel veidi siia, teised ei tarvitse sind praegu 
näha.» Nende sõnadega iäks ta minema. Georg mõtles järele. Malial oli õigus — kõikjal, 
kus aga võimalik, oleksid teised poisid teda tema äranutetud näo pärast pilganud. Oma 
valu ja mure näitamist peeti ju arguseks. 

Uuesti tundis ta kurgus ängistust. Siis läbistas teda välguna mõte põgenemisest. Nüüd 
peaks ta ära putkama ja kodutee jalge alla võtma. Pikemalt mõtlemata hakkas ta jooksma 
metsa rohelisse sügavusse. 

Tal oleks nagu koorem südamelt langenud, kui ta. metsa rüppe jõudis. Parem olla 
huntidest puruks rebitud, kui veel kord näha Kõõrdsilm Rebast, seda igavest piinajat, iga 
uue päeva hirmu! Kuid see oli ju nüüd möödas. 

Poisis tõusis kojuigatsuse laine, mis tegi ta otse meeletuks. Mitu päeva kulub tal 
Raystowni jõudmiseks? Ei tea, kas vanemad ikka veel tädi Raheli juures elavad? 

Peaaegu teadvusetult tormas ta läbi kõrge sõnajala-tihniku, kukkus usjalt läbipõimunud 
libedatel puujuurtel, kargas uuesti püsti ja tungis ikka sügavamale puude tohututesse 
võlvialustesse. Jäme, samblaga kattunud, pooleldi kõdunenud tüvi sulges tee. Aga mida 
tähendas siin tee? 


Georg jäi seisma ja vaatas üles. Ülevalt immitses läbi rohekat valgust: metsviinapuu 
põimus okste ümber, tihedad lehestiku kihid tõrjusid tagasi iga päikesekiire. Õhk ujus 
sügavrohelise veena tammede ja kastanite võimsate sammaste vahel, niiske, aurav ja 
lämmatav. Kuspool oli nüüd päike? 

Segadusse sattununa komberdas poiss mahalangenud' puutüve ümbert ringi ja rändas 
edasi. Õieti peaks ta nüüd tüki maad ojas kahlama, et kaotada kõik jäljed, turgatas talle 
pähe, kuid all ojasängi kohal põimus võsa läbitungimatuks tihnikuks. 

Georg läks jälle nõlva mööda üles. Päeva jooksul jõuab ta veel mõnes ojaski sumada ... 
Enne õhtut ei avasta indiaanlased ometi tema kadumist ja selleks ajaks on ta juba ammu 
mägede taga. 

Poolel nõlvakul sattus ta äkki põtrade ja hirvede poolt tallatud kitsale rajale. Poiss uuris 
sammalt puude tüvedel ja jõudis otsusele, et teerada viis otse ida poole. Kiiresti ruttas ta 
edasi mööda kitsast uuristatud vagu, * mis lookles küngastest üles ja alla, läbi sõna- 
jalgade, väänkasvude, läbi tüvede ja lehtede tiheda põimingu. 

Niiskes leitsakus ei kostnud ühtki häält. Oravate tasane naksutamine ei häirinud 
vaikust. Poiss ei pööranud tähelepanu loomadele, kes hallide, roostepruunide ja mustade 
laikudena oksastikus nähtavale tulid ja jälle kadusid. Nagu poolunes läks ta edasi. Ainult 
korraks ajas mahalangenud okste vali murdumine ja raksumine teda kabuhirmus edasi. Ta 
jooksis, kuni pisted kopsus uuesti sammu käima sundisid. Kartlikult vaatas ta ringi, aga ei 
näinud midagi peale tavalise metsa. Mis see küll olla võis? 

Päike oli juba kaldunud üle keskpäeva, kui rada väikesele lagendikule välja jõudis. 
Liikumatult ja longus seisid lõõmavas palavuses sinihelmikad. Metsa niiske leitsaku järel 
tundus lagendiku kuiv lõõm äsja avatud leivaahju hingusena. Roidunult tõmbus poiss puu 
vilusse kägarasse ja vaatas veidi aega rohukõrte kohal üles ja alla ..vabisevat 
kuumusevirvendust. 

Sügav paisuv kumisemine võnkus õhus ja kadus uuesti. Georg läks elevile ja teritas 
kõrvu. Siis tuli see uuesti, muutus üha valjemaks ja vaibus jälle. See polnud äike, sest 
müristamine kajas ebaühtlasemalt. Selles kuminas aga kuuldusid selgesti üksikud kiiresti 
üksteisele järgnevad helid, nagu põristataks kaugel silmapiiril tohu- 

tui trummi. See kõlas nagu küla vesitrumm, kuid too ei võinud ju nii kaugele kosta. 

Jälle vibutas nähtamatu trummilööja oma nuie ja jälle suri põrin, nagu oleks ta mööda 


Vesitrumm nuiaga 


mäe teist külge alla vajunud. Sinihelmikad seisid hääletult, nagu kuulataksid nemadki 
hääbuvat kuminat. Rusuvalt rõhus vaikus poissi. Kas olid indiaanlased külas märganud 
tema põgenemist ja andnud häire? 

Jäised judinad läbisid teda äkki. Suitsune Päev lööb ta kindlasti surnuks. 
Päikeselõõmase aasa vaikus laskus põgenikule nagu halvatus. Ta hingas peaaegu 
kergendatult, kui rütmiline põrin uuesti kajas üle latvade. 

Ta jooksis kiiresti üle metsalagendiku. Mõni samm enne sealpoolset metsaserva põrkas 
ta tagasi. Peaaegu oleks ta astunud kobaras ussidele, kes oma siksak-kirjalisi selgi 
keskpäevases kuumuses soojendasid. Summutatud karjega kargas ta kõrvale. Hoolikalt 
uuris ta rada, enne kui uuesti metsa sukeldus. 

Roheline hämarus näis peletavat lagendiku koledused ja ka õudust tekitava 
trummipõrina. Kui tihti Georg ka 


ei peatunud ja ei kuulatanud, ei kuulnud ta midagi peale üksikute lindude vaikse 
häälitsemise ja oravate sahistamise. 

Poiss jooksis, kuni veel nägi rada. Tiheda lehiskatuse all läks varakult pimedaks, kuid 
veel enne viimase valguse kadumist silmas tõttaja saledat kastanipuud, mille otsa võis 
kergesti ronida. 

Piinav nälg pures tema sisikonda, sest ainult tee äärest nopitud marjad olid talle 
hommikust saadik olnud ainsaks toiduks. 

Georg tegi endale etteheiteid oma mõtlematu ärajooksmise pärast: «Oleksin ma ometi 
Kilpkonnamajast kaasa võtnud kotikese maisigi! Vibu ja noolt mul ka ei ole, on ainult 
tomahook. Ka tuleraua ja tulekivi olen maha jätnud — ma ei saa isegi lõket teha ...» 

Surmväsinult ja näljasena ronis poiss puu otsa, leidis tugeva oksa istumiseks ja sidus 
enda vööga kinni, et mitte maha kukkuda. See oli ebamugav magamisase, käed ja jalad 
surid ära ning väsimusest kurnatuna pidi ta end alatasa siia ja sinna nihutama, et veri 
hakkaks uuesti liikuma. Lõpuks muutus valu väljakannatamatuks. Siis libistas Georg end 
ettevaatlikult maha ja istus puu alla, selg vastu tüve. 

Metsas oli alanud õudust tekitav elu. Tuul kohises puude ladvus ja summutas 
rohutirtsude saagimise. Lehed sahisesid nagu tugeva vihma all. Üksik poiss hoidis 
kramplikult oma tomahooki ja vahtis üksisilmi pimedusse, mis ümbritses teda nagu 
koobas. 

Tema kohal olevatest okstest kajas nüüd raspeldav kriiskamine. Georgi hambad 
hakkasid logisema. «See on öökull,» kinnitas ta endale. Vanemate palkmaja aias oli see 
kriiskav kisa õhtuti kõlanud peaaegu hubasena. Ja see sügav turtsumine võis olla 
kassikakult, kes hääletult luusis tüvede vahel. Aga kuidas poiss ka ei püüdnud 

endale pimedusest kostvaid hääli seletada, ikkagi puges hirm taile igalt poolt ligi. 

Kui ainult jalad nii väga ei valutaks! Ta suutis end vaevalt liigutada. Aga äkki oli ta 
valule vaatamata välgukiirusel jalul ja vinnas enese alumistele okstele, sest nüüd kõlas 
läbi öiste häälte selgesti huntide kähisev veniv ulgumine. Hallivatimehed läksid jahile. 

Poiss jäi vööga kinnitatuna puu otsa istuma, kuni hommik kottis ja päevane rahu jälle 
maad võttis. Pool-surnuna ronis põgenik oma ööbimispaigalt alla, ja kestis kaua, enne kui 
ta oma kangestunud jalgu uuesti korralikult liigutada suutis. Mõne aja pärast leevendusid 


pisted ja valutuiked, kuid eilse marssimise kõrval sarnanes tänane pigem küll 
lonkimisega. 

Päike pidi puude latvade kohal väljakannatamatult kõrvetama, sest siin all oli hautav 
leitsak, mis tsentneri-raskuselt rippus kõigi liikmete küljes. Georgile näis, nagu jookseks 
ta läbi keeva tumerohelise vee. Vaevaliselt vedas ta end edasi kuni keskpäevani. 

Rada viis nõlvakut pidi alla ja läbis seal väikese nire. Poiss jõudis veel kaldani, enne 
kui jõud lõppes, siis aga langes ta liivale. Midagi mõtlemata tõmbas ta mokassiinid jalast 
ja pistis jalad vette. Mis tahtis ta ojaga seoses veel ette võtta? Midagi nagu oli ojaga . .. 
Eile ta veel teadis seda. Ta tuletas meelde, kuid mälu ütles üles. 

Neljakäpukil ronis ta põõsa vilusse ja sirutas end roidunult välja. Mõned mahalangenud 
puud olid rebinud ojaäärsesse rohelisse metsa suure augu ja lai valguse-voog helkis 
virvendaval veepinnal ning torkas kuldsete odadena lehestikku. Kogu kõrvetava 
keskpäeva saatis Georg mööda pooluimasena. 

Seal oli see jälle — kauge vesitrummi põrin! Paisudes tungis see väikesele lagendikule 
oja ääres, vaibus pikkamööda 

ja tuli uue tugevusega tagasi. Kuumus ei paistnud nähtamatule trummilööjale midagi 
tegevat, ikka jälle ulatus kauge kõla väsinud poisi kõrvu. 

Georg oli liiga kurnatud, et seda veel tähele panna. Segased pildid viirastusid ta silmade 
ees. Ta arvas kuulvat Raystowni hommikust äratushüüet ja ootas järgnevat sarvede heli, 
mis kutsus rivistumisele. Kui sageli oli ta seda äratust kuulnud, kui ta Raystownis külas 
oli! Tädi Rahel kolistas siis juba köögis, praetava peki lõhn ulatus tema voodini ja sinna 
sekka põrisesid trummid täpselt nagu praegugi. Ja seal oli ju ka Schnapp ... 

Õnnelikuna sirutas poiss oma näo niiske ja külma koeranina poole. Ta tuli õieti ärkvele 
alles siis, kui koer venitatult ulguma hakkas. Ehmunult ajas ta enda istukile. Schnapil olid 
ju valged täpid silmade kohal! See polnudki ju Schnapp! Seda koera ta üldse ei tundnud! 
See pidi olema mingi indiaani hundikoer. Unenägu Raystownist hajus. 

Ning nüüd lähenes hääletult mingi vari. Veri tardus poisi soontes, ta istus nagu 
halvatult. Kui ta üles vaatas, nägi ta võhivõõrast nägu. Ei, see mees, kes tema ees istus, 
polnud Suitsune Päev, vaatamata tumepunasele indiaanlase nahavärvile ja õõtsuvatele 
sulgedele peas. See tugeva lõuaga nägu näis neljakandilisena. Kaks väikest musta silma 
vaatasid uurivalt poissi, siis sirutus tõmmu käsi ja silitas ikka ja jälle Georgi põski, 
aeglaselt ja õrnalt. Tükk leiba ja külma liha ilmusid nähtavale. Väikesed suutäied pisteti 
nõrkenule huulte vahele ja Georg hakkas mehaaniliselt närima. 

Poiss mõtles järele. Kust võis pärit olla see indiaanlane, kes tema ees istus ja teda 
söötis? Ta luges mõttes üle kõik Küpkonnamaja elanikud, aga tema mälu ei leidnud ühtki 
pidepunkti. Ka mujal külas polnud ta seda 

meest kunagi kohanud. Võib-olla oli ta hoopis mõnest teisest asulast pärit? 

Kui leib oli söödud, tõusis Georg pusti. Ta tuikus ja tegi mõned ebakindlad sammud. 
Siis võttis indiaanlane ta pikemalt kõhklemata selga, Georg pani käsivarred võõra kaela 
ümber ja tundis käte all jahedat metalli. Pruuni kaela ümber tema ees rippus suurte 
hõberipatsi-tega kett, nagu neid irokeesid meeleldi kandsid. Mehe nahkmitsist rippusid 
pruuni ja valget kirja suled, ainult üks seisis püsti ja kõditas Georgi ninast, nagu tahaks ta 
teda narrida. 


Poiss vajus mõnusasse poolunne, nii hea oli puhata laial seljal, mis mehe pikkade 
sammude juures tasakesi üles-alla kõikus. Ainult üht märkas ta veel, enne kui uni teda 
valdas: tee läks tagasi mööda sama rada, mida mööda ta oli tulnud — tagasi Aasakaldale. 

Georgi teadvus tuli tagasi alles siis, kui ta Kilpkonna-maja ukse ees maha libises. Malia 
kisendas rõõmu pärast, tädi pidi teda oma embusega peaaegu lämmatama. Ja onu 
Suitsune Päev? 

Arglikult vaatas poiss onu poole, kes sirgelt seisis kambrilävel, kõrval koer kahe valge 
täpiga silmade kohal. 

Kui põgenik lähemale astus, tõstis Suitsune Päev koera üles ja asetas ta Georgi kätele. 
«See on Sinu uus koer. Ta peab sulle kuuluma.» 

Poiss seisis üllatunult, ja siis nagu sulas temas miski. Ta vaatas ühelt näolt teisele ja tal 
hakkas häbi. Kui palju kordi oli ta salamahti onu kirunud, ning nüüd voolasid sooja 
hoovusena temast üle sõbralikud sõnad, mida rääkisid tema ees kitsad huuled. 

Suitsune Päev oli jooksnud läbi kogu küla, et leida koera, kes sarnaneks Schnapiga. 
Viimases majas oli ta lõpuks säärase leidnud ja vahetanud piibrinaha vastu. 

«Me nägime, et su süda oli raske ja tahtsime su pisaraid kuivatada. Nüüd katsime vana 
Schnapi haua värske mullaga, riisusime sellele lehti ja istutasime puid peale.» 

Nõnda kõneles onu nagu pealik nõukogu koosolekul. Ja mõlemad sasitud varesesuled 
tema pealael noogutasid kaasa, nagu tahaksid nad kinnitada tema sõnu. Kes oleks võinud 
seda Suitsusest Päevast arvata? 

Põgenemise kohta ei lausutud sõnagi. Indiaanlase, kes ta siia oli toonud, unustas Georg 
hoopis. Uni kustutas kõik: nähtamatu trummi, võõra mehe ja isegi uue Schnapi. 

Järgmise hommiku päike paistis muutunud maailmale. Aga kui palju oli muutunud, 
seda koges Georg alles vähehaaval. Tädi laskis tal kaua magada ja saatis ta pärast 
hommikueinet koos Maliaga põlluäärse vahimaja-kese juurde. 

«Musträstad ja varesed söövad kogu maisi ära — lärmake seal tublisti, muidu ei jää 
meile midagi järele!» 

Ukse taga Georg jahmus: maja otsmise seina ääres suitsetavate meeste hulgas istus 
eilne indiaanlane. Poiss vaatas veel kord sinnapoole, kuid jässakas lai kogu ja julge nägu 
tugeva lõuaga ei lasknud eksida — see mees oli ta seljas kohale kandnud. 

Mõtiskledes ja tummalt jooksis Georg oma sõbratari kõrval põllu poole. Peagi asusid 
nad oma kohtadele too-restest puuokstest tehtud kõrgel platvormil ja tagusid keppidega 
vastu lauatükke, kui mõni musträstaparv maisi kohale ilmus. Ka mujalt kaugemalt kostis 
klõbistamist. Päev läbi kajas lõõmavas kesksuvises vaikuses tagumine, et peletada 
tiivulisi vargaid. 

Nõrk tuuleiil hõljus pikkade lainetena läbi maisimere, mille äärest päikesest säravad 
pilverünkad otsekui taeva, poole purjetasid. Sääskede parved tulid laisalt voolava jõe 
poolt ja poisil polnud enam midagi tädi kirjude 

salvide vastu, sest üksnes värviga maalimine aitas piste-kärbestest nuhtluse vastu. 

Georgi mõtted rändasid Kilpkonnamaja juurde: «Malia, kas sa tead, kes on see mees, 
kes mu eile tagasi tõi?» 

«See on minu 1Sa.» 

«Mis sa ütlesid? Sinu isa?» 


«Jah, nõnda see on. Kui ma puudega koju tulin, sõid mõlemad pakikandjad hobused 
juba ploomiaias rohtu. Siis ma teadsingi, et ta oli tagasi tulnud oma matkalt lõunasse ja 
tahab mind ära viia. Kui sa ei tulnud, asus ta eile varakult teele, et sind otsida.» 

Georg unustas väljad ja aplad musträstad, koputamis-tokk kukkus tal käest. Kujutlusse 
kerkisid inimesed, kes päevast päeva liikusid tema adoptiivperekonna mõtetes ja kelle 
olemasolust tal aimugi polnud. Ta oli Kilpkonnamaja pidanud millekski muutumatuks. 

«Sa ometi ütlesid mulle, et Suitsune Päev ja Ümar Pilv on sinu onu ja tädi. Seepärast 
pidasin su vanemaid surnuks.» 

«Ei, minu isa ja ema elavad Koprajõel.» «Aga miks oled sa siis siin?» 

«Siin olen ainult võõrsil. Onu on minu ema vend ja ta kutsus mind külla selleks ajaks, 
kui isa pidi Pika Maja vampumiga lõunasse minema.» 

«Palun ütle mulle: kas sa lähed nüüd Aasakalda külast ära?» 

«Jah, ema ootab mind. Tead sa, mu ema on ka Kilp-konnaperest pärit. Teda hüütakse 
Kiirgavaks Lõunapäikeseks ...» 

Georg ei kuulnud enam midagi sellest, mis tüdruk jutustas. Helkivale sinisele taevale 
langesid korraga varjud. Elu ilma Maliata ei suutnud poiss ette kujutada. Pime maja 
muutuks veelgi pimedamaks ilma tüdruku tõttavate sammudeta ja heleda hääleta. Ta 
mõtles esimesele 

ööle, millal Malia tema kausi täitis, ühisele puutoomisele, põldude valvamisele ja 
marjade korjamisele. Kas peab ta siis mängima Kõõrdsilm Rebasega või teiste poistega, 
kes teda alatasa tobuks sõimasid? 

Rusutult ja tujutult lonkis ta maja poole ja jättis kolistamise Malia hooleks. 
Ploomipuuaias kohtas ta tädi ja puistas talle oma südame tühjaks. Ümar Pilv mõistis teda 
hästi ja näis eelseisva muudatuse üle niisama vähe Tõõmustuvat. Ta kõneles poisiga 
kentsakas inglise ja irokeesi segakeeles. 

Georg sai tema lobisemisest vaid tükati aru. Ta taipas, et Malia isa oli pealik ja et ta 
nimi oli Väike Karu, kuid jutu tuuma ta ei mõistnud. Tädi väljendus ka küllaltki 
ettevaatlikult, sest ta kartis oma õemeest selle pilkehimu pärast. Väike Karu võis olla 
vägagi terava keelega. Suitsust Päeva, kes viletsaid varesesulgi kandis, ei nimetanud ta 
kunagi teisiti kui «toreda sulgehte kandjaks», aga seda ei tarvitsenud poiss teada. 

Lõunasöögi ajal sai Georgile selgeks, millist lugupidamist Küpkonnamajas külalise 
vastu tunti. Kambri seinad olid kaetud valgeks pargitud nahkadega ning perekond istus 
täielikus vaikuses tule ümber oma kõrkjamattidel. Isegi Malia ei lausunud sõnagi. 
Külalise kogu kerkis nende keskelt massiivse rahnuna. Nahkmiütsikese kotka-sulgedega 
oli ta peast ära võtnud. Suitsune Päev toppis suure agarusega üht piipu, pahvis mõned 
korrad ja ulatas siis piibu teenistusvalmid pealikule. 

Kui Georg sisse astus, katkestas tädi vaikuse tasase peaaegu alandliku vihjega: «See on 
meie uus poeg.» Külaline pomises mõned sõnad ja Ümar Pilv läks kohmetusest punaseks. 

«Tean seda juba eilsest saadik. Käli olgu minu mälu tugevuses veendunud,» ütles 
pealik, ja tädi ainuke lootus oli, et poiss ei saanud solvavast armastusväärsusest 

aru. Pärast sööki läksid mehed lõunapoolse ukse ette suitsetama. Kui Georg uuesti 
põllule tahtis minna, peatas pealik ta viipega. 

«Mu poeg, sa pead nüüd kuulda saama, milline rada on sulle määratud. Sa tead, et 
enamik irokeese poe prantslaste sõbrad ja jäid seepärast koju, kui sõda algas. Aga mina 


tegin oma naisevennale,» ta osutas Suitsuse.e Päevale, «ülesandeks üht vangilangenutest 
tuua minu poja asemele, kes on läinud pikale teekonnale. Mu palve võeti kuulda. Rohi ei 
kasva nüüd minu lävele ja vanaduses on mul tugi. See ongi, mida ma tahtsin sulle öelda.» 

Suitsune Päev selgitas sõnu ja poiss sai teatud selgelt-nägelikkusega otsekohe nende 
mõttest aru. Tema mällu 

tõusis too päev du Ouesne'i laatsaretis, millal Suitsune Päev teda teistkordselt külastas. 
«Pead indiaanlastega minema ja ise punaseks meheks saama — sind võetakse surnud 
poja asemele,» oli ta tookord öelnud. Nii odi ta siis algusest peale määratud pealik 
Väikese Karu perekonda ja uus isa ei vii ära mitte ainult Malia, vaid ka tema. Sellepärast 
oligi vanem talle põgenemisteele järele rutanud, sest nimelt talle oli kõigepealt tähtis 
tulevast poega tagasi tuua. 

Põgusalt vilksatas Georgi peast läbi mõte, et vahest on uues elukohas põgenemiseks 
paremad võimalused kui siin Hirvesilma jõe ääres. Aga siis tuli ta teadvusse, et ta jääb ju 
Malia juurde, et keegi enam ei hüüa talle järele «tobu» ja et Kõõrdsilm Rebasegi lõust 
kaob tema maailmast. 

Ometi oli lahkumine raske. Kui kaugele oli jäänud vanemate palkmaja koos sealse 
hirmuga «paganlike vere-koerte» ees sellest poisist, kes tädi embuses suutis vaevu 
pisaraid tagasi hoida! Ümar Pilv näis olevat kaotanud kogu hirmu õemehe pilkavate 
märkuste ees. Suitsuse Päeva näos ei liikunud küll ükski lihas, aga ta varese-suled 
värisesid. Veel kaua kuulsid eemaldujad majakaas-laste hüüdeid. Neid saatvad külalapsed 
pöördusid alles metsa äärest tagasi. Väike Karu võttis suuna põhja poole. 


Peaaegu näis, nagu ei mahukski see elamusterohke suvi poisi hinge, niisuguse jõuga 
sundisid end talle peale rännakute muljed. Hiljem need küll kahvatusid, sest tema 
kasuema Lõunapäikese kuju jättis varju kõik varasemad indiaanlaste juures saadud 
elamused, kuid praegu mõjusid nad veel väga tugevasti. 

Georg oli Aasakalda küla põldude ja kaldaastangute taga näinud ainult puid. Ka Jüniata 
kallastelt ei tundnud ta muud kui lõputult metsaga kaetud alasid, kuhu inimeste 
pisitillukesed uudismaalapid peaaegu ära kadusid. Nüüd aga nägi ta esmakordselt oma 
elus suuri lagedaid rohumaid, mis saartena asetsesid lõputu metsa keskel. 

Need olid Lääne tohutu lauskmaa viimased viletsad jätkud, mis ulatusid Ohio jõest 
põhja poole. Preeriatega võrreldes olid need väikesed laigud, kuid viisid ikkagi poisi 
joovastusse. 

Ta seisis nagu uimaseks löödu, kui teise päeva lõuna paiku mets kadus ja teda 
ümbritses äkki tohutu lagendik põlvekõrguse rohuga. Vaid väga kaugel ääristas 
lagendikku puude tume viirg. Lämmatav kuumus kõrte kohal muutis sellegi rohumerd 
piirava triibu ähmaseks ja metsatul maal ei paistnud olevatki lõppu. 

Georg tõmbas välja rohukõrsi, mis olid juba hilissuvi-selt kolletanud, ta galopeeris nagu 
metsik varss järele hirvekarjadele, mis kiiresti minema sööstsid. Ta oleks heameelega 
tahtnud valjusti hüüda kõrge taevavõlvi avarusse, kus leegitses võimas päike. 

Siis aga vajus maailm jälle rohelisse hämarusse. Valgete tammede, kastanite, saarte, 
sükomooride ja pöökpuude okstest põimunud lehtkatus vaheldus läbipääsmatu soise 
padrikuga. Aeglaste ojade poolt lehestikus moodustatud lõhangud asendusid madalate 
järvedega, millest väljavoolavate vete ääres pesitsesid koprad. Nõlvakutel kasvas viirpuu, 
tema sarlakpunaste viljadega oli kogu tihe võsa üle külvatud. 

Väike Karu läks püssiga ette, et küttida. Laialijooksva karja hulgast leidis ta, mille pihta 
tasus lasta. Ikka tuli nähku nülgida ja kuivatada, mõlemad hobused jõudsid lõpuks 
vaevalt koormat kanda. 

Et ennast mõistetavaks teha, pidi Georg kogu oma irokeesi keele oskuse kokku võtma, 
sest pealik ei mõistnud inglise keelt, aga sel viisil õppis poiss irokeesi keelt palju 
kiiremini kui Suitsuse Päeva juures. Väikesel Karul oli ülimal määral kannatlikkust, mis 
Malial puudus. Ta ei väsinud iialgi Georgi hääldamist parandamast ning laskis üksikuid 
sõnu ikka ja jälle korrata. Lõpuks keelas ta tütrel inglise keele kasutamise hoopis, et uus 
poeg harjuks kiiremini nende keele kõlaga. 

Rännakul juhtis ta poisi tähelepanu paljudele kasulikele asjadele. «Üksikute kuuskede 
ladvad on alati paindunud ida poole, tugevamad oksad kasvavad puude lõunapoolsel 
küljel, sammalkatet aga leiad sa enamasti põhjapoolsete juurte vahelt.» 

Kord tuli puhastada suurt heledat punakat nahka, mille isa õhtul ööbimispaigale tõi. 
Georg vaatas seda uudishimulikult. «Mis nahk see küll võiks olla?» kuulis. 

ta korraga Väikese Karu häält. Poiss arutles. Taoline karvkate on ju lehmadel. Ega see 
ometi ole pühvlinahk. Raystowni ümbruses pühvleid enam polnud, aga täiskasvanud olid 
küllalt tihti jutustanud metsikutest härgadest. 

«See on kindlasti pühvlinahk.» «Pühvel on ju hoopis teist värvi.» «Ma pole kunagi 
ühtki näinud.» 

«Eks sa saa neid edaspidi veel küllalt näha, kui me hakkame jahti pidama kohal, kuhu 
metsloomad tulevad soola lakkuma. Ei, see on vapitil nahk.» 


Vapiti! Seda hiigelhirve leidus ka veel Juniata ääres, kuigi ta seal oli väga araks ja 
ettevaatlikuks muutunud. Sügiseti kajas mõnikord üle metsade eriline hääl, nagu kaeblik 
kõrge sarveheli. «See on vapiti!» oli siis Andres öelnud. Või siis selline see hirv oligi! 
Pisut häbenedes oma teadmatust, vaatas Georg pealiku poole üles. Teda valdas alati 
mingi argus, kui ta viibis oma kasuisa lähedal. Siia lisandus veel ebamäärane hirm tema 
pilkava oleku ees, eriti pärast seda, kui pealik oli talle reisi alguses andnud valusa 
õppetunni. 

Tookord olid nad pärast öölaagri üleslöömist pidanud veel ühe õhtu eel mahalastud 
põdra kohale kandma. Hobused vajasid puhkust ja seetõttu tuli paremad lihatükid sisse 
pakkida ja seljas kohale viia. Georgi kandam rõhus teda tsentneriraskuselt. «See on mulle 
liiga raske ja mu jalad valutavad,» oli ta siis kaevanud. Sõnagi lausumata oli Väike Karu 
osa tema kandamist ära võtnud ja lisanud Malia omale, kes niikuinii suurt kompsu tassis. 
Georg pidi häbi pärast maa alla vajuma, õe habras ja kõhn kogu pidi ju kahekordse 
koorma all otse kokku varisema! Aga Malia läks laagrini kordagi puhkamata. 

1 Vapiti — Kanada hirv. 

Ühtegi sõna sellest juhtumist enam ei räägitud, kuid Georg ei kurtnud enam kunagi ... 

Georg märkas ikka ja jälle, kui sageli ta valesti toimis. Kord, kui nad lõuna ajal 
peatusid, istus ta üksi lõkke ääres, keeras praevarrast ja lisas kuiva hagu tulle, et leek 
oleks kõrge. Väike Karu uitas metsas ja Malia otsis okassea harjaseid oma tikandite 
jaoks. 

Äkki urises Schnapp, endise ja unustamatu kaaslase järeltulija. Poiss vaatas üles ja nägi 
võõrast meest lähenemas. Kellukesed nahkpükste palistustel osutasid tema kuuluvusele 
uaiandode hulka. Rändur pani oma kandami maha ja astus vaikides tule juurde. 

Georg teadis nüüd, mis oli tema kohus. 

«Ole teretulnud, võta istet.» 

«Hau!» ütles mees-lühidalt ja istus maha. Poiss valis suure hästi läbiküpsenud õlatüki ja 
ulatas selle puuvarda otsas vastas istuvale külalisele. Ilmselt maitses see võõrale. «Olen 
tänulik sulle, mu poeg,» ütles ta korduvalt, kui oli kondi puhtaks närinud ja oma piibu 
süüdanud. Ta teatas veel, et läheb loodesse Metslinnulahele, ja asus jälle teele. 

Pärastlõunal jutustas Georg sellest kohtumisest ja sai Väikeselt Karult kiita. 

«Tegid hästi. Muidugi andsid sa talle ka vahtrasuhkrut ja karurasva kaasa?» 

«Ei, suhkrut on ainult üks kott järele jäänud ja rasva tahtsime ju hoida.» 

«Sa käitud ikka veel nagu valge. Kas sa pole veel märganud, et me anname parima 
külalistele, kes üle meie läve astuvad?» 

Muidugi oli poiss märganud, kui heldelt Ümar Pilv oma külalisi kostitas, aga alles nüüd 
sai talle selgeks, et tädi heatahtlikkuse taga oli seadus. Ta langetas pea. «Jah, olen seda 
näinud.» ' 

«Siis õpi ka käituma nagu mees ja mitte nagu kahva-tunägu.» 

Kaunimaks ajaks olid õhtused tunnid laagritule ääres metsade ja aasade keskel. Viltu 
maasse torgatud puu-teivaste vahel susisesid ja särisesid praeviilud, lõkke ümber 
lendlesid igasugused loomakesed ja tintmustast pimedusest teisel pool tuld kostis söövate 
hobuste puristamist. 

Kui siis lõke lõpuks kustus, lamas Georg veel kaua ärkvel. Harjumatu avarus vilkuvate 
tähtede all tungis vaikse kuulatleja hinge. Tema käsi kobas magava Schnapi karvu. Maa 


näis võimsa taevakaare all küüru tõmbuvat, nagu tahaks ta põgeneda. Aga siis oleks ta 
nagu ümber mõelnud ja tõstis oma häält: esiteks hakkas kohisema öine tuul, siis kostis 
hirve häälitsus ja lõpuks kajas huntide kauge ulumine üle tumeda metsa. 

Ainult trummi, seda korrapärast kõminat, mida ta põgenemisel oli tajunud, ei kuulnud 
poiss enam. Kord küsis ta pealikult selle kohta seletust. Väike Karu teadis otsekohe, 
millest on jutt. «Nähtamatut trummi võib kuulda ainuit idapoolsetel küngastel. Need on 
Hingede-maa trummid, millega surnute vaimud end lõbustavad. Seal on kõik vastupidi — 
kui siin paistab päike, on seal öö. Sellepärast kuulemegi me päeval, kui vaimud öösel 
tantsivad..» 

Kuulaja näole tekkis imestus. Ta ei öelnud midagi, kuid tema hinge jäi pesitsema teatav 
kõhedustunne. Ei Väike Karu ega ka Sinine Lind aimanud, et Ida metsa-rikastes orgudes 
puutusid kokku külmad ja soojad õhuvoolud, pettes inimesi imeliste helidega. 

Mida kaugemale põhja poole nad jõudsid, seda ühetoo-nilisemaks muutus ümbrus. 
Hirvesilma jõe künklik maastik andis maad ääretule laudsiledale rohkete soode ja 
rohumaadega tasandikule. 

«Homme oleme me taevasinise vee ääres,» ütles Malia. Kust ta seda teadis, jäi 
ebaselgeks, sest miski ei osutanud maastiku muutumisele. 

Aga järgmise päeva lõuna paiku tulid nad äkki metsast välja laiale rannale. Tugev tuul 
võttis rändureid vastu. Poiss vaatas hinge kinni pidades veevälja, mille kõrged lained 
vastu kallast kohisesid. Ta oli muidugi kuulnud suurtest järvedest maa põhjaosas, kuid 
see siin oli ju lausa ookean! Imestades nägi Georg valgeid vahuribasid silmapiirilt 
lähemale veeremas, üle laineharja rullumas ja rannaliival laiali valgumas. Ta kuulis 
kajakaid kisamas päikese käes säravate pilvede all, mis olid niisama kaugel nagu valgete 
laineharjade tuulest tagakihutatud voogamine. 

Öösel otsisid nad varju kaldaäärses metsas. Hommikul oli tuul vaibunud, ääretu veeväli 
läikis taevasiniselt, udu-ribad lasusid silmapiiri kohal nagu laialivalguvate saarte 
rannikud ja rannajoone kohal liuglesid hiigelsuured linnud. 

«Need on ju kotkad,» lausus Georg. «Mida nad siit otsivad?» 

Väike Karu naeris. «Küll sa ise näed.» 

Rannal veeloikudes siples loendamatuid kalu, keda torm oli sinna paisanud ja keda 
linnud nüüd ära kandsid. Malia oli saanud kaks erakordselt suurt lõhet ja keeras need 
roheliste lehtede vahele. Õhtul söödi kalad ära, nad maitsesid imehästi. 

Mõned päevad rändas väike rühm tasapisi piki Erie järve randa. Siis pöörduti sisemaa 
suunas ühe jõekese äärde, mis metsaga kaetud küngaste vahel lõuna poole voolas. Üks 
kastanisalu meelitas Georgi viljade korjamisele, kuid Malia kiirustas. Ja nüüd mõistis ka 
Sinine Lind Malia ruttu — metsa taga laius metsa alt põldudeks vabastatud hiiglaslik 
lagendik, mille keskel suurte 

67 

pöökpuude all seisid üksikud majad, pikadIJavü)k atus-tega naou Kilpkonnapere 
elamugi Hirvesilma jõel. Ran durite ees, koristatud põldude Ja tühjade aedade vahel, oli 
Malia kodu - Viljaka Maa küla. 


3 


Hämara maja soe hingus ümbritses sisseastujaid. Lai vahekäik, sinakas puusuits ja 
hämarad magamisruumid olid niisamasugused kui tädi juures. Poiss nägi, kuidas Malia 
ühe suurekasvulise naise käte vahele sööstis, siis ümbritses teda värskelt küpsetatud 
maisileiba meenutav lõhn ning madal mahe hääl sosistas hellitlevaid sõnu. 

Väike Karu näis seda kõike mitte märkavat. Ta seisis sirgelt tule juures ja tähendas 
ainult: «Ma olen tagasi.» Selle peale vastas leebe hääl: «Olen rõõmus, et sa tulid.» 

Kuni nad lävepakul ja lavitsal istet võtsid — Georg rõhutuna vanast ja ometi hoopis 
uuest ümbrusest —, tõstis perenaine katlast suure kulbiga väikesi taimelehte-desse 
mähitud kamakaid välja, võttis mähised ümbert ära ja valas päevalilleõli peale. 

«Hm, lehekäkid,» ütles Malia ennast unustades. «Kas sa nägid meid tulemas?» 

«Unevaim teatas mulle teie saabumisest,» ütles ema naeratades. Tema suured tugevad 
käed töötasid rahulikult, hoopis teisiti kui tädi lühikesed käbedad sõrmed. Kollase 
särkpluusi pikad käised olid tihedalt ümber randmete ega rippunud lahtiselt mõnes kausis 
nagu Ümaral Pilvel. Ema näis igati olevat tädi vastand. Tema juuksed olid seotud kuklal 
tihedaks sõlmeks ega rippunud sorakil. Tema sinisel seelikul, mokassiinidel ja sääristel 

polnud vähimatki plekki, just nagu käiks tolm ja tuhk temast kaares ringi. 

Lausunud kombekohaselt "«Ole tänatud!», tõusis pealik ja läks lõunaukse-poolsesse 
ruumi suitsetama. Nüüd asusid lapsed katlale lähemale. Juba lehekäkkide puhul tundis 
Georg ammu ihaldatud vürtsi maitset, aga metskar-tuleid pesukaru rasvaga süües teadis ta 
alles, mis tal nii kaua oli puudunud: sool. 

Ümar Pilv maitsestas kõike vahtrasuhkruga, isegi liha, aga Malia emal pidi olema 
soola. Poisile meenus, kuivõrd haruldaseks kaubaks olid Raystowniski need valged terad. 
Neid toodi hobustel madalikult üles. Kuidas võis see hinnaline aine küll siia sattuda? 

Igatsevalt vaatas Georg paja poole, kuid taltsutas end ja ütles kombekalt koos Maliaga: 
«Ole tänatud!» Ta oli liiga pelglik, et veel midagi paluda. Kuid perenaine jättis tavalise 
«Võta heaks!» ütlemata, võttis selle asemel kausikese ning täitis selle uuesti kartulite, liha 
ja rasvaga. 

Üllatunult vaatas poiss üles. Tädi oli talle selgeks teinud, kui halb on palju süüa, liiatigi 
veel end täis tuupida, ning tädi kasvatuspõhimõtete juures oli tal kõht küllaltki sageli 
korisenud. Aga siin näis olevat teisiti. Ema näis ilmselt lugevat ta mõtteid. Soe 
tänulikkusetunne tõusis poisis ja ta arglikkus vähenes. Esmakordselt pika aja tagant 
tundis ta enam kui paljast hoolitsust: ta astus ainult ema südames elava armastuse 
valdkonda. 

Malia naeris. «Sagodakvus viib su ära!» See oli koletis, kes viis kõik liigsööjad lapsed 
ära, kui uskuda tädi juttu. Kuid Malia lõbusus summutati kohe. 

«Mu tütar vaikib, kui ta vend on näljane. Ta peaks parem hoolitsema minu poja 
mokassiinide eest.» 

Georg vaatas oma nahksusse — need nägid tõepoolest viletsad välja. Ode punastas 
piinlikkusest. Georg tundis 

talle kaasa ja otsis vabandust. «Malia on ju sinu jaoks nii palju rasva sulatanud.» Malia 
ruttas kergendatult välja, et okasseanahast rasvakotti sisse tuua. 

Kui ta läinud oli, alustas ema: «Ma õmblen sulle uued riided ja mokassiinid, sest sa 
oled ju nüüd minu poja asemel. Ta uppus möödunud kevadel, ujuvaid puid kütteks 


korjates, kui vesi tõusis jões nii kõrgele, et me majadest lahkuma pidime. Ta oli hea laps 
ja sina pead ka hea olema. Sina oled minu poeg ja mina olen sinu ema.» 

Naise suured silmad muutusid niiskeks: poiss tundis, et ema on liigutatud ja surus end 
tema vastu. 

«Kas mu Schnapp tohib siin minu juures magada?» 

«Aga muidugi. Võtame puud magamisaseme alt ära, ta võib siis sinna alla pugeda.» 

Ase sai suurepärane ja Georg oli õnnelik, kui ta öösiti oma neljajalgse sõbra nohisemist 
üsna lähedalt enda alt kuulis. Oleks ainult endine Schnapp seda aega näinud! 

Kodutu ja mahajäetud poiss oli leidnud uue pesa, mitte üksnes Pika Maja katuse all, 
lainetavate maisiväljade keskel ja laane metsikutel radadel, vaid ka emaliku südame 
SOOJUSES. 

Kui kiiresti õppis ta nüüd neid madalaid toakesi tundma ja tumedaid nägusid üksteisest 
eraldama! Kõigeks selleks oli tädi juures Aasakaldal kulunud nädalaid. Siin teadis ta juba 
mõne päeva pärast, kes üksikutes kambrites paremal ja vasakul pool koridori elasid, 
kuidas olid ema õdede nimed, kes vahekäigu teiste tulede ääres keetsid, kellel oli kriiskav 
hääl ja kes naeris sügava häälega. 

Esimesel ööl ärkas ta eemalt kostvast lapsenutust. Ta kuulis isa midagi pomisevat 
«kisakõri» kohta ja ema rahustavalt sosistavat. Kisa tuli tädi Emahirve magamis-ruumist. 
Väike Karu tavatses öelda põlastavalt «Vana Emahirv», mis tädil alati vihapisarad silmi 
tõi. 

Aastaid kestnud lastetu abielu järel oli Emahirv lõpuks saanud tütre, keda ta nüüd 
ahviarmastusega hellitas. Kui Georg hiljemgi sellele tädile mõtles, siis kujutles ta teda 
ikka rippuva hälli ees põlvitamas ja oma väikese juukseid süljega kinni kleepimas. 
Üldiselt ei pandud teda suurt tähele, sest ta hoidus teiste eest natuke kõrvale ja kõneles 
vaid harva kellegagi. Tema mees aga oli niivõrd tuhvli all, et ta teiste meeste sügavaks 
põlguseks peaaegu kogu põllutöö kaasa tegi. 

Eriti pahandas see vanaisa Valgejuust, kes enamasti istus lõunapoolse ukse ees, oma 
pead kratsis ja raiskuläinud kommete üle omaette torises, isegi siis, kui keegi 

teda ei kuulanud. Vanaisa elas tädi Punasilma juures ja tal oli küll ka põhjust 
nurisemiseks. 

Tädi ärritus kergesti ja poputas oma lapsi ülearu toiduga. Väikseim neist meenutas 
otsekui täispuhutud härg-konna; Sagodakvus oleks selles toas saanud tubli saagi. 

Kaks kambrit edasi elas tädi Valge Tamm oma poegade Metskitsetalle ja Musta Sõraga. 
Ta oli lesk ja meenutas oma heatahtlikkuselt väga Ümarat Pilve. Nii üllatas ta ühel õhtul 
Georgi metspähklikotikesega, kui poiss oli võitnud kausi ja kivikeste mängus. 
Metskitsetallega sai Georg kohe sõbraks, sest nad olid umbes ühevanused. 

Malia reetis selle kummalise nime päritolu. Nõbu oli väikese poisina metsas leidnud 
metskitsetalle ja tahtis selle rõõmsal meelel koju kanda, kuid tall äigas temale niivõrd 
kõvasti jalaga, et poiss nuttes ära jooksis. Sellest ajast peale kutsuti teda Täpilise 
Metskitsetalle Poolt Sõtkutuks. 

Georg võitis kiiresti ta südame sellega, et kunagi ei kasutanud tema täielikku nime. 
Mõlemad poisid aitasid teineteist vastastikku töös. Georgi keha sirgus nagu surve alt 
vabanenud vedru. Ta tegi kõik, mis ta oma uue ema näolt lugeda suutis. Kui algas sadu, 


sulges ta kolde kohal luugi. Nüüd käsitses ta juba osavasti lükkamis-varrast, millega 
katusel asuvat puukooretükki ettevaatlikult tõsteti ja liigutati. 

Väsimatult lippas ta metsa, korjas kuivi puid ja kandis need lõunapoolsesse tuppa talve 
jaoks tagavaraks, kõigepealt pöökpuud, vahtrat, hikkoripuud ja tamme, sest need põlesid 
suurema praksumiseta ja vähese suitsuga. Jalakat, kastanit, mändi ja seedrit ei näinud 
ema kuigi hea meelega, sest need andsid liiga palju sädemeid ja võisid kergesti maja 
põlema süüdata. 

Aeg-ajalt mõtles poiss küll veel ka oma põgenemisplaanidele, seda aga rohkem 
harjumusest. Iga tule juures 

nägi ta suuri liikuva sangaga messingpadasid, panipaikades raudvitstega vaate ja 
enamiku meeste käes tulekivilukkudega püsse ning nahktaskuid tinakuulide ja ja 
püssirohuga. Järelikult pidid külas käima kaupmehed, kes kõiki neid asju karusnahkade 
vastu vahetasid, arutas poiss. Muidugi võisid ju ka indiaanlased mõnes kaubapunktis käia 
ja sealt ise neid euroopalikke kaupu osta. Kes võis seda teada? 

Poiss kartis küsida, et mitte oma plaane reeta, nagu ta seda iseenda ees õigustas, kuid 
tegelikult sellepärast, et põgenemismõtted muutusid talle järjest ükskõiksemaks. Pealegi 
kaldus sügis lõpupoole ja talv seisis ukse ees. Järgmisel kevadel oleksid ilmad sellise 
ürituse jaoks kindlasti soodsamad. 

Ta ei aimanud midagi endas toimuvast sügavast muutusest, talle ei tulnud kunagi 
mõttesse, et lapsepõlvekodu hakkas nagu kuskil tagapool märkamatult ähmastuma. Talle 
ei tulnud isegi ette, et tema vana nimi hakkas talle võõraks jääma ja nimi Sinine Lind üha 
omasemaks saama. 

Küla siin Koprajõel kordas Aasakalda tuttavat pilti: rida pikki maju, rohuga, 
kõrvenõgestega ja põõsastega kaetud maalappidega nende vahel. Majaderea põhjapoolses 
otsas olid väikesed kuplikujulised lenapi suguharu vigvamid. Ka siin Viljarikka Maa 
külas asusid nad koos irokeesidega. Tarvitses vaid maja põhjapoolsest uksest väljuda, et 
näha nende sasitud kasetohust hütte. 

Hoopis isesugune oli Kilpkonnamaja elanike vahekord oma naabritega. Naabrite ukse 
kohal ilutses punane haugas ja kuigi seal elasid isa klani inimesed, tema õed oma 
perekondadega, tülitsesid ja nääklesid Kilpkonna ja Hauka suguharude lapsed, kus aga 
said. 

«Need on ju ainult nooremad nõbud,» märkis Malia kuidagimoodi. 

Igas külas jagunesid klanid kahte ossa: ühelt poolt kilpkonnad, koprad, karud ja hundid 
kui «vanemad nõbud», teiselt poolt hirved, kurvitsad, haigrud ja haukad kui «nooremad 
nõbud». Mõlema poole lapsed olid üksteisega pidevalt vaenujalal. Aga kust pidi Sinine 
Lind teadma seda, mida teadis iga irokeesi poiss? 

Malia nägi teda ühel päeval jõe ääres kaela pesemas. «Naabripoisid ütlevad alati, et mul 
on väga must ja räpane kael,» vastas ta õe imestavale küsimusele. Tüdruk võitles nii 
naeru kui ka pahameelega. «Aga nad ju ainult narrivad sind, sest sa kuulud 
Kilpkonnaperre!» Georg oli arusaamatuses ja nõutu, kuni isa ka nendesse 
keerdkäikudesse selguse tõi. 

«Kui Suur Vaim oli loonud kilpkonnad, paigutas ta need ühte järve, milles nad 
segamatult elada võisid. Kuid loomad polnud oma elukohaga päris rahul. Eriti kaebasid 
nad kivise põhja üle, mis olevat lamamiseks liiga kõva. Lõpuks kandsid nad kogu mulla 


ümberkaudsest preeriast kokku ja polsterdasid sellega järve põhja. Nad tassisid kohale, 
mida jaksasid, ja lõpuks jäi vesi nii madalaks, et ta ühel kuumal suvel hoopis ära kuivas. 
Elanikud otsustasid minna uut järve otsima. Üks vanematest j'a targematest andis nõu 
otsingutel kokku jääda, et rännakuohtusid paremini taluda. Tõusis üldine heaks-kiidukisa, 
aga varsti pärast seda veelgi valjem riid. Igaüks tahtis teisi juhtida ja arvas, et tema teeks 
seda kõige paremini. Asjatult manitses neid nõuandja, tema hääl uppus üldisse lärmi. 
Lõpuks valdas teda viha. «Te igavesed narrid,» hüüdis ta, «ma häbenen olla üks teie 
seast, ma ei taha enam kauem olla kilpkonn!» Ja hirmsa raksatusega viskas ta oma kilbi 
seljast ning hüppas välja — täies relvastuses ja maalitud näoga sõjamehena. Kilpkonnad 
ehmusid koledasti ja jooksid igale poole laiali, targast nõuandjast aga sai Kilpkonna-klani 
esiisa. 

Muda kandmisest on kõigile jäänud must kael ja nad peavad pidevalt oma kaela 
pesema.» Jutustaja pilgutas poisile silma. «Haukaga ei 
saa seda juhtuda, mõistad sa?» 

Georg mõistis. Miks ei kuulunud ta Hauka klani nagu 
isa? Kuid irokeesi perekonna laste päritolu loeti ikka 
ema järgi, olgu see siis Kilpkonna, Hundi, Karu või 
mõne muu nimega perekonna juures. Pika Maja katuse 
all oli alati määravaks ema, ka siin Viljarikkal Maal 
Koprajõe ääres. 

Küla väljad moodustasid hiiglasliku poolsõõri, mida 
ümbritses mets. Ainult paremal pool polnud põlde, sest 
seal alanes maapind sinihelmika-aasadeks Öökullioja 
ääres, mis vanade muhklike tüvedega pajude all 
aeglaselt Koprajõe poole voolas. 

Sinine Lind seal heameelega ei käinud. «Öökullid, 
kes seal elavad, on nõiad,» kinnitas Malia. «Mõned 
vanad naised moonduvad öökullideks ja huikavad siis 
pajude otsas.» 

«Oled sa siis üldse kunagi näinud nõidu?» tahtis vend 
teada. 

«Jah. Kord ma tulin hilja veekannuga koju ning oli 
juba pime. Äkki näen pöökpuude vahel üht naist 
uitamas, tema suust leekis tuli. Ma jooksin siis muidugi nagu välk ja mul pidi 
pärast hing kinni jääma.» 

Sinine Lind vaidles vastu. «See on ju rumalus, nõidu pole olemas. Kindlasti nägid 
mõnd jaaniussi.» 

Malia polnud oma arvamuses kindel, aga sellegipärast ei läinud poiss meeleldi 
Öökulliojale küttepuid korjama, vaid pigemini juba Metsaranda. Seal, kaugel nurme ser- 
val, olid väikesed maalapid, mida iga naine omaette haris, niipea kui klani ühised 
põllutööd olid tehtud. 

Siin oli ka emal väike maalapike. Juba kaugelt võis tunda seal seisvat vaia. Vaia otsas 
oli puukoorest tahvlikene, 

millele oli maalitud kiirterõngas ja kilpkonn. See märk tähendas seda, et põld kuulus 
Kilpkonna-klani Lõunapäikesele ja seda mõistis igaüks otsekohe, sest nimi Kiirgav 
Lõunapäike sobis ju emale nii hästi. Nüüd rippus tahvlike sügistormi poolt rebi-tuna, 
järgmisel kevadel eitunne seda kindlasti keegi enam ära. 

Kui Sinine Lind kord puu-kandamiga möödus vaiast, käis tal üks mõte läbi pea. 
«Maalin emale uue tahvli ja kingin talle jõuluks,» ütles ta omaette. Ta läks selle mõtte 
juures päris elevile. Rays-townis kingiti jõulude ajal ikka midagi, kas siis kamalu- 
täis pähkleid või uued kodukootud linasest riidest püksid. Aga kummaline küll, kodus 
polnud talle kunagi pähe tulnud ise midagi kinkida. Kuid poisi mälestused libisesid 
sellest kiiresti üle, sest mõte uuest tahvlist oli teda kütkestanud. 

Metskitsetall pidi teda aitama. Suur tükk kuiva kase-tohtu ja punane värv leiti peagi. 
Siis asuti tädi Valge Tamme toas maalimiskatseid tegema. See näis nii lihtsana, aga kaks 
esimest katset ebaõnnestusid. Alles siis, kui Must Sõrg, Metskitsetalle vanem vend, 
värvimiseks vajaliku õhukese pulgakese valmis lõikas, õnnestus joonistus. 

TI 


Rõõmust särades vaatles Sinine Lind oma tööd. Siis äkki aga laskis ta käed langeda: kas 
siin üldse on midagi niisugust nagu jõulud? Ta küsis Metskitsetallelt, kuid nõbu ei saanud 
tema vaevalistest seletustest midagi aru ja vibutas lõpuks eitavalt kätt: «Meil ei tunta 
midagi säärast.» 

Rusutuna hiilis Sinine Lind oma kambrisse tagasi, peitis tahvli oma karusnaha alla ja jäi 
omaette mõtisklema. Pikas Majas ei olegi jõule, siin oli siiski nii paljugi teisiti kui 
Raystownis. Nagu soe tuuleõhk puhusid mälestused üle lõputute metsade ja mäeahelike 
poisi peale. Ta nägi väikesi kollaseid küünlaid kõrvitsakoorest kausikes-tes põlemas, 
kuulis isa paksust raamatust ette lugemas ja õdesid-vendi laule laulmas. Kojuigatsuse 
laine voogas üle üksildase lapse. 

«Kas mure on mu poja südamesse pugenud?» kõlas äkki ema pehme hääl. Poiss vaatas 
üles, haaras kinni tumepruunist käest ja laskis enese lõkke juurde tõmmata. Kuni 
Lõunapäike katelt vanadest tangudest puhastas, murdis Sinine Lind kimbu hagu parajaks. 

«Kas mu ema on kunagi midagi kuulnud jõuludest?» 

«Ei. Mis see on?» 

Jälle püüdis poiss selgitada. Kui raske oli ometi endastmõistetavaid asju selgeks teha. 
Aga äkki võttis ema tal sõnad suust. 

«Mu poeg mõtleb uusaastapüha. Jah, seda pühitseme meiegi pikal kuul, kui Sõel on 
otse suitsuluugi kohal. Onud kutsuvad siis kõiki kokkutulekutemajja ja me tantsime 
suletantsu Suure Vaimu Ovanijo auks. Me täname teda, et me veel elus oleme, uut aastat 
näeme, ning et mais, kõrvits ja oad jälle kasvama hakkavad.» 

«Mis onud need siis on, kes kokkutulekutemajja kutsuvad?» 

«Nad pole muidugi mingid tõelised onud. Neid kutsutakse vaid nii, kui nad oma 
pikkade sauadega mööda küla ringi käivad.» 

«Kas nad kingivad teile ka midagi? Meie juures saavad lapsed ikka kingitusi.» 

«Siin ka, kuigi mitte onudelt. Lapsed jooksevad kerjuse-riietes majast majja ja paluvad 
vahtrasuhkrut, pähkleid ja kooke.» 

«Kas teie uusaasta puhul ka lauldakse? Laulmine on ju peaaegu kõige ilusam.» 


«Sul on õigus. Lauludeta pole õiget uusaastat. Esiteks laulavad eeslauljad, siis aga 
ühinevad teisedki tänulauluga Ovanijole. Tead, me pühitseme uusaastat õieti seepärast, et 
siis Oterongtongnia uuesti sünnib.» «Kes see on? Seda nime pole ma veel kunagi 
kuulnud!» «Seda ma usun. Valged inimesed ei tea Avenhaist idagi.» 

Poisi silmad viibisid küsivalt emal, kes nii iseäralikke sõnu rääkis. Ümmargusest august 
katusel vaatas sisse pakasene talvetaevas, nüüd aga kadus see suitsupilve taha, mille suur 
haokubu*oli üles paisanud. Punased tule-keelekesed pugesid välja, ronisid oksalt oksale 
ja ühinesid lõpuks pragisevaks lõkketuleks, mis oma kuuma hinguse hallile külmale 
talvele otse näkku puhus. 

Ema valas kahest kõrvitsapudelist vett katlasse ja riputas selle tulele. Poiss sirutas end 
mõnusalt soojuse käes. Lõunapäike istus kõrgele kambrilävele ja hakkas maisi-tõlvikut 
koorima. Sel ajal kui kuldsed terad tema tugevate käte alt korvi hüppasid, hakkas ta 
uuesti rääkima. 

«Avenhai on meie esiema. Kui ta meie maailma tuli, ei olnud tal ei koda ega tuld, isegi 
mitte midagi süüa. Kohe pärast saabumist sünnitas ta kaks last, kaksikvennad, aga ta oli 
nii vaene, etta ei saanud väikesi isegi mitte karusnaha sisse mähkida. Sa pead teadma, et 
siis polnud 

veel päikest ning maa oli pime ja külm. Siis aitasid teda loomad, ehitasid talle väikese 
maja, süütasid tule ja keetsid maisiputru. Üks kaksikutest oli Oterongtongnia — Väike 
Vahtrapuu, heategija, kes päikese tõi ja kes maad üha jälle laseb roheliseks muutuda. Ta 
sünnib igal talvel uuesti, parajasti siis, kui me uusaastat pühitseme.» 

Poiss vaatas emale üksisilmi otsa: ta ju teadis seda, ta oli sellest juba sageli kuulnud, 
kuid ainult seoses teiste nimedega. Ja vanemate paksus raamatus oli olnud ka pilt, millel 
võis näha viletsat talli väikese lapsega sõimes ja loomadega. Ruttu katkestas ta ema kõne: 
«Kas Aven-hail ei olnud siis koormahobust ühes?» 

Lõunapäike naeratas: «Sellest ei tea ma midagi. Ma tean ainult, et ta tuli oma lastega 
päris vaesena ja mahajäetuna meie maailma.» 

«Kas ta ei tulnud võõralt maalt?» «Ei, ta kukkus ülemisest maailmast meie maa peale. 
Seal üleval seisab tohutu puu, mille valged õied kiirgavad valgust nii heledalt nagu päike. 
Selle valgusepuu juures elavad ongved, ürgolendid, ja nende hulka kuulus ka Avenhai. 
Ühel päeval laskis ürgolendite pealik puu välja juurida ja kõiki oma inimesi läbi augu 
vaadata. Avenhai kummardus liiga kaugele ettepoole, sai korraga tõuke ja kukkuski. alla 
meie maale. Sellest ajast peale on ta meie juures ja nii kaua kui aasad kattuvad rohuga ja 
metsad lehestikuga, sünnib ta poeg Vahtrapuukene igal aastal uuesti. See on looja 
Ovanijo tahtmine.» 

Sinine Lind kuulas ema vaikset häält. Jõulujutt kõlas siin Pika Maja katuse all teisiti kui 
palkmajas Raystowni lähedal, aga selle tuttav kõla helises vaikse lohutuseaa poisi 
südames. Võib-olla pole ma tahvlit siiski ilmaaegu maalinud, mõtles ta. 

Pärast seda kõnelust emaga veeresid päevad kiiresti. Väikese külma kuu läks mööda ja 
saabus vähem pikk 

kuu, millele siis pidi järgnema oodatud pikk kuu. Lapsi haaras ärevus, nad unistasid 
veel ainult uusaastast ja koristasid igal pool oma tammekoorest kõristeid, mis olid 
kirsikividega täidetud. 


Ka Malla ja Metskitsetall ei rääkinud enam millestki muust. Nad mangusid, et ema 
teeks neile kerjusemaske, lihtsaid neljakandilisi siniseid või punaseid riidetükke 
silmapiludega. Ja nad käisid mõttes ikka jälle läbi kõik sugulased, kes möödunud aastal 
olid kõige heldemad olnud. Malia jutustas oma kasuvennale, et isa klan jagab lastele alati 
kõige rikkalikumalt kingitusi. «Ma olen isa õdedelt Haukamajast alati saanud kõige 
rohkem, viimasel korral koguni tüki vahtrasuhkrut, mis oli nii suur kui minu käsi. Sinna 
lähme ka sel aastal kõige enne.» 

Lõpuks ei jõudnud ka Sinine Lind seda igatsetud päeva ära oodata. Alatasa pärisid õde- 
venda emalt: «Kas homme tulevad onud?» Ja küllaltki tihti manitses Malia venda: «Hoia 
ainult oma Schnapp kõvasti kinni! Sest kui koer onusid hammustab, tähendab see 
õnnetust. Niisugused koerad lüüakse surnuks ja kogu pidu lükatakse edasi.» 

Pikk kuu algas paukuva pakasega. Lõkked põlesid nüüd ööd läbi. Kui keegi öösel 
ärkas, lisas ta mõned oksad tulle. Suitsuauk lükati koomale, nii et ta moodustas vaid 
väikese pilu. Isegi kütid jäid koju, sest tuiskav lumi pühkis ära kõik loomajäljed. 

Kui lapsed ühel hommikul tule ääres istusid ja oma maisileiba sõid, algas väljas vali, 
tugev laulmine. 

«Onud!» hüüdis Malia ja hüppas püsti. Ka Schnapp kargas üles ja tahtis väljapääsu 
juurde söösta, kuid Sinine Lind sai ta parajasti veel kinni haarata ja jõudis teda rahustada. 
Laul lõppes äkki ja löögid mürtsusid vastu majaseina. Siis avanes uks ja sisse astusid 

koos jäise lume- ja paka- 

Vatenäomask, nikerdatud 


KA tõe va 


sepuhanguga kaks meest pikkades pühvlinahkades. Nad jäid esimese tule juurde 
seisma. Leekide värelev valgus libises üle kollaste maisilehtedest pärgade nende peas ja 
üle kummaliste punaste märkide pikkadel maisinuiadel, mida nad hoidsid oma külmast 
sinistes kätes. Valju häälega kandis üks neist ette oma kutse: «Minu vennatütred, 
õetütred! Vennapojad, õepojad! Teatame teile, et meie vana kombe järgi algab uus aasta. 
Igaüks teist on palutud sellest osa võtma. Kuulake, kuulake, kuulake! Seadke oma majad 
korda! Pühkige praht ära! Miski ei tohi pidu peatada ega takistada. See on Suure Vaimu 
Ovanijo tahtmine.» 

Pärast seda kõnet alustasid onud teist laulu ja pöördusid ukse poole. Vaevalt olid 
saadikud uksest väljas, kui Schnapp end lahti rebis ja neile järele tormas. Sinine Lind ja 


Malia pillasid oma leivapalad ja jooksid Schna-pile järele, kuid koer oli silmapilkselt 
uksest väljas. 

Poisil pidi süda ehmatusest seisma jääma. Kui ta ainult mõnda onu ei hammustaks, 
mõtles ta hirmuga ja sööstis välja. Kuid Schnapp näis teadvat, kuidas peab käituma. 
Onude ümber hüpeldes haukus ta rõõmsalt, püherdas lumes ning loopis nina ja 
käppadega valgeid helbeid õhku. 

Malia vappus naerust: «Ta rõõmustab ju ainult, et uus aasta on alanud,» hüüdis ta. 
Sinine Lind unustas oma hirmu ja naeris kaasa, sest Schnapi rõõm nakatas. Lõpuks 
püherdasid kõik kolm lumes, kuna aga onud oma punasega kirjatud pikkade nuiadega ja 
maisipärgadega läksid edasi majast majja. 

Karge selge hommik pilvitu taeva ja särava talvepäi-kesega peletas viimase 
kojuigatsuse raasu. Olid ju ka siin saabunud jõulud. Hingetuna jooksis poiss õe järel 
tagasi Kilpkonnamajja, mille uksel seisis ema. Lõunapäike naeratas, aitas neil endid 
lumest puhtaks kloppida ja viis nad tule juurde kaasa. 

«Vaata korraks oma asemele,» ütles ta ja lükkas Sinise Linnu kambrisse. Poiss seisis 
nagu post ega uskunud oma silmi. Karusnahal oli uus täielik rõivastus: paar kollaste 
okassea harjastega tikitud,, põdranahast mokas-siine — palju paksemad kui vett 
läbilaskvad ja alati märjad hirvenahast sussid, säärekatted mustade pühvlikarva-dega 
küljeõmblustel, lühikesed nahkpüksid, . punasest tihedast villasest riidest särk ja koguni 
kopranahast müts. 

Poiss punastas rõõmust. Siis otsis ta kilpkonna ja naerva päikese kujutusega tahvli välja 
ja ulatas oma kingituse emale. Ema teadis otsekohe, milleks seda maa-llitud puukoort 
vaja läheb ja ütles: «Vanal tahvlil oli kiri juba vaevalt nähtav.» 

Sinine Lind pani käed punakaspruuni kaela ümber ja surus oma näo tõmmu põse vastu. 
Ta ei öelnud küll 

midagi, aga Lõunapäike teadis sõnadetagi, mida ta öelda tahtis. 

Väike Karu köhatas. Naeratus suunurkades, vabastas ema enda ja tõusis püsti: isale olid 
säärased õrnused vastumeelt. «Liigutusepisarad ei sobi pooltäiskasvanud mehele,» 
tavatses ta öelda. Kuid täna ei öelnud ta midagi, võib-olla seepärast, et oli uusaasta ja 
onud kuulutasid külas peo algust. 

Uued riided pandi kohe selga. Kohe pärast lõunasööki tahtsid Küpkonnamaja lapsed 
oma kerjusemaskide ja korvidega alustada ringkäiku ja siis ei tohtinud Sinine Lind enam 
ümberriietumisega aega viita. Pealegi tuli need uued asjad täna sisse õnnistada. 

Maitsvad koprasabad, mida ema täna pajast jagas, tundusid õele-vennale igapäevase 
toiduna, sest nad kibelesid juba kannatamatusest ja olid oma mõtetega mujal. Väike Karu 
andis neile veel paar kirsikivikõristit ja siis asusid nad minema, riidest maskid näo ees. 
Neid oli kokku neliteistkümmend last, väiksemad vaevalt neljaaastased ning vanemad 
samaealised kui Malia, Sinine Lind ja Metskitsetall. 

Kõigepealt mindi muidugi naabruses asuvasse Hauka-majja. Hetke seisid nad ukse taga 
koristades ja lauldes: «Je ho, je ho, je ho!» Siis astusid nad sisse ja hüüdsid: «Me 
tervitame oma onusid ja tädisid uusaasta puhul!» 

Majaemad tulid ukse juurde ja igast kambrist vaatasid vastu sõbralikud näod. «Seal on 
ju meie lapsed,» ütlesid mõlemad tädid, kui nad Maliat ja Sinist Lindu nägid, ning panid 
nende korvidesse eriti suured pihutäied karu-pähkleid. Head tädid olid vennatütre ja 


vennapoja kohe ära tundnud, vaatamata maskidele. Nad olid ju ka isa õed ja see tähendas 
palju enam kui ema õed, sest isa kla-nid andsid kerjuslastele alati kõige rohkem. 

Rõõmsalt tantsisid kingituste saajad korra ümber tule. 

Siis jooksid nad järgmise maja juurde, täites selge pakasese õhu oma häältega. Puud 
heitsid lumele sügavsiniseid varje, aeg-ajalt kostsid läbi vaikuse vareste kraaksatused ja 
kaugusest kajas teiste kerjusmaskide kisa, kes samuti külas ringi jooksid. 

Päike seisis juba madalal, kui Küpkonnamaja lapsed äkki kohtasid Haukamaja 
tüdrukuid ja poisse, kes samuti olid kuhugi teel. «Nooremad nõbud!» hüüdis Malia. Vas- 
taspool ei jäänud vastust võlgu: «Räpaturjad! Mustkaelad!» 

«Kõvernokad, sulgsabad,» kosteti vastu. 

Sinine Lind ei mäletanud hiljem, kuidas see kõik nii kiiresti läks. Enne kui ta arugi sai, 
leidis ta enese keset kaklust. Ta nägi veel, kuidas Metskitsetall üht Hauka-poissi rindu lõi, 
siis tundfs ta, kuidas tal korv ära tõmmati, ning nüüd sööstis ta ka ise kisklusesse. Ta 
põrkas ühe tüdrukuga kokku ja kukkus seejuures lumme. Hulk väikesi jalgu tallas tema 
peal. Õnneks olid need pehmetes mokassiinides. Lõpuks sai ta jälle püsti, aga nüüd oli ta 
alles tõeliselt vihane. 

Ka teised võitlesid nagu meeletud, isegi nelja-aastased. Nad seisid suuremate jalus ja 
tagusid üksteist oma kõristitega. Isegi tüdrukud küünistasid ja hammustasid nagu 
metskassid. 

Lõpuks jätsid Haukad lahinguvälja maha, jooksid minema ja hüüdsid ohutust kaugusest 
oma Ssõimusõnu. Kilpkonnalapsed vaatasid üksteist. Nad seisid hingetutena ja 
tumepunaste nägudega. Sinine Lind hoidis jälle oma korvi käes. Kust ta selle kadunud 
aarde korraga saanud oli, seda ta ei teadnud. Kiiresti korjasid võitjad üles kõik, mis 
vaenulikud naabrid olid kaotanud: maisi-kooke, kuivatatud ploome, pähkleid, 
suhkrutükke. 

Ärritatult kõnelesid kõik läbisegi, siis aga märkas Sinine Lind äkki midagi koledat: 
tema uue särgi parem 

varrukas oli ülalt alla lõhki kistud ja kopranahast mütsil haigutas üks lahtirebenenud 
õmblus. Ta ei osanud ehmatusest midagi öelda. Nõutult vaatas ta Maliale otsa. Õe 
otsaesisel oli lai kriimustus, aga ta riided olid terveks jäänud. Metskitsetalle paremal 
säärekattel ripnes välja-rebenenud kolmnurk, aga see ei tähendanud kuigi palju, sest siin 
oli tegemist vanade, ärakantud asjadega. 

Meeleheitlikult näppis Sinine Lind oma särki ja mütsi, nagu saaks ta rebenenud kohti 
kokku vajutada. Ta kuulis vaid pooleldi, kuidas Malia teda trööstis: «See pole nii hull.» 

Kui ta nüüd oleks Raystownis, saaks ta korraliku nahatäie! Ja poisil oligi tunne, et ta oli 
peksu ära teeninud. Mis ütleb ema, kui ta näeb uusi riideid sellises seisukorras? Kas 
Väike Karu haarab kepi? Sõnatult ja rusutult läks ta teistele järele ja puges viimasena 
Küpkonnamajja. 

Aga kõik läks teisiti. Pealik muheles. 

«Noh, te kohtasite vist küll nooremaid nõbusid?» 

Ta võttis Malia koguni oma põlvedele, mida ta muidu ei teinud. Kiirgav Lõunapäike 
naeris südamest: «Vaadake ometi: valgelt kaupmehelt ostetud riie ei pea üht kak-lustki 
vastu! Ära ole kurb. Rebenenud koha õmblen kinni ja esimesel võimalusel saad sa nahkse 
särgi.» 


Sinine Lind vaatas uskumatult ühelt teisele. Ta ei teadnud veel, et need kaklused 
nõbude vahel kuulusid uusaasta juurde, et iga irokeesi ema ootas pühade esimesel päeval 
auke ja rebenenud riideid, ja et Lõunapäike ei raatsinud tumestada tema rõõmu kingituste 
üle ning seepärast laskiski tal uutes riietes ringi joosta. Aga ehkki ta sellest midagi ei 
teadnud, tundis ta ometi oma indiaanlastest vanemate armastust ja istus kergendatult oma 
matile. Harva oli talle midagi nii hästi maitsnud kui karupähklid, mida ta esimesel 
uusaastapäeval Kilpkonna-maja tule ääres katki tagus. 

Järgmisel hommikul tulid onud uuesti ja segasid oma sauadega tuhka kolletes. Nagu 
teisedki naised majas, oli ka ema lasknud tulel kustuda. Onud puhusid lastele veidi tuhka 
pähe, öeldes sealjuures: «Et te terveks jääksite ja samuti kasvaksite nagu 
vahtrapuukesed.» 

Seejärel süüdati uus tuli, aga mitte tuleraua, tulekivi ja taela abil, vaid vanaaegse 
seadeldisega, mille isa katusealuselt alla tõi. See koosnes paljude väikeste onanistega 
paksust männilauast ja teravaotsalisest tamme-pulgast. 

Sestsaadik kui leekide kuldsed keeled enam ei loitnud ja ülalt suitsumulkudest vaid 
külm sinakas valgus kumas, valitses koridoris kõle hämarus. Pimedusele vaatamata nägi 
Sinine Lind, kuidas isa ühte laua õnarusse ümmarguse pulga pistis ja seda käte vahel 
imekiiresti keerutama hakkas. Suitsuniit, mida pigem võis haista kui näha, tõusis üles ja 
muutus tugevamaks. Äkki hüppasid puuraugust sädemed, algul vaid üksikutena, siis aga 
terve kuldsete täpikeste sajuna. 

Ema vajutas vastu lauakest kuiva samblapuhma: see hakkas vaikselt praksuma ja lõi 
äkki heleda leegiga lõkendama. 

Kiiresti libises tulekeeleke mööda tulehakatiseks laotud pilpaid, limpsas tohutükikesi 
ning muutus siis suureks kollaseks leegiks. Hetke seisid kõik hardunult tule ümber. «Uus 
elu — uus valgus,» ütles isa pidulikult. 

Soojus tungis vahekäiku ja külmadesse kambritesse. Valguserõngad tantsisid mustaks 
suitsenud katuse all ja panid laealustelt lattidelt allarippuvad kuldsed maisikim-bud 
helendama. Vaikne sumin ja laul läbisid läheneva rõõmu eelaimusena kogu maja. 

Lapsed olid agaralt abiks. Täna riputas iga ema vähemalt kaks katelt ristpuule, sest 
peale õrna hirve- või karuliha anti veel maisijahust, vahtrasuhkrust ja päeva- 

lilleõlist valmistatud «valenägude pudingit». Seda keedeti ainult pühade puhul, kui 
«valenäod» ehk pühad maskid majast majja liikusid. Ning täna öösel pidid nad ju 
tulemagi! Iga perenaine pidas oma auasjaks anda maskides tantsijatele kaasa võimalikult 
suurema kausitäie pidupudingit. 

Kuid osa söödi juba enne. Kui Malial oli õigus, siis pidi see maitsma veel paremini kui 
pähklid suhkru ja karurasvaga. öel oli tõepoolest õigus, ja kui see oleks olenenud Sinisest 
Linnust, poleks «valenäod» midagi saanud. 

Pärast lõunat ilmus tädi Punane Silm oma kõige väiksemaga, Härgkonnaga, nagu Väike 
Karu seda prisket last nimetas. Tegelikult oli tema nimi Väike Lumelind. Laps oli väga 
rahulik ja kükitas vaikselt oma matil. Teised ema õed näitasid end harva. Tädi Emahirv ei 
tulnud peaaegu kunagi. Väike Karu ei kannatanud tema tütre alatist virisemist ja võis 
seda väga selgesti mõista anda. 

Tädi Punane Silm oli nagu alati tulvil küla muistendeid: ta tundis iga nurka, iga maja, 
ning teadis täpselt, mis seal aegade jooksul oli sündinud. Ta tundis vareste pesapuid 


kalmistul, vaikseid öiseid vilkuvaid tulukesi kastanisalus ja kuristikku, kuhu olid maetud 
kivihitud. 

Tädi Punase Silma jutud nakatasid. Isegi isa sattus jutuhoogu. Vahepeal aga pöörati 
virgalt praetükke, mis väikeste puupilbaste otsas tulel särisesid. Niipea kui mõni tükk oli 
läbi küpsenud, kadus ta kiiresti koos magusate pähklituumadega kellegi suhu. 

Malia, Metskitsetall ja Sinine Lind mängisid kaussi ja kivikesi. Puutaldrik värvitud 
ploomikividega tuli visata nii tugevasti vastu maad, et kivid üles lendasid. Kui enamik 
kive langes maha musta poolega ülespidi, sai viskaja võidupunkti. Ka teiste lõkketulede 
juurest kostis tasast puutaldrikute kolinat ja mängijate hüüatusi: «Hits, hits!» 

Mõnikord oli kuulda ka rõõmsat naeru. Imelik, kui vaikne oli täna pika katuse all, kuigi 
lapsi oli palju. 

õhtu eel väsis Sinine Lind ära ja ronis oma karu-nahale. Veidi aega kuulas ta veel juttu, 
mis kostis tule äärest, ja jälgis hubase kambri seintel siia-sinna liikuvaid varje. Siis jäi ta 
magama. 

Rida kärgatavaid püssipauke, valjud löögid maja seintele ja paljude häälte lärm äratasid 
ta. Avatud uksest tungis sisse jääkülm tuuleõhk ja koos sellega hulk mas-kikandjaid. 
Veidralt nikerdatud ja eredalt värvitud puu-näod viltuste suude ja irevil hammastega 
irvitasid kambritesse. Maskid tantsisid ja hõiskasid vahekäigus, puhusid 
Kilpkonnarahvale tuhka, soovisid neile järgmiseks aastaks rikkalikku saaki ja jooksid 
teisest uksest uuesti välja. Pudingikausid kadusid koos nendega. 

Ärevusega olid lapsed oodanud neid külalisi. Valenä-gudelt tuli midagi ära võtta — see 
pidi õnne tooma. Igal tüdrukul ja poisil oli käes terav pillirookild, ning varitseti vaid 
soodsat juhust. Sinine Lind esiteks ehmus, kui puust lõustad koridori pimedusest esile 
tulid, aga viimasel hetkel õnnestus tal siiski haarata ühe maisinööridest, mis imeliste 
kujude peadelt juustena alla rippusid, ning sellest jupi ära lõigata. Metskitsetall sai 
saagiks pool vööd, Malta linikutüki, isegi Lumelind hoidis pihus natuke maisipõhku ja 
naeratas rahulolevalt. 

Tädi Punane Silm oli rõõmu pärast endast ära ning kallistas oma väikest. «Kust mu 
tilluke selle õlekese sai?» küsis ta ikka ja jälle, kuni isa viimaks ütles: «Peame asemele 
minema, muidu jääme homme suletantsu ajal magama.» Tädi Punasel Silmal jäi 
rõkatamine suus pooleli, ta haaras Lumelinnu enda juurde ja kadus, peaaegu alandlikult 
head ööd soovides. 

Lapsed pistsid oma õnnetähised karusnahkade alla, ronisid asemetele ja uinusid 
otsekohe. Sinine Lind nägi 

unes algul midagi segast. Siis leidis ta enese järsku tuhandete jalgade all, mis teda 
tallasid, kõik pehmetes väikestes mokassiinides. Lõpuks suutis ta end püsti ajada. Kõik 
tema mängusõbrad hüppasid tema ümber ja hüüdsid: «Sinine Lind on meie nõbu! Sinine 
Lind on meie nõbu!» 

Unesegasena kargas poiss üles. Tõepoolest hüüdis keegi midagi. Malia äratas teda. 
Täna mindi juba hommikul vara kokkutulekutemajja suurele suletantsule. See maja 
polnud mitte ainult pealikute nõupidamisekohaks, vaid siin pidas ka küla oma pidusid, 
kui väljas oli ilm liiga külm. 

Lumi krudises jalgade all, kui Kilpkonnamaja rahvas uksest välja astus. 
Kokkutulekutemaja ees paistsid läbi jäise udu tumepunastena kaks suurt lõkketuld, 


võludes nagu soojust ja hubasust külma talvehommikusse. Kostis hääli, rõõmuhõiskeid, 
laste kisa ja koerte haukumist. Tule kohal podises ühine toit hiiglapadades, kust hiljem 
iga klan oma osa kaasa võttis. 

Sinine Lind astus ema käekõrval idauksest kokkutulekutemajja, mis seespool laius 
ühegi vaheseinata nagu saal. Keskel põlevate puupakkude kuumus soojendas iga 
viimastki nurka. 

Aegapidi asus rahvahulk seinaäärsetele pinkidele istuma. Lauljad kilpkonnakõristitega 
istusid keskele tule äärde. Valitses täielik vaikus, keegi ei lausunud sõnagi. 

Nüüd tõusis pealik ja astus põleva lõkkehunniku kõrvale. «Mu sõbrad, me oleme siin, 
et austada Suurt Vaimu Ovanijot. Oma vana kombe kohaselt pühendame talle suletantsu. 
See peab toimuma enne lõunat, sest Ovanijo näeb kõike hommikul, hiljem ta aga puhkab. 
Ta kingib meile maad ja vilju, millest elatuda, ja nõnda siis tahame teda tänada.» 

90 

Nüüd teatasid väljast kostvad püssipaugud tantsijate lähenemisest. 
Kolmekümneliikmeline rühm väljavalitud noori mehi astus läänepoolsest uksest majja, 
kõik suurimas piduehtes — sulemütsid peas ja kellukesed vööde küljes. Mehes, kes kohe 
teisena sisse astus, tundis Sinine Lind ära Metskitsetalle venna Musta Sõra. 

Hetke seisid tantsijad liikumatult, siis aga alustasid kõristid oma rütmi ja noormeeste 
rida ümbritses aeglasel sammul tule. Selle juures laulsid lauljad tänulaulu esimese salmi: 

Kõik, kes me siia kogunend, 

täname Vaimu Suurt, 

et elada võime ja kiita teda. 


Salmi lõppedes läksid tantsijad kohe üle kiiremale sammule, jalgu tõsteti kõrgemale ja 
kõristite taktis löödi kandu kergelt ning graatsiliselt kokku. Tantsijate ring liikus maheda 
lainetusena, neist hoovas rõõmu ja lõbusust. 

Kahe kiire ringi järel algasid lauljad uuesti tänulaulu ja tantsijad läksid jälle üle 
aeglasele sammule. Nii vaheldusid tänulaulud ja kiire tants lõputult. Väsimatult rõkkas 
laul ja niisama väsimatult ringles pikk rida tantsijaid tule ümber. Kellukesed helisesid, 
tantsijad hüüdsid rütmikalt: «Hahoo!» Pealtvaatajad innustasid mehi ikka uuesti ning 
kõlav vaimustus haaras rahvahulga. 

Viimase ringi ajal kutsus pealik kohalolijaid üles tantsijatega ühinema ja Suurt Vaimu 
samuti tantsuga tänama. Ema tõusis. Ebakindlalt vaatas Sinine Lind tema poole, kuid ema 
silitas tal julgustavalt juukseid: «Proovi ainult, küll see läheb!» 

Ja läks tõepoolest, sest kõristite rütm pani jalad iseenesest liikuma. Sinine Lind tantsis 
viimaste hulgas, suuremate laste seas. Äkki torkas talle silma tema ees tantsiv poiss. See 
liikus kuidagi imelikult, natuke õõtsudes 

oma kõveratel jalgadel. Nagu nõiutult vaatas Sinine Lind sassis pead enda ees: see oli 
ju nagu ... see pidi ju ... jah, see polnud keegi muu kui Kõõrdsilm Rebane! Sinine Lind 
astus reast välja ja tõmbas Metskitsetalle endaga kaasa- 

«Ütle, mis ajast peale on siis see siin?» 

«Ta tuli sügisel koos oma vanematega. Ta elab ühes lenapi vigvamis kalmistu ääres. 
Kas sa tunned teda?» 

«Ma tunnen teda juba Hirvesilmajõelt, ta laskis seal minu Schnapi maha.» 

«Mis, sinu Schnapi? See elab ju veel!» 


«Ah, ega ma praegust ei mõtle, vaid seda vana, kellel olid niisamasugused valged 
laigud silmade kohal. Aga ma kolkisin seda selli selle eest nii kaua, kuni ma enam ei 
jõudnud. Ikka on ta mind vihastanud, isegi minu «lapselapse» tõukas ta ujumise juures 
vee alla.» 

«Noh, siin jätab ta selle, või muidu aitan mina sind.» 

Sinine Lind seisis täiesti segasena. Kes oleks võinud aimata sellist uusaastapidustuste 
lõppu? Maski õlenöör pidi ju õnne tooma, ning nüüd ilmub Kõõrdsilm Rebane... Uuesti 
ärkasid mälestused esimestest halbadest nädalatest Aasakaldal. Näis, nagu ei algakski uus 
aasta, nagu jääks kõik vanaviisi. 

Suured puumaskid puhkasid punasesse riidesse mähituina jällegi katusealuses. See 
pime ruum magamiskambrite kohal oli täis saladusi. Kambri lävelt ulatus Sinine Lind 
sõrmeotstega parajasti laeni, aga üksinda ta sinna üles ei saanud. Kui midagi oli vaja alla 
tuua, tõstis isa ta üles ning siis oli ta ühe hetkega seal ülal. 

Piki koridori, kus põlesid lõkked, haigutas katusealune kõige kõrgemalt, kuid mida 
enam taha seinte poole, seda madalamale laskus katus, kuni ta lõpuks kambrilaega 
ühines. Ees, lae serval, seisid puust sööginõud. Sealt võttis ema ka lusikad alla, mis igaks 
söögiajaks kätte jagati. Kaugemal tagapool, kuhu Sinine Lind pidi juba neljakäpukil 
ronima, oli igasuguseid esemeid ja kolu, katkisi nooli, vibusid, ahinguid, kõplaid, 
maisinuiasid. Kõige taga puhkasid suured puumaskid. Nad ärkasid alles järgmiseks 
uusaastaks, kui nad valenägude jaoks alla toodi. 

Maskide vahel vedeles ka pikk nahktasku lumemadu-dega, ja see toodi nüüd uuel aastal 
väga sageli välja, sest püsiv kuiv ning külm ilm oli eriti sobiv lumemaomänguks. Selle 
juurde kuulusid juba kord sinine taevas, sätendav jää ja kahvatu talvepäike. 

Lumemaod polnud iseenesest midagi muud kui mehe-pikkused peened puukepid, mis 
mängu ajal pikka vagu 

jooksma pandi. Mida siledamad olid renni seinad, seda kiiremini libisesid kepid oma 
jämedate peadega edasi. See kepp, mis kõige kaugemale vuhises, andis võidupunkti. 

Enamasti mängisid sugulasklanid üksteise vastu, sest lumemaomäng oli tõeline 
irokeeside lõbustus. «Lenapid ei mõista sellest midagi,» väitis isa. Väike Karu oli vane- 
mate nõbude hulgas kahtlemata parimaks mängijaks — ta oskas kõiki võtteid ega 
kaotanud kunagi oma rahu. 

Õhtul pidi Sinine Lind katusealusesse ronima, lume-madude koti lae äärele tõmbama ja 
selle all seisvale isale tasakesi kätte libistama. Tule ääres seoti siis pikk komps lahti. 
Katte sisepoolel olid taskud, igaühes kolm keppi. Väike Karu käis nendega väga hoolikalt 
ümber. 

«Vaata,» seletas ta poisile, «kõigepealt tuleb puud hästi sisse rasvatada.» Seejuures 
hõõrus ta lapiga keppidele sooja karurasva, alustades ülalt jämedast otsast ja libistades 
aegamööda allapoole, peenema otsani. «Siin ei tohi ükskõik missugust võiet kasutada. 
Tuhkja lume puhul on kõige parem karurasv, jääkoorikuga kattunud kõva lume puhul 
pardirasv ja märja lume puhul päevalilleõli.» 


Sinine Lind tohtis isa hõõrumise juures abistada ja siis maod jälle hoolikalt puu liigi 
järgi eraldatult taskutesse panna. 

«Saarepuust maod libisevad paremini kohevas lumes, tammepuust maod on õiged aga 
märja lume puhul,» seletas isa. 

Juba järgmisel hommikul läks saarepuust keppe vaja. Poisid vedasid jämedat rasket 
pakku läbi tuhkja lume ja tõmbasid jõekalda poole pika aeglaselt laskuva renni. Seal, kus 
äsjatõmmatud kraav lõppes ning Koprajõe jääle suubus, tampisid Sinine Lind ja 
Metskitsetall kümne sammu suuruse ruudukujulise platsi siledaks. Siia maabusid 
lumemaod, kui nad, väsinuna oma retkest läbi 

pika kraavi, lõpuks peatuma jäid. Kuhu kepp seisma jäi, sinna tõmbas vahekohtunik 
kriipsu. 

Ikka uuesti vedasid poisid puupakku läbi kitsa kraavi, kuni selle küljed muutusid 
siledaks ja kõvaks. Mängijad, kes aegamööda kogunesid, andsid häid näpunäiteid. 

«Siluge renni hästi, muidu hüppavad maod sõidu ajal välja! Iga vähimgi jääkild või 
kühm võib kepi teelt välja visata.» 

Ka Kõõrdsilm Rebane ilmus lagedale ja pakkus oma abi. Sinine Lind heitis talle 
vihaseid pilke, aga lenapi poiss käitus nii viisakalt ja tagasihoidlikult, nagu oleks ta kogu 
oma kurjuse unustanud. 

Viimaks ometi näis renn olevat küllalt sile. Nobedalt jooksid Sinine Lind ja 
Metskitsetall kraavi alguse juurde, kus maoheitjad juba seisid ning mängu algust ootasid. 

Nüüd avas isa mängu. Ta võttis pikast nahktaskust ühe rasvatatud saarepuukepi, hoidis 
seda keskelt vasaku pöidla ja nimetissõrmega kinni ning toetas kepi tagumist otsa parema 
käe kõverdatud nimetissõrmega. Lühike kolmesammuline jooks hoovõtuks, käed läksid 
kaugele taha ja juba vuhiseski lumemadu piki renni. Kepp liugles edasi, riivates kord 
paremat, kord vasakut seina. Mõnikord tõusis eespoolne jäme ots kraavist nagu mao pea, 
mis luurab eesmärki. Sinisele Linnule tunduski, et ta näeb edasisööstvat madu. 

Poisid lippasid jälle liugtee alumise otsa poole, kus vahekohtunik kõvaks tambitud 
lumele kriipsudega märkis, kui kaugele üks või teine kepp oli jõudnud. Juba kaugelt nägi 
Sinine Lind Kõõrdsilm Rebast sihtkohal seisvat. 

«See vastik vend teeb end tähtsaks,» pomises ta. 

Metskitsetall irvitas: 

«Tema ema ei kasinud teda ju iialgi, kui ta veel hällis oli.» 

«Kuidas nii? Kas keegi rääkis sulle seda?» 

«Või veel! Seda on ju tema jalgadest näha. Nad on nii rangis seepärast, et ta hällis olles 
tegi kõik sinna vahele ja sellest nad tal kahele poole kõveraks paindusidki.» 

Sinine Lind ühines Metskitsetalle naerulaginaga. Oleks ta seda ometi varem teadnud! 

Ühe väsinud mao tasane vihin kostis vaost. Äkki kuuldus naksatus, kepp läks viltu ja 
lendas korraga vaost välja, tükk maad kaugemale pehmesse lumme. Kõõrdsilm Rebane 
jooksis kiiresti juurde, haaras kepi ja tahtis selle vahekohtuniku kätte viia. Tõusis üldine 
kisa: «Ta mürgitab mao! Ta mürgitab mao!» 

Ehmunult pillas Rebane kepi. Ta oli seda hästi mõelnud ega saanud üldse aru, mis teisi 
nii ärritas. Kuid Sinine Lind mõistis otsekohe. Isa oli ju talle selgeks teinud, et mitte 
kunagi ei tohi lumemadu puudutada: «Seda tohivad ainult mängijad ja vahekohtunikud, 


muidu madu «mürgitatakse», nagu öeldakse.» Lenapi seda muidugi ei teadnud, lenapid ei 
teadnud ju sellest mängust üldse midagi. 

Metsiku kisaga jooksid poisid segadusse sattunud Rebasele järele, kes püüdis eemale 
plagada. «Ta mürgitas mao. Ta mürgitas mao!» Sinine Lind pingutas end eriti, et 
põgenikku kätte saada, kuid ehmunud poiss jooksis kiiresti nagu jänes minema. Ainult 
Schnapp ringles haukudes ümber Rebase ja ajas teda veel kiiremale jooksule. Lõpuks 
jättis ka koer jälitamise ja pöördus oma isanda juurde tagasi. 

Sinine Lind jäi seisma. «Sinu ema ei kasinud ju sind!» karjus ta täiest kõrist. Lenape 
poiss tõstis ähvardavalt rusikad ja hüüdis ohutust kaugusest igasuguseid sõimusõnu vastu. 
Sinine Lind sai nendest vaevalt aru. Ka jälitatu vihkavat pilku ta ei näinud. 

Pärast lumemaomängu ei kohanud Sinine Lind oma [ vana vastast enne kui ühel 
jahiretkel, kuhu Väike Karu Kõõrdsilm Rebase kaasa võttis, sest et see nii väga palus ja 
NUTUS. 


Mõned päevad läbi oli petlik päike paistnud ja lumevaipa sulatanud. Öine pakane 
külmetas sulavee õhukeseks jääkoorikuks, mis igal sammul jalge all ragises ja praksudes 
murdus. Värske kohev lumi kattis jääkihti, kuid mitte küllalt paksult, et sammude müra 
summutada. 

«Pole midagi teha,» ütles Väike Karu õhtu eel tusaselt. «Metsloomad kuulevad meid 
juba kaugelt! Peame koju tagasi minema.» 

Pealik astus ees, Sinine Lind järgnes viimasena. Tema ees jooksis Kõõrdsilm Rebane. 
Nad läksid parajasti läbi tiheda kirsskontpuu-alusmetsaga tammepuistu, kui Sinise Linnu 
silmad paaril üksikul pukspuumarjal peatusid. Sarlakpunaselt särasid kirsisuurused 
marjad lumest — päike oli nad välja sulatanud. 

Ta vaatas terasemalt: viljade kõrval olid näha jäljed. Kas polnud see pesukaru käpp? 
Muidugi, ainult temal on säärased kokkusurutud küüned. Saaks ta selle looma ometi 
kätte! 

Kõõrdsilm Rebane kadus parajasti põõsaste vahele, kuid see ei häirinud Sinist Lindu, 
sest jahimeeste jäljed leiaks lapski üles. Pealegi on tal Schnapp kaasas. Poiss uuris veel 
kord pesukaru jälgi. Ta ei märganud, et Kõõrdsilm Rebane oksa murdis ja seda enda 
järele vedama hakkas, et meeste jälgi ära pühkida. Innukalt jälgis Sinine Lind looma 
jälgi, mis hoopis teisele poole viisid. 

Mõne aja pärast seisis ta ühe tamme ees, mille tüvel olid selgelt näha kriimud. Poiss 
juubeldas: siin pidi elama pesukaru, kes ronides oma käppadega puu koort rebis. Väike 
jahimees tagus oma tomahoogiga vastu 

tüve, kuid miski ei liigutanud. Ta kraapis puu koort, kuid tulemuseta: polnud näha 
väiksematki laiku hallikaskolla-sest karvikust. Nüüd katsus Sinine Lind üles ronida, kuid 
tüve sile pealispind ei andnud talle mingit tuge. 

Poiss vaatas ringi. Oli alamad tugev lumetuisk ja raagus puuvõrade alla oli juba 
pugenud pimedus. «Pole mõtet, pean homme uuesti siia tulema,» lohutas ta ennast ja asus 
koduteele. Omaenda jälgi võis ta hästi näha, kuid varsti jõudis ta tammemetsas kohani, 
kus jäljed kadusid. Näis, nagu oleks lumi raja kinni tuisanud. 

Mõni samm kaugemal aga algasid jäljed uuesti. Schnapp jooksis tüki maad 
vastassuunas, jäi seisma ja haukus, nagu tahaks ta oma peremeest kutsuda. Sinine Lind ei 


saanud oma neljajalgsest kaaslasest aru — jäljed olid ju selgesti näha. Miks peaks ta 
teisele poole minema? Ta meelitas kõhkleva looma enda juurde ja hakkas kahekordselt 
kiirustades minema mööda rada. 

Korraga jäi ta seisma. 

Seda kaheharulist kaske, mis hargnes vaid veidi pealpool maapinda, ta tundis. Siit oli ta 
täna kord juba mööda läinud. Kas läheb ta siis vales suunas? 

Keerlevad lumehelbed katsid pikkamööda jäljed ja saabuv hämarus kustutas kõik oma 
ühtlase, kiiresti tumeneva hallusega. 

Schnapp vingus, jooksis paar korda ringi, nina maas, istus siis ja ulgus pikalt. Ta näis 
niisama nõutuna nagu ta peremeeski. Sinine Lind võttis hea õnne peale küli vastassuuna, 
aga tema kaaslaste jäljed ei tahtnud enam nähtavale ilmuda. 

«Kui mul nüüd oleks tulekivi ja raud, saaksin tuld teha,» mõtles ta. Hirm tuli talle 
kallale, sest säärase külmaga tähendas öö ilma tuleta kindlat külmumissurma. 

«Halloo!» hüüdis ta kõigest jõust, kuid tuul neelas tema hüüded. Eksinu ruttas 
läbematult edasi. 

Üks oks, mis teda valusalt näkku lõi, tõi ta uuesti teadvusele. Ringijooksmine oli 
mõttetu. Lumetuisk läks üha ägedamaks ning puude võrades rägisesid ja murdusid oksad, 
mida torm sasis. 

Kaduva päeva viimases valguses avastas Sinine Lind küünralaiuse augu, mis haigutas 
ühe suure puu juurte vahel. Instinktiivselt ronis ta kui varju otsiv loom sinna sisse ja 
leidis kuiva koopa, kus polnud lund ja kuhu ta kössitõmbunult parajasti ära mahtus. 
Koopa põhjas oli oksterisu ja kuivanud lehti. «Siia ma jään, ning sissekäigu sulen 
okstega, siis olen kindel lume ja huntide eest,» mõtles ta. Schnapp näis olevat samal nõul, 
sest ta ei läinud enam välja ja laskis kuuldavale vaid rahuloleva urina. 

Poiss ronis oma varjupaigast välja, lõi lähema maha-langenud puu küljest mõned 
kaikad ja ühe rontja oksa, ronis siis tagasi oma koopasse, tõmbas raske rondi uru ette ja 
varjas koopasuud veel teiste okstega, nii hästi, kui sai. Koopa siseseintelt kaapis ta 
tomahoogiga maha pudeda kuiva puu ning tegi sellest endale pesa. Seejärel hüppas ta 
mõnda aega oma kitsas korteris üles-alla, et sooja saada, keeras enda teki sisse ja heitis 
maha. Koer surus end tema vastu, ja kui Schnapi soe hingeõhk ta näo kohal hõljus ja 
koera paks kasukas teda poolenisti kattis, tundis Sinine Lind end kaitstuna. Veel magama 
suikudes kuulis ta, kuidas undav torm täie jõuga mässas. 

Ärgates ümbritses teda pimedus nagu müür. Väljas märatses torm nagu eelmisel 
õhtulgi. Koopasse suletud poiss arutles. Kas oli veel öö? Siis tuli talle pähe, et lumi on 
vist kõik praod kinni toppinud. Ta nihutas end mugavamini oma asemesse ja sügas oma 
seltsilise pead. «Oled ikka veel siin, mu Schnapp? Peame veel natuke ootama, sellise 
rajuilmaga pole mõtet välja ronida.» 

Vaikne vingatus ja mõmin tuli vastuseks, rahustavalt ja lohutavalt nagu inimese hääl. 

Poiss viibis poolunes. Kui kaua ta niiviisi omaette tukkus, seda ta ei teadnud. Saabuv 
vaikus jõudis vaid aegapidi tema teadvuseni. Lõpuks tõusis ta üles, liikus kobamisi ava 
ees oleva rondini, lükkas ja nihutas, kuid vägev oks ei liikunud. Sinine Lind imestas — 
eile jõudis ta seda veel liigutada —, ning surus käed uuesti rondi vastu. 


Äkki läbis teda kõrvetavalt mõte tuiskavast lumehelvete sajust — tõenäoliselt lasus 
okstel tohutu hulk lund, sulgedes väljapääsu. Kiiresti kõrvaldas ta lühemad oksad ja 
katsus veel kord, kuid jäme oks püsis paigal kindlalt nagu kaljurahn. 

Jõuetult vajus poiss kokku ja patsutas vinguval Schnapil masinlikult selga. Loomgi näis 
aimavat ohtu. Ta surus oma koonu peremehe põlveõnarustesse, nagu tahaks ta teda 
innustada uutele pingutustele. Poiss ei pannud seda tähele. Külm higi tilkus tema 
otsaesiselt. Hirm hakkas teda lämmatama. «Siit ei leia mind ükski inimene, kui väga 
mind ka ei otsitaks. Kui kevadel lume-koorem sulab, olen ma ammu nälga surnud .. .» 

Tema mõtted ekslesid ringi. Tulid meelde ema, Malia. Väike Karu, imelised varjud, 
mida tuli lakke heitis, kui ta õhtuti oma asemel lamas. Kas polnud ta vahel mõelnud 
põgenemisele? Kui soe ja hubane oli ometi Kilp-konnamaja, mis näis nüüd olevat jäänud 
sama kaugele nagu palkmaja Raystowni lähedal. Kuidas ta rõõmustaks, kui veel kord 
pääseks Koprajõe äärde. Ei tea, kas Suur Vaim aitab teda? «Ovanijo on inimeste sõber ja 
aitab, kui me hädas oleme,» oli ema ikka öelnud. 

Poiss muutus veidi rahulikumaks. Uue lootusega toetas ta selja vastu oma vangikongi 
tagumist seina ja surus jalad vastu väljapääsu sulgevat oksa. Ta keha 

tõmbus vibuna pingule ja andis kogu jõu võimsaks tõukeks. 

Korraga nihkus midagi. Hall hämarus immitses koo- 
passe. Ront oli käelaiuselt eemale liikunud. Sinine Lind 
peatus — valgus! Hetkeks jäi ta süda seisma, siis aga 
haaras ta valjult haukuva Schnapi kaenlasse ja surus 
seltsilise enda vastu. 

«Me pääseme jälle välja, Schnapp! Me pääseme jälle välja!» 

Peatselt suutsidki nad vanglast välja pääseda. Väljas koitis sombune hommik. Vööni 
ulatuv lumehang oli kuhjunud läve ees olevale rondile — oli ime, et see mass oli lasknud 
end lükata ja liigutada. 

Poiss vaatas ringi ja meenutas Väikese Karu õpetusi: «Männi ladvad on paindunud ida 
poole, puu oksad on lõuna poole kõige tugevamini arenenud ja sammal on ikka tüve 
põhjapoolsel küljel.» Kuid siin see ei sobinud. Sambla järgi ei saanud suunda võtta, sest 
see oli lume-kooriku all. Oksad näisid igal pool ühejämedustena, ükskõik kust küljest 
neid ka vaadata. Ja mändide ladvad osutasid kord siia, kord teisale. Just see tunnusmärk 
ajas teda kõige rohkem segadusse. 

Sinine Lind oli unustanud, et need reeglid kehtisid vaid üksikult kasvavate puude kohta, 
aga õnneks reetis heledam laik hallil taeval päikese seisu. See tõusis neil kuudel kagust. 
Poiss hakkas minema vastassuunas. Seal kuskil pidi ta jõudma Koprajõeni, mille ääres 
asuski tema küla. Käimine oli õieti aeglane ja vaevaline kahlamine kõfges lumes. Paiguti 
tuli Schnappi kanda, sest ta ei pääsenud üldse edasi. 

Sinine Lind oli õigesti arvestanud. Keskpäeval nägi ta jõge katva jää valget siledat 
pinda ning varsti pärast seda silmas ta ka koduküla maju. Maisiaida juures, mis näis talle 
oma lumemütsi alt sõbralikult noogutavat, 

märkasid teda külalapsed. Valju rõõmukisaga tormasid nad kadunule ülepeakaela vastu, 
riputasid end talle kaela ja paiskasid ta peaaegu pikali. 

Nüüd lendas Küpkonnamaja uks valla ja ema ruttas kohale. Poiss nägi tema silmadest, 
et ta oli nutnud. Ja seal tulid ka Malia ja Väike Karu ja Metskitsetall ja tädid ... 


Keegi ei küsinud midagi, kuid kõik külvasid teda üle õrnustega. Märjad mokassiinid 
kadusid tal jalast, kiirgav soojus õhkus üle tema rinna ja näo, keedetud kopraliha 
ülimeeldiv lõhn kõditas ta nina. 

Kui ta söönud oli, laskis Väike Karu tal jutustada. Sinine Lind tegi seda, olles veidi 
kohmetunud arvuka kuulajaskonna tõttu, mille keskpunktis ta end korraga leidis. Valjud 
rõõmuhüüded täitsid maja, kui ta vahel peatus. Viimaks oli ta lõpule jõudnud. Siis võttis 
Väike Karu sõna. 

«Mu poeg, sa näed, et me seadsime juba lumerajasid.> Ta tõstis sealjuures kõrgele laiad 
punutud tallad, mis jalga lumme vajumise eest hoidsid. «Me olime sellega peaaegu 
valmis, kui sa ilmusid. Aga kuna sa polnud päikesetõusupoolsel maal selliste raskustega 
harjunud, ei lootnud me sind enam elusana näha. Nüüd oleme rõõmsad ja Suurele 
Vaimule tänulikud. Me ei pahanda sinuga juhtunu pärast, me pahandame iseendaga, et 
me ei mõelnud sellele, kui kiiresti tuiskav lumi me jäljed kaotab. Kui me su kadumist 
märkasime, otsisime sind, kuid tuul oli juba kõik kinni tuisanud. Mu poeg, sinu käitumine 
meeldis meile väga. Sa oled näidanud oma vahvust ja kindlameelsust. Ja me loodame, et 
sa veel sageli teed sääraseid tegusid, sest ainult teod teevad suure mehe.» 

Väikese Karu hääl paisus uhkusest poja üle. Keegi ei oletanud selle sündmuse juures 
kuritahtlikkust, igaüks 

arvas, et tegemist oli juhusega, ja Kõordsilm Rebase õelus jäi seekord avastamata. 

Sinise Linnu silme ees läks kirjuks. Tal oli järsku külm ja ta igatses oma aseme järele. 

Poissi tabas raske kopsupõletik. Ta ei märganud, kuidas valenäod tervendavat tuhka 
tema peale puhusid ega tundnud, kuidas tervendavad joogid tema kuivast kurgust alla 
voolasid. Möödus palju ärevaid päevi, enne kui haige palavikust kurnatud meeled jälle 
hakkasid ümbritsevat elu tunnetama. 

Tervenemisekuud, mis Sinine Lind magamisasemel mööda saatis, talletusid tema mälus 
nagu mingi aare. Kas oli selle põhjuseks igapäevane koosviibimine emaga või rahulik 
jutuajamine isaga, kes temaga sageli nagu täiskasvanuga rääkis? Ta ei teadnud seda. 
Hiljem ta teadis ainult, et need kuud olid temast teinud indiaanlase. 

Hommikul kuulis ta kõigepealt pealiku vaikseid samme: isa lahkus juba aovalgel 
majast, püss käes. Mõned pool-valjud sõnad kostsid teistest tubadest, kust mehed samuti 
jahile läksid. Kostis jahile minevate koerte kauget kila-mist ja urisemist, mis Schnapi 
alati voodi alt välja tõmbas. Oli alati vaev hoida teda käte ja jalgadega aseme all kinni, et 
ta magamiskoiku alt välja ei roniks ja teistega kaasa ei jookseks. 

Nüüd jäi mõneks ajaks kõik vaikseks. Ainult imiku häälitsused ja hällilauda hoidvate 
rihmade tasane krigi-semine häirisid vaikust. 

Siis tõusid naised. Sinine Lind vaatas poolsuletud laugude vahelt oma pesast kolde 
poole. Ema puhastas vaksasügavuselt maa sisse kaevatud tuleaset, viis tuha välja, pani 
süütepuud valmis ja tõmbas katuseluugi lahti. Tihe suits tõusis üles ja keerles talvisesse 
päeva, 

mis külmana ja kõledana läbi luuginelinurga sisse vaatas. 

Kui siis leegid loitma hakkasid, riputas ema paja konksu otsa. Seda ei õppinud Malia 
kunagi ära — ikka riputas ta keedunõu juba enne kohale, kui puud põlema olid hakanud, 
ja iga kord pidi ema temaga tõrelema. 


Nüüd lipsas ka õde asemelt maha. Varsti hakkas maisi-uhmer kõmisema, kuid 
tampimist ei saanud poiss näha, sest kambri külgsein jäi ette. Siis ilmusid naised uuesti. 
Seekord ei riputanud Kiirgav Lõunapäike patta tangu, vaid hoopis jahu valenägude 
pudingi jaoks. Sinisele Linnule tuli sülg suhu, sest see oli ju tõeline haigesöök, eriti veel 
vahtrasuhkru ja karurasvaga. Loodetavasti tuleb isa varsti, sest muidu oodatakse kuni 
lõunani ja süüakse siis ilma temata. 

Poiss pööras end asemel ringi. Ema ja õde pidid märkama, et ta oli välja maganud. Ta 
lamas päris vaikselt, kui ema käed tema nägu silitasid. «Mida sa unes nägid?» Ema ei 
unustanud kunagi seda küsimast, sest unenägudele omistas ta erilist tähtsust. Siis pidi 
Malia järele vaatama, kus Schnapp ringi jooksis, kas Metskitsetall mängis väljas või 
vahekäigus, kus oli riidest mask ja kus olid nooled — vaene õde, tal oli palju jooksmist. 

Segamatu rahu valdas alati poissi, kui ema endale riietusesemed ja mokassiinid 
parandamiseks ette võttis ja jutustama hakkas, kuidas ta neiupõlves oma isa sisemaalt 
Erie järve äärde viis, sest vana mehe sooviks oli enne surma veel Taevasinist Vett näha. 
«Ta suutis veel vaevalt käia ja ma pidin teda peaaegu kogu tee kandma. Ma võtsin ta 
nagu väikese lapse kanderihmadega selga. Me jõudsime vaid aeglaselt edasi, aga see on 
alati olnud minu suurimaks rõõmuks, et ta tõepoolest veel kord nägi 

Taevasinist Vett. Ta suri päeval pärast meie kohalejõudmist.» 

Tagasiteel oli ema Väikese Karuga tutvunud ja tema juurde jäänud. Kuid sellele ta 
ainult vihjas, ja tema nägu värvus tumepunaseks. 

Nii möödus hommik. Keskpäeval ilmus mõnikord Kõõrdsilm Rebane tule äärde ja 
küsis muheldes haige tervise järele, kord särisevate praetükkide, kord Malia poole 
vaadates. 

Sinine Lind lõbustas end sellega, et külvas teda mõttes üle uute sõimusõnadega. 

«Ma tulin, et oma vanema venna tervise järele pärida,» alustas külaline iga kord väga 
viisakalt ja Sinine Lind vastas endamisi tasa: «Mis tähendab vend? Kas minul on ka o- 
jalad, kas ka minu ema pole mu hälli puhastanud?» 

«Ma loodan, et haiguse vaim on tema maha jätnud,» jätkas siis Rebane, ja Sinine Lind 
mõtles: «Oh sind küll oma haiguse vaimuga! Näed välja, nagu poleks sa ise terve.» Ja 
ootamatult tabas poissi kahetsustunne. Kas polnud ta Rebast tookord siiski liiga kõvasti 
peksnud? 

Külaline jäi endastmõistetavalt lõunasöögiks. Kiirgaval Lõunapäikesel oli nimelt veel 
viimane kotike soola, seda väärtuslikku maitseainet. Ta oli nende tumekollaste 
terakestega väga kokkuhoidlik ning maitsestas õieti küll ainult isa ja Sinise Linnu 
lihatükke. Muidugi, kui Kõõrdsilm Rebane kohale ilmus, sai ka tema veidi ja Sinine Lind 
polnud kade, sest lenapidel oli talviti toiduga ikka nappus käes. Nad ei kasvatanud 
kaugeltki nii palju maisi kui irokeesid. 

«Kust sa üldse soola saad?» küsis Sinine Lind emalt. 

«Me aurutame seda Soolaojast, mis kaugel idas mägedes voolab. Igal sügisel läheme 
me hobustega sinna ja 

toome sealt oma tagavara. Suures katlas aurutatakse vesi ära ja sool jääb kollaste 
terakestena järele. Ka tuleval sügisel peame jälle sinna minema.» 

Isa ei paistnud sellega täiesti nõus olevat. «Parem ootame veel ühe aasta ära. Ida pool 
mägedes on praegu ohtlik. Sealt pole enam kuigi kauge valgete esimeste 


kindlustuspunktideni ja Pikad Noad, kes piiri ääres elavad, lasevad maha igaühe, kes aga 
sulgi ja mokassiine kannab. Meie irokeesid oleme siiani rahus elanud, pole sõjakirvest 
välja kaevanud, isegi mitte pärast Braddocki lüüasaamist. Ainult lenapid sõdivad 
prantslaste poolel inglaste vastu. Aga inglased sellest ei hooli, nad peavad meid kõiki 
lenapideks. 

Poiss kuulas tähelepanelikult, sest see oli esimene kord, kus tema juuresolekul räägiti 
sõjast. 

Sinine Lind teadis juba ammu, kuidas tema vangivõtmine Juniata jõe ääres oli 
toimunud. Lenapid olid temale tookord kallale tunginud ja Suitsune Päev oli ainult kaasa 
läinud, sest ta kasutas iga juhust, et endale skalpi saada. Siis oleks ta võinud oma armetud 
varese-suled vahetada kullisulgede vastu, nagu neid kandsid tõelised sõjamehed. 

Kui mitte arvesse võtta Suitsust Päeva, siis polnud irokeesid relvi puudutanud, olgugi et 
nad kogu Ohio alal lenapidega koos elasid, nii Aasakalda külas, Viljakal Maal kui ka igal 
pool mujal. Jä lenapid olidki piiriasu-kate vihasemad vaenlased. Alatasa tungisid nad 
kallale asunike palkmajadele, lõid elanikud surnuks ja pistsid punase kuke räästasse... 
Miks tegid nad seda? Miks ei jäänud nad niisama rahulikuks nagu irokeesid? 

Poiss söandas esitada küsimuse. Väike Karu vaikis mõne aja ja pahvis oma piibust 
suuri suitsupilvi. Siis ta lausus: «Sa ju tead, et sealpool mägesid, kaugel idas, on meri?» 

«Ma tean seda.» Sinine Lind polnud seal kunagi käinud, aga ta oli sada korda kuulnud, 
et Raystownist läks tee piki Juniata kallast üle Willsi mäestiku itta. Palju päevi kestev 
teekond viis alla madalikule kuni suure Philadelphia linnani. Kui sealt veel ida poole 
edasi minna, jõuti lõpuks mere, Atlandi ookeani äärde. Seda ta teadis. Raystownist 
mereni oli kindlasti niisama palju maad kui Raystownist siia, Koprajõe äärde. Mõnikord I 
oli ta näinud madalmaalt koormaid ja hobuseid tulemas. Hobused olid kurnatud ja ära 
aetud, sõidukid üleni poriga koos — jah, neil pidi selja taga olema pikk tee — mere 
äärest üles kuni Juniatani. Väike Karu alustas uuesti. «Kas mu poeg teab ka seda. ! et 
lenapid varem elasid idas mere ääres?» 

Sinine Lind ajas silmad pärani ega vastanud. Näis, et isa ei oodanudki vastust. 

«Mitte ainult lenapid ei elanud varem seal, vaid ka Šavneed ja veel paljud teised 
suguharud. Kui esimesed valged maale tulid, siis tulid nad tühjade kätega. Kahva- 
tunägudel ei olnud onni, kus magada, maisi, mida patta panna, isegi mitte tükki maad, 
kuhu midagi istutada. Lenapid andsid neile, mis nad vajasid, sest punane mees jagab 
hädalisega kõike. Aga mida rohkem lenapid andsid, seda rohkem laevu randus ja seda 
rohkem valgeid tuli maale. Nad hakkasid üha enam laiutama, ehitasid suuri külasid ja 
tõrjusid punased inimesed eest ära. Oma raudkirvestega raiusid nad metsad, oma püssi- 
dega lasksid maha loomad, ja lenapid pidid lõpuks nend» ees taanduma ning oma vana 
kodu maha jätma. Esiteks läksid nad jõgede ülemjooksule, siis tõrjusid valged nad ka 
sealt välja, kuni mägedeni... Ja ka sinna tulid sissetungijad neile järele, põletasid nende 
vigvamid, hävitasid koprad, karud ja hirved ning võtsid ära nende maa. Nii tulidki 
lenapid lõpuks üle mägede meie juurde — need 

vähesed, keda valge mees oli ellu jätnud ... Meil irokeesidel on läinud teisiti. Oleme 
alati siin elanud ja seni on meil rahu olnud. Aga lenapid ei saa olla rahul ega õnnelikud. 
Nad mõtlevad ikka oma vanale maale sealpool mägesid ja loodavad ühel päeval valged 


sealt välja ajada ning uuesti oma vanale kodumaale tagasi minna. Seepärast vihkavad nad 
kahvatunägusid ja kasutavad iga juhust, et neid sõjakirvega tabada.» 

Ebakindluse tunne haaras poisi. Piiriasukate maailm, mis talle nii loomulikuna näis, 
pööras tema poole äkki hoopis teise palge. Temas tekkis järsku ebamäärane tunne, nagu 
oleks nende Raystowni asukatega midagi korrast ära, ja mitte üksnes Raystowni 
elanikega, vaid ka kõigi nendega, kes tolle itta Philadelphiasse suunduva pika maantee 
ääres elasid, ja isegi Philadelphia elanike endiga ... 

See ei mahtunud poisile pähe. «Aga lenapid sõdivad ju prantslaste poolel ja prantslased 
on ju ometi ka valged,» vaidles ta vastu. 

«Sul on õigus. Tõsi küll, lenapid väidavad, et prantslased elavad kaugel Kanadas ja 
polevat pooltki nii halvad kui inglased, kuid tegelikult on nad täpselt niisamasugused 
hundid. Nüüd istuvad nad Ohio orus ja on sinna kindluse ehitanud.» 

Poiss noogutas. Jah, prantslased nõudsid kogu maaala siinpool mägesid, aga see ei 
muutnud midagi lena-pide väljatõrjumises nende vanalt kodumaalt. Piinava raskusega 
vajusid isa sõnad poisi hinge ja võttis kaua aega, enne kui uued muljed mure ära 
pühkisid. 


Nagu unenägu möödus see aasta. Haiglane nõrkus oli järele jäänud ja kadus vaid 
pikkamööda. Kõige meelsamini istus Sinine Lind vanaisa juures lõunapoolse ukse 

105 

ees, õppis korve punuma ja nähku parkima või aitas ema 
kodustes töödes. Kord tahtis ta koos Metskitsetallega 
Öökullioja äärde joosta, aga ta jalad olid veel nii nõr- 
gad, et ta juba sinihelmika-aasade juurest pidi tagasi 
pöörduma. 

Eemalt nägi ta, kuidas maisipõllu õrn loor mehekõrguseks viljaks küpses, eemalt kuulis 
ta sügispeo tantsu-trummi põrinat, mis tuli niisama kaugelt kui äralen-davate hanede kisa 
või hirvede hääl. 

Aga ehkki maailm oli temast kaugel, oli ema talle seda lähedasem. Kui ta koos teiste 
naistega põllule läks, jäi poiss kannatamatult ootama tema tagasitulekut. Ta hingas 
kergendatult, kui isa pärast viljakoristamist keelas soola aurutamise Soolaojal, sest tema, 
Sinine Lind, oleks pidanud maha jääma, paljudeks päevadeks ilma emata. 

Kiirgava Lõunapäikese ja poisi vahelisies vestlustes tulid sageli ilmsiks kummalised 
asjad. Kord küsis poiss õe nime üle järele. Terves külas ei olnud ühtki teist Malia- 
nimelist naist või tüdrukut. Emal oli ka selle kohta seletus olemas. 

«Oma nime sai ta ühelt neist musta riietatud meestest, kes varasematel aegadel 
mõnikord siit Koprajõe-äärse-test küladest läbi käisid ja imelisi lugusid jutustasid. Kohe 
pärast sinu õe sündi tuli üks säärane mees siia, pritsis talle paar piiska vett ja nimetas teda 
Maliaks.» 

Poisil langes nagu kae silme eest — «Mariaks» oli misjonär lapse ristinud, ja irokeeside 
keeles, kus r-i ei tuntud, oli sellest «Malia» saanud. 

«Võib-olla sellepärast õppiski ta nii ruttu inglise keelt Suitsuse Päeva juures. Võõras 
mees andis talle kindlasti kaasa teise vaimu,» arvas Kiirgav Lõunapäike, ja poiss tundis 
ema ohkes salajast muret. Jah, Malia oli tõepoolest hoopis teistsugune kui ema, nii kärsitu 
ja kannatamatu . .. 

Need jutuajamised viisid poisi sügavamalt kui kõik välised asjaolud mõistma 
Küpkonnamaja muresid ja rõõme Ta unustas palju, kuid mõned sõnad jäid püsima ning 
ainult uinusid, nagu maskid pööningul, mis järgmist uusaastat ootasid. 


5 


Teise talve lõpp tõi Sinisele Linnule lõpuks täieliku paranemise. Nagu mahl 
puudes, nii tõusis ka temas jälle eluramm just sel ajal, kui edelatuul lumekatte sulatas ja 
aaronikepi tugevad võrsed läbi eelmise aasta surnud lehtede tungisid. 

Küla läks elevile. Inimesed olid tüdinenud talvisest vangistusest, maisikimbud kadusid 
aegapidi katuse ja lae alt. ning pime maja näis avarduvat ja sirutuvat. Suured jalakakoore 
rullid rändasid naiste seljas majadesse. 

Malia näitas vennale, kuidas kooretükke anumateks painutati ning kahekorra murdmise 
teel kokku liideti. «Koores ei tohi olla ühtki auku ega pragu, muidu tilgub liiga palju 
välja.» 

Suhkrukeedukuu seisis ukse ees ja algas mahlaaurutamise aeg. Majas oli selleks 
otstarbeks varuks kolm suurt vaskkatelt, mida ema hoolikalt puhastas. Mehed otsisid 
kokku kõik võimalikud nõud — kasepuust karbid, nahkkotid ja väikesed vaadid, mis veel 
mõnest kaubaretkest saadik ringi vedelesid. Kui saak oli rohke, polnud ükski anum liigne. 

Igal majal külas oli oma vahtrasalu. Kilpkonnapere puud olid ühepäevase teekonna 
kaugusel idas. Ühel hommikul seisidki koormahobused ukse ees. Kirved, pajad, karbid, 
vaibad ja püssid laaditi neile selga. Keskpäeval leekis päike lumel juba sedavõrd, et 
matkajatel hakkasid silmad valutama. «Ta keedabki juba mahla,» ütlesid naised. 

Vahtrametsa varjus kössitasid kaks hütti — keedukoda, milles mahla siirupiks keedeti, 
ja elamu, kuhu suhkru- 

kogumise ajaks asuti. 

Puutüvede vahel kajasid laste hõisked, naised pühkisid lume ja kuivanud lehed onnidest 
välja ning mehed raiusid küttepuid, sest mahla aurutamiseks vajati puid, puid ja veel kord 
puid. Ainult sel puhul said naised meestelt abi, kuna muidu oli kütte muretsemine ikka 
ainult naiste töö. 

Kolme päeva pärast olid ettevalmistused lõppenud. Neljandal hommikul 'kogunesid 
kõik vägeva vahtra ümber. Lõke leegitses juurte vahel, lumeserv tõmbus tasase susinaga 
ümberringi tagasi. Sõnatult astus pealik vaikivast ringist välja ja puistas pihutäie tubakat 
leekidesse. Siis hakkas ta rääkima ning ta hääl sulas tuule kohinaga puude okstes ühte 
aeglaseks tänulauluks: 


Võtke see suits, metsad. 

Me palume teid — 

laske alati voolata 

vahtrapuu magusat vett. 

On Looja jü seadnud nõnda, 
et vahtrapuu 

ära andma peab selle mahla. 
Suur Vaim, meie lapsi sa hoia, 


et metsades uidates ringi 
neid õnnetus mingi ei tabaks. 
Sulle kuulub see päev, 

sulle kuulub see suits, 
rõõmu sinule tehku see. 


Sind täname, Suur Vaim, 

et sa meid näed. 

Me tegime seda, mis pidime, 

ja sa näed, mis me oleme teinud. 

Nii on see. 

Kui Väikese Karu põrisev hääl hetkeks vaikis, lendas uus pihutäis tubakat tulle ning 
tõusis sinise suitsuna puu ladva poole. Sinine Lind kuulatas. Ta ei saanud kõikidest 
sõnadest aru, kuid siiski tunnetas hingepõhjast tulevat kõnet vahtraga ja elu peremehega. 

Heldinult seisis ta nende inimeste ringis, kes pärast tule kustumist keedukotta 
kogunesid, et tantsida tuvi-, kala-, pesukaru-, pardi- ja põõsatantsu. Kord põrus maapind 
meeste trampimisest, kes rütmikalt kandu vastu maad lõid, siis jälle kostsid sujuvad 
naistesammud ümber pingi, millel lauljad trummi ja kõristitega istusid. Ikka jälle peatas 
vali «Gwiya»-hüüe ringkäigu ja ikka jälle kõlasid värsid. 

«Magus vesi peab voolama puust,» mõtles Looja ja meie täname teda ta mõtete eest. 
«Äikesevihm hoidku maapinda niiske, toitku allikaid, ojasid. Kaitsku inimest taevased 
tähed, säragu rahvale päike ja kuu,» mõtles Looja ja meie täname teda ta mõtete eest. 
Gwiya! 

Järgmisel päeval alustati saagi kogumist. Kirved käes, läksid ema ja tädid tüve juurest 
tüve juurde, lõid täkkeid paksu puukoore sisse, tagusid sinna puust nagad ja riputasid 
nende alla jalakakoorest anumakesed. Ja nüüd hakkaski hele vahtramahl anumatesse 
nirisema, esialgu tilgakaupa ning aeglaselt, siis aga üha kiiremini, ühtlaste, niredena. 
Mahlaga täidetud potid rändasid keedu-maja kateldesse. 

Suuremad poisid pidid tuld valvama ja seda alatasa kohendama. Aeg-ajalt tuli üha 
paksenevat massi segada. Tundide viisi istus Sinine Lind lõkke ääres ja vahtis podisevat 
klaasjat mahla, mille pinnal lõhkesid mullid. Mida raskemini segamispuu end liigutada 
laskis, seda sageda- 

113 

mini jooksis poiss välja, et proovi lume peal jahutada. Enamasti kiskus Malia tal lusika 
käest, sest tema muidugi teadis kõike paremini. «Mahl ei tohi nõrguda, ta peab muutuma 
kõvaks ja tahkeks nagu rasv kausis, siis 

on ta valmis.» 

Tule ümber kostsid naiste rõõmsad hääled. Arutati läbi iga üksikasi. Poiss imestas, 
mida kõike ei tulnud silmas pidada. Nõrgemad tüved andsid vaid vesist mahla, puude 
läbimõõt pidi olema vähemalt kaks vaksa, enne kui neisse võis täkkeid lüüa. 

Märja Aasa poolsetest vahtratest saadi ilusat peaaegu musta suhkrut, kuid võttis väga 
palju aega, enne kui ta tahkeks muutus. Eriti külma ilmaga võis palju kütet kokku hoida, 
kui mahla laiades madalates anumates külmuda 

lasti. Jääkiht, mis koosneb ju ainult veest, visati ära, selle alla aga jäi punakaspruun 
SLITUP. 

Tulekohendamise ja mahlaliigutamise vaheaegadel jäi ikkagi veel küllalt aega 
mängimiseks. Poisid luusisid peamiselt mustade vahtrate all Märjal Aasal, kus tihe 
alusmets meelitas avastusi tegema. Metskitsetall tundis end siin nagu kodus. 

«Vaata korraks! Mahlaimeja koobas!» Ta osutas rähni urule, mis peadpööritavas 
kõrguses oli vaevalt nähtav. Otse selle all toksis punase peaga lind. Tüve ümber jooksid 
spiraalidena aukude read, milledest rähn oli magusat mahla imenud. 

«Kas munad peaksid juba pesas olema? Ma ronin korraks üles.» 

Võimsa sileda puu otsa polnud võimalik ronida, kuid Metskitsetall oskas end aidata. 
«Ma ronin selle teise otsa, see ulatub peaaegu pesaauguni,» arvas ta ja osutas peenikesele 
tüvele, mis suure puu varjus vaevaliselt oma olemasolu eest võitles. 

Hinge kinni pidades vaatas Sinine Lind, kuidas tema nõbu üles ronis ja üha kõrgemale 
turnis. Metskitsetall ja ka teised poisid oskasid ronida vähemalt niisama hästi kui oravad. 
Ta näis olevat puuga kokku kasvanud, iga väikseimgi oks pakkus talle tuge. 

Nüüd libises Metskitsetall vahtrapuu võrasse. Ning siis rippus ta rähni pesa all ja pistis 
käe auku. Ta soris seal kaua, siis aga märkas Sinine Lind, kuidas ta nõbu hakkas,, õlaga, 
jah, kogu kehaga kiskuma ja sikutama. 

«Mu käsi on kinni!» hüüdis ta lõpuks alla. See kõlas mahajäetud linnupoja 
piiksumisena. Sinine Lind ehmus. Ta ronis kähku väikese puu otsa ning jõudis kohani, 
kust võimas vahtraoks temani ulatus. Oma liikumatut sõpra kramplikult silmas pidades 
ronis ta suurele puule üle. 

Küünarvars oli kurjasti kannatanud, kriimustatud ja marraskil. Metskitsetall 
klammerdus vasaku käega ühe puuharu külge ja sikutas uuesti, kuid avaus jäi käe jaoks 
liiga väikeseks. 

«Kuidas sa siis sisse said? Kas jõuad end veel kinni hoida?» 

«Jah. Too minu nuga, teeme augu suuremaks.» 

Sinine Lind alustas ettevaatlikult tagasiteed ja vaatas alt veel korraks üles. Siis kihutas 
hirm teda keedukoja poole. «Lõpuks ometi! Tuli on varsti kustumas! Kuhu te kadusite?» 
hüüti igalt poolt. 

«Tuleme otsekohe!» hüüdis poiss vastu ja tormas elamu poole. Kus võiks 
Metskitsetalle nuga küll olla? Ta võttis enda oma ja jooksis kiiresti nagu jänes minema. 

Nõbu rippus ikka veel puu küljes. Nobedalt ronis Sinine Lind teist korda üles. Vaevaga 
leidis ta sõbra kõrval koha, kuhu toetuda, ning siis hakkas ta ettevaatlikult noaga töötama. 
Pilpad pudenesid. Viimaks sai käsi vabaks. Sinine Lind laskis noa kukkuda ja aitas Mets- 
kitsetalle teisele puule üle. 

Ettevaatlikult toetas ta kurnatud sõpra, tema äsjane hirm oli korraga taandunud üleoleva 
kindlusetunde ees. Ta ronis veel veidi kõrgemale, et Metskitsetall saaks paremini alla 
libiseda. 

Puu ladvast avanes avar vaade sinetavate küngaste reale, mis silmapiiril mägedeks üle 
läksid. Kusagil neil ääretutel lainetavatel metsaavarustel ei leidnud silm tugipunkti, ainult 
ühes kohas hõljus peene kriipsuna suitsu-juga. 

Poiss pilutas silmi, et paremini näha, kuid suitsuriba seisis sinetavas kauguses 
muutumatult. Mis see võiks olla? Valgete küttide signaal või puhkavate kaupmeeste 


laagrituli? Kas ei asunud selles suunas ka Soolaoja, kuhu ema järgmisel sügisel tahtis 
minna, et soola auru- 

tada? Poissi haarasid jälle ebamäärased mõtted põgenemisest. Pidi ta ehk Soolaojalt 
põgenema? Kas see suitsu-sammas oli temale märguandeks? Aga mis tähendab siin 
põgenemine? Ta kujutlusse tõusis palkmaja Raystowni lähedal ja talle tundus, nagu oleks 
ta seda viimati näinud palju aastaid tagasi. Kas ei pidanud ta siis maha jätma 
Kilpkonnamaja, ema, isa, Malia ja Metskitsetalle? Isegi Kõõrdsilm Rebane näis talle äkki 
heas valguses. Poisi tunded olid kõikuvad ja ebakindlad. Ta ei aimanud, kui tugevasti oli 
armastus teda juba sidunud uute vanemate majaga. Kõheldes ja nõutult ronis ta alla. 
Metskitsetall ootas juba kannatamatult. «Ära palun räägi sellest kellelegi midagi, mitte 
ühelegi inimesele, kuuled sa!» 

«Ei, ma ei ütle midagi!» 

Metskitsetall vaatas oma kaaslasele otsa. Sinise Linnu hääl kõlas nii võõralt, nagu oleks 
ta kuskil kaugel. Ta [ vannutas nõbu veel kord: «Kui teised sellest midagi teada saavad, 
nimetavad nad mind kindlasti «Rähnipessa Kinnijäänuks», hüüdnimedest aga on mul 
juba isu täis!» 

«Ei, ei, ma ei ütle midagi!» rahustas Sinine Lind ärritunud poissi, vaatas aga ise 
nii hajameelse pilguga nõbust üle, nagu mõtleks ta hoopis midagi muud. 

Esmakordselt ei saanud Metskitsetall oma seltsimehest aru! Mis võis temaga küll lahti 
olla? Sinise Linnu nägu I oli ju nagu pilv, mis parajasti vajus üle pungadesse puhkeva 
kevadise metsa. 


Pärast suhkrukogumist hakkas päikese jõud kasvama. Kased mähkisid endid rohekasse 
loori. Paljana ja lagedana tulid põllud nätske sulava lume alt välja. Tumedate mätaste 
vahel ei olnud küll veel näha ühtki rohelist 

kõrrekest, ainult mullused maisitüükad sirutasid kõikjal oma tömbid otsad välja. Aga 
Öökullioja tormas Koprajõe poole juba nii rutakalt, nagu ei suudaks ta küllalt kiiresti ühte 
sulada suurema vennaga, nagu ootaks ta midagi hoopis uut, mingit põhjalikku muutust. 

Külarahvas jälgis kannatamatult aasta edenemist. Naised tahtsid oma põlde harida ja 
mehed talvist jahisaaki kaubapunkti viia. Kuid enne pidi lumevesi ära nõrguma ja 
maapind kuivama. Alles siis, kui varsakabjad soised niidud oma kuldsete karikatega üle 
puistasid, olid talve viimased jäljed kadunud. 

Suurematele poistele algas kevad juba varem, karpkala tulekuga. 

Kallaste küljes rippusid veel rabedad ja haprate servadega jäätükid, kui Metskitsetall 
juba päevast päeva Öökulliojale jooksis, et vaadata, kas kalad juba tulevad. Parvedena 
rändasid nad pärast lume sulamist ojadesse kudema, kuid sel aastal näisid nad tulekuga 
viivitavat. Ometi tegi Metskitsetall oma ettevalmistusi. Tädi Valge Tamme katusealusest 
tõi ta alla kaks suurt tuutukujulist pajuvitstest punutud korvi. 

«Neid läheb meil karpkala püügiks tarvis,» seletas ta Sinisele Linnule ja pani teda 
kalakorve parandama. 

Järgmisel hommikul võttis ta Sinise Linnu Öökulliojale kaasa. Ühes eriti kitsas kohas 
nägi Sinine Lind tok-kide rida edasitormavast veest välja ulatuvat. Metskitsetall ütles: 
«See ongi meie tõke, mida peame parandama.» Ta näitas, kuidas uued tokid tuleb vanade 


vahele torgata ja siis kõik kaseokstega läbi punuda, et tihe tõke üle terve oja valmis teha. 
Ainult keskkohta jäi ava. 

Sinine Lind murdis asjatult pead selle üle, milleks on niisugune tõke vajalik, ja küsis 
lõpuks: «Kas teil pole siis õngesid? Tead sa, see on nöör, mille otsas on konks, kuhu kala 
kinni hakkab.» 

«Jah, muidugi, konksud on meil samuti olemas, enamasti on nad luust nikerdatud. 
Kaupmehed müüvad ka kahe otsaga raudkonkse. Nii et õngitseda me võiksime küll. 
Praegusel aastaajal võtavad karpkalad eriti hästi. Kuid tõkkega püüame ju kümme korda 
rohkem.» 

«Aga ma ei näe veel ühtki kala. Loodetavasti tulevad nad ka siia...?» 

«Selle peale võid kindel olla. Ühel päeval on nad siin tihedate parvedena ja siis praeb 
terve küla rahvas meie püügist.» 

Sinine Lind vaatas nõbule veidi kahtlevalt otsa — Metskitsetall armastas liialdada. 

Vahepeal oli kalatõke valmis saanud ning tõkestatud vesi kohises ja kobrutas veel 
kiiremini läbi keskele jäetud avause. 

Metskitsetall hüppas uuesti kaldale ja pani mõlemad korvid kokku. Esimese korvi 
lahtise terava otsa kinnitas ta teise kaane avaga kohastikku ja sidus siis mõlemad korvid 
vee alla sügavale põhja sisse taotud vaiade külge kinni. Esimese korvi lai eespoolne ava 
sobis parajasti tõkkeavaga kokku. 

«Näed sa, kui karpkalad nüüd Koprajõelt ülespoole tulevad, peavad nad minema läbi 
tõkkes oleva ava, sest kogu muu ojasäng on ju suletud. Niipea kui nad on esimesse korvi 
jõudnud, ujuvad nad läbi tipus oleva väikese augu teise korvi. Siit nad ei pääse enam 
edasi ega tagasi, sest väljapääs on liiga kitsas. Pealegi tulevad üha uued kalad sisse, kuni 
korv on kubinal täis.» 

«Noh, loodetavasti mõned ikka tulevad.» 

«Selle üle ei tarvitse sa muretseda. Võib-olla juba homme püüame esimesed.» 

Poisid kargasid külmast veest välja, raputasid veepiisad maha, tõmbasid säärekatted 
jalga ning lippasid koju. 

Sinine Lind ei maganud ärevuse pärast peaaegu üldse. Unustatud oli Malia rumal jutt 
Öökullioja-äärsetest nõidadest. Viljarikkal Maal ei leidunud kaunimat paika kui 
Öökullioja. 

Kohe pärast hommikueinet jooksid nad jälle oma tõkke juurde. Metskitsetall kandis 
suurt korvi. «Karpkalade jaoks,» ütles ta. Kuid milline pettumus! Korvid ujusid vees nii 
tühjalt, nagu oleksid nad äsja sinna pandud. «Täna pärast lõunat tuleme uuesti siia,» ütles 
Metskitsetall kurvapoolselt. 

Lõunasöögi ajaks sattus Kõõrdsilm Rebane, nagu see sageli juhtus, külla tulema. Kui ta 
kalatõkkest kuulis, palus ta kohe: «Tohin ma kaasa tulla?» Kellelgi polnud midagi selle 
vastu. Sinise Linnu vastumeelsus lenapi poisi vastu oli haiguse ajast haihtunud. 

«Ma jooksen ruttu veel korraks koju ja olen otsekohe jälle siin,» ütles Rebane ja tormas 
uksest välja. Silmapilgu pärast oligi ta tagasi ja tõi kavala naeratusega esile raua, tulekivi 
ja taela. «Väga hea,» kiitis Metskitsetall, «selle peale ma üldse ei mõelnud.» 

Üksmeelselt jooksid nad oja äärde. Põnevusega vaatasid nad vette. Pajuokstest punutud 
korv oli vajunud sügavamale. Vitste vahelt helkisid tumedad roosade täpikestega kalad. 


Kähku lendasid mokassiinid ja säärekatted jalast. Poisid nagu ei tundnudki külma vett 
oma paljastel jalgadel. Metskitsetall andis erutatult näpunäiteid: 

«Kõigepealt läbi lõigata niined, millega korvid on kinni seotud! Nüüd veidi tagasi lasta, 
nüüd üles!» 

Üleni nõretavana kerkis korv veest, raske nagu kivi. Sinine Lind tahtis paremini kinni 
võtta, kuid haaras valest kohast ja korv sulpsatas ojja tagasi. 

«Sina pesukaru, pane ometi tähele!» pahandas Metskitsetall ja pani käed kiiresti ava 
ette. Kuid viis-kuus kala 

olid juba välja lipsanud. Uuesti haarasid nad korvist ühiselt kinni ja seekord tõstsid oma 
saagi õnnelikult kaldale. 

Nagu võlutu vaatas Sinine Lind kalade siplemist ja soomuste helkimist pajuvitste vahel. 
Ta värises jahikirest. Nüüd tõstis Metskitsetall natuke korvi põhja ja kalad libisesid 
avausest välja mulluste kuivanud rohututtide vahele. Nad peksid sabadega, visklesid ja 
hüppasid igale poole laiali. Kõõrdsilm Rebane aga näis olevat oma sõiduvees. Ta haaras 
korvist väikese puust kurika, põlvitas maha, haaras ühe karpkala uimede vahelt kinni ja 
andis talle järsu löögi pähe. 

Sinine Lind tahtis seda järele teha, aga märg limane vang libises tal käest nagu tükk 
sooja karupekki ja siples kaldanõlvakust alla. Metskitsetall tuli appi, enne kui kala vette 
lipsas. 

Lõpuks lamasid kõik kaheksa kala liikumatult rohus. Sinine Lind katsus lõpuseid ja 
uimi, puudutas näpuga roosalaigulisi selgi ja tõmbas kopsudesse saagist tõusvat 
meeldivat värske vee lõhna. Tema mõlemad kaaslased jätkasid agaralt oma tööd. Oli 
näha, et nad tundsid kala-meheametit põhjalikult. 

Varsti olidki kalad korralikult rapitud. Rebane jooksis mööda kallast kohani, kus seisis 
möödunudaastane vana pilliroog. Ta tuli kõrkjasületäiega tagasi, lõi tuld, kuid säde ei 
süüdanud. Uuesti jooksis ta roogu. Hetke pärast ilmus ta, pihutäis põlevaid kõrsi käes, 
pistis need kõrkjate alla, mis enne ei tahtnud põ-llema"hakata, ja süütas varsti lõbusa tule. 

Peagi küpsesid kaks kala viltu maasse pistetud paju-i vitste otsas tule kohal. Rebane 
oskas tõepoolest kõike. | Ta käsitses puutükke, nuge ja kurikaid nagu vana koge-Inud 
kalamees, ja irvitas seejuures üle kogu näo, millel [tuhk ja tahm koos kunagise värvingu 
jäänustega moodus- 

tasid teise tumeda nahakihi. Isukalt vaatasid poisid pruunistuvaid kalu ja kõik kolm 
tundsid äkki kanget nälga. 

Vali praksumine sundis neid üles vaatama. Sinine Lind võpatas. Eemal põles suure 
leegiga roopuhmas, kust Kõõrdsilm Rebane oli äsja käinud tuld toomas. Raske suitsupilv 
rullus üle Öökullioja metsa poole ja pikad punased tulekeeled vilksatasid suitsu all. 

«Mis sa seal ometi tegid?» hüüdis Sinine Lind ehmunult Rebasele. See vangutas 
ükskõikselt pead: «Vist lendas mõni säde kõrvale või pillasin ma põleva lehe maha.» 
Metskitsetall pomises ainult: «Oleme majadest küllalt kaugel. Ei juhtu midagi.» 

Ainult vaevaga surus Sinine Lind oma rahutuse maha. Ta võpatas uuesti, kui kuulis 
äkki Väikese Karu sügavat häält: «Kas tohib söömisest osa võtta?» 

Isa! See veel puudus! Poiss tõmbas pea õlgade vahele. Noh, nüüd saab välku näha ja 
müristamist kuulda! Kuid Väike Karu võttis mugavasti istet. 


«Mulle näib, et tulin just õigel ajal. Olete küll vägeva tule teinud,» ütles ta ning viitas 
praginal lõõmava pilli-roopuhma poole. Siis imetles ta karpkalu, mida poisid talle 
kordamööda ulatasid, maitses väikese tüki küpsetatud kala ja läks jälle. Sinisel Linnul 
langes kivi südamelt. Uue isuga võttis ta valget õrna liha luudelt. See maitses veidi suitsu 
järele ja pealispind oli natuke söestunud, aga mis võis olla parem kui enda püütud ja enda 
praetud karpkala? 

«Öelge õige,» lausus ta närides, «kas te kunagi peksa ei saa?» 

Mõlemad vaatasid talle otsa, nagu kõneleks ta võõrast keelt. «Miks peaksime me peksa 
saama?» 

«Noh, kui olete mingit pahandust teinud või pole sõna kuulanud?» 

122 

«Peksa? Ei! Siis jäetakse äärmisel juhul ainult päevaks söömata.» 

Kõõrdsilm Rebane irvitas. Päris võõras ei paistnud see teema talle olevat. 

«Minu isa kastab mind vette, kui ma midagi teinud olen,» hakkas ta jutustama. «See on 
vastik, eriti talvel. Suvel ei tee see midagi, võib ennast rahulikult kasta lasta, kuuma käes 
kuivab ju kohe ära. Talvel on juba parem sõna kuulata.» 

Sinine Lind ei pannud neid Rebase vanainimeselikult tarku õpetusi tähele. Tema mõte 
jäi peatuma tõsiasjal, et siin, indiaanlaste juures, ei pekstud. Ei, ta polnud kunagi näinud 
peksvat isa ega kõrvakiilu andvat ema, küll aga vahetevahel poissi või tüdrukut mustaks 
määritud näoga. «Need peavad paastuma,» öeldi siis. Ta polnud iialgi küsinud, miks 
mustanäolised lapsed paastusid, kuid nüüd mõistis ta seda. 

Silmapilgu valitses ta peas mõtete virvarr. Ta mõtles vanemate palkmajale õdede- 
vendade kisaga ja ohtrate nahatäitega; ta mõtles ka Kilpkonnamajale, kus elas kolm korda 
rohkem lapsi, aga kus siiski saadi rahulikult läbi — ilma peksuta. 

Mõtlikult läks ta koos mõlema mängukaaslasega küla poole tagasi. Ta silmad libisesid 
üle pikkade pruunide puukoorest katuste, nagu Raeks ta midagi uut, midagi teistsugust, 
mida seal enne ei olnud. 

Kui nad koju tulid, istus vanaisa Valgejuus ukse ees. Ta nägi kalu ja kiitis poisse: 

«See sobib mehele ja tulevasele kütile paremini kui põllutöö. Minu nooruses töötasid 
põldudel ainult naised. Kui nüüd mõnikord võib näha mehi, kõblas käes, siis on see 
valgete komme, mis meie juures võimust võtab. Meie esivanemad õpetasid meile, et 
ükski mees ei tohi naiste-tööd teha, ja minu vanaisa...» 

Kui Valgejuus oma vanaisani jõudis, ei tulnud ema jutule niipea lõppu. Metskitsetall ja 
Rebane pugesid tasahilju uksest sisse ning kadusid, sest vanaisa kõne esju ainult Sinise 
Linnuga. Poiss kuulas kannatlikult, sest vanade inimeste sõnad kaalusid palju. 

Nüüd tuli ema uksest, pani kausikese aurava maisi-pudruga vanaisa ette matile ja 
tõmbas teki tihedamalt Valgejuukse õlgade ümber. 

Vana ei lasknud end oma manitsustes segada. «Ja sina, mu lapselaps, pead meeles 
pidama, et oled mehe asemele võetud ja sinul ei kõlba naistega põllule minna.» 

Poiss vaatas hädiselt emale otsa. Ema oli talle juba kinkinud kerge kõpla ja lubanud 
teda kaasa võtta, niipea kui maisipõldudel algab kevadine lõbus töö. Aga siis avastas ta 
Lõunapäikese silmades ja suunurkades õige tillukese, vaevumärgatava naeratuse, mis 
kõik need väärikad sõnad minema pühkis. 


Veidi hämmeldunult vaatas poiss vanaisale: too polnudki enam Valgejuus, kelle laitust 
kardeti, vaid vana värisev mees, kes lusikaga sõi oma maisiputru. Vanaisa sõna kaalus 
palju, veel rohkem aga vanemate oma ning kõige enam kaalus ema arvamus. Tahtmatult 
hoidis Sinine Lind ema kollasest pikast särkpluusist kinni, kui ta koos Lõunapäikesega 
astus, just nagu tookord, kui ta Ümara Pilve järel esmakordselt pimedasse vahekäiku 
kõmpis. 

Järgmisel hommikul ei saanud Sinine Lind kalatõkke juurde minna, sest ta pidi 
lõunapoolse ukse juurde jääma ja vanaisa eest hoolitsema. Valgejuus istus oma matil 
päikese käes ja soojendas ennast. Ta vajas aeg-ajalt ühtteist, kas veidi tubakat, teist tekki 
või täistopitud jänese-nahka selja jaoks, ja siis pidi poiss lippama, et nõutud esemeid 
tuua. 

Pahatujuliselt vaatas Sinine Lind oma kaaslastele järele. Need kadusid majade vahele, 
tulid kaugel väljade vahel veel kord nähtavale ja kadusid siis lõplikult sini-helmika- 
aasade taha. Kui palju karpkalu võiks täna küll korvis olla? Oli liigagi paha, et ta just täna 
pidi vanaisa järele valvama. Kas siis väiksemad ei võiks seda ametit 

üle võtta? Kuid need tegid liiga palju rumalusi, ei, see ei läinud. 

Seal mängisid nad jälle «kõverat rada». Pikas reas jooksid nad ümber kõrge ja jämeda 
uhmripaku, kus tädi Punane Silm parajasti maisi tampis. Iga laps hoidis vasaku käega 
eesjooksja vööst kinni ja paremaga püüdis uhmrist väljalendavaid teri. Väsimatult lookles 
lasterida paku ümber. «J00, hee, haa, jo0, hee, haa. . .!» Tädil võis küll pea ringi käia. 
Nüüd! Mürtsudes laskis ta nuia uhm-risse tagasi ja vibutas rusikaid. Nagu põldpüüd 
jooksid lapsed igale poole laiali, jälitatuna valjusti haukuvast Schnapist. Sinine Lind 
naeris — tädi Punast Silma oli ju nii kerge vihastada. 

Nüüd tampis tädi oma maisi lõpuni ja kadus siis majja. Küla kohal valitses jälle 
kevadpäeva soe leebe vaikus, mida vaevalt häiris metspartide prääksumine jõeäärsetes 
kõrkjates, rästas-roolinnu ühetooniline häälitsemine või lõpmatus kõrguses lendava 
hanederea kaeblik hüüe. Ainult, vanaisa vaikne köhatamine osutas inimeste 
juuresolekule. 

Tume ühetasane põrin kõlas läbi õhu. Poiss tõstis pea: lenapid tagusid jälle trummi. 
Juba mitu päeva põristasid nad oma sõjatrumme ja tantsisid punasetriibuliste vaiade 
ümber. Nad valmistusid vaenuretkeks piirialale teisel, pool mägesid, Pikkade Nugade 
vastu. Igal kevadel asusid nad sinna teele, olles täis kustutamatut vaenu. 

Õnneks ei läinud irokeesid kaasa. Vanemad ja nooremad nõbud ei haaranud ka tänavu 
sõjakirvest. Kuid lenapid ei suutnud end pidada. Võib-olla lähevad nad juba homme teele 
— pika hääletu sõjameeste reana, mustaks värvitud nägude ja punasetäpiliste sulgedega. 

Poisi mõtted hakkasid ringi ekslema. Ta teadis, mida see trummipõrin tähendas — 
vihaseid lööke majade ustele, laste hirmukisa, tuleleeke sindlites ja sarikates.. Kuhupoole 
lenapid küll lähevad? Võib-olla Raystowni? 

Tahtmatult avanes Sinise Linnu suu: «Vanaisa, kas sa-võid mulle öelda, kuhu lenapide 
sõjarada viib? Kas nad tulevad varsti tagasi või jäävad kauaks ära?» Ta jäi kohmetunult 
vait, ka Valgejuus vaikis taunivalt. Lõpuks-hakkas vanaisa kõnelema ning poiss teadis 
juba, mis nüüd tuleb. 


«Mu lapselaps, sa oled veel väga noor ja pead ootama, kuni sinult küsitakse. Ei ole 
sünnis vanu inimesi esimesena kõnetada. Aga ma ütlen sulle: lenapid lähevad sõjateele 
Pikkade Nugade vastu.» 

Väikesed tuhmid vanainimesesilmad vaatasid üllatava elavusega poisile. 

«Ma olen kuulnud, et idapoolne eelmäestik on valgete poolt maha jäetud. Usud sa, et 
me kahvatunäod täiesti (oma saarelt saame välja ajada?» 

«Ei, ei iialgi! Selleks on neid liiga palju.» Valgejuus tõmbus jälle enesesse. Viimaks 
alustas ta uuesti, poolenisti omaette: «Sa kõneled tõtt — neid on palju. Kui minu vanaisa 
isa veel elas, asusid indiaanlased Idas Suure Vee ääres. Tasased rohumaad kubisesid 
pühvlitest, hirved ja antiloobid uitasid igal pool ringi ning jahimehed said hõlpsasti oma 
saagi. Seal elasime me õnnelikult ja rahus, kuni tulid Pikad Noad ja meid sealt välja 
tõrjusid. Lõpuks elasime me šavncede orus.» 

Poisile tuli meelde, et Valgejuus oli Šavnee, kes noore mehena irokeeside poolt 
adopteeriti. 

«Ka seal tundsime me end õnnelikena,» jätkas vanaisa. «Iga oja ääres pesitsesid 
koprad; karusid ja hirvi oli hulgaliselt. Naised muldasid kasvavat maisi, lapsed mängisid 
päikese käes ja nende naer segunes vanade meeste ja naiste lauluga, kes oma noorust taga 
igatsesid. Arstija fkäis mööda künkaid ja otsis ravimtaimi, mis olid küllalt panged 
haiguse vaimu välja ajama. Aga ka selle maa 

pidime maha jätma, sest Pikad Noad tulid. Valged nimetavad seda nüüd Juniata oruks.» 

Poiss võpatas, endise kodumaa nimetuse kuulmine muutis tema meelt. Äkki tundis ta 
end jälle valgena ja unustas kõik — uued vanemad, Kilpkonnamaja, mängukaaslased ja 
ka kartuse vanaisa ees. Ta peaaegu kisendas: «See on ju meie maa! See, mis on teisel 
pool mägesid, kuulub inglastele, punakuubedele!» 

Nördimus nurjunud kalalemineku pärast, lenapide trummide salajane ähvardus, mure 
kaugel viibivate omaste pärast — kõik see ühines poisi hüüdes: «See on ju meie maa!» 

Kuid vana Valgejuukse etteheited jäid tulemata. Ometi tundus vanaisa vaikne vastus 
hoobina poisi ärritatud meeltele. 

«Jä kus on siis indiaanlaste maa?» 

Nagu uimaseks löödud, vaatas Sinine Lind küsija närtsinud, tuhandetest kortsudest 
ümbritsetud huultele. «Siin!» tahtis ta hüüda, kuid sõna jäi kurku kinni. Siin istusid ju 
prantslased ja himutsesid kogu maad siinpool mägesid. Seda oli ka Väike Karu öelnud. 
Sealpool mägesid olid inglastest punakuued, siinpool olid prantslased ja nende vahel oli 
Punane Mees ilma kodumaata. Isa kõnelused tulid sügavas mõttes olevale poisile uuesti 
meelde. Valged olid ju indiaanlastelt võtnud maa, kogu maa Juniata ääres, 
Philadelphiasse viiva suure tee ääres ja veel Philadelphia taga kuni mereni. Kas vanaisal 
polnud õigus? Kas lenapidel polnud õigus? Kus asub indiaanlaste maa? 


Naiste põllud asetsesid kaugel külamaade piiril, kõrvenõgeste ja rohulappide vahel. 
Kaks päeva pärast lenapide sõjaretkele minekut läksid pereemad esmakordselt põllule. 

Kevadine suurvesi oli juba ära nõrgunud ja maapinda võis hakata uue külvi jaoks 
kobestama. 

Sinine Lind võttis kaasa oma ilusa kõpla, kuid pidi selle algul kõrvale panema, sest 
esialgu läks lastel tarvis vaid käsi. Poiss imestas — siin Viljarikkal Maal ei tuntud ei atra 


ega äket. Kas naised kavatsevad kõik klanide maad väikeste kõblastega üles harida? 
Kõpladki kujutasid endast vaid parajat vahtrapuust keppi, mille otsa oli kinnitatud hirve 
abaluu, terava laia servaga allapoole. Selliste viletsate riistadega peaks kõplamine 
vähemalt kuu aega kestma! 

Viljarikka Maa naised valisid sel kevadel põldude ülemaks Kiirgava Lõunapäikese. 
Ema jaotas kogu külvitöö ja tema juhatuste kohaselt läks kõik nagu iseenesest korda. 

Klanide põldude põhjapoolses otsas kalmistu ääres olid lenapide armetud väikesed 
maalapid, mille pärast vaevalt tasus kõblast tõsta. Maisi ei kasvatanud lenapid peaaegu 
üldse, vähe kasvatasid nad ka kõrvitsaid ja ube. Nende juures nägi alati välja sedamoodi, 
nagu oleksid nad vaid ajutiselt siin ja nagu läheksid nad juba homme edasi, igavesti 
põgenedes Pikkade Nugade eest. 

Lenapide põldude taga algasid kohe irokeesi klanide 'väljad. Lõunapäike seadis naised 
kõrvuti ühte ritta. Lauldes ja naerdes alustasid nad oma tööd. Kõplad kobesta-sid 
maapinda ja vanad maisitüükad lendasid kõrvale. Naiste järel jooksid lapsed, kes korjasid 
vanad juured suurtesse kuhjadesse. Niipea kui päike oli hunnikud ära kuivatanud, süüdati 
need põlema. Valged suitsupilved lehvisid üle põldude küla ja jõe poole. 

Poisil jäi suu imestusest ammuli — kui jõudsalt töö edenes! Väljad olid siin küll 
sügavapõhjalise ning hästi haritud mullaga, hoopis teistsugused kui Raystowni lähedal, 
kus keset põldu seisid vanad kännud, mida isa 

pidi kündes alati vältima. Pealegi töötasid irokeesi naised üheskoos, kõikide käed 
töötasid ühiselt klani põldude heaks, pööramata tähelepanu sellele, kas üks või teine 
põllulapp kuulus Karudele, Hirvedele, Püüdele või Haugastele. Niiviisi läks töö hoopis 
rutemini kui siis, kui iga klan oleks oma põldu omaette harinud. 

Põllud olid parajasti külvivalmis, kui Väike Karu kaheteistkümne mehe ja peaaegu 
kõigi koormahobustega algas teekonda kaubapunkti. See asus viiepäevase teekonna 
kaugusel põhja pool, Erie järve ääres, ning kandis nime Presgue Tie. Prantslastel oli seal 
kahekümnest sõdurist koosnev garnison. 

Kevaditi ja sügiseti, kui aasad õitsvate varsakapjade kullas särasid ja kui mets värvi 
muutis, tulid sinna Kanada kaupmehed ning Ülem-Alleghany alade elanikud viisid sinna 
oma jahisaaki. Siis pakkisid mehed kogu oma kopra-, nugise- ja põdranahkade tagavarad 
kokku ning vahetasid neid kangarullide, kirveste, padade ja püssirohu vastu. 

Need kaubaretked olid tähtsad, sest punanahad olid harjunud mitmesuguste valgete 
meeste asjadega, eriti raudesemetega. 

Sel ajal kui isa teiste meestega oli teel Presgue Ile'i, läks naiste töö katkestamatult edasi. 

Lõunapäike jaotas nüüd naisabilised kahekaupa rühmadesse, kes üksteisest ikka ühe 
sammu kauguse vahega eraldatult sirgete ridadena edasi liikusid. 

Sinine Lind aitas ema. Tema kõrval töötasid Malia ja tädi Punane Silm, siis tuli 
Metskitsetall tädi Valge Tammega ja nii edasi, rühm rühma järel üle kogu laia küla-põllu. 
Lõunapäike näitas poisile, kuidas kõplaga tuleb töötada. 

«Tõmba nüüd natuke mulda kokku, mitte nii palju, vaid umbes käe kõrguselt, nagu 
lame mutimullahunnik. Jah, 

nii on õige. Nüüd tee pikk samm edasi ja kaabi jälle säärane hunnik kokku. Nii tulebki 
ühtelugu edasi minna. Pea aga silmas, et oleks paras vahe ka paremale ja vasakule.» 


Siis põlvitas ema maha ja avas kolm kaasatoodud nahkkotti. Esimesest võttis ta kuus 
maisitera, vajutas need pöidlaga mullakuhjakesse ja silus mulla pealt tasaseks. Seejärel 
võttis ta teisest kotist neli või viis uba ja vajutas need ringikujuliselt mulda pandud 
maisiterade keskele. Mullakuhja välisservale pistis ta mõned kõrvitsa-seemned. 

«Miks sa nii teed?» tahtis Sinine Lind teada. 

«Me paneme alati oma elatajad ikka koos mulda. Kui maisikõrred kasvavad, saavad 
nad ubadele toeks. Kõrvitsad kasvavad laiali mööda kuhjakestevahelisi lagedaid nelinurki 
ja aitavad südasuvel oma laiade lehtedega säilitada niiskust, hoides põldu kuivamise eest. 
Nii aitavad meie elatajad vastastikku üksteist ja seepärast peavadki nad alati koos ühel 
põllul kasvama.» 

Samm-sammult mindi mööda põldu edasi. Järgmisel hommikul suutis Sinine Lind 
vaevalt oma ihuliikmeid liigutada. Ta pidi peaaegu karjatama, kui ta esimest korda jälle 
kummardus, nii valus oli tema selg. Ema ütles ainult: «Küllap läheb paremaks.» Ja tal oli 
õigus. Mõne aja pärast kadusid pisted ja valutuiked ning töö edenes niisama hõlpsalt kui 
eilegi. 

Kaheteistkümne päevaga olid klanide põllud valmis. Siis hakkasid naised kõblastega 
töötama ja istutama aiamaadel külaväljade ääres. Ka Lõunapäike hakkas harima oma 
lapikest vaia juures, millel rippus uuesti maalitud tahvel. Siia jooksis poiss alati kaasa. 

Veel kunagi oma elus polnud ta varase hommiku võlu niimoodi läbi elanud kui siin 
väljas, kaugel majadest. Enamasti oli ta emaga üksi. Malia hoolitses kodus tule ja paja 
eest. 

Kastepiisad särasid alles päikese käes, kui ema ja Sinine Lind jõudsid 
kilpkonnamärgiga vaia juurde. Tald-riksiledalt ulatus väli kuni pikkade katusteni, mille 
taga sinise viiruna helendas Koprajõgi. 

Öine jahedus tõusis auruna põldudelt. Äsja kobestatud mullapinna ja õrna roheluse lõhn 
hõljus koos tuulega tasakesi läbi hommikuse õhu. 

Siin ja seal helendasid teiste naiste kollased särkpluu-sid rõõmsalt nagu õitsvad 
varsakabjad märgadel aasadel. Aeg-ajalt kõlas kauguses hõise, muidu aga valitses vaikus 
ja koosviibimise rõõm. Kord laulis Lõunapäike laulu ja poiss ei unustanud kunagi ema 
hääle kõla uneleva sinitaeva all. 


Varahommikul kingule astun — 
peagi sätendab päikesekuld. 
Mind hommiku laul võtab vastu, 
ma imetlen koidutuld. 

Ma näen, kuidas udu hajub, 
mind tervitab mets ja niit. 

Öö lõplikult minema vajub 

ja pimedus põgeneb siit. 


Vahetevahel ajasid nad ka juttu: isast, kes seekord nii kauaks ära jäi, Maliast, kes 
kindlasti jälle laskis pudru põhja kõrbeda, Kõõrdsilm Rebasest, kes nii väga oli muu- 
tunud. Ainult oma valgetest sugulastest, Raystownist, kogu minevikust ei rääkinud Sinine 
Lind iialgi. Ta vältis 

seda jutuainet, nagu põhjustaks iga sõna nendest asjadest ebakõla selles säravas 
hommikus. 

Isa tuli väga hilja tagasi. Mingi tume vari lasus tema näol. Aga loomulikult ei küsinud 
keegi midagi, isegi siis mitte, kui range napisõnaline tervitamine oli läbi. 

Aeglaselt ja vähehaaval hakkas Väike Karu jutustama. Presgue Ile'is oli olnud palju 
pahandusi. Kas tõusid hinnad sõja tõttu või muutusid kaupmehed veelgi häbematumaks 
— igatahes nõudsid nad tavalistegi kaupade eest sel aastal kahekordset hinda. Püssirohu 
hind oli koguni kolmekordne. Väikese Karu hääles kõlas kibestus. 

«Kanadas saavad nad kopranahkade eest kakskümmend korda rohkem, kui nad meile 
maksavad. Tahaksin ainult teada, kui palju nad veel saavad oma saarel, teisel pool Suurt 
Vett.» 

Eriti palju raskusi oli olnud Haiguriklani kuuluva küti Seisva Hirve püünisesse sattunud 
toreda sinirebase naha müümisega. Karusnahal oli vaid käppadel ja koonul paar hõbehalli 
karva, muidu läikis ta ühtlaselt sinakasmustana. 

«Kaupmehed ei tahtnud nende hõbedaste karvade pärast käppadel ja koonul anda 
rohkem kui kopranaha eest. Seepeale ütles Seisev Hirv, et ta karusnahka üldse ei müü ja 
pani selle ära. Nüüd hakkasid valged teist juttu ajama, kutsusid Seisva Hirve endaga 
kaasa ja kosutasid tuleveega. Oma joobumuses nõustus ta kõigega, mis nad ette panid. 
Järgmisel hommikul tuli ta minu juurde ja palus abi. Ma nõudsin siis, et valged 
tühistaksid kauba. Nad lärmitsesid ja karjusid, ning alles siis, kui ma ähvardasin 
kaubavahetuse katkestada, andsid nad järele, tõsi küll, mitmesuguste arusaamatute sõnade 
saatel. Ma räägin ju ainult natuke prantsuse keelt, nemad aga karjusid minu peale ühes 
teises keeles, millest ma muidugi mõista ei võinud aru saada.» 

Väike Karu vaikis. Siis küsis ta äkki: «Kas mu poeg teab, mis tähendab «You Indian 
dog»?» 

Purpurne puna valgus üle poisi näo. Väike Karu ütles need sõuad küll veidi läbi nina, 
kuid nad olid sellegipärast küllalt arusaadavad, liigagi hästi arusaadavad. Äärmises 
kimbatuses otsis Sinine Lind väljapääsu, sest ta ei võinud ju ometi tõlkida seda, mida 
need lurjused isale näkku olid karjunud. Poisi huuled sulgusid. Ta saatis pealikule anuva 
pilgu. Kuid enne, kui suudeti poetada sõnakestki, hüppas Malia püsti, ja ta väikesed käed 
olid rusikasse surutud. «See tähendab: «Sa indiaani koer»!» 

Ehmunult vahtis poiss õele otsa. Hetkeks hakkasid ..pealiku silmad leegitsema, siis aga 
sai ta endast jälle võitu. «Seda ma arvasin,» ütles ta ükskõikselt. 

Isa jutustas edasi, kuid poiss ei kuulnud sellest enam kuigi palju. Tal oli kohutavalt 
häbi. See, mida need kaupmehed olid karjunud, oli ju Raystownis tavaliseks kõne- 
pruugiks. «Indiaani koertest» rääkisid õed-vennad, vanemad, tädi Rahel ja iga külaline, 
niipea kui punanahkadest juttu tuli. Kui sageli oli ta varem ise selle sõimusõna suhu 
võtnud! 

Äkki nihkus nii vanemate palkmaja kui ka kogu Rays-town suure tüki maad eemale; 
võõras, külm, sinkjas valgus ümbritses korraga minevikku. Välguna läbis poissi mõte, et 
ta teadis punaste inimeste kohta rohkem, et ta tundis neid paremini, ja et tema valged 
sugulased rääkisid lollusi, kui nad indiaanlastest kõnelesid. 

Talle tuli meelde musta rõivastatud rändjutlustaja, kes kord oli veetnud öö Raystowni 
palkmajas. Ta rääkis, et tahab minna «paganatele jutlustama». Terve õhtu otsa oli isa 
tookord meest veenda püüdnud: «Sellega ei saavuta te midagi. Punanahksest rämpsust ei 


saa kõlblikke inimesi. Need indiaani koerad elatuvad ainult jahist ja rändavad alatasa 
mööda metsi. Põlluharimisest ei tea nad 

midagi. Kas tahate siis nendega alatiselt ümber hulkuda?» Selliseid jutte rääkisid 
Juniata orus kõik inimesed, kuid jutlustaja ei lasknud end tagasi hoida. 

Sinine Lind mõtles põldudele pikkade kõrte roheliste ridadega ja kuldsetele 
maisipalmikutele, mis pärast viljakoristamist rippusid pika maja katuse all, täites maja 
oma lõhnaga. Muidugi käisid indiaanlased jahil, lena-pid veel rohkem kui irokeesid, kuid 
sellegipärast — milline piiriasukas kasvatas nii palju maisi kui siin iga üksik klan? Kas 
need punased inimesed siin Viljarikkal Maal olid siis koerad? 

Poisi silmade ette kerkis ema reibas kuju, kes päevad otsa askeldas. Kurgus tundus 
ängistust. Ta pani oma käed tõmmu kaela ümber. Lähedane ja kauge, kodune ja võõras, 
soe ja külm olid vahetanud oma kohad. Mälestus, seni nii lõputult kaugel tuhandete 
silmapiiride taga, oli muutunud olevikuks. 


Suvi läks oma rada. Musta pähklipuu lehed tärkasid, õitsev vaher levitas oma lõhna, 
sinikaelpardid ujusid oma poegadega jõel ja aroruut sirutas oma asuursiniseid võrseid. 
Aga viljaloomise kuu järel ei tulnud äikest ega paduvihmasid, pikk põud kurnas põldu ja 
vähendas saaki. 

Hullemini kui eelmistel suvedel kiusasid sääsed ja pis-tekärbsed, kes parvedena tulid 
Öökullioja ja Koprajõe poolt. Vähemalt üle päeva tuli nägu ja kaela võida karu-rasyaga, 
mida ema segas pulbriks tambitud poke-juur-tega. See punane salv kaitses igasuguste 
hammustuste eest, ilma selle salvita poleks suudetud kuuma aega üle elada, vähemalt 
mitte lämmatavaid öid täis sääskede pirinat. 

Kohe pärast maisilõikust läks isa suvise jahisaagiga kaubapunkti. Suviste õhukeste 
karusnahkade eest ei 

makstud palju, kuid püssirohu ja kuulide tagavara tuli täiendada. 

Ka ema laskis kahele koormahobusele laadida pajad, kirved ja nahkkotid. 
Kilpkonnamaja naised tahtsid veel enne külmade tulekut soola aurutada, sest aeg oli käes: 
biisamrotid hakkasid juba luhtadele kõrkjate vahele ehitama oma ümarikke pesi. Viis 
sõjameest läksid naistele kaitseks kaasa. Isa jäi selle juurde kindlaks, pärast seda, kui ta 
vastu tahtmist oli andnud minekuloa. «Soolaoja voolab juba Pikkade Nugade esimeste 
asunduste läheduses,» ütles ta. Ta ise ei saanud kaasa tulla, sest püssirohu hankimine 
Presgue lIle'is oli tähtsam. Tulevase talve jahisaak pidi puudujäägi viljasaagis tasa tegema. 

Lapsed ei aimanud täiskasvanute muredest midagi. Nad rõõmustasid, et neid kaasa 
võeti. Väiksemad tegid reisi kaasa emade seljas. 

Sinine Lind pidi mõtlema Juniatale, kui teeliste kolonn Koprajõe kergelt lainjalt 
maastikult jõudis Alleghanyde 

eelmäestikku. Taeva ähmase sina all hõljus sügis, kirjates-vahtraid ja kastaneid kollase 
ja punasega. Kadusid pree-rialagendikud, lõputult valitses mägede ja orgude kohal mets 
oma hiiglaslike valgete tammede, sükomooride, pöökpuude ja jalakatega, milles eredalt 
silma paistis metsiku viinapuu närbuv lehestik. Läbi järsunõlvaliste lõhangute looklesid 
harvakäidavad rajad, möödudes heledatest liivakivi järsakutest ja jääkülma terashalli 


veega ojadest. Ida poolt kostsid rändavate tuviparvede tiivalöö-gid. Üheltki mäeharjalt 
polnud näha suitsuvinet. Maailm elas siin nagu pärast loomist, kui Suur Vaim ta käest 
pani. 

Soolaoja vasak kallas ulatus vastu kaljujärsakut, mida kroonisid sünged nulud. Paremal 
kaldal laius muru-vaip, mis aegamööda kadus tammemetsa alla. Aasale ehitati mattidest 
hütt ja maasse löödi toestik keedukatla jaoks. 

Hobustel oli küllalt sööta ja metsa all oleva kuiva puu-risuga oleks võinud terve 
ookeani keema ajada. Loomad jäid küttidele otse jalgu. Karud ja põdrad tungisid läbi 
alusmetsa, hirved traavisid kitsastel metsaradadel ja igal teisel puul oli näha pesukaru 
jälgi. 

Möödusid päevad täis rahulikku tööd. Lakkamatult hõljus keedutule suits oru kohal, 
nagu kutsuvalt lehviv lipp. Mehed istusid piipe popsutades päikese käes. Lapsed püüdsid 
putukaid ja naised kraapisid padadest kollast soola. Need olid aasta videvikutunnid. 

Sinist Lindu piinas alatine rahutus. Vanad põgenemise-mõtted ärkasid uuesti. Esimeste 
valgete asunduste lähedus, mida Väike Karu oli maininud, mõjus salajase ahvatlusena. 
Poiss ei saanud ise endast aru. Ta ei aimanud midagi sellest, et ta ainult aegamööda väljus 
mineviku ja tuleviku vahemaalt ja et vanad varjud end ikka veel oma hauas liigutasid. 

1:37 

Poisi üle võttis võimust riiakas, pahur tuju. Metskitse-tallele tundus vana seltsiline lausa 
talumatuna. Isegi puude otsa ronimine ei teinud enam rõõmu, sest ajast kui Sinine Lind 
oli esimeselt puult pettununa maha roninud. «Siit ei näe ju mitte midagi.» 

Ei, selles sügavas orus kasvavate puude latvadest ei paistnud midagi, pigem võib juba 
midagi näha ülevalt, kaljul kasvavate nulgude otsast. Igal hommikul kavatses Sinine Lind 
sinna ronida, kuid pärast möödus päev nagu ikka. 

Ühel hommikul juhtus poisil õnnetus: ta kaotas kunstipäraste kidadega odaotsa — 
Suitsuse Päeva lahkumiskingituse. Terve hommikupooliku otsis ta koos Maliaga metsa 
serval, metsa all võsas ja rohu sees, kuid odaots jäi kadunuks. 

Tüdimus, mis juba päevi oli Sinist Lindu vaevanud, nõudis väljapääsu. 

«Nii ilusat odaotsa ei ole kellelgi terves külas!» kisendas ta õele, nagu oleks see 
kaotuses süüdi. Isegi hea Schnapp, kes agaralt kaasa oli otsinud, sai ühe võmmu. 

Lõpuks ilmus koguni ema kohale: «Kas leidsid üles?» Jälle tõusis tigestunud poisis 
pahameel: «Muidugi mitte, ja see on kõik vaid teie rumala soolakeetmise pärast!» 

Ema suured silmad kattusid nagu varjuga, sõnagi lausumata läks ta katelde poole. Poiss 
ehmus oma äkkviha pärast ja tahtis eemaldujale järele tormata. 

Aga siis nägi ta ema pea kohal midagi imelikku: vastaskaldal asuva järsaku äärel, otse 
nulumetsa all, välgatas rida punaseid täppe. Need pikenesid peenikesteks sarlakpunasteks 
tulejugadeks, mis sähvatasid rahuliku aasa poole nagu hõõguvatest piikidest võre. 
Korratu kogupaugu raksatus kajas metsaservalt tagasi, põrkas vastu liivakiviseina ja 
kõmises kohkunud inimeste 

kõrvades. Meeleheitlikult hüppas kaja siia ja sinna, kuni ta lõpuks eemaldus üle puude 
latvade. 

Valjud surmakarjatused segunesid üksikute püssipaukudega. Tumedad suitsukerad 
keerlesid üles, ühe paja sisu voolas tulle. Nagu lai leinalipp nähtamatus lipuvardas, tõusis 
suitsuvina kõrgusesse. 


Ema oli kokku vajunud, ta lamas küljeli, näoga metsa poole. Punane laik värvis tema 
jakki, suurenedes aegamööda. Kui laskude kaja laiali veeres, kadus ka halvav ehmatus. 
Õde ja vend suutsid jälle liigutada oma liikmeid, nad jooksid ema juurde ning viskusid 
tema ette maha. «Jookske! Peitke end!» tuli ema suust vaevaliselt kuuldavale. 

Sinine Lind tõusis püsti, kuid löök vastu jalga paiskas ta tagasi. Uued lasud summutasid 
naiste ja laste hädakisa. Poiss nägi, kuidas Metskitsetall ema eemale lohistas, ta tundis, 
kuidas Malia ka teda tahtis kaugemale kiskuda, kuid ta tõrkus. Üksisilmi vaatas ta 
mustendavat nulumetsa järsaku kohal. Seal üleval liikus midagi. 

Oli näha ronivaid, hüppavaid ja mööda 

nõlvakut alla sööstvaid kuubedes kujusid, kopranahkseid mütse, tuhmilt helkivaid 
püssiraudu! Sinine Lind värises. Need olid valged, piiriasukad. 

Võikalt kisades kargasid nad ojja, tormasid kalda poole, vibutasid püssipärasid ja 
tõmbasid pikad noad välja. Nüüd kuulis poiss ka, mida nad röökisid: «Lööge indiaani 
koerad surnuks! Lööge indiaani koerad surnuks!» 

Kogu org hakkas ringi käima, seinana seisvad nulud, aas ja mets pöörlesid nagu 
hiigelratas, ja pöörise keskel nägi poiss tädi Punast Silma. Tema kõrval oli väike 
Lumelind, kes imestunult vahtis muutunud maailma. Sinine Lind nägi veel, kuidas tädi 
tegi paluva liigutuse, just enne, kui püssipärad alla vuhisesid. Siis tõmbas Malia ta eemale 
ja ta ei näinud enam midagi. 

Vaevaline eemalekomberdamine, kohkunud põgenemine, hirmusegane võsas 
kükitamine, kuni möirgamine vaibus ja läksid minema bandiidid, skalbikütid, kes tulis- 
tasid kõike, mis aga punast nahka kandis. 

Keegi ei läinud nende kannule. Kolm meest lamasid surnuna, ülejäänud haavatuna. 
Ema kannatas raske õlavigastuse all ega saanud vasakut kätt liigutada. Sinisel Linnul oli 
kuul ainult jalalihased rebestanud, luu oli jäänud terveks. 

Ellujäänud kaevasid surmasaanutele haua ja varjasid selle kividega huntide eest. Kõik 
tehti vaikides ning ruttu. Ükski ülearune hääl ei reetnud inimeste olemasolu. Nad 
mässisid surnukehad jalakakoortesse ning panid surnutele kaasa mokassiinid, 
puukammid, vaskpajad, lusikad ja toidukausid. Äraminekul tuli maha jätta pooled riistad, 
samuti sool, sest hobustel oli küllalt tegemist haavatute kandmisega. 

Masinlikult ja hajameelselt laskis Sinine Lind mööduda kõigel, mida kaaslased tegid ja 
ema korraldas. 

Sosistatud palvesõnad libisesid poisi kõrvust tähtsusetu kajana mööda. 

«Teie, meie sugulased, olete valguse pilgu eest lahkunud. Te olete ära läinud meie 
esiema Maa pealt ja ei näe enam, kuidas tema keha roheliseks muutub. Te rändate nüüd 
Loojangu maadele ...» 

Seevastu kajas tema kõrvus ikka veel bandiitide röökimine. Ikka jälle nägi ta kuubedes 
meeste tunglemist kaljunõlvakul, kuulis lähenevat kisa, nägi tädi paluvat liigutust... 

Mingi kõrvetav laine tõusis poisis ja mähkis ta viha-punasse. Nende bandiitide seas 
võis olla ka vend Andres, võis olla ka isa Raystownist. See mõte vajus kuhugi niisama 
kiiresti kui ta tuli, sest ta aju ei suutnud kõike haarata. Seevastu ruttas asemele uus 
kujutlus, mis ikka jälle tagasi tuli nagu kork õnge otsas, mida kala näkib: lenapidel oli 
õigus! Nad ainult maksavad kätte selle eest, mida nad enne on juba tuhandekordselt 


taluma pidanud. Valged ei võtnud üksnes maa, nad ka mõrvasid. Selle eest ta nendele 
valgetele mõrtsukatele veel tasub! 

Järgnesid tagasitee rasked päevad väikeste peatselt kustutatavate lõketega. Alles siis, 
kui Viljarikka Maa pikad katused paistma hakkasid, muutusid põgenikud rahulikuks. Siin 
oli kodu ja julgeolek. 

Sinine Lind tundis vaid metsikut rahuldust, kui pealik kohe pärast kaubapunktist 
tagasitulekut läks kättemaksu-retkele piiri äärde. Viimased põgenemisemõtted hajusid 
nagu udu päikese käes. Piiriasukate kuulid olid löönud sääraseid haavu, mida enam ei 
sulgenud ükski aeg, ei lõppev ega ka algav aasta. 


6. 


Ravimahlaks nimetas Lõunapäike seda tumerohelist vedelikku, mida ta igal kevadel 
keetis metskirsipuu koorest ja roomava akakapsa lehtedest. Ta valas selle pudelikesse ja 
peitis siis ühte kotti, mis rippus tema aseme kohal ja oli alati käepärast. Ema hoidis 
pudelikest hoolikalt. Klaasasjad olid pikkade katuste all väärisesemeteks, eelkõige 
muidugi need vähesed pudelid, mis kaubavahetuse kaudu olid siia sattunud. Kuid ema ei 
hoidnud seda vaksapikkust veidi lopergust anumat sellepärast, et see oli asendamatust 
klaasist, vaid temas helkiva ravimahla pärast.' 

Kui mõni väljas joostes kukkus ja põlve katki lõi või kui noatera puu asemel kätt lõikas 
või kui kukkuv oks peanaha lõhki lõi, tilgutas ema veidike tumerohelist mahla vigastatud 
kohale ning pühkis selle siis puhta samblatutiga ära. Veri lakkas kohe jooksmast, valu 
kadus ja haav paranes mõne päevaga. 

Ema teadis veel rohkem sääraseid vahendeid. Kui isa kannatas hambavalu käes — 
ainuke olukord, kus Väike Karu kannatamatuks muutus —, keetis ema mürdilehti ja sidus 
kompressi paistetanud põse ümber nii kuumalt kui võimalik. 

Kui uss juhtus hammustama, siis tuli kõigest jõust koju joosta. Ema võttis siis kotist 
tüki ussijuurt. Kuigi maitse loli vastik, tuli juurt hoolega närida ja mõru mahl alla neelata. 
Lõpuks pandi läbimälutud tükk haavale ja seoti 

niinega kinni. See aitas otsekohe. Ema rohud aitasid alati. 

Ainult Sinise Linnu juures ei tahtnud seekord ka tumeroheline vedelik mõju avaldada, 
haav ei kasvanud kinni ja selle ääred läksid kopra. 

«Peame onu Maisikõrre kutsuma,» ütles Lõunapäike, kui mahl oli otsakorral, Sinine 
Lind aga ikka veel lamas ja ainult vaevaliselt mõne sammu komberdada suutis. Poiss 
vaatas tänulikult emale, sest Maisikõrt peeti lähedal ja kaugel parimaks arstijaks, kelle 
juures ka naaberkülade haiged käisid abi otsimas. 

Juba õhtul ta tuligi. Sinine Lind ei märganud tema tulekut. Korraga seisis Maisikõrs 
tule ääres, mähituna oma suurde sinisesse vaipa, mille alumine äär oli porist kale, sest 
lohises enamasti rsööda maapinda. Miski ei eraldanud teda teistest meestest. Ta kandis 
niisamasuguseid mokassiine ja samasugust särki, mis pika seelikuna rippus üle nahksete 
säärekatete. Ainult sinisel vaibal, mis õlgadelt maani ulatus, oli midagi isesugust — suur 
punane neljaharuline täht keset selga. Arstija hoidis käes pruuni puukasti, mille ta 
ettevaatlikult põrandale asetas. Siis heitis ta teki ümbert ja võttis tule ääres mugavalt istet. 


Lõunapäike oli keetnud noore metshane ja eraldas nüüd õrna rinnaliha kontide küljest. 
Uudishimulikult vahtis poiss oma asemelt. Ema käest teadis ta, et arsti-jale võis pakkuda 
ainult valget toitu. «Ta sööb ainult valget, loomi valge sulestiku või valge lihaga.» See oli 
poisile kummaliselt mõjunud. Tema mõtetes muutus arstija iseäralikuks olendiks. Nüüd 
aga nägi ta pettumuseks, et Maisikõrs ei paistnud õieti millegagi silma, et ta sõi nagu 
teisedki inimesed ja et talle ka ema keedetud hani näis ilmselt maitsvat, sest ta matsutas 
kõvasti ja kuuldavalt. 

Söömise järel saatis külaline Malia kõrvitsakannuga jõe äärde. «Astu mõni samm vette 
ja ammuta piki voolu. Pea silmas, et sa liiva üles ei keeruta, sest vesi peab olema täiesti 
puhas.» 

Ema asetas suure kaunilt kirjatud puust kausi Sinise Linnu aseme ette ja Maisikõrs 
hakkas haavu haige 1 reiel välja pigistama. Kuul oli otse lihast läbi läinud ja kaks inetut 
haava järele jätnud. Oli valus ja poiss surus huuled kokku. Ema pühkis verised kohad 
hoolikalt üle, kuna Maisikõrs valas Malia toodud vee kaussi. 

Nüüd avas ta pruuni kasti, võttis sealt ühe pakikese ja keeras terve rea väikesi lappe 
lahti, kuni lõpuks nahktaskuke nähtavale tuli. Väikese sarvest lusikaga võttis Maisikõrs 
taskukesest õige veidi sinakat pulbrit ja puistas sellest kolm näputäit kaussi. 
Tähelepanelikult vaatas arstija vette ja noogutas rahulolevalt, kui pulber jäi ujuma vee 
pinnale ega vajunud põhja. See tähendas haige peatset paranemist. Niipea kui pulber 
lahustus, pesi Maisikõrs hoolikalt haavu ja tegi kasetohust uue mähise. «Homme tuleb 
higistada,» pomises Maisikõrs veel, enne kui ta tõusis ja hääletul sammul pimedasse 
koridori kadus. 

Järgmisel päeval andis valu järele. Metskitsetall aitas nõbul väljuda põhjapoolsest 
uksest, mille lähedal seisiski higistamiskoda — väike poolkerakujuliselt kokkupõimitud 
ehitis maa sisse pistetud ja painutatud ritvadest. Ema ja Malia katsid ridvastiku mattide ja 
tekkidega, jättes vabaks ainult väikese sissepääsuava. Otse selle kõrval põles lõkketuli, 
mis jahedal hilissügisesel hommikul meeldivat sooja andis. 

Nüüd tõstis ema oksast konksuga ühe punaseks kuumutatud kivi leekidest ja asetas 
selle higistamiskotta, see-j[ järel veel teise ja kolmandagi. 

«Sellest piisab. Roni nüüd sisse, ole aga ettevaatlik ja Ira end kivide vastu põleta,» ütles 
ta, tõmmates Sinisel Linnul särgi seljast ja andes talle kõrvitsapudeli puhta veega kätte. 

Vaevaga puges poiss pimedasse onni, kükitas maha ja tõmbas haige jala veidi rohkem 
enda vastu. Siis valas ta rett hõõguvatele kividele. Veepiisad kadusid sisinal ning tõusid 
auruna üles. Väikses ruumis muutus päris pimedaks, sest ema kattis nüüd ka sissepääsu 
kinni. 

Lämmatav palavus laskus poisile ja torkis tuhandete nõelakestega. Ta oigas ja ahmis 
õhku. Ema tõstis sissepääsu kohalt teki ja viskas pihutäie peeneks lõigatud märgi taimi 
sisse. Peen aromaatne lõhn segunes auruga ja kergendas hingamist. 

Sinine Lind tundis, kuidas kogu nahast pisted ja kihe-lemine üle jooksid ning higi 
kõigist pooridest voolama hakkas. Aeg-ajalt valas ta veel veidi vett kividele. Tõusid uued 
aurupilved. Korraga tõmbas ema sissepääsu lahti ja hüüdis: «Tule välja, aitab juba!» 

Sinine Lind ronis välja ja tõusis Metskitsetalle abiga püsti. 

Aga nüüd jäi tal hing uuesti kinni, sest Malia valas ta ühest suurest kõrvitsapudelist 
külma veega üle. Ta ahmis õhku, ähkis ja puristas, kuid õde ei jätnud järele, vaid valas ta 


ikka ja jälle uuesti üle. Siis kuivatas Malia teda suure suletutiga, tõmbas talle särgi üle 
pea ja viis tagasi asemele. 

Kui Sinine Lind lõuna paiku ärkas, tundis ta end nagu uuesti sündinuna: keha oli kõik 
haigusemürgid välja ajanud. Oli see nüüd Maisikõrre pulbrist või higistamisest, või 
mõlemast kokku, kuid tema haavad paranesid igatahes kiiresti. 

Poiss võis juba ilma teiste abita ringi liikuda, kui Väike Karu oma sõjaretkelt piiri äärde 
tagasi tuli. 

Tasujad olid sattunud moonavoorile, mis tõi ühele fordile täiendavat varustust. Raskes 
tulevahetuses kihutati saatemeeskond laiali. Kaheksa koormahobust langes indiaanlaste 
kätte. Väga rahuldatult tulid nad saagiga tagasi. 

Jagamisel sai Kilpkonnamaja kaks kandamit soola. See rõõmustas eriti ema, sest sellega 
kadusid tema mured läheneva talve ees, vähemalt selles osas, mis soolasse puutus. 
Ebaõnnestunud soolakeetmise järel tunti sellest maitseainest igal pool puudust. 

Ja kuidas pidi siis talvel ära hoidma hobuste metsis-tumist, kui need kollased terakesed 
puudusid? Viljarikkal Maal polnud ju hobusetalle. Hobused jooksid külmal aastaajal 
metsas ringi, kraapisid endale lumest pikka kuiva heina, ning külma eest kaitses neid 
talvine paks pulstunud karvakate. Aeg-ajalt ilmusid nad külla, et saada oma osa soolast, 
mida neile ukse ette raputati. Nad lakkusid seda ahnelt ning selle maiustuse tõttu ei 
võõrdunudki nad ei majadest ega inimestest. 

Hobused teadsid täpselt aega, millal neid jälle vajati. Natuke aega enne vahtrasuhkru 
keetmisele minekut tulid nad enamikus ise kohale ja lasksid endale koorma selga laduda. 
Harva muutus mõni loom nii metsikuks, et teda pidi väsinuks ajama või koguni tühja 
püssi pauguga laka %lla uimastama, enne kui ta end kätte andis. 

Ei, kui oli soola, mida neile puistata, polnud vaja hobuste pärast muret tunda. Nad 
leidsid ka talvel küllaldaselt sööta. 

Palju halvem oli püssirohu vähesus, sest kättemaksu-retk piirialale oli 
laskemoonatagavarasid tublisti vähendanud. Jahipidamiseks ei jäänud enam kuigi palju, 
ja ometi pidi jaht sellel talvel andma rohkem saaki kui muidu, et halba maisisaaki tasa 
teha. 

Kuni uue aastani kannatati ära, kuigi püssirohuannu-sed järjest väiksemaks muutusid. 
Kui maskid jälle katusealusesse tagasi pandi, otsustas isa astuda ebahariliku sammu. 

«Ma lähen Presgue Ile'i ja laenan mõned kotid püssirohtu. Me tasume need kevadel 
karusnahkadega. Mõlemad kaupmehed, kes seal alatiselt elavad, annavad meile kindlasti 
midagi.» 

Enne kui isa koos kolme mehega kaubapunkti poole teele asus, vaatas ta kõik 
olemasolevad tagavarad veel kord üle. Kui teeleminejatele vajalik osa oli ära võetud, jäi 
igale majale veel püssirohtu nelja laengu jaoks. Pealik tegi selle masendava asjaolu 
mureliku näoga kindlaks. Ta ei öelnud küll midagi, kuid igaüks teadis, kui 
kokkuhoidlikud pidid kütid nende järelejäänud mustade terakestega olema. Võis lasta 
ainult kindlal ning tasuval juhul. 

Väike Karu asus teele ebatavalise kiiruga, nagu ei võiks ta mahajääjate kõhnunud 
nägusid enam näha. Poiss aimas, mis isa taga kihutas: raske jääkoorikuaeg oli ukse ees. 

Sinisele Linnule meenusid liigagi hästi möödunud talve kurjad päevad, mis küttide 
vaeva nurja ajasid. Enamasti algas jääkoorikuaeg kuu aega pärast uusaastat koos särava 


päikesepaistega. Kestev soojus sulatas ülemise lumekihi, öine hammustav pakane aga 
laskis sula-lumel jälle külmuda. See kiht oli liiga õhuke, et inimest kanda, jalad vajusid 
praginal sellest läbi ning jahiloomad jooksid minema, enne kui kütt laskekaugusele 
jõudis. 

Kõrgejalgsed loomad kannatasid sellel ajal väga. Hirvedel ja metskitsedel läks samuti 
nagu inimeselgi, sest ka nemad vajusid läbi killuneva jääkatte ja veristasid seejuures 
jalgu. Igal pool metsas võis sel ajal näha verest punaseks värvunud teravate servadega 
jälgi ja 

mõnikord leiti isegi hukkunud looma jäänuseid — sarved, paar konti ning mõned 
kõõluste- ja naharibad. 

Huntidel ja rebastel olid nüüd head päevad. Nende laiadele karvastele käppadele ei 
teinud jääkoorik midagi, 
nad ajasid haavatud metskitse taga, kuni see nõrkes, ja sõid oma kõhud täis. ühelgi kuul 
ei saanud nad nii palju õgida kui nüüd. Igal ööl kostis metsast nende kähisev haukumine 
ja kaeblik ulumine. 

Kuid hirvedele, metskitsedele ja inimestele tuli nüüd hädaaeg. Kui viljasaak oli 
küllaldane, võisid vähemalt inimesed hädast pääseda, aga kui maisiaasta oli kehv, läks 
punastel inimestel niisama pahasti kui hirvedel ja metskitsedelgi. 

Sel talvel tuli kuri kuu varem kui harilikult. Isa oli vaevalt läinud, kui algasid toredad 
valged päevad. Päike sätendas pimestavvalgel lumekattel peaaegu talumatu eredusega, 
taevas helkis puhtas sinas ja ainult tume metsaviir tühjade põldude ümber eraldas kui 
leinatriip maapinna helendavat valget pilvitu taevaavaruse jäisest sinisest. Metsast kostis 
rähnide väsimatut toksimist, neile oli ilmamuutus juba verre läinud. Isegi arvukad 
varesed, kes majade vahel kasvavatel pöökpuudel ringi luusisid, muutusid elavamaks. 

Tundus, nagu sulataks päike ka viimased toiduvarud. Kuus päeva pärast isa 
teeleasumist kaapis ema viimased rasvaraasud okasseanahksetest kottidest ja puistas 
viimased maisiterad uhmrisse. Isegi väikesed lõksud, mis olid metsa loomade radadele 
üles seatud, ei andnud midagi, isegi mitte viletsat jänest. 

Lõunapäike näitas oma tavalist reibast nägu ja kõneles, et homme võiks üle jõe minna 
hikkoripuu pähkleid otsima. Kuid õhtul nägi poiss oma asemelt, kuidas lõkke juures 
töötav ema äkki töö pooleli jättis ja tardunud pilgul jäi tulle vaatama. Ja siis — poiss 
pidas hinge kinni — 

purskasid ema silmadest pisarad. Nad kukkusid kätele, sädelesid seal silmapilgu 
tulepaistel, ja veeresid mööda pruuni nahka tuha sisse. Kohe pärast seda ärkas ema oma 
tardumusest ning jätkas tööd. 

See ei olnud üksnes nälg, mis poissi öösel ärkvel hoidis: ta juurdles selle üle, kas ta ei 
peaks ise püüdma jahil midagi saada. Siiani oli isa ta kaasa võtnud, et talle vajalikke 
võtteid näidata. Kas ei võiks ta nüüd kord üksi õnne katsuda? 

Kaks ainsat Küpkonnamajja jäänud tõelist küttil — Metskitsetalle vend Must Sõrg ja 
Kiire Jalg viimasest kambrist lõunapoolse ukse juures — vajasid ainult kaht püssi. Ja tädi 
Valge Tamme kambris rippus ju veel üks püss seinal, mitte nii kohmakas kui need teised 
mürista-mistorud, vaid väike ja peaaegu nägus — taevas ise teadis, kust see relv pärit oli. 
Kuid see sobiks temale ja oli ka laetud. Kui ta võtaks selle väikese riista ning jookseks 
metsa? 


Sinine Lind viivitas hommikul, kui teised üle kinni-külmunud jõe hikkoripuude juurde 
läksid, et karupähkleid korjata. «Ma tulen järele, ma tulen kohe järele!» hüüdis ta ja tegi, 
nagu oleks tal lõunapoolses toas olevate küttetagavarade juures asja. Ta vaatas 
äraminejatele järele, nägi, kuidas nad aeglaselt väsinud sammul kaldanõiva-kust alla 
läksid, jõe jääl kaugenedes ikka väiksemaks muutusid ja lõpuks tillukeste tumedate 
täpikestena puude vahele kadusid. 

Poiss jooksis tädi Valge Tamme kambrisse, võttis püssi puunagi otsast, kontrollis 
püssirohtu süütepannil ja mähkis lapi tihedalt luku ümber, et niiskus laengule ligi ei 
pääseks. Ta vilistas Schnappi, kuid koer jäi tule äärde lamama. Sinine Lind vilistas veel 
kord ja astus lähemale. Aga siis tõstis karvane sõber pea ja vaatas oma peremehele nii 
haledalt otsa, et Sinine Lind ei teinud enam 

Lõikenoad 


katsetki nälginud koera jalule ajada. Schnapi vaikne vingumine saatis teda läveni, alles 
sulguv uks summutas selle haliseva häälitsuse. 

Väike jahimees suundus viljaaidast mööda metsa poole. Aida ritvadest võrestik väikese 
katuse all vahtis talle vastu nagu tühi heinaküün — jah, maisitõlvikud, mis kord siin olid 
olnud, on juba ammu söödud. 

Terav talveõhk leevendas veidi närivat näljatunnet ja «otse joovastas poissi. Päike pani 
lumistele nulgudele kuldsed tanud pähe ja maalis raagus tammede alla lõputu rea siniseid 
varje. Kui oksad lumekoorma all murdusid, kajas vaikuses raksumine, muidu oli mets 
tumm ja nagu surnud. 

Sinine Lind läks ida poole. Kuni päike paistis, ei võinud ta eksida nagu möödunud 
talvel, kui ta ühes puuõõn-suses ööbis. Keskpäeva ajal sattus ta pühvlijälgedele. Sinine 
Lind ei osanud veel nii hästi jälgi lugeda nagu Väike Karu, Must Sõrg või ka 
Metskitseta!! ning ei võinud seepärast öelda, kui palju loomi oli siit möödunud. 

Ta nägi ainult, et mitu pühvlit olid siia oma jäljed jätnud. 

Jahikirg võttis ta oma võimusesse. Ta haaras püssi kõvemini pihku ja hakkas kiiremini 
sammuma. Kui kaugel eespool võisid loomad olla? Umbes saja sammu järel nägi ta 
pühvli sõnnikut. See oli kõvaks külmunud ja pidi juba varasest hommikust pärit olema. 
Ometi oli see tõenduseks, et need sügavale vajutatud sõrgade jäljed olid tõepoolest 
pühvlite omad. 

Isa pidas sellistest märkidest alati palju lugu ja armastas ikka jutustada katooba 
indiaanlastest: «Need irokeeside põlised vaenlased ilmuvad mõnikord ka talvel Ülem- 


Alleghanydele. Kord oli üks nende salk endale pübvlisõrad kavalalt alla sidunud ja sel 
viisil meelitanud mõned irokeesi kütid endid jälitama. Seepärast tuleb ka sõnnikut tähele 
panna, sest katoobad võivad küll pühvli-jälgi teha, pühvlisõnnikut aga mitte.» Ei, siin 
polnud jooksnud katoobad! 

Nälg hakkas jälle näpistama. Poiss võttis oma jõu kokku ja läks mööda jälgi edasi. 
Mõnikord jäi ta seisma ja kaalutles, kas ta ei peaks tagasi pöörduma, aga siis meenusid 
talle ema pisarad ning ta jätkas edasiliikumist. Lõpuks liikusid tema jalad juba iseenesest 
ja ta ei mõelnud enam midagi. 

Paar punast kuulisuurust kerakest, mis tihnikus helkisid, tõid ta uuesti tegelikkusesse 
tagasi. Need olid vist lindudest tähelepanemata jäänud palukad. Õhinal noppis ta marjad 
ja pistis kaks tükki suhu, aga niisama kiirelt sülitas ta nad jälle välja, sest kivikõvaks 
külmunud ja jääkülmi marju polnud võimalik närida. 

Sinine Lind jäi seisma. Oleks tal ometi tuli käepärast! Tuulevarjulises kohas ühe 
mahalangenud puu taga mustendas lumest lage maatükk. Pikemalt mõtlemata lõi ta oma 
tomahoogiga paar oksa puu küljest, kiskus kuiva 

puutüki peenteks pilbasteks, võttis kotist tulekivi, raua ja taela ning lõi sädemeid. Varsti 
pragisesid leegid. 

Läbematult lükkas poiss külmunud viljad tulele lähedale ja ootas kannatamatult, kuni 
nad pehmeks muutusid. Aga niipea kui kuumad marjad talle keelele sattusid, sülitas ta 
nad uuesti välja. Need olid ju väljakannatamatult hapud. 

Pettunult vajus ta kokku. Nälg muutus tuimaks halvavaks rammestuseks. Kurnatud 
poisil jätkus vaevalt jõudu tule eest hoolitsemiseks. Pingutades kogu jõudu ja tahet, ajas 
Sinine Lind end püsti, raius maha oksad, milleni ta ulatus, ning ladus nad oma asupaiga 
kõrvale üles. Siis tõmbas ta mahalangenud puu küljest suure tüki koort ja heitis selle alla 
võimalikult lõkketule lähedale magama. 

Hommikul tukid alles hõõgusid. Poiss tundis end veidi värskemana, võttis oma püssi ja 
hakkas pühvlijälgi otsima. Kuid ta ei leidnud neid enam, kui palju ta ka ei otsinud. Väike 
kütt istus maha ja mõtles järele. Kas ta oli siis juba eile oma poolteadvusetus olekus 
pühvlijäl-gedelt kõrvale pööranud? Tema mõtted läksid segi. Ta tõusis kohmakalt üles. 
Mul pole õnne, ma pean jälle koju tagasi pöörduma, mõtles ta. 

Sinine Lind vaatas päikest ja püüdis ema asukohta kindlaks määrata. Kodutee viis 
läände ja eksimist polnud karta. Ei, ta läks siiski liiga vara Küpkonnamajja — tühjade 
kätega, isegi mitte jänese või pesukaruga. Pettumus-tunne tõusis kurku. Läks kaua aega, 
enne kui jalad jälle hakkasid tavalises rütmis liikuma. 

Korraga ta seisatas. Tema ees lumel olid hirve jäljed. Nõrgaks jäänud poisi aju hakkas 
jälle töötama. Ta kummardus ja tõmbas sõrmega mööda punaseks värvunud jälgede äärt. 
Veri kleepus alles — veriseks hõõrutud jalgadega loom pidi niisiis alles äsja siit 
möödunud olema. 

Poisis ärkas otse hundilik aplus. Kiiresti kihutas ta läbi hõreda puistu nõlvast alla, läbi 
jäätunud ojaga orupõhja ja vastasolevast nõlvakust üles. Ta ei hoolinud raksumisest ja 
praginast oma mokassiinide all, ta pidas vaid punaseid jälgi silmas. Ragisemine võsas 
ehmatas ta valvsaks. Põõsastik avanes ning välja tormas uhke hirv, sööstis pikkade 
hüpetega üle lagendiku ja kadus künka taha metsa. 


Poiss vahtis minemalipanud saagile järele. Loomal oli veel küllalt jõudu, et iga jälitaja 
kaugele maha jätta. Pisarad voolasid üle Sinise Linnu põskede. Surmväsi-nult lonkis ta 
edasi, mõtlemata muule kui Kilpkonna-majale ja ema kitsale näole. 

Otse Koprajõe ääres vajus ta lumega kaetud auku. Käte ja jalgadega pidi ta end jälle 
välja aitama. Väsinult jäi poiss augu äärele lebama, et hinge tõmmata. 

Veidi aja pärast ta märkas, et üle tema näo libises soe õhuvool, mis tuli otse tumedast 
august üles. Iseloomulik loomalõhn tõusis sealt koos soojusega. Sinine Lind nuusutas 
õhku ja piilus auku. 

Äkki ta võpatas: hämaruses eraldas ta selgesti suure pruuni karu pead. Loom istus 
liikumatult, ta oli kindlasti talveunes. Kui sageli oli isa sellest kõnelnud. Emakarud 
ronivad jämedatele puudele ja veedavad külma aastaaja kõrgel ülal puuõõnsustes, et oma 
poegi huntide eest kaitsta. Isakarud seevastu ronivad puu juurte vahele aukudesse ja 
õõnsustesse, jäädes igal juhul alla maapinnale! 

Ka see sell oli lihtsalt lasknud endale lume peale sadada, et siin soojalt ja mõnusasti 
kevadeni magada. Ta elas oma rasvast, mille ta endale oli sügisel heast toruja 
kastanisaagist kasvatanud. 

Sinine Lind vaatas uuesti alla. Loom istus ikka veel päris vaikselt. Väikese küti käed 
värisesid, kui ta enda 

selja taga kobas ja püssi haaras. Ta võttis lapi luku ümbert, kohendas püssirohtu 
süütepannil, asetas püssi toru otsa karu silmade vahele ja vajutas ... 

Niipea kui püssirohusuits hajus, murdis ta lähemast põõsast oksa ja torkas sellega 
haava, kuid pruun hiiglane ei liigutanud end enam. Poiss hüppas auku, tegi koopaava 
kätega laiemaks ja püüdis saaki välja tirida. Aga ta oleks võinud niisama hästi kaljurahnu 
tõmbama hakata, hiiglaslik keha ei nihkunud tollivõrragi paigast. 

Sinine Lind ronis uuesti välja, pistis oksa augu kõrvale püsti, lükkas lume koomale ja 
asus koduteele. Temas juubeldas kõik. Minu esimene karu! Minu esimene karu! 

Väsimus oli nagu pühitud. Mis ütleb ema ja kõigepealt isa? Minnes ümises õnnelik 
poiss lauluviisi, mida Kilp-konnamajas ikka lauldi, kui mehed metsast tagasi tulid. 


Jaht lõppend on, taas algab 55, 
ma otsin oma telki. 

Kuu võtab üle päikse töö, 

ilm täis on tema helki. 

Mul jahisaak on õlal hea, 

Suur Vaim mind täna aitas. 
Ta elab tähekesel seal, 

sealt kõrgelt mindki paitas. 


Taevas olid suured valged pilverünkad, nende vahel aga särasid kitsad ribad 
päikesekulda. Poiss silmitses päikese seisu: oli veidi üle keskpäeva. Veel täna võisid nad 
karu ära tuua. Ta polnudki ju külast kaugel. 

Vahekäigus võttis teda vastu sünge vaikus. Tuleleegid olid nii madalad, nagu hakkaksid 
nad kustuma. Tädi Valge Tamme kambris olid kõik veel asemetel. Keegi ei pööranud 
talle tähelepanu, kui ta tasa sisse astus ja püssi tagasi seinale riputas. Ema istus 
kambrilävel. Tema suured silmad särasid tänulikult, kui Sinine Lind lühidalt 

lausutud tervitusega «Siin ma jälle olen!» tule ääres istet võttis. 

«Me arvasime puuduva püssi järgi, et sa oled jahile läinud. Sa tahtsid ise õnne katsuda, 
armas poeg, aga isegi Kiire Jalg ja Must Sõrg ei ole viimastel päevadel midagi koju 
toonud. Ja mina olin sinu pärast suures mures, sest sellises seisukorras võib ka kõige 
tublimaga õnnetus juhtuda. Nüüd olen rõõmus sind uuesti nähes. Ma keetsin natuke 
konte, joo veidi leent. Seejärel saad karupähkleid.» 

Poiss tegi kuulekalt, mida ema käskis. Varem oleks ta oma uudise kohe välja 
pahvatanud, aga nüüd ta teadis, kuidas Kilpkonnamajas tuleb käituda: vaikselt, tagasi- 
hoidlikult, mitte kunagi pealetükkivalt. Vilets kondileem maitses talle nii hästi nagu ei 
kunagi varem. Mõne suutäie järel ei saanud ta end siiski enam pidada. Ta astus istuja 
juurde, pani oma käe tema kaela ümber ja sosis-: tas: «Ema, ma lasksin karu maha.» 

«Mis sa räägid, mu poeg?» 

«Ma lasksin karu maha.» 

«Tead sa kindlasti, et ta surnud on?» 

«Jah, ta on päris kindlasti surnud.» 

Lõunapäike vaatas poisile otsa, siis silitas ta teda õrnalt. Lühikeste katkendlike 
hüüatustega avaldas ta oma liigutatust. 

Uudis levis silmapilkselt, rõõmuhüüded täitsid vahekäiku, kambrid hakkasid elama ja 
kõik Kilpkonnamaja elanikud kogunesid ema toa ette. Sinine Lind pidi jutustama. Ta tegi 
seda kähku, sest esiteks sundis teda nälg ja teiseks häirisid teda need rohked säravad 
pilgud, mis talle otsa vaatasid. Isegi vanaisa ei olnud kiitusega kitsi: «Mu lapselaps, 
sinust saab tubli jahimees, sest täna sa näitasid, et naistetöö põllul ei ole sind ära 
rikkunud.» 

Sinise Linnu juhtimisel läksid kõik maja tugevamad inimesed karu koju tooma: tädi 
Valge Tamm, Kiire Jalg 

oma naisega, Must Sõrg ja Metskitsetall. Mis poisile oli osutunud võimatuks, õnnestus 
nii paljudel kätel otsekohe. Suur loom veeretati tugevatele laiadele tammeokstele ja 
tõmmati august välja. Koduteel täitis kelgu aset oks, millel koorem kergesti edasi libises. 

Põhjapoolse ukse ees võtsid nad karul naha maha. Loom võis kaaluda kolm korda nii 
palju kui täiskasvanud mees ja tema rasvakiht oli paksem, kui käsi haarata suutis. See oli 
ebatavaliselt suur ja raske karu. 

Kähku lõigati õhukesed lihaviilud patta panemiseks. Vastakuti kõlasid naljad ja naer. 

«See sell pole kastaneid säästnud, et tublisti rasva minna!» 


«Halva maisisaagi asemel saame nüüd heast tamme-tõrunuumast osa.» 

Mokassiinid, okassea harjastega 


«Sinine Lind kukkus tagavaraaukul, peame teda sagedamini välja saatma, tal on 
õnnejalad!» 

Kui maja uks avanes, tungis sealt soojuse ja liha hõngu külma talveõhtusse, veel palju 
meeldivamalt kui uusaasta pidusöögi lõhn. Õnneks oli tohutu looma täieliku nülgimise ja 
tükeldamisega palju vaeva — ilma tööta poleks suudetud toidu valmimist ära oodata. 

Ainult koerad ei oodanud, nad napsasid palakesi, mis) neile visati, purelesid tükkide 
pärast ja olid rõõmust kui hullud. Ka Schnapp oli oma väsimuse unustanud. 

Naabrid viisid endile suured kausitäied liha, sest teised peredki ei tohtinud nälgida, kui 
Küpkonnarahvat oli toitu. Isa õed Haukamajast tulid teatega, et Hirveklant kütid olid 
maha lasknud neli pühvlit, sealhulgas kaks rammusat lehma. «Loomad olid neile otse 
püssi ette jooksnud, jahimehed ei tarvitsenud sammugi astuda ja võisid oodata, kuni 
pühvlid küllalt lähedale tulid.» 

«Võib-olla olid need samad pühvlid, kellele Sinine Lind nii kaua järele jooksis,» oletas 
Metskitsetall. Kuid enne kui keegi selle kohta midagi arvata jõudis, kutsus ema sööma. 

Lõunapäike jaotas igale neli kuni viis lihalõiku. 

«Täna rohkem ei saa,» ütles ta kindlalt. «Teie kõhud on liiga kaua tühjad olnud.» 

Sinine Lind vaatas himustavalt paja poole, kuid ta tundis varsti, kuidas isegi pärast seda 
tagasihoidlikku söömaaega läbis keha meeldiv soojus. Vaikus laskus vahekäiku ja 
kambrisse. Kostis ainult tule praksumist ja rägisesid kondid, mille kallal koerad oma 
nurkades ametis olid. 

Ema pöördus poisi poole: «Sinu karu naha saab vanaisa. 

! Irokeesid hoidsid oma tagavarasid, näiteks maisi, sageli maa sisse kaevatud aukudes. See vilja hoidmise viis on 
Ameerikas paiguti säilinud tänaseni. 


Tulevase küti esimese looma nahk läheb ikka vanadele ja abitutele inimestele. Küüned 
aga kuuluvad sulle, nendest saad endale kaelakee. Suured kihvad lükin ma ka selle külge. 
Siis meenutad alati oma esimest karu.» 

Osavalt eraldas ema pikad mõõgakujulised teravikud käppade küljest. Pooleldi 
imetledes, pooleldi kadedana vaatas Kõõrdsilm Rebane, kuidas küünehunnik aina kasvas. 
Ta oli kohe Kilpkonnamajani kaasa jooksnud, kui karuvedajad kelgu aset täitva oksaga 
möödusid ienapide vigvamist, ja jäi nüüd muidugi kohale, et oma mängukaaslase esimese 
karu tabamist kaasa pühitseda. 

«Kakskümmend küünt,» ütles ta mõtlikult, «ja sinna juurde veel kaks kihva. Sa võiksid 
õieti ühe küüne mulle anda.» 

Sinine Lind ei mõelnud kaua — täna ei võinud ta kellelegi midagi keelata. Rebane 
tänas nii rõõmsalt, et mineviku viimnegi vari libises nende vahelt ära. Vastasest oli 
saanud sõber. Aga nüüd tahtis ka Metskitsetall üht küünt saada ja nõbule ei võinud ju 
edukas kütt seda keelata, mida ta lenapi poisile oli lubanud. Nii koosnes, karukee lõpuks 
ainult veel kaheksateistkümnest küünest, kuid mõlema suure kihvaga keskel nägi ta ikka 
veel küllaltki uhke välja. Läbi jämedatesse otstesse puuritud aukude jooksis nahkrihm, 
mille küljest kollakad võidu-märgid rinnale ja seljale alla rippusid, olles punase särgi peal 
kaugele näha. 

Isa märkas keed otsekohe, kui ta tagasi tuli. Tema kinnine sünge nägu selgines, ta küsis 
ning kuulis Sinise Linnu lugu. Pealik ei öelnud palju. «Olen Suitsusele Päevale tänulik. 
Ilma temata ei oleks sa meie katuse alla tulnud.» 

Poiss läks tulipunaseks, nagu oleks ta saanud kotka-sule, ühe pikkadest sabasulgedest, 
mida ainult eriti lugupeetud sõjamehed võisid kanda. 

Pärast sööki Väike Karu suitsetas. Vastu oma harjumust hakkas ta juba esimeste 
sõõmude järel kõnelema. «Kasutasite viimased lasud hästi ära, paremini poleks minagi 
osanud. See on nüüd tõepoolest meie viimane püssirohi, sest kaupmehed ei andnud mulle 
midagi. Neil endilgi polevat seda küllaldaselt ja indiaanlased käivat iga päev laskemoona 
kerjamas, ütlesid nad. Lõpuks nõustusid nad mulle andma ühe koti, aga nõudsid, et me 
kevadel maksaksime selle eest viiekordset hinda. Ma ei võtnud seda vastu.» 

Väike Karu pidas vahet ja vaatas Sinisele Linnule otsa. 

«Mida kaupmehed siis veel ütlesid, ei tarvitse sa mulle tõlkida, sest ma mõistsin seda 
ka ilma tõlgita. Valgel mehel on kivist süda, ükskõik, millist keelt ta ka ei räägiks.» 

Poiss mõtles Soolaojale, pikkadele punastele nulumet-sast tulevatele tulejugadele, 
piiriasukate möirgamisele, ja ta leidis, et isa sõnad pidasid paika. 

Pealik alustas uuesti: «Tagasiteel tegime ringi, kuid Mohingis, Koprajõe ülemjooksul 
asuvas külas, oli olukord niisama halb kui meil. Ka seal on inimestel viljasaak nurjunud, 
aga ometi kinkisid nad meile kotikese püssirohtu. Kui me seda niisama hästi kasutame 
kui viimaseid laskusid, siis ei lähe meil halvasti.» 

Väike Karu naeratas, möödunud päevade jahiõnn peletas tema mured. Külm tuuleõhk 
puhus vahekäiku. Mets-kitsetall, kes lõunapoolsest kambrist pidi puid tooma, lükkas ukse 
pärani. «Lund sajab! Lund sajab!» Kõik trügisid kiiresti valija. 

Suured lumeräitsakad keerlesid õhus, lendlesid üles ja alla ning vajusid lõpuks maha. 
Vanemad inimesed ei öelnud midagi. Nad vaatasid üles taeva poole ja lasksid õrnadel 
helvestel oma nägudel sulada. Lapsed hõiskasid 

ja kahmasid langevat valget lund. Igaüks teadis, mida see tähendab. Tuli jälle lund, 
värsket lund, ja kütid ei tarvitsenud enam asjatult välja minna. Jääkooriku aeg oli läbi. 

«Me peame nüüd vaatama, et saaksime võimalikult vähese püssirohuga liha ja 
karusnahku,» arutas Väike Karu, kui Kilpkonnamaja rahvas jälle rõõmsalt oma tule 
ümber istus. See oli vanaisale, kes õhtuti heameelega ema juurde tuli, nagu märgusõnaks. 
Ta muutus elavaks ning tema tuhmid silmad läikisid: «Minu nooruses olid vaid vähestel 
meestel püssid ja me ei surnud ka nälga. Aga siis oskas iga mees veel angerjat tabada, jää 
alt kalu püüda ja püüniseid panna. Odad ja nooled tabasid niisama hästi kui need uued 
müristamistorud ega teinud sellist kära. Ilma selle uuemoeltee relvata on tänapäeva kütt 
abitu nagu laps. Valge mees pole midagi head toonud!» 

Vanaisa võis oma noorusajast lõputult jutustada ja kuulajad vaikisid mõtlikult. Kõik 
polnud küll õige, mida Valgejuus rääkis, sest ka nüüd kasutas iga kütt veel püüniseid, 
mida ta iga päev üle vaatas ja hoolikalt korras hoidis. Igas katusealuses oli pikki ahinguid 
kidadega ja ilma ning iga poiss pidi vibu ja noolega kindlalt märki tabama, enne kui talle 
püss usaldati. Aga keegi ei katkestanud vanainimese juttu, ja milline vanaisa ei ülistanud 
oma noorust kui parimat aega? 

«Me püüame homme Umbjärve kaladest tühjaks,» lõpetas isa jutuajamise. 

Sinine Lind tõstis pea. Seda järve tundis ta käikudelt vahtrasuhkru metsa. Iga kord, kui 
mindi piki järve kallast, kaldus jutt ümbruse tähelepanuväärsustele, millede sarnaseid oli 
raske leida. 

Poisi kujutlusse tõusis sealne maastik oma kevadises värskuses: türkiissinine munajas 
veekogu, selle ümber 

pungadesse puhkev virvendavas vees imeõrnalt peegelduv lehtmets, mida suur aas 
ainult ühes kohas tagasi tõrjus. Ligipääsmatuna oli seal keskel vägev hao- ja kepihunnik: 
koprakants. 

Järvel ei olnud mingit nähtavat äravoolu ja ta jäi ikka niisama kõrgeks. Tükk maad ida 
poole tungis maapinnale allikas, ja isa arvas, et see on maa-aluse oja lõpp. Metskitsetall 
kinnitas, et ta olevat kord Suhkru-metsa minnes tüki karvikut järve kalda äärde jääle visa- 
nud ja tagasiteel sellesama nahatüki allikast leidnud. Osake tõtt pidi selles jutus olema, 
sest järves oli isegi angerjaid, ja kuidas võiksid angerjad sinna saada, kui järvel poleks 
ühendust lähema ojaga? Jah, sealne ümbrus oli väga tähelepanuväärne. 

Aga miks nad siis kõigepealt Koprajõel kalastama ei hakanud? 

Isa näis poisi küsimust aimavat. «Järvel ei muutu jää kunagi nii paksuks kui siin. Ma ei 
tea, millest see tuleb, võib-olla on seal soojad allikad. Igatahes hõlbustab see meie tööd.» 

Kuigi nad aovalgel teele läksid, jõudsid nad kohale alles siis, kui hallidest pilvedest 
peidetud päike oli juba poolel teel lõunasse. Käimine ei läinud nii jõudsalt kui muidu, sest 
meestel olid paksud karunahksed kuued seljas ja pühvlinahksed säärekatted jalas. Ka 
Sinise Linnu jaoks oli ema välja otsinud põdranahkse jopi käiste ja peakotiga. «Muidu 
külmad kalastamisel kangeks.» 

Neil ei olnud tarvis palju riistu kaasa viia, ainult korvid, mõned kirved, hulk ahinguid, 
tugevast pilliroost varrega ja kolmeharulise luust otsaga, mille teravikud olid imepeeneks 
ihutud. Neid kolmeharulisi odasid oli Sinine Lind korra juba meeste käes näinud, oma 
esimese talve alguses Viljarikka Maa ääres. Aga siis oli ta end veel võõrana tundnud ega 
söandanud küsida, kuidas nendega 

kala püütakse, kuigi ta seda oleks meelsasti teada tahtnud. Ta mäletas veel, et kalastajad 
olid tookord lamanud keset jõe jääd, väikeste telkide varjus, mähituina paksudesse 
kasukatesse külma vastu. Täna ja homme näeb ta siis lähemalt, kuidas see käib. 

Järv sarnanes lumega kaetud laudsileda avara aasaga. Külid jagunesid üle kogu järve 
pinna. Isa koos Musta Sõra, Kiire Jala, Metskitsetalle ja Sinise Linnuga suundus otse 
koprapesade poole. Keegi poleks selles metsikus ja korrapäratus risuhunnikus aimanud 
koprapesade olemasolu. Risti-rästi lamasid oksad üksteise peal, nii kõrgelt, et 
täiskasvanud mees ulatus parajasti sellest üle vaatama. Paks lumi kattis tervet seda kuhja 
ja selle seest paistsid igalt poolt välja jäätanud raod ning tüükad. Sinine Lind tõmbas üht 
oksa, kuid see oli kõvasti kinni. Must Sõrg ja Kiire Jalg naersid. «Nii lihtsalt see ei lähe.» 

Nüüd jaotas isa töö ära. «Kõigepealt tuleb raiuda jäässe augud. Igaüks otsigu endale 
paras koht umbes kaheteistkümne sammu kaugusel haohunnikust. Teie, mõlemad poisid, 
jääte seejuures kokku.» 

Nad haarasid kirved ja hakkasid järve sätendavat katet purustama. Varsti mustendaski 
vesi küünralaiuse augu põhjas, mille ääres askeldasid Sinine Lind ja Metskitsetall. Isal oli 
õigus, jää oli vaevalt vaksapaksune. Väike Karu oli vahepeal roninud koprakuhja otsa 
ning lõi tugevate hoopidega tipu lahti — lumi ja oksad lendasid igale poole laiali. 

«Kohe hakkavad loomad välja tulema,» ütles Metskitsetall ja tiris Sinise Linnu jääaugu 
juurest ära. 

«Kuskohast? Haohunnikust pole ju väljapääsu näha?» 

«Väljapääs on jää all. Näed sa, seal suure haohunniku sees on kobrastel kuiv pesalohk. 
Sealt viib ümmargune torukäik vette ja selle toru kaudu põgenevad nad häda- 

163 

ohu korral järve. Väike Karu lõhubki sellepärast pesa, et koprad vette pageksid.» 

«Noh, ja siis? Siis on nad ju läinud!» 

«Ei, see paistab ainult nii. Nad ei suuda ju kaua jää all vastu pidada ja peavad meie 
aukude juurde tulema õhku hingama. Kalad ei vaja seda, aga koprad peavad vahetevahel 
pinnale tulema, muidu lämbuvad nad ära. Niipea kui nad augus üles kerkivad, lüüakse 
neisse ahing ja tõmmatakse nad välja.» 

«Ah nii! Aga kui ei taba?» 

«Hea kütt tabab alati. Võib ka augu äärele maha heita ja koprad käega välja kiskuda, 
kuid see on ohtlik. Neil tõbrastel on nii suured hambad. Ma nägin ise kord pealt, kuidas 
ühel mehel pöial ära hammustati. See nägi jõle välja.» 

Enne kui Sinine Lind vastata sai, tuli isa hääletult juurde, lühike ahing käes. 

«Te peate nüüd paar sammu tagasi astuma ja päris vait olema.» 

Poisid tegid, nagu kästud. Pingsalt vaatasid nad jääauku, kuhu koprad pidid õhku 
hingama tulema. Aeg venis. Sinisele Linnule tundus see lõpmatuna ja tal hakkas külm. 

Äkki tõstis isa ahingu ja lõi. Järgnes metsik pladista-mine, piiskade vihm ja juba 
lamaski kobras jää peal. Isa andis talle tomahoogi tömbi otsaga veel ühe löögi, kuigi seda 
poleks enam vaja olnud, sest oda piid olid looma pea läbi puurinud. 

«Te peate alati koonule sihtima, muidu rikute väärtusliku karusnaha ära.» 

«Aga ma ei näinudki kobrast tulemas,» tunnistas Sinine Lind. Väike Karu naeris. «Ega 
loom tõusegi veepinnale, ta pistab ainult oma ninasõõrmed välja. Tema 

lähenemist võib märgata kergest vee liikumisest ja see ongi kõik.» 


Pealik seadis end jälle löögivalmis ja seekord nägi poiss, kuidas nõrk värisev virve 
jooksis üle tumeda pee-gelpinna, enne kui isa lõi. Pärast teise looma püüki ei tulnud enam 
midagi. 

Tasane vile kutsus kütid kokku. Ka Kiirel Jalal ja Mustal Sõral oli oma aukude ääres 
õnne olnud. Kuus looma oli kätte saadud, neist kaks täiskasvanud ja neli väiksemat, kõik 
toredate paksude talvekasukatega. Saak kanti kaldale ja laoti seal virna. 

«Vaatame nüüd, mida teised teevad,» arvas isa rahulolevalt. 

Sinine Lind polnud oma jahikires teisi mehi tähelegi pannud. Nüüd nägi ta sama pilti, 
mida tookord Kopra-jõe jäälgi: üle kogu valge lagendiku paistsid punased ja' pruunid 
laigud — väikesed tekiga kaetud telgikujulised toestikud. Igas sellises onnis olid mehed 
kõhuli maas, olles ainult vööst saadik nähtavad. Mida nad seal tegid, seda polnud näha. 

Kui nad esimese telgi juurde jõudsid, ronis kalamees — Pilvenina Hirveklanist — 
parajasti välja ja naeris üle kogu näo. Ta vedas oma ahingut enda järel. Selle teravike 
otsas siples suur ahven. Kala vabastati ahingu otsast ja visati muu saagi hulka. 

Telk asetses täpselt jääaugu kohal ja selle lähedal oli juba hunnik kalu — seitse või 
kaheksa küünrapikkust ahvenat kollaste kõhualustega, roosade uimedega ja 
tumedalaiguliste või rohekate selgadega. Ümberringi oli lumi korralikult kõrvale pühitud. 

«Proovi ka korra,» julgustas isa poissi. 

«Aga kuidas seda tehakse?» 

«Sa võtad ahingu ja lükkad ta läbi augu vette. Ise hoiad muidugi varrest kõvasti kinni. 
Siis heidad näoli 

augu kohale maha. Telgikate varjab päevavalguse, nii et sa võid kõike näha, mis vees 
toimub. Niipea kui tuleb kala, lööd sellele pihta ja tõmbad välja.» 

Pilvenina andis poisile heatahtlikult naeratades ahingu. Sinine Lind pistis selle õhinal 
läbi telgiava jääauku ja ronis ise järele. Pikk kepp libises viltu vette, vajus aga ahinguotsa 
raskuse tõttu püstasendisse. Poiss lamas nüüd näoli jääaugu kohal, ahinguvars käes. 

Hinge kinni pidades vaatas ta sügavusse. Valgus tungis sinna läbi lumest puhtaks 
pühitud jääpinna telgi ümber ja andis veele muinasjutulise sinirohelise helenduse, mis 
sügavamal ikka sinisemaks muutus ja lõpuks täiesti mustaks läks. Põhjast paistsid õrnad 
kummaliselt põimunud moodustised, nagu veekasvud, mis näisid kord rohelistena, kord 
kollastena. Nende vahele ulatus ahinguvars. Ka see helkis vahelduvates värvitoonides, 
kõige heledamast sinisest kuni mustjassiniseni. Poiss liigutas ahingut ja tore värvide pael 
liigutas end kaasa. Nüüd puudutas ta vetikaid ja vetikaniidid hakkasid hõljuma, alustades 
sinises sügavuses imelist vibreerivat rohelist tantsu. 

Et väike kalamees ise lamas telgi all pimedas, võis ta täpselt jälgida, mis toimus selles 
muinasjutulises vees. Talle tundus, nagu oleks avanenud uks teise maailma, nagu astuks 
ta mingisse võluriiki täis saladusi ja imesid. 

Nüüd ilmus paremalt poolt nähtavale mingi piklik kollane olevus punasetriibulise 
seljaga. Aeglaselt liigutas ta oma kaht uime nagu aerusid. 

Poiss pidi imestusest peaaegu ahinguvarre lahti laskma, sest midagi säärast polnud ta 
veel kunagi näinud. Suveõhtutel jõest nähtavale vilksatavad kalad kadusid ju nagu välk, 
see siin aga ujus aeglaselt ja tuli haardekaugusele. Nüüd muutus ta roheliseks, siis sini- 
seks, 

siis purpurpunaseks, nüüd lõi ta sabaga ja vajus uuesti. 

Ilmusid uued kalad.. Vaatleja ei saanud oma imestusest lahti. Ta hoidis ahingut 
liikumatult paigal, et mitte häirida värviderikka sügaviku elu. 

Korraga kostis Pilvenina hääl: «Mu väike vend võiks mind jälle sisse lasta, muidu 
püüab ta mul veel kõik eest ära.» 

Sinine Lind puges tagurpidi telgist välja ja tegi ruumi Pilveninale, kes kõhuli jääaugu 
juurde libises. 

«Sa ei püüdnud ju midagi,» ütles Metskitsetall. «Kas sa ei näinud siis ühtki kala?» 

«Nägin küll, tervet hulka koguni. Aga ma ei jõudnud selleni, et ahingut kasutada.» 

«Kuidas nii? Sa olid ju küllalt kaua telgi all?» 

«All oli nii palju vaadata, et mul polnud aega lüüa.» 

«Seda ma ei mõista. Ma pole kunagi midagi muud näinud kui kalu ja mõnda tobedat 
veekasvu, mis ahingule ette jäävad.» 

Ebakindlalt vaatas poiss nõole otsa. Metskitsetall kõneles alati nii üleolevalt. Siis aga 
püüdis ta kinni isa pilgu — tema laugude nõustuva pilgutuse ja põgusa iroonilise 
naeratuse, mis käis Metskitsetalle kohta. 

Äkki taipas poiss, et isa teda mõistis ja nõo sõnu tõsiselt ei võtnud. Senitundmatu 
üleolekutunne valdas teda. Ta sirutas end. Talle tundus, nagu oleks ta isale tüki maad 
lähemale nihkunud, veel lähemale kui nõole ning mänguseltsilisele. 

Väike Karu pilgutas veel kord silma. «Kalapüüki jää alt tuleb harjutada. Seda ei saa 
korrapealt selgeks. Kuid nüüd tagasi oma aukude juurde, need püüame ise tühjaks.» 

«Kas seal on siis veel kalu?» küsis Sinine Lind. 

«Muidugi. Miks siis mitte?» 

«Eks koprad ole nad ammu ära söönud.» 

«Koprad? Kust sa selle peale tuled?» 

Poiss kuulis isa hääles imestust, kuid selles polnud Metskitsetalle üleolevat 
pareminiteadmist või koguni Malia pilkamist, kes kohe naeris, kui Sinine Lind midagi 
valesti juhtus ütlema. Ta tundis esmakordselt täie selgusega, et isa suhtus temasse kui 
täiskasvanusse, mitte enam kui uustulnukasse, kellele lapsed nii kaua «tobu» olid järele 
hüüdnud. 

See tunnustus tõstis ta enesetunnet ja ta mõtles isa küsimuse üle järele. Kust pidi ta 
midagi kobrastest teadma? Juniata ääres võis neid vaevalt veel leida. Ta ei suutnud õieti 
midagi muud meenutada kui jutte nende kahjulikkusest. Lõpuks alustas ta kõheldes: 
«Minu valgete vanemate juures räägiti ikka, et koprad hävitavad kalu ja et neid tuleb 
seepärast püüda.» 

«See on suur eksitus. Need loomad toituvad paju ja jalaka koorest. Kala ja liha nad ei 
puuduta. Pead pärast korra lõunakaldale suurele aasale jooksma, seal võid hulgaliselt 
näha pajude koonusekujulisi kände. Närilised oma teravate hammastega võtsid puud 
maha, et paremini okstele ligi pääseda. Kui kodus saagi välja võtame, näitan sulle nende 
magusid, siis võid ise näha, mida nad söövad.» 

Tähelepanelikult kuulas poiss. Isa teadis loomadest nii palju, kindlasti rohkem kui kõik 
Raystowni elanikud kokku. 

Ja tõepoolest — kolm auku koprapesa lähedal andsid niisama palju kalu kui teisedki 
püügiaugud. Terved kandamid tuli õhtul kaldalumme peita, sest mehed ei jõudnud kõike 
ära tassida. Ja homme oli ju ka veel päev. 


Kuid järgmine päev tõi veelgi suurema saagi, sest nüüd tohtisid poisid järve kalda ääres 
angerjaid püüda. Selleks toodi hoopis erilaadilised ahingud lae pealt alla — pikad 

kepid viieteraliste peente piidega ja kunstipäraste konksudega. Poisid torkasid nendega 
läbi kaldaäärsete jääaukude sügavale pehmesse mudasesse põhja, kord siia, kord sinna. 
Kui ahing välja tõmmati, vingerdas selle harude küljes hulk angerjaid nagu peenikesi 
madusid. 

Poisid töötasid õhinal. Keskpäeval praeti praksuval haotulel kergeks eineks paar kala. 
Siis istuti tule ääres ja soojendati jalgu. Lobisemine ja naer kajasid karges talvises õhus 
ning eemalt kostsid kaugemate jääaukude juurest tule poole ruttavate ning ahvenaid, 
roosärgi, pühvelkalu ja veel muudki kandvate meeste hüüded. 

Edukast tööst tingitud rõõmsa tujuga maitses toit veelgi paremini. Kuid miski ei 
kannatanud võrdlust angerjasupiga, mida Kiirgav Lõunapäike oma pajas keetis rasva ja 
peeneks hakitud kopralihaga, õhtul ei saadud küllalt kiiresti koju, vaatamata rõõmule 
raskete korvide üle. 

«Karud haistavad küpseid kastaneid,» ütles isa iga kord, kui poisid koju kippusid. 

Kestis kuus päeva, enne kui püük jääl lõpule jõudis. 

Umbjärv andis palju ja Viljarikka Maa rahvas elas külmad kuud kuidagimoodi üle. 
Alguses näis küll, nagu tuleks näljatalv, kuid pärast suhkrukeetmist leidsid siiski kõik, et 
see oli olnud küll kehv, aga mitte näljatalv. 

Külarahvas oli mõningate kogemuste võrra rikastunud. Isa teadis nüüd, et Presgue lIle'i 
kaupmeestel polnud indiaanlaste jaoks südant ja et neil polnud kaastunnet ka häda- 
aegadel. Kütid ei vaadanud enam nii põlastavalt ahingutele ja kolistasid sagedamini kui 
muidu laepealse vana kraami seas. Naised otsustasid parematel vilja-aastatel suuremaid 
tagavarasid kõrvale panna, et maisi jätkuks mitte ainult ühe, vaid kahe talve jaoks. 

Aga mis tähtsus oli sellel kõigel karuküüntest kaelakee kõrval? Sinine Lind oli jõudnud 
kõige kaugemale. Nende 

kuude jooksul õppis ta viimaks metsikut kalkunit häälitsusega juurde meelitama ja siis 
teda noolega oksalt maha tooma. Oli raske peene luutorukese abil linnu omapärast 
häälitsust täpselt matkida, kuid sellel talvel õnnestus see tal esmakordselt veatult, niisama 
veatult kui lask, millega ta linnu alla võssa tõi. 

Kui kirsskontpuu valged õisikud metsaserval õõtsusid, läks Sinine Lind oma 
mängukaaslastega oravajahile nagu vana külapoiss kunagi. Ta ei lasknud enam mööda 
nagu tookord Aasakalda külas, kui punane märk maja seinal seisis ja Kõõrdsilm Rebane 
end uustulnuka arvel lõbustas. 


7 


Aastad möödusid. Suitsune Päev tuli igal sügisel Viljarikkale Maale, et õde ja Õemeest 
näha, nagu ta ütles, tegelikult aga tuli ta laste pärast. Ta oli kiindunud õesse-vennasse, kes 
kord nii kaua olid olnud Aasakaldal. Kõige rohkem oli ta kiindunud Sinisesse Linnusse, 
sest tema oli poisi Kilpkonnamajja toonud, tema esimesi samme punaste inimeste seas 
juhtinud ning teda poolenisti oma pojaks pidanud. Ta rõõmustas lapsi kasvamas nähes, 
päris iga kord nende edusammude üle majapidamises ja jahil, ning koju tagasi läinud, 
jutustas sellest üksikasjaliselt Ümarale Pilvele. 


Malia ja Sinine Lind ei aimanudki, missugust osa nad onu ja tädi mõtetes mängisid. 
Nad ei teadnud midagi sellest, et need mõlemad Aasakalda vanad, olles ise lastetud, 
kandsid kogu oma salajase armastuse üle õelastele ja tegelesid nendega pidevalt oma 
mõtetes. Kuigi õde ja vend seda ei märganud, ootasid nad ikkagi igal aasta! Suitsust 
Päeva. Ta ei tulnud kunagi ilma kingitusteta ega olnud kitsi kiitusega, kui talle mingit uut 
oskust näidati. 

Kui uhke oli poiss, kui ta pärast toda kehva talve onule karukeed näitas, ja millised 
silmad tegi Suitsune Päev aasta hiljem, kui Sinine Lind talle näitas oma esimesi 
püüniseid. Teisel kevadel pärast kehva talve usaldas isa poisile viis püünist, mis olid 
ehitatud ühele paljukäidavale loomade rajale. 

Need polnud mingid keerukad seadeldised, koosnesid vaid neljast tammevaiast ja 
raskest rõhtsast palgist, 

mida pingutatud nöör ja tugipulk üleval hoidsid. Niipea kui mõni loom — naarits, 
biisamrott, pesukaru või opossum2 — nööri puudutas, kukkus palk alla ja lõi ette- 
vaatamatu neljajalgse maha. Püünised seisid juba mitmendat talve hävinematult ja petsid 
harva. Iga päev tuli nad läbi käia, uuesti üles seada, kui nad kinni olid langenud, ning 
saak välja võtta. 

Sel päeval, kui Suitsune Päev Sinise Linnu püüniseid imetles, lamas saarmas palgi all. 
Onu rõõmustas peaaegu veel rohkem kui poiss. Isegi vanaisa, kellega Suitsune Päev 
sageli vestles, teadis Sinise Linnu kohta palju vähem laitvat öelda kui näiteks 
Metskitsetalle või tolle Kõõrdsilm Rebase kohta, kes ühtelugu pidi kuulama 
manitsuskõnesid. Rebane ei näinud neist aga rohkem hoolivat kui vettekastmisest suvisel 
ajal. 

Koos Suitsuse Päevaga tulid ka uudised Koprajõe-äär-sesse üksikusse külla. Neid 
hakkas onu rääkima küll vähehaaval, enamasti alles oma külasoleku teisel või kolmandal 
päeval, kuid ta teadis peaaegu alati midagi, eriti inglaste ja prantslaste vahelise võitluse 
kohta. 

Sõda kestis nüüd juba aastaid ja täitis ikka veel kogu maa oma rahutusega. Siia, 
Alleghany ülemjooksu sügavatesse metsadesse, polnud küll veel ulatunud suurtükimürin, 
siia jõudis ainult kaugete, mõnikord arusaamatute sõnumite järelkaja. Lakkamatult 
rändasid valged siia ja sinna, ehitasid kindlustusi, lasksid neid siis õhku ja tulistasid 
üksteist vastastikku surnuks. Näib, nagu nakataks nende rahutus ka punaseid inimesi, kes 
nendega kokku puutusid. Seda oli näha lenapidest, kes end kuskil kodus ei tundnud ning 
kes igal kevadel piirimaile läksid ja sõja-kära veelgi suurendasid. 

Kõigest sellest ulatus Koprajõe kaugete küladeni vaid 

vähe sõnumeid. See, mida lenapi sõjamehed jutustasid, kõlas lugudena teiselt saarelt. 
Aga just sellel aastal, kui Sinine Lind oma püünised sai, teatas onu midagi niisugust, mis 
oli Kilpkonnamaja rahvale mõistetav: inglased olid vallutanud Prantsuse kindluse Ohio 
ääres. Selle fordi laatsaretis oli Sinine Lind lamanud ja sealt oli Suitsune Päev ta ära 
toonud ning Aasakaldale viinud. Nüüd ei istunud seal enam prantslased, vaid inglise 
punakuued. 


? Opossum — loom kukkurrotlaste sugukonnast. 


Sügavale vajunud pildid tõusid jälle poisi teadvusse: Pennsylvania maakaitsevägi, Fort 
du Ouesne, kindral Braddock ja Monongahela. Mälestused oleksid pimedusse tagasi 
laskunud, kui mitte Suitsune Päev poleks sellest veel kord rääkinud. 

See juhtus ühel jahil tõrvikute valgusel. Sinine Lind tahtis onule näidata oma 
tabamisoskust, ning selleks sobis öine tõrvikutega jaht eriti hästi. Onu oli ka kohe nõus. 

Õhtul, kui loojunud päikese punane kuma veel metsa kohal püsis ja puude varjud 
jõepinda tumestasid, sõudsid nad jõge pidi üles. Iga mõlalöök jättis vee pinnale väi-; kese 
helkivate mullikeste kaare, mis voogudel sätendas nagu poolik hõbedane käevõru. Paat 
libises peaaegu hääletult edasi, jättes enda järele hõbedaste kringlikeste kii-reit kaduvad 
kaksikread. 

Kaldaäärsest pilliroost kostis uinuvate partide viimane prääksumine; kõikjal oli kuulda 
konnade paljuhäälelist koori ja metsast kostis rohutirtsude siristamist. Sääskede laul jäi 
talutavaks, sest vee jahe hingus peletas nad eemale. 

Ehapuna viimane kuma kustus läänes, kui onu sosistas: «Siit hakkame peale.» Sinine 
Lind sosistas vastu: «Peame parema kalda poole hoidma, sest seal kasvab vähem kõrkjaid 
ja me pääseme kaldale lähemale.» 

Sel ajal kui Suitsune Päev paadi risti üle voolu viis, pani Sinine Lind kasetohust tõrviku 
põlema ja pistis selle ette, väikeses lauakeses olevasse auku paadi käilas. Tule taga oli 
serviti üks suurem laud, mis ei lasknud valgusel tahapoole paista. Märg liiv püüdis 
sädemed kinni, et nad kanuud põlema ei süütaks. 

Kütid kükitasid pimedas ja valgusekiired läbisid hämaruse paadi ees. Niipea kui tõrvik 
korralikult põles, pööras onu kanuu ümber ja laskis tal kalda ääres allavett triivida. Nad 
liikusid hääletult nagu sõjamehed sõjateel. Ainult vahetevahel kasutas Suitsune Päev 
mõla, sealjuures polnud kuulda isegi mõlalt allaveerevate tilkade langemist. 

Sinine Lind küürutas vibu ja noolega laterna taga ning jälgis möödalibisevat kallast, 
mis aeglaselt, tükkhaaval! valguse sõõri nihkus ja kanuu taga uuesti pimedusse“ vajus. 
Aeg-ajalt tuli neil sõita ümber pilliroopuhma, muidu aga ulatus kitsas aasariba metsa ja 
jõe vahel kuni veeni välja. 

Poiss tundis äkki kanuu nõrka õõtsumist. See oli kokkulepitud signaal: «Tähele panna!» 
Kaldalt kostis puristamist ja vaikseid samme. Kütt tõmbas vibu pingule — just õigel ajal, 
sest nüüd ilmuski suur hirv aeglaselt edasi liikuva tõrvikuvalguse piirkonda. 

Püsti päi vaatas loom hääletut valgust, mis mööda jõge lähemale ujus. Uudishimulikult 
tuli ta veel natuke lähemale. Poiss nägi, kuidas valguse kiired üllatunud olevuse silmades 
peegeldusid, siis laskis ta noolel pingulitõmma-tud vibunöörilfära hüpata. See sahises, 
hirv tegi hüppe ja kadus pimedusse. 

«Ohoh!» pomises onu tunnustavalt, juhtis kanuu kaldale ja tõukas liivale. Siis astus ta 
välja ja hiilis kummargil rohunõlvakut pidi üles. Sinine Lind järgnes talle veidi kartlikult, 
sest ta polnud oma asjas 

täiesti kindel. Ja mida võis onu selles pimedas üldse ära tunda? 
Aga otse metsaserval jäi Suitsune Päev seisma — seal lebaski hirv. Nool oli talle 
võrdlemisi sügavale kaela alla tunginud. 


Nad kandsid looma kaldale ja onu ütles lõpuks: «See oli tõepoolest hea lask. Kui sul 
midagi selle vastu pole, jääme natukeseks siia ning praeme maksa ja südame. Öö kestab 
kaua ja meil on veel küllalt aega teise hirve järele ringi vaadata.» 

Üllatunult oli poiss nõus. Suitsune Päev polnud siiani kordagi tema nõusolekut küsinud, 
temal kui vanemal inimesel polnud seda ju vajagi õepojalt saada. 

Varsti särisesid ja pruunistusid lihatükid tule kohal. Poiss sai südame. Nool oli tabanud 
selle alumist otsa. Oli arusaamatu, kuidas hirv sellise haavaga veei metsaservani sai 
põgeneda. 

Mõlemad sõid mõnusasti. Onu liigutas närides lõuga samamoodi külje peale nagu 
varemgi. Lõpuks pühkis ta oma noa säärekaitse külge puhtaks, pistis siis vööle nahk- 
tuppe ja hakkas kõnelema. 

«Mu õepoeg, ma olen sind möödunud aastate jooksul jälginud ja leidnud, et sul on 
punase mehe süda. Sa oled nüüd oma jahiedu üle õnnelik ja rõõmsad inimesed kalduvad 
kergemini teiste sõnu kuulama kui pahased inimesed. Ma tahaksin sellepärast sinuga 
jagada oma südame mõtteid, milledest ma tean, et nad on õiged.» 

Sinine Lind kuulas pingsalt. Onu rääkis meeleldi veidi ülevas toonis nagu mõni pealik' 
nõupidamisel. 

«Sa elasid varem Idas ja võib-olla ei teadnud, nagu meie seda teame, et meie kodumaa 
jääb ikka väiksemaks. Nüüd näed sa juba paremini kui enne, kui kiiresti läheb punane 
mees mööda Päikese Loojangu poole viivat rada. Kunagi asusid meie suguharud Idas 
mere ääres, nüüd 

aga istuvad inglased juba Ohio ääres, selles kindluses, mida sinagi tunned. Kui meie 
poleks tookord Monongahela ääres kindral Braddocki vägesid võitnud, oleksid nad juba 
mitmendat talve seal.» 

Poisi ilme süngestus. Juba jälle kollitas seal see tüütu vari, mis kogu Ohio-ala 
indiaanlaste elu tumestas. Sinine Lind oli juba küllalt vana, et mõista oma punaste omaste 
muresid. 

Kui sageli kõneles isa valgete edasitungist: rannikult jõgedeni, jõgedelt eelmäestikuni, 
eelmäestikust Allegha-nydeni, ikka edasi ida poole, piki suurt teed Philadelphiast 
Raystownini. Ja nüüd olid inglased jälle tükk maad edasi tunginud — Alleghany 
mägedelt Ohioni. 

Onu hääl kostis uuesti: «Mu õepoeg, sa oled pikki talvi elanud idapoolsel maal ja 
tunned seda paremini kui seda tunneme meie. Võid sa mulle öelda, kas punastel inimestel 
on lootust valgeid sellelt saarelt välja tõrjuda ja neid nende vanale kodumaale uuesti 
tagasi pöörduma sundida? Ütle mulle oma mõtted selle kohta. Ära varja 'midagi, räägi 
avameelselt ja vabalt.» 

Poiss oli suures kimbatuses. Sellist küsimust oli ta kõige vähem oodanud. Ta mõtles 
suurtükkidega varustatud Fort du Ouesne'ile, madaliku paljudele elanikele ja hiiglalinnale 
Philadelphiale. 

«Mu onu, ma ei usu, et valgeid saaks välja ajada. Nende arv on liiga suureks läinud. 
Piiri ääres elavad ainult vähesed, aga mida kaugemale ida poole, seda tihedamaks 
muutuvad asulad. Seal on külasid, mis on sada korda suuremad kui Viljarikas Maa.» 

Suitsuse Päeva nägu näis kustuvat. See muutus ärakulunud ning ammu uuendamata 
värvi all halliks ja kortsuliseks. Kuid kortsus lauba taga töötas aju. 


«Lenapid ütlevad, et me peame prantslastega liituma ja nendega ühiselt inglased välja 
ajama. Mis sa arvad, 

kas me jõuame liidus prantslastega Punaseid Kuubi võita?» 

«Ma ei tea seda, mu onu. Aga isa arvab, et prantslased on niisama halvad nagu kõik 
teisedki valged.» 

«Lenapid ütlevad, et nendega on parem läbi saada. Kui me nende abiga inglastest lahti 
saaksime, läheks meil kergemaks.» 

Kangekaelselt pöördus Suitsune Päev ikka selle mõtte juurde tagasi. Ta klammerdus 
selle kujutelma nagu viimase lootuse külge. Poiss mõtles isa sõnadele: «Neil kõigil on 
kivist süda, ükskõik mis keelt nad ka ei räägiks,» aga ta ei tahtnud onule vastu vaielda ja 
tundis kergendust, kui Suitsune Päev enam küsimusi ei esitanud. 

Nad tõstsid hirve kanuusse ja tõukasid paadi kaldast ära. Kuid teist lasku sellel ööl 
enam ei tulnudki. Onu ei juhtinud kanuud enam nii hääletult, ta oli vist oma mõtetega 
kuskil mujal. Kui esimene kahvatu valgus idatae-vasse ilmus, riputasid nad hirve 
Kilpkonnamaja ukse kõrvale üles. 

Suitsune Päev kiitis õepoja sihtimiskindlust. Ainult öise lõkke juures toimunud 
kõneluse tulemustega ei jäänud ta rahule, sest ta küsitles õhtul Väikest Karu samade 
asjade kohta, nagu ei saaks tal sellest kõneainest kunagi küllalt. Tähelepanelikult vaatas 
poiss isa poole. Kas isal õnnestub viia onu tema armsaks saanud mõttest loobumisele? 

Pealik tõusis oma matilt, viipas Sinisele Linnule ja aitas tal katusealusesse ronida. Poiss 
pidi alla tooma vana kulunud tjahktasku, mis asetses üsna kaugel taga. Isa võttis tasku, 
istus uuesti Suitsuse Päeva kõrvale, avas klapi ja võttis sealt välja käärid. Need olid 
kunagi siia sattunud ning siis lae peale rännanud, sest selle veidra kaksiknoaga ei suutnud 
siin keegi harjuda. 

Onu polnud sellist asja enne üldse näinud ja suutis vaevalt varjata oma imestust. Kahe 
käega tõmbas isa käärid lahti. «Sa näed siin kahte nuga, mis teineteisele vastu liiguvad 
nagu kaks sõjameest. Algul võib arvata, et nad satuvad kokku ja hävitavad end 
vastastikku, kuid» — Väike Karu pigistas käärid kokku — «nad vaid hõõruvad teineteist, 
lähevad siis teineteisest mööda ja ei tee midagi. Niipea aga, kui midagi nende vahele 
pista, lõikavad nad selle väikesteks tükkideks.» 

Isa pani maisilehe avatud kääride vahele, lõuteradj kokku ja laskis lehe mõlemad 
pooled onu sülle langeda. Suitsune Päev võttis katki lõigatud lehe, pani selle uuesti 
kokku, võttis siis jälle koost, katsus sirgeid lõikeääri ja raputas pead. Ta palus käärid enda 
kätte ja lõikas lehe-tükid veel kord pooleks. Tummalt ulatas ta siis riista tagasi. 

Seejärel võttis isa uuesti sõna. «Need mõlemad noaterad on inglased ja prantslased; nad 
suunduvad küll üksteise vastu, aga nad ei hävita üksteist. Nad lõikavad ainult nende 
vahele sattunud maisilehe pooleks, ja maisi-leht, see oleme meie, punased suguharud. 
Meid lõigatakse kahe valge poole vahel katki. Kas peame siis seejuures kaasa aitama ja 
üht poolt toetama?» 

Suitsune Päev ei öelnud enam midagi. Tema pikk kulli-nina muutus veelgi teravamaks. 
Järgmisel päeval jättis ta hüvasti, napisõnalisemalt kui muidu. 


Teade Fort du Ouesne'i vallutamisest jooksis nagu preeriatulekahju läbi Ohiomaa. 
Lenapid langesid tuima tegevusetusse ja jäid esmakordselt pikkade aastate järel koju. Nad 


tegid hästi, sest sügisel tulid uued teated, nagu “kaugeneva äikese mürin — teated 
suurtest lahingutest ja Ouebeci, Kanada pealinna langemisest. Kõik läks vastupidiselt 

Suitsuse Päeva lootustele — mitte inglise punakuued, vaid hoopis prantslased, lenapide 
liitlased, aeti minema. Sõda lähenes lõpule. 

Seekord tundsid ka Koprajõe-äärsed külad muutusi väljaspool asuvas rahutus valgete 
maailmas. Sest kui pealik kevadel Presgue Ile'ist tagasi tuli, tõi ta kaasa uskumatu teate, 
et seal istuvad samuti inglased. Prantsuse kaupmehed ja sõdurid olevat kadunud ning 
võivat kuulda vaid ingliskeelseid sõnu. Väikese Karu suu ümber olid iroonilised 
tõmblused. «Me ei märganud seda mitte ainult punastest kuubedest ja teisest keelest, vaid 
kõigepealt hindadest. Uued kahvatunäod on veelgi kallimad ja häbematumad kui vanad. 
Üks nõudis püssi eest nii kõrget piibrinaha virna kui püssi pikkus. Kui see nii edasi läheb, 
jääb lenapidele lõpuks õigus, et prantslased olid siiski paremad.» 


Sõjatuli kustus aeglaselt. Üksteise järel langesid inglaste kätte kõik kaubanduskeskused 
— isegi Detroit Erie läänepoolsel kaldal. Valged olid küll vist võitlusest väsinud. 

Kuid nüüd näis nende rahutus üle kandunud olevat punastele inimestele. Külades käisid 
ümber kuuldused, et läänepoolsete suguharude hulgas liikuvat ringi mustadest 
vampumpärlitest vööd ja punased tomahoogid. Plaanitsetavat ülestõusu inglaste vastu. 
Koos prantslastega tahetavat Kanada ja kõik kaubanduspunktid kuni Ohioni tagasi 
vallutada. 

Ebamääraste juttude keerises tuli ikka sagedamini kuuldavale Pontiaci nimi. Koprajõe 
kaldal teati vähe tollest indiaani Napoleonist, kelle saadikud sõitsid mööda kõiki jõgesid 
Kanada metsadest kuni Mississipi suudmeni, ja kes ise kannatlikult punus hiiglaslikku 
võrku, 

mida pärast prantslaste lüüasaamist hakati mitte midagi aimavate inglaste ümber 
koomale tõmbama. Seda teati, et Pontiac olevat otaavade pealik ja elavat kaugel läänes 
Erie järve otsas. 

Kui sellest mehest juttu tehti, ütles Väike Karu: «Ära kuula möödalendava linnu laulu!» 
või «Ma pole midagi kuulnud!». Seni kui ta polnud käskjala kaudu saanud teataval 
määral ametlikku teadet, ei uskunud isa midagi. 

Aga keset talve, veidi enne uusaastat, ilmus Koprajõe äärde Pontiaci saadik ja kõneles 
külade nõupidamiste-lõkete ääres. Ta tuli ka Viljarikkale Maale. Kui ta Küp-konnamaja 
külalistekambris puhkas, käis teadustaja majast majja ja kutsus kõiki mehi õhtuks 
kogunemisele, et «Pontiaci sõnumit kuulda». 

Kui hämarus lumega kaetud katustele langes, täitus suur ruum inimestega. Keskel 
leegitses võimas lõkketuli ja selle ümber istusid tihedates ridades sõjamehed. Seal istus 
ka Väike Karu koos mõlema lenapi pealikuga — lenapidel olid samuti omad pealikud 
nagu irokeesidelgi —, nende taga vanemad ja siis nooremad sõjamehed ning päris taga 
pimedas olid suuremad poisid. 

Sinine Lind istus hiirvaikselt Metskitsetalle kõrval ja vaatas pingsalt kokkutulnuid. 
Lõkendava tule helk libises üle liikumatute nägude. Ainult huuled imesid piipe ja puhusid 
üles valgeid pilvekesi, mis lõkketule sinkja suitsuga segunesid. Kui uks avanes, paiskus 
külm õhulaine ruumi. 


Lõpuks olid kõik kohal ja Pontiaci saadik tõusis. Sinisel Linnul jäi suu imestusest 
ammuli: säärast indiaanlast polnud ta veel kunagi näinud. Mees oli peaaegu kaks meetrit 
pikk. Sulgede asemel kandis ka kuklas erepunast harja -— hirve sabaotsa, ja tema 
kõrvades särasid hõbedased'kõrvarõngad. Tema võimsat keha kattis sügavsinine vaip, 
mille alumine pool näis olevat niisama 

erepunane kui peaehegi, sest seal, kus riie parema käe kohal voltides oli, paistsid 
ümberpööratud ääred eredas sarlakpunases. Käes hoidis hiiglane laia arvututest lihvitud 
konnakarpidest vööd. Vampuni kunstipärane muster sulas ruumi varjudega peaaegu 
ühte, sest rida musti kujusid läbis laia paela ja tõrjus vähesed valged pärlid peaaegu 
kõrvale. 

Saadik vaatas mõne hetke vaikides koosolijaid, nagu tahaks ta iga üksikut oma 
silmadega läbi puurida. Oli kuulda ainult tule praksumist. 

Siis alustas kõneleja. 

Aeglaselt libises vöö läbi tema sõrmede, iga kujutus sellel tähendas midagi, ja kõik 
kokku moodustasid Pontiaci läkituse sisu. 

«Vennad — me kuulume kõik ühte perre, me oleme kõik Suure Vaimu lapsed, me 
rändame kõik üht rada pidi ja kustutame oma janu samast allikast. Nüüd on ülitähtsad 
asjad pannud meid oma pupusid ühise nõupidamise tule ümber suitsetama. 

Vennad — kui valged esmakordselt oma jala meie pirinale tõstsid, olid nad näljased, 
neil polnud kohta, kuhu oma vaipa laotada või kus tuld põlema süüdata. Meie isad 
tundsid nende hädadele kaasa ning jagasid nendega heldelt kõike, mida Suur Vaim oli 
oma punastele lastele kinkinud. Nad söötsid võõraid, kui need nälgisid, andsid neile 
ravimeid, kui nad haiged olid, laotasid oma karusnahad laiali, kui nad magada tahtsid ja 
kinkisid neile maa, et nad küttida ja maisi kasvatada saaksid. 

Vennad — valged on mürgiste madude sarnased. Külmast kangestunult on nad nõrgad 
ja ohutud, aga kui neid soojendatakse ja elustatakse, salvavad nad oma heategijat. Valged 
olid nõrgad, kui nad meie juurde tulid, aga nüüd oleme me nad tugevaks teinud. Nad 
tahavad meid tappa või minema kihutada nagu hunte või pantreid. 

Vennad — valged inimesed pole indiaanlaste sõbrad. Nad nõudsid esialgu ainult nii 
palju maad, et nad saaksid sinna onni peale ehitada. Nüüd aga ei rahulda neid enam miski 
muu kui kõik meie jahimaad päikesetõusust kuni loojanguni. 

Vennad — paljude talvede eest ei olnud veel olemas maad, päike ei tõusnud ega. läinud 
looja, kõikjal lasus pimedus. Siis lõi Suur Vaim maa. Ta andis valgetele inimestele 
kodumaa sealpool vett. Selle meie saare asustas ta loomadega ja andis ta siis oma 
punastele lastele. Ta andis neile jõudu ja mehisust, et oma maad kaitsta. 

Vennad — minu rahvas tahab rahu, kõik punased inimesed tahavad rahu, aga seal, kus 
on valged, pole meie jaoks rahu mujal kui meie ema, maa rinnal. 

Vennad — teie teate, et valgeid on kaks rahvast. Kõigepealt tulid prantslased. Nendega 
elasime rahus, nad ei petnud meid ja sõid meiega ühest nõust. Siis tulid aga Punased 
Kuued — inglased, ja nende sugulased — Pikad Noad. Nad on nüüd juba üle mägede 
tulnud, siia oma kindluse ehitanud ja tahavad ka siin meie jahimaad ära varastada. Nad on 
prantslased minema ajanud ja tahavad ka meid välja kihutada. 


Vennad — kes on siis need valged, et me neid kartma peaksime? Nad ei suuda kiiresti 
joosta ning on headeks märklaudadeks. Nad on ainult inimesed, ja meie isad on paljusid 
neist tapnud. 

Vennad — me peame üksmeelsed olema, me peame ühte piipu suitsetama ja üksteise 
maad kaitsma. 

Vennad — ma soovin, et te koos meiega haaraksite tomahoogi!» 

Siin pööras kõneleja vampumivöö ümber ja mustad kirjad selle tagapoolel tulid 
nähtavale. 

«Vennad, kui me üksmeelsed oleme, hävitab Suur Vaim meie vaenlased ja teeb oma 
punased lapsed õnnelikuks.» 

Kõneleja parem käsi tegi kerge liigutuse ja erepunase varrega tomahook kukkus 
Väikese Karu ette maha. Sinine Lind vaatas hinge kinni pidades üle eesistujate peade isa 
poole. Kõne oli poissi hingepõhjani vapustanud. Muidugi pidi Väike Karu sõjakirve 
otsekohe üles tõstma. 
astus üks lenapi pealikutest kõneleja juurde, võttis musta vampumivöö ja haaras 
tomahoogi. 

«Lenapid on Pontiaci sõnumit kuulnud, nad järgnevad temale.» 

Vali kõripõhja'st tulev «huhh» kinnitas seda lubadust. 

Nüüd alles tõusis Väike Karu. Ka tema vaatas silmapilgu koosolijaid, enne kui ta 
kõnelema hakkas. 

«Vennad, me kuulsime Pontiaci sõnumit. Ma näeksin meelsamini, et me alles kahe 
päeva pärast otsuse teeksime, kuid meie lenapi sugulased on juba otsustanud. 

Vennad, me ei taha lenapisid takistada oma südame häälele järgnemast, kuid Pika Maja 
pojad ei saa talitada nagU nemad. 

Vennad — meie esivanemad on paljude talvede eest öelnud, et valgesilmaline koletis 
tuleb idast ja õgib meie maa. Me pidavat temalt kord paluma nagu armu, et ta lubaks meil 
oma põlde harida, oma allikatest juua ja oma luid esivanemate omade kõrvale sängitada. 

Vennad, näib nii, et meie esivanematel oli õigus. Ma olen nõus Pontiaci läkitusega, 
tema sõnade esimese poolega. Teise poolega ei saa ma aga nõus olla. 

Vennad, ma pole veel kunagi kuulnud, et sellel valge-silmalisel koletisel oleks kaks 
pead ja et üks neist oleks meie, punaste suguharude vastu heasoovlik. Kui öeldakse, et 
prantslased pole meid petnud ja on meiega ühest nõust söönud, siis ei või Pika Maja 
pojad seda kinnitada. Me oleme küllalt sageli olnud prantslastega sõjajalal 

ja nad on meid kohelnud niisama halvasti kui teisedki valged. 

Vennad, me ei või tomahooki üles tõsta ja koos teiega prantslaste poolel võidelda. Sest 
punaste meeste veri hakkab siis ojana voolama ja lõpuks oleme ainult ühe valge isanda 
teise vastu vahetanud.» 

Vanemad irokeesid kinnitasid oma pealiku sõnu, nooremad mehed ja lenapid vaikisid. 
Teised lugupeetud sõjamehed võtsid sõna, kuid kõik järgnevad kõned ei muutnud 
tulemust, millega koosolek laiali läks — Pikad Majad lükkasid musta vampumi tagasi. 
Nii nagu Väike Karu, olid otsustanud ka teised irokeeside pealikud Alleghany 
ülemjooksu alal, nad jäid samuti Pontiaci poolt alustatud sõjast eemale. 


Kui kevade saabudes salajane rahutus maal tugevnes, pühitsesid Pikad Majad oma 
vähtratänu püha ja tantsisid lõikustantsu nagu alati, samal ajal kui lenapide trummipõrin 
ööd ja päevad metsade kohal kajas. Irokeesid ei muretsenud salajaste ettevalmistuste 
pärast, nad ei teadnud midagi neist suulistest sõnumitest, mis igale poole laiali lendasid ja 
indiaani suguharusid hästi läbimõeldud plaani teostamisele juhtisid. 

Ühel päeval aga kerkis saladuse kate — vähemalt Kilpkonnarahva ees. Sest kui algas 
pikki päevi rändava päikese kuu, saabus ootamatult onu Suitsune Päev, rõõmsamana ja 
reipamana kui eelmisel aastal. Tal oli seekord rutt ja ta kõneles kaua Väikese Karuga 
nelja silma all. Siis kutsuti Sinine Lind sinna. 

«Mu poeg, sa saadad onu ühel reisil põhja poole. Võta kaasa teine paar mokassiine ja 
oma nuga. Kõik muu jäta maha, see oleks sulle ainult takistuseks.» 

«Ma kuulsin, isa,» vastas poiss ja läks kohe minema. Järgnevat kõnelust Väikese Karu 
ja Kiirgava Lõunapäikese vahel ta ei kuulnud. 

«Su vend tahab ju nii väga oma toredat peaehet ühe kotkasulega rikastada ja tormab 
igale poole, küs aga võiks skalbi saada,» ütles isa emale. Kuid Kiirgav Lõuna-päike ütles 
vaid: «Loodetavasti peab ta meie poega silmas.» 

«Ta andis lubaduse kasutada poissi ainult tõlgina.» 

Erutatult salapärast reisi oodates ei saanud Sinine Lind öösel silmagi kinni. Onu hakkas 
alles matka teisel päeval oma kavatsustest rääkima: 

«Me lähme sinna järveäärsesse kindlusesse, kus nüüd Punased Kuued istuvad.» 

«Mis, Presgue Ile'i? Aga seda hakkavad ju Pontiaci 

sõdurid ründama!» «Seda sa saad näha.» 

Oma rännaku neljandal päeval jõudsid nad suurde 


Tomahoogi varasemad tüübid, 
tammepuust nikerdatud nuiad 

indiaanlaste laagrisse. Sinine Lind nägi igal pool musta värviga maalitud nägusid ja 
pungil täistopitud kuulitas-kuid. Ta eraldas odžibvesid, Šavneede hirvesabast ehteid ja 
lenapide suletutte. Ainult irokeeside nahkmütsikesi oli väga harva näha. Mitte kusagilt ei 
kuulnud ta trummipõrinat. Kõik toimu* väga vaikselt ja summutatult. 


Udu kattis veel aasu, kui sõjamehed järgmisel hommikul teele asusid. Võis olla 
keskhommik, kui mets hõrenema hakkas. Onu ronis ühest aegamööda tõusvast nõlvakust 
üles, Sinine Lind tema kannul. 

Ülal harjal, kust algas teisele poole langev järsak, pidi poiss peaaegu karjatama. Tema 
ees kohisesid vaikselt Erie järve murdlained. Järve kohal lehvivad udulai-gud varjasid 
veel vägevat sinist peeglit, kuid aas ja mets olid juba uduloorist vabad. Ja see seal, otse 
kalda ääres, pidigi olema Presgue Ile! 

Järve ja väikese oja vahelisel neemel kõrgus tumepruunide palkmajade rida. Päris 
neeme lõpus seisis suur kahekordne maja nagu kana oma poegade ees. Ülemine korrus 
ulatus kaugele üle alumise. Tugevatest palkseintest vaatasid ähvardavalt laskeavad. Pikad 
plangud jooksid allpool katuseharja üle sindlite. Kõik see oli otse haarde-kaugusel. 

Majade vahel patrulleeris valvur. Poiss nägi teda hai-gutamas. Nüüd istus mees 
puupakule ja sirutas end läbitungivate päikesekiirte käes. Tema kuub helendas nagu 
verelaik. Paremal ja vasakul pool küngast, varjatuna puudest ja põõsastest, tõmbus 
ründajate rõngas koomale. 

Poisil jäi hing kinni — kas siis sõdur ei märkagi midagi? Kas ta ei näe neid sulgedega 
kaunistatud kogusid, kes võsas lähemale hiilivad? 

Nüüd näis midagi äratavat tunnimehe tähelepanu. Ta tõstis pea, vaatas järsul 
künkanõlvakul kasvavat võsa, hüppas siis äkki üles ja sööstis lähema väikese maja 

juurde. Püssipära mürtsus valjult vastu ust ja hetk hiljem kõlas häirepauk. 

Kajana kostis sajahäälne «voo-up» metsaservalt tagasi. Indiaani sõjamehed tormasid 
võsast välja ja püüdsid marulise jooksuga jõuda üle aasa. Nad ei olnud veel jõudnud 
ojani, kui pikad punased tulekeeled puu-kindluse laskeavadest välja sööstsid ja ründajad 
tagasi lõid. Samal ajal jooksis ülejäänud meeskond, riietatud ainult särkidesse ja 
pükstesse, väikestest majadest välja ja tormas suurde palkmajja. Suur värav langes 
mürinal kinni — äkkrünnak oli nurjunud. Inglased olid ilmselt valmis ohverdama kõik 
ehitised peale tugeva kindlustuse neeme otsal. 

Vali pauk kostis Sinisele Linnule kõrvu. Suitsune Päev tema kõrval oli tulistanud nagu 
enamik indiaanlasi — püssipära halvasti õlga. surudes ja suuremat sihtimata. Vastus, ei 
jäänud tulemata: piiratavad võtsid oma positsiooni kohal nii ähvardavalt kerkiva 
künkanõlvaku tule alla. Tinarahe purustas põõsad. Indiaanlased pidid kõrgendiku maha 
jätma ja nõlva taga kaitset otsima. 

Sellele vaatamata pidas ülempealik seda küngast otsustavaks punktiks. Siit, peaaegu 
kindluse katuse kõrguselt, võis suure palkmaja hõlpsasti tule alla võtta. Kogu kindluse 
rajamisel tehtud raske viga — kahekorruselise kantsi ehitamine nõlvaku vahetusse 
lähedusse — tuli ründajatele kasuks. 

Sinine Lind nägi, kuidas sõjamehed puid langetasid ja nõlvast üles veeretasid. Kiiresti 
kerkis tugev barrikaad, mis punakuubede tule kinni püüdis. Indiaanlaste täpsus-kütid 
ronisid nüüd nõlvakut mööda üles ja avasid uuesti tule. 

Sinine Lind hiilis koos onuga vasakule metsaservale. 

«Vaata korraks,» ütles ta ja müksas erutatult Suitsust Päeva, «mida nad tahavad siis 
haokubudega teha?» 

Onu ei vastanud. Sõjamehed haarasid kubud ja jooksid kantsi poole. Künkanõlvaku 
poolt tulev tihe püssituli hoidis piiratavaid maas, haokandjad jõudsid üle aasa ja läbi 
madala oja ning viskasid oma kandamid alumise korruse seina äärde maha. Mõne hetke 
pärast tõusid leegid. Punased tulekeeled limpsasid mööda purukuivi palke üles. 

Kuid kohe lämbusid tuleleegid mustas suitsupilves. Teise korruse väljaulatuvas osas 
avanesid luugid, kust põlevatele hagudele voolasid veejoad. 

Mõni aeg möödus täielikus vaikuses. Ei kostnud midagi peale murdlainetuse mühina. 
Siis lendas särav tähekene kõrges kaares maja poole ja jäi katusesindlite vahele pidama. 
Sellele järgnes teine, ja kolmaski. Poiss võpatas: süütenooled! Seda ta juba tundis! Nüüd 
peaksid punakuued vett katusele valama. Vett ja veel kord vett! Ja nagu tema tormakate 
mõtete mõjul kohiseski vahutav veevool üle põlevate sindlite, tulles piki katuseharja 
jooksvate, kuulide eest kaitsvate plankude alt. 

Sügavasti erutatud poiss taipas: see oli ju täpselt nagu tookord, kui tungiti kallale 
palkmajale Raystowni lähedal.. . pimedal pööningul ... praksuvate leekide all. . . kui ema 
ulatas talle veeämbrid üles ... 

Nõlvaku äärest tulev tinarahe ei suutnud veevoolu peatada. Süütenooled kustusid 
niisama kiiresti nagu süü-tasidki. Võitlus kestis veel mõnda aega, siis lakkas metsaservalt 
kaares tulevate säravate tähekeste lend. 

Päike seisis juba peaaegu lõunas ja kasvav palavus, mida järve jahedus vaevalt suutis 
leevendada, pani ründajate hoo vaibuma. Lõputu sinakashõbedane järvepind helkis ja 
sätendas silmipimestavalt. Kaldalt kostis haigrute karedat kisa ja meriskite häälitsemist. 
Nad ei lasknud end üksikutest lajatavatest püssipaukudest segada. 

Korraga algas süütenoolte tulelend uuesti, kuid nüüd langesid nad suure palkmaja 
kõrval asuvale majakesele. See väike hoone oli tühi, ükski käsi ei tõusnud tema kaitseks. 
Sindlid kaardusid ja tõmbusid kõveraks, tulekeeled nilpsasid siin ja seal katust ning 
ühinesid lõpuks mühisevaks tulelõõmaks, mis püstloodis üles paiskus. Vaevalt nelja 
sammu kaugusel asuv suure palkmaja sein muutus pruuniks ja söestus. Vesi voolas 
ülemise korruse avadest sulinal alla ja kustutas ikka ja jälle kuumusest pragune-vaid 
palke, kuid Sinisele Linnule tundus, nagu voolaks vesi napimalt, nagu ootaks meeskond 
kuni viimase silmapilguni, enne kui ämbrit kummutada. Kindlasti oli puna-kuubedel 
kantsis vaid üksainus kaev, mis pikapeale tühjaks sai. 

Kuid laskeluukidest välgatasid vahetpidamatult musketid: vastupanu ei paistnud ikka 
veel murtud olevat. Ründajad katkestasid tule ja uus vaikus laskus aasa ja kalda kohale. 

Mdiaanlaste poolelt kõlas kellegi hääl. Sinine Lind ei saanud kõnelejast aru, kui 
pingsalt ta ka ei kuulatanud. Aga siis tõusis erutus temas kõrgpunkti — ühest ülemise 
korruse avast kostis vastus. Poiss pidi end vaos hoidma, et mitte üles karata — 
ingliskeelsed sõnad kostsid tema kõrvu! 

«Kas teil on tõlki?» 

«Mis ta ütleb?» küsis Suitsune Päev. 

Poiss tõlkis. Ta ei märganudki, kuidas käske andev ülempealik onu taha hiilis. 

«Mine ette ja vasta!» 

Sinine Lind tõusis püsti ja sammus välja aasale. «Ma räägin inglise keelt.» 

«Küsi, mis meiega juhtub, kui me alla anname!» 

Sinine Lind pöördus poolenisti ümber ja hõikas küsimuse tõlgitult onu suunas. 

Järgnes pikk paus. Siis hüüdis Suitsuse Päeva hääl tagasi: «Ütle, et kui nad otsekohe 
alla annavad, siis jäävad nad ellu, kuid edasise vastupanu puhul tapetakse kõik ära.» 

«Kas me saame pealikute enestega rääkida?» 

Jälle möödus natuke aega, kuni tuli vastus: «Pealikud on nõus. Nad tulevad valgetele 
vastu poolele teele metsaserva ja palkmaja vahel ning räägivad seal nendega.» 

Poiss läks koos indiaanlastest läbirääkijatega. Piiratud fordist astusid välja kaks meest. 
Nende kuued,olid rebenenud ja ühe mehe käesidemest immitses verd. Nägudelt paistis 
väsimus. 

Pealikud kinnitasid veel kord oma lubadust. 

«Kõik jäävad ellu, kui te kohe alla annate,» tõlkis Sinine Lind ja lisas veel omalt poolt 
juurde: «Teiega ei juhtu midagi.» Seda oli ka Malia talle öelnud tookord suplemisel jões. 
Kas oli poisihääle hele kõla või tuttavlike blondide juuste nägemine see, mis reetmise 

mõtted peletas? Inglased nõustusid ja meeskond lahkus majast. 

Mdiaanlased pidasid sõna. Vangid viidi järve äärde, kus oli rida paate. Valged taheti 
viia Pontiaci laagrisse Erie järve läänepoolses otsas, Detroidi juures. 

Mahajäetud hooned rüüstati ja pandi põlema ning indiaani sõjavägi läks laiali, välja 
arvatud need, kes kanuudega Päikeseloojangu maale sõitsid. Sinine Lind rändas koos 
onuga jälle Koprajõe poole. Veel kaua nägi ta tumedat suitsupilve metsa kohal hõljumas. 

See rippus seal nagu suur leinalipp. Jah, lein. Mitte seepärast, et onu pidi oma 
varesesulgi edasi kandma — "skalpe ju polnud —, vaid et otsustav löök Detroidi, inglaste 
peafordi vastu oli ebaõnnestunud. Siin juhtis Pon-tiac ise, aga just temal ei õnnestunud 
üllatusrünnak. Kõik teised kaubanduskeskused langesid indiaanlaste 

kätte, kuid see üks pidas vastu. Ka kuudepikkune piiramine ei andnud tulemusi. Veel 
enne, kui talv maale saabus, pidi Pontiac oma üritusest loobuma ja sõjakirve maha 
matma. 

Läks nii, nagu isa oli öelnud: punased suguharud valasid asjatult verd ja inglased jäid 
kohale. Nad olid koguni suure tüki maad edasi nihkunud. 


8. 


Metsad kohisesid jälle uues suves. Öö-kullioja veeres aeglaselt Koprajõe poole, väsinud 
pikast teekonnast läbi metsade ja sinihelmika-aasade. Lõõmava päikese käes muutus oja 
põldude vahel vaid väikeseks nirekeseks. Ainult käärukohtades läikisid üksikute pajude 
ja sarapuupõõsaste all keeriste poolt väljauhutud sügavamad lohud — külalaste 
toredamad peidu- ja supluspaigad. 

Mõnuledes sirutas Sinine Lind end selges rohekalt helkivas vees. Ta lamas kaelani 
jahedates voogudes ning vaatas lehestikku oma pea kohal, milles tantsisklesid 
päikesekübemed. Ta tundis, kuidas jõemaimud tema varbaid näksivad. Kui ta pead 
pööras, nägi ta vees ümmargusi kollaseid kalakesi tõusmas tumedast sügavusest pisikeste 
kuudena, mida veevool üles kandis. 

Poiss heitis pilgu sarapuupõõsa okste vahelt üles pajudele. Seal vanades puuõõnsustes 
elasid kakud, keda kevadöödel huilgamas ja oigamas kuuldi. Aga nüüd, heledal päeval ja 
liiatigi veel suvel, kakud magasid ja neist polnud midagi kuulda. Tuul paiskas puhangu 
sooja õhku jaheda lehtkatuse alla. Sügavalt hingas poiss sinihelmi-ka-aasadelt tulevat 
mündi ja valge ristikheina lõhna. 


Külast kostis venitatud hüüe: «Sinine Lind! Sinine Lind!». See oli isa. Kiiresti ronis 
poiss oma peidupaigast välja, raputas endalt veepiisad ja jooksis üle kaldaäärsete aasade 
Kilpkonnamaja poole. 

Lõunapoolse ukse juures kasvava suure pöökpuu all seisid viis koormahobust, juurte 
vahel olid sadulad ja pakid. 

Seal seisiski isa, hoides käes sinist vaipa ning silmitsedes selle punast sisepoolt. 

Rõõmuvärin käis poisi kehast läbi. Saab ta siis täpselt niisamasuguse vaiba nagu seda 
oli kandnud Pontiaci saadik? Võib-olla on need kaupmeeste koormahobused, võib-olla 
olid kaupmeestel uued vaibad kaasa, ja võibolla . .. Sinine Lind jooksis veel kiiremini. 

Oli tõepoolest nii. Kaks inglast olid külla puhkama jäänud ja müünud pealikule 
kaheteistkümne kopranaha eest sinipunase vaiba. Nüüd lesisid võõrad kambris, mis oli 
määratud külalistele. 

Poiss pani endale uue mantli õlgade ümber ning jooksis kiiresti majja, et emale ja 
Maliale oma aaret näidata. 

Õhtu eel ajasid kaupmehed endid üles, nende põrisev norskamine lakkas, võis kuulda 
valjuhäälelist haigutamist, köhatamist ja sülitamist. Siis ilmusid lärmakad külalised tule 
äärde. 

Presgue lIle'i piiramisest saadik nägi Sinine Lind esmakordselt jälle valgeid nägusid. 
Kuid kaupmehed ei näinud palju paremad välja kui poolkõrbenud punakuued. Lohakile 
jäetud sassis juuksed ja määrdunud nahkkuued mõjusid eemaletõukavalt. 

Sõnakestki lausumata asusid võõrad toidu kallale. Ema nägi eriti vaeva. Ta lõikas 
kopra- ja hirveliha, määris rasva soojale maisileivale ja tõi lauale värske suhkru-pudingi. 
Külalistele maitses kõik, nad neelasid iga toitu juba silmadega ja Sagodakvusel oleks 
olnud küllalt põhjust vahele segada. Nad ei tänanud isegi, kui nad oma piipe hakkasid 
toppima. 

Poiss vaatas ümberolijate nägusid. Ema oli ühtviisi sõbralik nagu alati, isa ei lasknud 
midagi välja paista, 

aga Sinisele Linnule tundus, nagu peituks tema välise rahu taga irooniline lõbusus. 
Väikese Karu juures ei võinud seda ju iialgi teada! 

Nüüd jätsid külalised röhatamise ja peakratsimise, nad* olid Sinist Lindu märganud ja 
hakkasid omavahel õhinal rääkima. Poiss sai aru vaid mõne katkendi sellest, mis nad 
sosistasid. Tal hakkas ebamugav ja ta hiilis välja hobuste juurde, kus teised poisid juba 
asjatundlikke märkusi vahetasid. 

Päike lähenes juba puudele, kui väiksem kaupmee välja tuli ja hobuste kammitsaid 
kontrollis. Ta märkas Sinist Lindu ja kutsus ta viipega enda juurde. Kõheldes lähenes 
poiss, kelle järel tuli kogu mänguseltsiliste parv. 

«Sa pole ju indiaanlane, kust sa pärit oled?» 

«Raystownist.» 

«Tahad sa koos meiega indiaani koerte juurest ära tulla?» 

Küsitu põrkus tagasi. «Ei,» kostis ta ja pöördus ümber. Kuid eemalejooksmisel kuulis ta 
siiski kaupmehe hüüdu: «Kolonel Bouguet viib su ühel päeval siiski ära.» 

Öösel vähkres poiss unetult oma karusnahal. Sõimusõna piinas teda. Ta nägi mõlemat 
meest toitu neelamas, ilma et neil oleks olnud ühtegi tänusõna selle külalislahkuse eest, 


mille osaliseks sai iga võõras igas indiaanlaste majas. Ja seejuures kasutasid nad 
sääraseid väljendusi! Ja mida tahtsid nad selle kolonel Bouguet*ga öelda? Seda nime ta ei 
teadnud. Ta oli vaid kuulnud midagi kindral Braddockist ja siis veel kapten Christie'st, 
kes oli eelmisel suvel Presgue Ile'i kaitsnud. Kes võis olla see Bouguet, kes teda ära viia 
tahtis? See võib teda kaua otsida, öökullioja sügavamate kohtade juures, tihedate 
särapuupõõsaste all ei leia teda ükski inimene. Neid pei-dukohti teadsid võib-olla ainult 
sealsed kakud. 

Järgmisel päeval rändasid kaupmehed edasi, aga Sinisele Linnule tundus, nagu oleksid 
nad järele jätnud mingi pilve, mis ähvardusena rippus tema elu kohal. Ja ometi oli suvi 
kuum, mustad äikesepilved kadusid kohe pärast vihmavalangut ja andsid jälle maad 
sinisele taevale... 

Poiss häbenes vanematelt küsida, aga kord siiski lipsas sõna üle huulte. 

See oli maisilõikuse ajal. Aeglaselt ja pikas reas liikusid viljalõikajad õõtsuvate 
maisivarte vahel. Tõlvikud lõigati üksikult ära ja visati üle õla seljal rippuvasse korvi. 
Suuremad poisid kandsid täis korvid põllupeenrale, kus kuldne saak suurtesse 
hunnikutesse kuhjati. 

Sinine Lind kandis ema korve, ta hoolitses, et emal liiga raske ei oleks. Vahepeal kiskus 
ta maisivarsi koos oaväätidega mullast üles. Malia koos teiste tüdrukutega 

kandis kõrvitsaid ära. Õrn sinine suitsuvine hõljus põllu kohal, sest igal pool praadisid 
lapsed värskeid tõlvikuid. 

Otsmikul hiilgasid higipiisad. Ema peatus hetkeks ja laskis pilgul libiseda üle poisi. Ta 
tundis, et poisi rusutud meeleolu põhjuseks polnud kuumus. 

«Kas mu poeg on halba und näinud?: 

Poiss vaatas ema poole — Kiirgav Lõunapäike märkas ka alati kõike. Ta haaras ema 
käe nagu kaitset otsiv laps ja küsis ilma sissejuhatuseta: «Kas mu ema on midagi kuulnud 
kolonel Bouguefst?» 

«Ei, niisugune nimi on mulle tundmatu. Kes peab see olema?» 


«Need hiljuti siin käinud kaupmehed ütlesid, et Bou-guet viib mu ära. Ma mõtlen nüüd 
kogu aeg, et see on üks neist punakuubedest, kes nüüd on tulnud üle mägede ja istuvad 
Ohio-äärses kindluses. Kas nad tulevad ka siia? Kas pean ma siis siit ära minema?» 

Ema nägi, kuidas poisi silmad kahtlevalt ja küsivalt temale suundusid. «Sa oled meie 
poeg ja lapsendamise kaudu oled sa saanud lihaks meie lihast ja vereks meie verest. Sind 
ei vii keegi ära. Vaata,» tema pruun käsi osutas kaugele omapärase siluetiga mäele 
sealpool matmispaika, «sellest künkast tulid aja alguses meie esivanemad. Sellest ajast 
peale on Pika Maja inimesed Kopra-jõe kallastel elanud. Lenapidega oli teisiti. Nad on 
alati ringi rännanud: Kilpkonna Maalt Punanuigude Maale, Punanulgude Maalt Madude 
Maale, ja sealt idapoolse mere rannikule, kust valged nad lõpuks välja tõrjusid. Meil 
seevastu on olnud ainult see maa.» Tema mahe hääl madaldus, nagu tahaks ta saladust 
avaldada. «Me ei saagi kuskil mujal elada. Me sureme, kui me Suure Künka ümbruses 
olevad metsad maha jätame. Sinagi kuulud nüüd samuti Suure Künka inimeste hulka. Ei, 
sind ei saa keegi ära viia.» 

198 

Poiss vaatas tumedatesse silmadesse, mis talle nii soojalt naeratasid, ja tundis end 
lohutatuna. Ta ei saanud päriselt aru, mida ema õieti oli mõelnud, aga ta tundis, et tema ja 
tolle Bouguet' vahele oli nihkunud kaitsev vall, mis koosnes metsadest ja mägedest ning 
oli läbitungimatu. 

Kergendatult jooksis ta täis korviga jälle põllupeenra poole. Läbi tolmu-udu kõlasid 
naer, hüüded ja kisa. Nüüd hõiskas üks tütarlaps, hoides kõverassekasvanud tõlvi-kut 
kõrgel ülal. Tõusis häältesumin: «Maisivaras! Maisi-varas!» 

Poiss pühkis higi. Maisivargast oli õde talle jutustanud. Niisugune kõver viljapea 
tähendas seda, et keegi vana mees on salaja põldu rüüstanud. Kuule, seal nad juba 
laulavadki: 

«Maisivaras, Maisivaras, öösel vilja varastad!» 

Nüüd hakkas üksik hääl vastu laulma. Poiss tundis selle otsekohe, see oli ema hääl, mis 
nagu kajakas lainte kohale tõusis: 


Ta murrab maisi lehti 
ja tuntav sellest on. 

Ta roomab mullapinnal 
kui sisalik või konn. 
Tal raske kott on turjal, 
ta upub higi sees, 

kuid ikka veel ei lõpe 
tal maisiviljad eest. 


Jälle kõlas refrään ning poiss ümises kaasa: «Maisivaras, Maisivaras, öösel vilja 
varastad!» Ja jälle vastas särav hääl: 

Ei kõristit tal ole ja trummgi puudub tal. Kuid siiski nõia kombel tal meeldib hiilida. 

Areldi peatub, 

tõlviku varastab, 

väriseb, kardab 

ta patune vaim. 


Kolmandat korda algas koor ja kolmandat korda vastas'ema hääl kauge särava pilvena: 


Mis viivitad kaua 

ja piilud veel ringi? 
Ei näe sind muu keegi 
kui taevas ja kuu. 

Su rutt olgu suur. 

Su jalg olgu väle 

kui pageval hirvel, 
kel koeraparv järel. 


Nii kustus pikkamööda päev. Viljalõikajad kiirustasid jõe äärde, viskasid riided seljast 
ja tormasid voogudesse, et tolmu ja higi maha uhta. 

Poiss kõhkles. Ta nägi pruune kehasid sagimas, kuulis laste vaimustatud kilkamist ja 
veepritsmete pladinat. Tema varbad puurisid end liiva sisse. Aga siis kostis tema kõrvu 
kutsehüüe, ta nägi musti juukseid ja pruuni käe kutsuvat viibet. Pikemalt mõtlemata 
kiskus ta riided seljast ja viskus voogudesse. Tema kuulus ju ka nende hulka ja polnud 
mingi võõras. 

Kui viljalõikus lõpule jõudis ja saabus sügis oma vihmasadudega, pages suvi majadesse 
peitu ja kattis need toredate kuldsete tapeetidega: katuse all, seintel, iga parre küljes 
rippusid jämedate kollaste tupsudena maisi-puntrad, mis koosnesid kahekümnest või 
kolmekümnest lehtede abil kokkupunutud tõlvikust. Tumedad seinad ja suitsust 
mustunud lagi kadusid täiesti kuldsete kimpude taha. Kogu maja lõhnas õlgedest ja 
värskest leivast. 

Aga veel kaunimad kui uued toatapeedid olid õhtud, millal poole ööni väljas istuti ja 
ühiselt maisi puhastati. 

Selleks kinnitati poetamispulk nahksörmise abil keskmisele sõrmele, teravik asetati 
tõlviku ülemisele otsale ja tõmmati siis ühe ropsuga läbi kuldsete vagude allapoole, nii et 
terad pudenesid põlvedele asetatud korvi. Virkade-inimeste keskel lõõmas hele lõke, 
mille võbisevad valgu -selaigud hüplesid pöökpuude alumistel okstel. Metsa poolt hõljus 
koos öise jahedusega nulgude tugevat sügisest lõhna. 

«Kes usinasti kaasa aitab, selle jaoks on meil midagi" erilist,» lubas ema ja talle vastas 
rahulolev ümin. Sest igaüks teadis, et Kiirgav Lõunapäike oskas oivaliselt keeta ning et 
tal rippus majas tule kohal suur pada. Naer, lobisemine ja laul meelitasid ka vanemaid 
mehi kohale. Nad ei teinud küll kuigi palju, aga ka nemad said lõpuks-kausikese 
karupudingit. Algul istusid nad tõsiselt ja väärikalt nagu pealikud kokkutulekutemajas, 
siis aga nakatas neidki üldine lõbusus ja nad hakkasid jutustama oma; seiklusi, 
jahilugusid või muinasjutte, nii nagu kellelegi pähe tuli. 

Mõned olid kõristid ja trummid kaasa toonud ning köhatasid hääled laulu jaoks 
puhtaks. Sest kui liikmed istumisest kangeks jäid, karati püsti ja tantsiti paar 

ringi ümber tule: käed toetatud puusadele, liiguti aeglaste õõtsuvate sammudega, 
esiteks parem jalg ette siru-tatult ja kanda vastu maad lüües, siis jälle vasaku jalaga, ikka 
trummi ja kõristi taktis. 


Laulu ajal juhtis ema hääl. Ilma emata ei õnnestunud õieti midagi. Ta oli ka ainuke, kes 
oskas pealiku jutustama panna. «Keegi ei ole veel kuulnud lugu kahest karu-vennast,» 
ütles ta ja naeratas ise selle liialduse üle. Aga seda lugu kuulati ikka ja jälle meelsasti, 
sest Väike Karu oskas tõepoolest jutustada. 

«Kord läksid kaks venda eri suunas metsa jahile. Algas rajuilm ja mõlemale tuli meelde 
vahtrasalu ääres seisev väike suhkrukeedumaja, mis võis varju pakkuda. Ruttu hakkasid 
nad selle poole jooksma. Vanem vend oli esimesena kohal ja seadis end pimedas onnis 
mugavalt sisse. Varsti kuulis ta väljast raskeid tatsuvaid samme ja nägi mingit ebamäärast 
tumedat kogu uksest sisse tulevat. «See on karu,» mõtles ta kohkunult ja surus end 
hirmust meeletuna vastu seina. Teine kuulis sahinat ja silmas omakorda nurgas mingit 
varjutaolist peletist kükitamas. «Karu,» lendas tal mõte läbi pea. Ta põlved värisesid ning 
ta ronis vastasnurka. Kui vanem vend teda ronimas nägi, pidi ta hirmu kätte peaaegu 
surema. «See on tõepoolest karu, aga milline, võib-olla koguni grisli,» mõtles ta 
endamisi. Ta palus oma unevaimu ja tegi eluga lõpparve. Noorem vend ootas omakorda 
tolle oletatava koletise kallaletungi, aga kui see nurka istuma jäi, mõtles ta, et see on 
võib-olla siiski midagi muud. Ta tahtes küsida: «Kas oled sa inimene või karu?», aga ta 
kõri oli nagu kinni nööritud ja ta tõi kuuldavale vaid mingi kõrina. 

Vanem kuulis urinat ja tema säärekatted läksid hirmu pärast märjaks. Ta hambad 
hakkasid logisema. Ta roomas ukse poole, et põgeneda, kuigi väljas valas 

nagu oavarrest. Noorem arvas, et loom tuleb nüüd teda õgima ja temagi säärekatted 
läksid märjaks. Aga kui vanem vend nüüd parajasti uksel kükitas, tundis noorem vend ta 
ereda välgusähvatuse paistel ära ja hüüdis: «Ah, see oled sina!» Teine ei uskunud oma 
kõrvu. «Mis, sa polegi karu?» kisas ta kergendatult. Mõlemad rõõmustasid, et nad polnud 
üksteist vastastikku ära söönud, kuid säärekatted pidid neil kolm päeva kuivama.» 

Meestel kukkusid peaaegu piibud suust, ka naised ei mõistnud end heameelest pidada. 
Sinine Lind aga naeris nii, et tal maisikorv sülest maha kukkus ja terad igale poole laiali 
veeresid. Selle üle hakkasid jälle teised naerma ning naer kajas maja seinalt tagasi, kaikus 
pöökpuul ja lendas siis ööpimedusse, kust kostsid lahkuva hanekarja hääled. 

Nende õhtute hubasusega võis õigupoolest võrrelda vaid neid jahiretki, mida isa sügisel 
ette võttis, niipea -kui «vananaiste suvi» oma võrke hakkas kuduma. 

Viimastel aastatel oli isa suuremaid poisse jahile alati kaasa võtnud. Esiteks võeti kaasa 
Metskitsetall ja siis Sinine Lind. Sellel sügisel pidid nad mõlemad kaasa minema. Pealik 
kavatses küttida edela pool kuni Pühvli-nurgani, et siis ka Aasakaldal külastada oma 
sugulasi Suitsust Päeva ja Ümarat Pilve. 

Kui Kõõrdsilm Rebane sellest kuulis, käis ta pealikule peale, et ka tema tahab jälle kord 
näha oma vana kodu. Väike Karu oli nõus ja ei kahetsenud seda, sest Rebane oli 
matkadel mõnus seltsiline, juhtis hobuseid, muretses tule jaoks puid ja oii karusnahkade 
puhastamisel hoolikalt abiks. 

Sinine Lind nautis seda aeglast, rahulikku jahiretke selle igapäevaste rõõmudega. Kõik 
oli nagu tookord, "esimesel matkal isa ja Maliaga: pikad niidid ja ämblikuvõrgud hõljusid 
selges õhus päikese käes, tuviparved 

tumestasid mõnikord taevast ja õhtuste kõneluste sekka: kostis vapiti sarvehüüd. 

Väike Karu vältis pikka aga meeldivat ringteed piki 
Erie järve kallast, ta pöördus rajale, mis viis Hirve- 


silma jõe ülemise käänakuni ja mida ka kaupmehed kasutasid. Seal oli Tuscaravase küla, 
kust ilma erilise kiirustamiseta võis kahepäevase matkaga jõuda Aasakalda külla. 

Tuscaravase küla ümbrus paistis metsamaastikus silma: Hirvesilma jõgi voolas siin 
laiade soistunud luhtade vahel, kus kasvasid kõrkjad ja biisamrotid oma ümarikke 
elamuid ehitasid. 

«Imelik, kui vaikne siin on,» imestas Sinine Lind. Indiaani , külade elu — koerte 
haukumine, trummide põrin, maisiuhmri kõmin, kirve raksumine, laste kisa, kõik see 
kostis muidu kaugele üle põldude. Kuid siin Tuscaravases ei olnud midagi kuulda, isegi 
suits ei tõusnud katuseluukidest. 

Küsivalt vaatas ta isale otsa ja märkas, e° Väike Karu, Metskitsetall ja Kõõrdsilm 
Rebane olid juba ammu tähele pannud seda, mida tema alles nüüd märkas. Nad püütagid 
silmi ja Kõõrdsilm Rebane liigutas koguni kõrvu,, et tabada mingitki heli. 

Sinine Lind tahtis rääkida ja küsida, kuid Väike Karu sundis ta viipega vaikima. Pealik 
jättis poisid koos hobustega ühe põõsa taha ja hiilis ise läbi kõrkjate vaikse küla poole. 

Ootajad nägid teda majade vahele kaduvat, uuesti ilmuvat ja paremat kätt kaares üle 
pea vibutavat. See tähendas: «Kiiresti järele tulla.» 

Hobused hakkasid traavima, poisid jooksid kõrval. 

«Elamud on maha jäetud, ma ei tea miks. Inimesed on nähtavasti ülepeakaela 
põgenenud. Siia ei tohi me jääda. Jookseme läbi küla metsaservani ja lööme sinna laagri 
üles. Sealt võime kõike näha, mis siin toimub.» 

Sinine Lind oli rõõmus, kui onnid selja taha jäid. Mahajäetud Tuscaravasest õhkus 
õudust, hädaohtu ja ähvardust. Esimeste puude vahel viis isa hobused metsa alla võssa ja 
sidus nende esijalad kammitsasse, et loomad ära ei jookseks. 

«Võime me tuld teha?» 

«Ei, täna sööme külmalt. Meil on ju veel praetud liha. Aga te peate põõsastesse 
pugema, sest külast ei tohi teid keegi näha.» 

Hetk hiljem oli metsaserv jälle tühi ja vaikne. Ka kõige teravam pilk poleks maapinnal 
rohu ja põõsaste vahel näinud tumedate nägude rida. Nad sulasid täiesti ühte lehestiku 
varjudega. Suure vaevaga sai pealik erutatud poisse sööma sundida. 

«Ühest valvajast aitab. Küllap me näeme, kui midagi juhtub.» 

Aga ei juhtunud midagi. Pikk majade rida tukkus õhtupoolikul, nagu oleks rohutirtsude 
pidev siristamine tema magama uinutanud. Sinise Linnu ärevus vaibus, ta väsis ja tema 
pea vajus rohu sisse. Mõnda aega vaatles ta üht kullakarvalise kestaga põrnikat, kes 
mööda kõrsi 

üles ronis, aga ikka jälle tagasi alla libises. Poisi silmalaud muutusid raskeks ja 
sulgusid. Ainult hilissuvepäeva õrn muusika — kärbeste, kimalaste ja sääskede sumin — 
kajas tema kõrvus. 

Siis muutus põrin tugevamaks. Sinine Lind kuulatas poolunes, siis ajas ta end püsti. See 
oli ju jälle nähtamatu trumm, mida ta oli põgenemisel kuulnud. Mitte nii kõvasti, aga 
küllalt selgesti kostis kaugelt see rütmiline põristamine, summutatult, kuid pidevalt. 
Trummilöögid ei muutunud valjemaks ja vaiksemaks nagu tookord, vaid panid õhu 
ühtlaselt vappuma: trum-tum-tum, trum-tum-tum. 


Vaevumärgatav okste liikumine reetis Sinisele Linnule, et isa ja kaaslased end 
põõsastiku äärde nihutavad. Tähendab, ta ei näinud und, ka teised kuulsid trummipõrinat! 
Heli kostis vastaspoolsest metsaservast, mis koristatud põldude ja luhtade taga sinetas. 
Kõmin näis aegapidi lähenevat. Orn vine tõusis oru põhjast, aga kestis veel kaua, enne 
kui varitsejad suutsid tolmupilves eraldada relvade läigatusi. 

Tolmupilvest eraldus salk mehi, kes üle koristatud põllu küla poole ruttas ja majadesse 
tungis. Sinine Lind värises — neid kopranahkseid mütse ja pikki saapaid oli ta juba kord 
näinud, tookord Soolaoja ääres, kui neid rünnati. 

Piiriasukate eelväele järgnesid pikad regulaarvägede read. Sarlakpunased kuued särasid 
päikese käes. Mõned kirjude õlavöödega ohvitserid ratsutasid keskel. Ilmusid uued 
piiriasukate salgad, veiste ja sigade karjad, härja-rakendid — lõppu ei olnud nähagi. Kui 
punakuued külla jõudsid, lakkas trummipõrin, esimesed peatusid ja kolonn läks kiiresti 
laiali. 

Poiss vahtis üksisilmi. Vanad pildid Fort du Ouesne'i päevist ilmusid jälle ta silme ette. 
Ta nägi püsse 

kokku pandavat, tulelõkkeid leegitsemas, vahiposte valvele asumas. Lainena tungis 
laagri segane lärm temani. 

Nüüd hakkasid väikesed luurajatesalgad igale poole laiali minema. Kaks salka tuli 
peaaegu otse üle nõlvaku ka nende peidupaiga poole. Ahaa, need tahtsid vaadata, kas 
metsas pole kahtlasi jälgi. 

Pealiku viipe peale lipsasid poisid võssa, pakkisid koormad hobustele ja nihkusid siis 
sügavamale rohelisse hämarusse, hobuseid endi järel vedades. 

«Me võime ju oma püsse kasutada,» sosistas Mets-kitsetall. Väike Karu aga raputas 
pead: <|Šiis saame kogu laagri endile kaela. Neid on vähemalt tuhat viissada meest, ning 
tantsimiseks ja laulmiseks ei ole nad seda pikka marssi kindlasti mitte ette võtnud.» 

«Kust nad siis tulevad?» 

«Ma arvan, et Ohio-äärsest kindlusest, sest seal istuvad ju nüüd Punased Kuued. 
Tuscaravase elanikud olid nende lähenemist juba ammu märganud, valged teevad ju 
nMsugust lärmi nagu galopeeriv pühvlikari.» 

«Ja mida need Punased Kuued siis õieti tahavad?» 

«See on mõeldud kõigi suguharude vastu siin maal, eriti lenapide ja Šavneede vastu. 
See on kättemaks-Pontiaci sõja eest.» 

Pärast kiiret marssi pöördus pealik alla kitsa oja äärde. 

«Teie lähete nüüd hobustega oja sängi mööda üles, nii. kiiresti, kui saate. Mina jään 
siia. Enne pimeduse tulekut olen teil järel.» Väikese Karu suunurkades mängles 
irooniline naeratus. «Võib-olla tuleb meile külalisi, ja ma tahaksin oma külalisi pikemast 
teekonnast säästa.» 

Ebamäärane kõhe tunne hiilis poisi hinge, kui nad läksid edasi piki kitsast 
lehestikuvahelist lõhet, mille põhjas vulises oja. Siin all oli külm, niiske ja libe, niiskust 
immitses limasest samblast, niiskus kattis rohetavaid kive oja kaldal ja määndas üksikuid 
hiiglaslikke 

mahalangenud tüvesid. Ainult kõrgel üleval puude tumedates latvades oli näha loojuva 
päikese puna. 


«Me peame ometi peatuma,» ütles Kõõrdsilm Rebane lõpuks poolvaljult. 
Kergendustundega olid mõlemad teised nõus. Hobused puristasid ning hakkasid kohe 
rohu-kõrsi ja lehti näksima. 

Siis kostis üks lask ja selle järel kohe teine. Tasa, nagu lõputust kaugusest, veeres kaja 
mööda ojalõhangut üles. Poisid hakkasid läbisegi ärritatult kõnelema. Sinine Lind tahtis 
minna tagasi isale vastu, Metskitsetall ja Kgõrd-silm Rebane aga soovitasid oodata. Nad 
rääkisid üha valjemini ja Kõõrdsilm Rebane lõpuks juba peaaegu karjus. 

Kuid ta jäi vait, nagu oleks teda suu peale löödud, kui üks indiaanlane äkki põõsastest 
välja ilmus. Mees tegi parema käega rahumärgi. Nad tundsid temas otsekohe ära lenapi, 
sest ta ei kandnud irokeesi nahkmütsi, vaid juuksesõlme. 

Oli õnn, et Kõõrdsilm Rebane oli nendega kaasas. Sinine Lind ja Metskitsetall purssisid 
vaid vaevaliselt lenapi keelt, sest Kilpkonnamajas räägiti ju irokeesi keelt. Kramplikult 
püüdsid nad nüüd jutuajamist jälgida, ei «saanud aga midagi aru. 

Korraga seisis Väike Karu nende kõrval, oma ärevuses ei olnud nad tema tulekut 
kuulnud. Isa pöördus kohe võõra poole, kõneles temaga kaua ja seletas siis: «See lenapi 
on Tuscaravase elanike piilur. Ta viib meid nende laagrisse ja sealt asume homme 
varakult koduteele. Pühvlinurka me sel aastal niikuinii enam ei jõua.» 

Väike rühm asus teele. Pealik ja võõras sõjamees vahetasid omavahel vaiksel häälel 
märkusi. Äkki jäi Sinise Linnu kõrvu ikka ja jälle kõlama üks sõna. Erutatult nihkus poiss 
isale lähemale. «Mis see mees ütleb? Kuidas on Punaste Kuubede pealiku nimi?» 

«Bouguet.» 

«Mitte Braddock?» 

«Ei, Bouguet, kolonel Bouguet.» 


Kulutulena lendas vaenuliku väepealiku nimi üle maa. Enne veel, kui Väike Karu 
poistega Koprajõe äärde jõudis, tulid lõunapoolsete külade saadikud hirmuteatega, et 
inglased tungivad Erie järve äärde. Vastupanule ei maksnud mõeldagi, sest vaenlasel oli 
kaks korda rohkem sõjaväge kui indiaanlastel, isegi kui kauge Lääne suguharud juurde 
arvata. 

Koguni põgenemine metsadesse ei aitaks. Bouguet olevat rajanud Hirvesilmajõe äärde 
kindlustatud laagri ja ähvardavat kõik külad maha põletada, maisitagavarad hävitada ja 
ploomipuud maha raiuda, kui pealikud ei ilmu läbirääkimistele — selline oli kuuldus, mis 
ringi liikus. 

Naisi haaras meeleheide. Kui punakuued tõepoolest tule majadesse ja 
tagavaraaukudesse viskavad, peavad indiaanlased' nälga surema. Talv seisis ukse ees 
ning jahisaak üksi ei toitnud külarahvast. Tumma hirmuga ootasid kõik uusi teateid. Need 
tulidki varsti koos Suitsuse Päevaga. 

Sinise Linnu ängistus süvenes, kui ilmus onu kitsas kullinägu. Ta aimas halba. Veel 
kunagi polnud ta nii suure kannatamatusega oodanud tavakohase tervitus-tseremoonia 
lõppu. Vanemad, tädid ja terve küla ootasid külalise teateid, aga keegi ei lasknud seda 
välja paista. 

Kõigepealt topiti piip ja pakuti see külalisele. Isa ei unustanud isegi tükikest suitsutatud 
koprapekki tubaka peale panna. Siis pakkus ema külalisele kõike, mis ta padades kees. 
Suitsune Päev hakkas aeglaselt ja mõtlikult sööma, sest ta vähesed hambad vajasid aega. 
Ikka jälle lükkas onu uue pala suhu. Kiire matk oli ta ilmselt 

näljaseks teinud. Ja kuni ta aeglaselt näris, istusid Kilp-konnamaja inimesed oma 
mattidel selliste nägudega, nagu poleks maailmas üldse uudiseid olemas. 

Lõpuks ometi pühkis onu oma noa säärekaitse vastu puhtaks, nii nagu tädi oma käsi 
koerakarvade vastu pühkis. Siis avas ta suu ja Sinine Lind rebis tal silmadega iga sõna 
huultelt. 

«Jah, tädil läheb hästi, tädi õdedel samuti, välja arvatud kõige vanem, kes hiljuti jala 
nikastas. Ükski ravim pole seni aidanud. Näib, nagu oleksid nõiad ravimtaimedele 
sülitanud. Kindlasti leidub siin Viljarikkal Maal mõni mõjuvam ravim.» 

Kuulajate vaikne «ho-ho» kinnitas seda lootust. Kindlasti leidub siin rohtu tädi kõige 
vanema õe haige jala jaoks. 

Sinine Lind oli kannatamatuse pärast nahast välja kargamas: Suitsune Päev ei tulnud 
siia ju rohu pärast.-Aga nüüd tõusis onu ka veel üles ja näitas, kuidas tädi oma jala 
nikastas. See oli lihtsalt kuri juhus, et leethiir oli keset puuteed endale augu teinud ja et 
tädi vanema õe jalg sinna sisse astus ... Sagodakvus võtku kõik leet-hiired ja tädi õed! 
Kui Suitsune Päev niiviisi edasi jutustab, ei saa täna enam midagi uut teada. Lõpuks oli 
sugulastest kõik räägitud ja onu viis oma mõtliku jutu kõige uuematele sündmustele. 

«Te olete vist juba kuulnud, et must pilv on idast tõusnud ja meie maa kohale jõudnud. 
Punased Kuued on ühe päevatee kaugusele Aasakaldast lõuna poole jõe paremale kaldale 
suure püsttara ehitanud ja seal nõupidamise lõkke süüdanud. Kui lenapide ja Šavneede 
pealikud sinna tulid, laskis kolonel Bouguet kõigil oma sõduritel rivistuda. Tääke oli 
nende püssitorudel nii tihedalt nagu kõrkjaid kalda ääres, nii palju oli neid. Pealikud ei 
tahtnud nõupidamise tuld kustutada ja võtsid valgete tingimused 

vastu. Sõjakirves tuleb sügavale rahupuu juurte alla matta ja Punased Kuued lähevad 
tagasi sama teed, mida nad tulid. Aga selle eest peame meie,» onu pidas silmapilguks 
vahet ja köhatas siis, «kõik sõjavangid — ka adopteeritud — välja andma.» 

Sinisel Linnul kohises kõrvus: seal oligi see, mis teda kaupmeeste külaskäigust alates 
oli jälitanud, ähvardav sõna: «Küll kolonel Bouguet su ära viib!» Kaupmehed teadsid 
seega juba hilissuvel inglaste ettevalmistustest selleks sõjakäiguks. 

Poisi pilk oli isa küljes kinni. Nagu uppuja haarab õlekõrre järele, nii püüdis ta pealiku 
sõnu, mis rahulikult sääraste kokkulepete tühisuse selgeks tegid. 

«Pika Maja pojad pole sõjakirvest Punaste Kuubede vastu tõstnud, nad võivad oma 
kõrvad selliste juttude puhul sulgeda.» 

«See on küll õigus,» vastas Suitsune Päev, «kuid Bouguet nõudis selge sõnaga kõikide 
endiste valgete, ka Pika Maja katuse all elavate valgete väljaandmist.» 

Arutati ja kaalutleti veel palju. Lõpuks jõudsid mehed ühisele otsusele. Onu võtab poisi 
Aasakaldale kaasa, Väike Karu aga läheb vaenlaste laagrisse olukorraga tutvuma. 

Järgmise päeva hommikul rippus poiss pooluimaselt ema käte vahel. Ta püüdis pisaraid 
tagasi hoida, kuid see õnnestus vaid pooliti. Malia nuttis valjult. Ema seevastu oli täiesti 
rahulik ja aitas poisil uutesse talverõi-vastesse riietuda. Vaikselt kõlas tema pehme hääl: 
«Sa tuled tagasi, ma tean seda. Sina kuulud ka Suure Künka rahva hulka ja me jääme sind 
ootama.» 


Tahtetult elas Sinine Lind järgnevatel matkapäevadel, mis möödusid napisõnalisuse ja 
kiirustamise tähe all. Jälle nägi ta Hirvesilmajõe laia peegelpinda, vana Kilp 


211 

konnamaja ja ploomiaeda. Ja seal seisiski tädi Ümar Pilv, veel veidi räpasem kui 
varem, aga muidu ikka endine heatahtlik tädi. Ta peitis oma erutuse lõputu keetmise taha, 
kuid Sinine Lind ei suutnud alla neelata pooltki sellest, mida tädi talle pakkus. Tema 
mõtted rändasid koos isaga allajõge inglaste laagri poole. 

Kuid isa asemel saabus käskjalg teatega: «Punased Kuued pidasid Väikese Karu kinni 
ja lasevad ta vabadusse alles siis, kui valge poiss kohale toimetatakse.» Nii kustus 
viimanegi lootusesäde. 

Suitsune Päev sõitis ise kanuus koos Sinise Linnuga inglaste asukohani. Juba kaugelt 
võis selle ära tunda. Jõeäärsetel aasadel karjatati veiseid, künka nõlvad olid täis telke, 
lõkked saatsid oma suitsulippe vaiksesse õhku ja üleval metsaserval kõrgus tahumatult ja 
kiiresti ehitatud suur püsttara, mis oli küllatki kõrge ja tugev igasugustele rünnakutele 
vastupanemiseks. Laagrilärm kõlas lakkamatu kärana oru kohal. Hüüded, kisa, rataste 
kri-gin, piitsalaksatused ja kirvehoobid segunesid valjuks suminaks, mille üle kajasid 
üksikud heledasti kaikuvad püssipaugud. 

Tulnukad leidsid end kohe sõduritest sisse piiratuna. Tumeblondide juuste ja siniste 
silmadega poiss viidi minema, sel ajal kui Suitsune Päev, keda toorelt tagasi tõugati, 
kurvalt kaldale jäi. Kui Sinine Lind lõpuks oma pilgu tõstis, leidis ta enese seisvat 
pooleldi avatud telgi all, kuldkarraga ääristatud kolmnurkse mütsiga mehe ees. Ohvitser 
istus kohmakal järil, tema kuub oli lahti nööbitud ja selle hõlmad rippusid mõlemale 
poole pikalt alla. Ta vaatas poisile sõbralikult otsa ja esitas mõned küsimused. 

Sinine Lind ei vastanud. Ta teadis seletamata, kes tema ees istus: kolonel Bouguet. See 
oli siis see mees, 

kes teda Kilpkonnamajast välja kiskus, eemale vanematest, Maliast, Metskitsetallest ja 
Koprajõest. 

Ohvitserile ei tundunud niisugune vastuseis sugugi harjumatuna. Ta käskis poisi 
püsttarandisse teiste väljaantud valgete juurde viia ja Väikese Karu otsekohe vabaks lasta. 

Mehed jooksid kokku, kui poissi läbi laagri viidi, ja vahtisid talle otsa. Sinine Lind 
tundis end kinnipüütud metsloomana, keda nüüd vahitakse, ja vaatas vaenulikult 
uudishimulikke. Ta põlgas neid sassis habemete ja kopra-nahast mütsidega varjatud 
madalate otsaesistega kahvatuid nägusid. Ta põlgas neid juba Soolaoja sündmustest 
saadik, nüüd aga vihkas ta neid. Need valged trügisid nüüd oma laiade selgadega tema ja 
Koprajõe vahele ning varjasid tema eest Kilpkonnamaja. 

Sinine Lind ei aimanud, et paljud piiriasukatest maa-kaitseväelased otsisid oma lapsi, 
keda indiaanlased olid röövinud, et mehed iga saabunud vangi hoolega vaatasid ja et nii 
mõnigi oli juba õe, venna, tütre või poja uuesti leidnud. Poiss aga tundis ennast nagu 
võõra ja vägeva jõu võimusesse antuna, mille vastu ei saanud isegi isa. 

Püsttarandis leidsid aset kõige vastukäivamad stseenid. Täiskasvanutel säras silmis 
rõõm vabastamise üle, kuna aga lapsed oma kasuvanemaid taga nutsid ja karjusid. 
Enamik neist olid nagu Sinine Lindki aastaid elanud indiaani külades, vaiandottide juures 
Metslinnulahe ääres, Šavneede juures Scioto ääres või lenapide juures Hirvesilmajõel, 
ning olid oma vana kodu unustanud. Mälestus esimesest isakodust oli tuhmunud 
ebamäärasteks varjudeks, armastus uute omaste vastu oli lapsenda-tuist teinud 
indiaanlased ja nad valgete maailmast võõrutanud. 


Nüüd kükitasid nad siin, väljakistuna oma harjunud ja omaseks saanud sidemetest. 
Valvemeeskonnal oli tege- 

mist, et lapsi põgenemast takistada. Nad luurasid värava läheduses ja püüdsid välja 
lipsata, kui raske palkvärav kas või natukenegi paokile läks. 

Ka indiaanlastest vanemad nägid vaeva, et oma kasulaste juurde pääseda. Ühtelugu 
tulid nad metsloomade ja -lindudega ning püüdsid neid oma valgetele poegadele või 
tütardele kätte pista. Alatasa tekkis ägedaid stseene, kui valve keelas juurdepääsu. 

Sinisel Linnul õnnestus ainult korra läbi püsttara prao isa silmata, kuid Väikese Karu 
pilk otsis teises suunas ja poisi hõige ei ulatunud temani. 

Paljud punanahkseist vanemaist kavatsesid voori kuni Ohioni saata. Kolonel Bouguet 
oli lõpuks nõus, sest indiaanlased lubasid küttida ja oma valgeid lapsi lihaga varustada. 
Ka Väike Karu kasutas seda luba, et lõplikku lahkumist nii kauaks kui võimalik edasi 
lükata. 

Mets rüütas end juba leekivkollasesse ja punasesse, kui väike sõjavägi teele asus. Ees 
marssisid regulaarväe-osad, neile järgnes kogu Pennsylvania maakaitsevägi oma pikkade 
raskete püssidega. Maakaitseväelaste keskel olid vabastatud vangid. Väiksemad lapsed 
sõitsid kahel härjavankril, suuremad pidid jala lippama. Voori arvesse võttes liiguti Ohio 
poole tagasi lühikeste päevateekon-dade kaupa. Sõduritele ja maakaitseväelastele 
tähendas see kojuminekut, lastele aga lahkumist võõrsile ... 

Hommikuti kõlas teeleminekusignaal üsna hilja, ning pärast lõunat peatuti aegsasti ja 
löödi laager üles. Siis tulid indiaanlased ja tõid kaasa, mis nad päeva jooksul olid 
küttinud: kalkuneid, pesukarusid, jäneseid. Valvurid ei lasknud neid laste juurde. 
Lahutatute osaks jäid vaid pilgud ja hõiked. 

Nagu kuskilt kaugelt kostis teekonnakära Sinise Linnu kõrvu. Igatsusega ootas ta 
õhtupoolikut, millal laager üles löödi ja ilmus isa. Väike Karu tuli nii lähedale kui 

valve lubas. See oli küllaltki kauge maa, kuid poiss elas õigupoolest vaid hetkedel, mis 
talle kas või eemalt näitasid isa tuttavaid näojooni. 

Ainsaks ühenduseks nende vahel jäi truu Schnapp, kes päev läbi isaga jahil käis ja öösel 
poisi juures magas. Sinine Lind puges poolenisti seltsilise karvakasukasse, nagu tahaks ta 
selle viimase kodutükikesega ühte kasvada. Kui Schnapi keel üle tema näo limpsas, 
haaras ta kätega koera kaela ümbert kinni ja sosistas temaga kaua. Ning Schnapp urises 
nii rahustavalt, nagu läheksid nad jahiretkelt otseteed tagasi Kilpkonnamajja. 

Ka Hirvesilmajõgi jäi poisile truuks ning ruttas tema kõrval edasi. Aasakallas kerkis 
nähtavale teekonna kolmandal päeval, Tuscaravas ilmus ja kadus, kuni kolonn viimaks 
ära pööras, otse itta Ohio poole, läbi metsa ja soo. 

Pikaldase marssimise päevad möödusid — liiga kiiresti poisi jaoks, kes kõige 
meelsamini oleks viimaseid silmapilke lõpmatuseni pikendanud. Ta teadis, et hiljemalt 
Fort du Ouesne'i juurest pidid indiaanlastest vanemad tagasi pöörduma — ka Väike Karu. 

Seitsmeteistkümnendal päeval hakkas kindlus paistma. Seda nimetati nüüd Fort Pittiks. 
Majad olid pugenud tema vallide alla ja põllud ulatusid üles mööda künka-nõlvakuid. 
Poiss ei näinud sellest midagi, sest pisarate-loor rippus tema silmade ees. 

Isa jäi kuni pimedikuni, ja tema näojooned hääbusid laskuvas videvikus. Veel kaua 
kostis oma valgete lastega hüvastijätvate indiaani emade kaeblik halisemine. 


Veelgi kõvemini klammerdus poiss Schnapi külge, kes sel õhtul nagu ikka tema juurde 
ronis ja teda oma kasukaga kattis. Alles siis, kui ka see seltsiline järgmisel hommikul 
minema jooksis, varises mahajäetu kokku. 

Loom vingus ja pöördus tagasi. Ta ei saanud aru, miks pealik enam vooriga kaasa ei 
lähe. Koer jooksis veel paar korda poisi ja mahajääva isa vahet. Järjest kasvav vahemaa 
viis looma üha suuremasse segadusse, kuni üks maakaitseväelane ta lõpuks paari 
jalahoobiga minema kihutas.. 

Voor liikus ikka kaugemale ja kaugemale mööda teed Raystowni poole. Sügavalt 
sissesõidetud vankriroopad vaheldusid kaigasteedega, kõdunenud kännud hagudega 
täidetud aukudega. Mäest üles ja mäest alla õõtsus see siht roheliste metsamüüride vahel, 
Fort Ligonierist mööda, üle Alleghanyde alla Juniata orgu. 

Tõeline hirm tuleviku ees haaras poisi. Kramplikult püüdis ta mälestuste sügavamatest 
kurdudest esile tuua oma valgete vanemate, õdede-vendade, Raystowni tädi ja vana 
palkmaj'a kujutusi. Seal oli isa. «John,» oli ema talle alati öelnud, aga sellega olidki 
mälestused ammendatud. Talle meenus veel, et kunagi oli ta majaukselt vaadanud, kuidas 
isa kündis. Kuid rohkem talle meelde ei tulnud; ikka jälle nägi ta aga tuule käes lehvivate 
juustega kõrget kogu hobuste järel sammumas ja puudest äsja lagedaks tehtud põllul 
rakendit vaevaliselt ümber kändude juhtimas. 

Ema elas õieti ainult viimase kodus veedetud öö mälestustes — kuidas ta redelil seisis 
ja veeämbri üles ulatas. Mõlemad õed, väike Peeter ja vend Andres aga vaid kuidagi 
viirastusid, ebamääraselt ja igasuguste piirjoonteta — kuni nahatäieni, mille ta noorima 
eest oli saanud. Kui ta mälu nende varjukujude järele haaras, tõmbusid need 
tundmatutesse sügavustesse tagasi. 

Nagu külm judin käis üle poisi, kui ühel päeval keegi talle ütles: «Homme jõuame 
Bedfordi.» 

«Bedford, mis see on?» 

«Küla Juniata ääres, varem nimetati seda Raystowniks.» 

See nimemuutus mõjus poisile kui hoop. Talle tundus, nagu pöörduks maa kummuli ja 
keeraks üles hoopis uue külje. Maailm oli muutunud. Fort du OuesneM asemel seisis 
Ohio ääres Fort Pitt, poolel teel Juniata äärde asus uus Fort Ligonier, ning nüüd oli ka 
vana Raystown kadunud, sest poisile näis, nagu oleks koos nimega muutunud ka koht ise, 
tema kõrged püsttarad, pikad kasarmu-katused ja ümberkaudsed elumajad. 

Ometi hakkas järgmisel pärastlõunal paistma vana tuttav pilt — kõrge küngas 
kindlusega Juniata ääres. Ikka veel kulges valli juurest jõe kaldale imelik kaetud palk- 
seintest käik, mille kaudu sõdurid vett tõid, ikka veel paiskasid paljud korstnad oma 
suitsupilvi taeva poole ja tunglesid majad kindluse taga. Tõsi küll, püsttarad olid 
madalamaks jäänud — või näis see poisile ainult nii? Ja kuhu olid siis jäänud hulgalised 
pardid, või segas ta selle nüüd Koprajõega ära? 

Juniata alumise koolme taga rakendati vankrid lahti. Hulk rahvast ootas juba oma 
vabastatud omakseid. Kannatamatult karjuti ja hüüti, endised väikesed indiaanlased, 
peaaegu kõik veel mokassiinides, säärekatetes ja vaipades, lasksid tervituste tormil endast 
üle tulvata. Segadusseviiduna seisis Sinine Lind selles saginas, vaatas sadadesse 
tundmatutesse nägudesse ja nägi siis korraga sihvakat noort meest enda ees. Alles 
pikkamööda mõistis ta, et see peab olema Andres. 


Üks maakaitseväelane oli venna kohale toonud. «See on Georg Ruster,» käratas ta paar 
korda ja Andres noogutas mehaaniliselt, nagu peaks ta uskuma midagi, mis jäi 
arusaamatuks. Noor mees silmitses tagasi pöördunud poissi: näo tõmmut nahka, mis 
punasest karurasväst oli pikapeale omandanud vasekarva pruunika jume, juukse- 

218 

sõlme lühikeste salkude kohal, karuküüntest kaelakeed punase särgi peal, nahkseid 
narmastatud säärekatteid ja sinist vaipa. 

Niisama kohtlaselt seisis Sinine Lind venna ees. Ka tema nägi enda ees uut, tundmatut 
inimest, keda ta varem polnud näinud, inimest, kes täiesti erines viimasest nõrgast 
mälestusehelgist. 

Jutt võttis vedu aeglaselt, Sinisele Linnule küllaltki vaevaliselt, sest inglise keele kõla 
oli talle harjumatu. Aga ta mõistis siiski, et vanemad puhkasid juba kalmistul. Isa oli 
metsaraiumisel hukkunud ja mure oli ema hauda viinud. Mõlemad õed juhtisid nüüd 
koduseid töid ja Peeter aitas majapidamises juba tublisti kaasa. Nad elasid jälle oma 
majas. Kolme aasta eest olid nad sinna tagasi asunud, sest pärast seda, kui inglased 
hõivasid Fort Pitti, ei tulnud indiaanlased enam. 

Mõlemad vennad läksid tädi Raheli poole. Teel andis Andres sõnarohkelt seletusi uue 
Bedfordi kohta. Ta tahtis ilmselt kõrvaldada kohmetust nende vahel. «Linn on viimaste 
aastatega kaks korda suuremaks kasvanud,» ütles ta, ja tõepoolest võis ka tädi Raheli 
maja kõrval näha uut katust ja vastas koguni kivist alusmüüridega hoonet. See oli 
piiriäärsete asulate jaoks midagi ennekuulmatut. Ukse kohal hüppas pika raudvarda 
küljes hobune läbi õhu. «See on Dunkeri postijaam, siin peatuvad alati vankrid, mis Fort 
Pitti sõidavad.» 

Aga Dunkeri ja tädi Raheli maja vahel oli ikka veel vana porine ja sillutamata, sügavate 
vankrijälgedega tänav, mis iga äikesevihma järel järveks muutus. Väikeste akende kõrval 
rippusid ikka veel rasked puuluugid, mis igal õhtul suleti. Ikka veel mängisid lapsed 
peitust rohtukasvanud kraavis püsttara ääres. 

Tädi võttis kojupöördunu valjude rõõmuhüüatustega vastu ning embas teda 
pisaratevoolu saatel. «Mu vaene 

Georg, mu vaene Georg!» luksus ta. Jälle kuulis poiss seda nime. On ta siis tõesti ise 
see Georg? Aga nad hüüdsid teda ju kõik niiviisi! 

Sinine Lind tundis, kuidas ta vajutati pingile, mis tundus talle väga ebamugavana, ta 
polnud enam harjunud kõrgete istmetega. Aga tädi selle üle ei muretsenud, ta ei pannud 
isegi tema indiaanlaseriietust tähele, ainult säras õnnest õepoega uuesti nähes. «Küll oled 
sa ema moodi! Ei, sa oled lihtsalt ema suust kukkunud!» hüüdis ta ikka jälle, kolistades 
ise panniga ja praadides pekki. 

Poiss tundis vana naise armastust, aga sellele vaatamata ei saanud ta toitu peaaegu 
üldse süüa. See maitses kuidagi vanalt, hoopis teisiti kui Kilpkonnamajas, ja lisaks oli ta 
kael nagu kinni nööritud. 

Ta tõusis kiiresti, kui Andres hakkas teele minema. «Sa pead mulle varsti külla tulema 
ja jutustama,» palus tädi ja Sinine Lind lubas. «Me peame jala minema, sest me müüsime 
hobused ja ostsime härjad asemele,» ütles Andres tänaval. «Härgadega on parem puid 
juurida.» 

Tee polnud muutunud. Esialgu mindi tükk maad piki Juniatat, kaldaäärse võsa ja 
Bedfordi põldude vahelt, siis läbi metsa, kus sügavates vankriroobastes mustendas vesi. 


Metsa keskel tuli minna üle suure karuvabarna-tega kaetud lagendiku, kus rästad ringi 
uitasid. Edasi läks tee päris kitsaks, meenutades pikka kitsast koobast, -sest üleval 
ulatusid puude oksad kahelt poolt peaaegu kokku. Ja lõpuks avanes mets jälle. Sügavad 
rattajäljed läbisid aasa, viisid Rusterite majast mööda läbi maisipõldude ja oja kuni 
lähema metsaservani, et seal rohelisse tihnikusse kaduda. Sinine Lind sammus venna 
järel. Nagu kuskilt lõpmata sügavast kaevust tõusid mälestused ja sulasid ühte sellega, 
mis silmade eest möödus. Kui nad metsast väljusid ja maja nägid, võpatas poiss. Pappel 

220 

kõrgus nagu varemgi otsmise seina ääres, kuid suurt pöökpuud, kollaste varblaste 
mängupaika, ei olnud enam. «Ta kurnas maad, sellepärast raiusin ta maha,» ütles Andres. 

Sinine Lind mõtles Viljarikka Maa pöökpuule. «Ta kaitseb välgu eest,» ütles 
Lõunapäike alati ja sidus pärast iga äikest pakikese tubakat okste külge, puule tänuks. 
Mingit seletamatut kurbust õhkus poisile sellest tühjaks jäänud kohast, kus varem oli 
laiunud pöögi suur kroon ja kus ta nii sageli oli roninud. 

Andres hakkas jälle jutustama: «Vana palkmaja lõhkusin maha. Uues majas on kolm 
tuba. See pikk katus seal kõrval on tall ja küün, ja vaata sinna,» Andrese sõrm näitas 
uuest elumajast mööda üle põllu. «Kogu möödunud talve läbi võtsime metsa maha, 
vähemalt viis aakrit! Mõne päeva eest alustasime uuesti, sa tuled just parajaks ajaks 
appi.» Andres silmitses venda ilmse rahuloluga. «Selline suur tugev poiss nagu sina võib 
juba tõhusalt kaasa lüüa.» 

Sinine Lind nägi teispool tühje põlde langetatud metsahiiglaste majakõrguselt kuhjunud 
kuivi oksi. Nende äärde oli tuul kokku kandnud sügislehtedest kirju vaiba ja nüüd näis, 
nagu lamaksid mahakukkunud hiiglased purpurpunasel tekil. Kuid poiss ei saanud oma 
mõtteid kauem mõlgutada. Aia ääres ootasid õed ja vend — kaks sihvakat tütarlast ja 
pikk poisivibalik. Arglikult tervitasid nad üksteist. Vähehaaval hakkas jutt sobima, 
õdedel esimestena. Nad ei jõudnud venna imelikku kõnelemisviisi, tema juuksesõlme ja 
indiaanlaseriietust ära naerda. «Mis asjad need siis on?» küsisid nad, haarates tema kaela- 
keest, «sääraste küüntega ei või sa siin küll ringi joosta.» 

Poiss seletas, kuid õed ei pannud tema sõnu tähele. «Sa näed ju välja nagu metslane. 
Pead kohe ümber riietuma.» Nad tõid Andrese vanad püksid ja kuue ega 

andnud enne rahu, kuni ta nendesse venna vanadesse riietesse ronis. Juuksesõlm langes 
kääride ohvriks. 

Hulk küsimusi sadas tagasipöördunule, kuid õed ei näinud vastust ootavatki, sest nad 
tahtsid juba midagi uut teada, enne veel, kui vana jutt oli lõpetatud. See äge 
küsimustevool tegi poisi segaseks, sest Küpkonnamajas ei katkestanud keegi teise juttu, 
igaüks rääkis enne lõpuni, alles siis hakkas järgmine kõnelema. 

Sinine Lind hakkas rääkima Koprajõest, oma indiaanlastest vanematest, Maliast ja 
Metskitsetallest. Kõnelemine oleks tema südant kergendanud, aga pidev vahele- 
rääkimine ei lasknud tal õieti jutustama hakatagi. 

Viimaks lõpetas Andres piinava jutuajamise: «Oled nüüd vist küll rõõmus, et selle 
indiaani rämpsu juurest, minema said. Homme hakkame kaht uut põldu puhastama.» 
Poiss vaatas vennale otsa, see halvakspanev kõneviis oli teda sügavalt riivanud. 
Kojuigatsusest haigena nuttis ta end õhtul oma teki all magama. 

Järgmisel hommikul raputati ta varakult üles. «Peame vara tõusma, muidu ei jõua me 
midagi teha,» öeldi talle. Pooleldi veel magades järgnes poiss vennale metsa äärde 


Võõrast meest, kelle Andres oli endale appi palganud, märkas poiss vaevalt, sest 
nädalatepikkuse rännaku vintsutused olid tal veel kontides. 

Nad asusid kolmekesi tööle. Äärmisi puid metsaveerel, mis sirutusid nagu sammaste 
rida, oli juba puusakõrgu-selt raiutud. Sügavad sämbud valendasid tumepruunidel 
tüvedel. «Täna raiume langetuspuu,» ütles Andres ja osutas võimsale pöökpuule, mille 
ümbert isegi kolm meest poleks ulatanud kinni haarama. «Me peame ta nii langetama, et 
ta kõik need teised kaasa tõmbaks.» 

Varsti raksusid kirveste korrapärased hoobid. Aga poiss ei suutnud teistega võrdselt 
kaasa lüüa. Ta ei olnud nii raske tööga harjunud. Kuivade puuokste raiumine oli 

lapsemäng võrreldes selle elava kõva tüve raiumisega. Pealegi oli kirvevars ebamugav 
ja hõõrus tal peaaegu kogu peopesa katki. Viljarikkal Maal voolis igaüks oma kirve vart 
nii kaua, kuni see tal parajasti pihku sobis. 

Poisile sadas manitsusi: «Sa pead paremini lööma!»,. «Sa ei hoia kirvest õigesti!», «Sa 
oled ju saamatu!», Andres tegi rahulolematu näo ja pomises paar korda: «Sa pole ju 
midagi õppinud: piiriasukas peab ometi oskama kirvega ümber käia.» 

Õhtupoolikul hakkas puutüvi raksuma. Värin läbis teda kuni okste välimiste raagudeni. 
Aeglaselt hakkas puu vajuma ja langes järgmise puu võrasse. Mürin käis läbi puude rea. 
Pilbaste lennates ja raksudes kukkusid pöökpuud üksteise otsa ja tõmbasid üksteist 
järjestikku maha. 

Väsimusest taarudes astus poiss õhtul koju minnes teiste järel. Talle meenus 
Kilpkonnamaja. Nüüd istusid nad küll ukse ees pöökpuu all ja poetasid maisitõlvi-kutest 
teri. 

Aga selliseid talguõhtuid siin ei olnud. Päevad möödusid tagakiirustavas töös, kõikjal 
valitses pidev ruttamine, ja miski ei läinud veel inimeste meelest küllalt kiiresti. 

Lõpuks hakkasid nad möödunud aastal langetatud kuivanud puid härgadega oja äärde 
vedama. 

«Metsa ääres ei saa me seda kraami põletada, siis hakkab ka ümberringi kõik 
leegitsema ja saame ise veel otsa,» ütles Andres. 

Kaks härga vedasid endi vahel paksu raudketti. Peeter juhtis loomi ja Sinine Lind koos 
võõra töömehega panid keti tüvede ümber. Härjad vedasid neid määratu suurte võradega 
puusambaid üksteise järel oja äärde. Sinna kogunes tohutu rägastik, mõnesse kohta olid 
kuhjunud kirjud sügisesed lehed nagu suure puruksrebitud pärja jäänused. 

Just viimase puu vedamisel jäi Sinine Lind kättpidi keti vahele. Kehaline väsimus ja 
pidev pragamine ühtekokku olid tema tähelepanu nüristanud. Tema labakäsi sai kõvasti 
muljuda. «Sul oli õnne, et sõrmed otsa jäid,» lohutas teda tööline. 

«Jahuta kätt ojas,» soovitas Andres. Kellelgi polnud sellise pisiasja jaoks aega ja 
ravimabla siin ka polnud. 

Poolminestanult kükitas poiss vee ääres, leevendas külma veega oma valu ja vahtis 
teisi, kes nüüd hakkasid puid süütama. Vennad ja võõras mees jooksid tõrvikutega ringi 
ja hoidsid leeki kuivade raagude vahel. Mõne aja tantsisid leegikesed pragisedes 
oksastikus, enne kui esimene suur tulesammas mühisedes üles paiskus. Lühikese aja 
pärast põlesid kõik puud. 

Hammustav suits tungis poisile ninna ja suhu. Ta vaatas metsikut tulelõõma, milles 
hävis mets. Ta kuulis vendi karjuvat ning puutüvesid heledalt paukudes pragunevat. 


Tumm lein haaras poisi. Kas tuli see surevate puude või vigastatud käe pärast? Ta ei 
teadnud seda. Ta tundis ainult, et siin raevutses tule ja kirvega mingi võõras võim millegi 
säärase vastu, mis oli olnud juba ammu enne seda võimu. 

Järgmisel päeval jäi Sinine Lind koju. Andres tegi rahulolematu näo, kuid vend ei 
saanud vigastatud kätt liigutada. Sihitult hulkus poiss majas ja aias ringi ning tema 
mõtted rändasid Koprajõe äärde. Kojuigatsus tuli kahekordse ägedusega tagasi, kui raske 
töö polnud keha enam poolrammestusse löönud. Indiaanlastest vanemad seisid 
lakkamatult tema silme ees, kuna aga tema valgete vanemate näod olid igavesse 
pimedusse libisenud. Ta mõtles Küpkonnamajale sealse ühetasase rahuliku eluga. Seal 
lauldi töö juures, siin aga ei laulnud keegi. 

«Aga kus on siis meie Schnapp?>» küsis ta õdedelt. Tüdrukud pidid järele mõtlema, 
enne kui neile koera saatus meelde tuli. «Jah, ta jäi haigeks ja Andres laskis ta maha.» 

Poiss ehmus, sest vana Schnapp oli temale olnud niisama südamelähedane nagu õed- 
vennadki ja vend tundus talle nüüd veel halvemana kui Kõõrdsilm Rebane. Aga valged 
haarasid ju kiiresti püssi järele, ta oli seda ise Soolaojal kogenud. 

Järgmisel hommikul läks ta koos vendadega tuleaseme juurde. Piki oja kallast haigutas 
lai lage riba. Söestunud puupakud, tuhk ja suitsu lõhn märgistasid hävingut. «Sellest saab 
hea nisupõld,» arvas Andres. 

«Tuhk väetab paremini kui kõik muu,» lisas Peeter. 

«Aga puud on surnud,» ütles Sinine Lind. Vennad vaatasid talle otsa, sest poisi hääles 
oli midagi erilist, kuid nad ei vastanud. 

Kui Sinine Lind järgmisel päeval jälle oja äärde läks, nägi ta korraga venda ühe 
mustariietatud mehega aia ääres seismas. Võõras sidus parajasti oma hobust aia külge. 
Poiss tahtis minema joosta, kuid vend hüüdis juba: «Georg! Georg!» 

Kõheldes astus poiss külalise järel tuppa. «Ma olen pastor Godsbrod Bedfordist,» 
seletas mees isaliku ja heatahtliku pilguga. Siis pani ta oma suure käe Sinisele Linnule 
pea peale ja ütles pühalikult: «Ole ustav surmani, siis tahan ma sulle elukrooni anda.» 

Ujedalt tammus Sinine Lind ühelt jalalt teisele. Mida tahtis see võõras temale anda? 
Pastor võttis pingil istet: 

«Mu poeg, sa oled oma armsad vanemad kaotanud ...» 

Sinine” Lind noogutas ägedasti, sest mees rääkis tõtt. Lõunapäikesest ja Väikesest 
Karust tundis ta tõepoolest suurt puudust. 

Julgustatuna sellest kinnitusest jätkas pastor: «Aga jumala arm on sind amalekkide 
käest päästnud, ja ma tean, kui tänulik sa selle vabastamise üle oled. Ma loodan, et sa 
oled oma usu säilitanud ja alal hoidnud. Kahjuks pidin ma mõningate endiste vangide 
juures hoopis vastupidist kogema. Kuid sina tead kindlasti veel «Meie isa palvet».» 

Sinine Lind vahtis kõnelejale otsa. Tume aimus endisest palvest ärkas, kuid ta ei 
suutnud seda lauseteks kujundada. Pastor aimas, et poisile tuleb vähemalt algus kätte 
anda ja ütles esimesed sõnad. Sinine Lind vaikis kohmetult. Vaimulik kordas valjema 
häälega, nagu oleks tal kurdiga tegemist, kuid tulemusteta. 

«Kas sa ei tea siis enam üldse midagi? Kas oled sa kõigevägevama Jumala nime päris 
ära unustanud?» 

«Ei, seda ma tean.» 

«Mis on siis taeva ja maa isanda nimi? «Ovanijo.» 


«Mis!» Segadusseviiduna raputas vaimulik pead ja lükkas poisi eemale. «Ma kardan, sa 
oled kuradi küüsis. Kuid me teeme kõik, et su hinge põrgust päästa.» 

Siis saatis la Sinise Linnu välja ja kõneles kaua Andresega. Alles tükk aega hiljem 
ratsutas jutlustaja minema. 

Veel samal õhtul viis vend poisi Bedfordi. «Muljutud käe pärast ei saa ma sind niikuinii 
veel töö juures kasutada, võid nüüd kohe tädi juurde külla minna, nagu; lubasid.» 

Kurvastuseta lahkus poiss endisest vanematemajast ja võõraks jäänud õdedest- 
vendadest. 

Ka Bedfordis, endises Raystownis, oli palju muutunud. Pühapäeval läks tädi temaga 
kirikusse. Sinine Lind leidis end pikast saalist paljude pinkidega. Inimesed laulsid ja 
mustariietatud mees kõneles kaua aega — nii 

kaua, et poiss pidi peaaegu magama jääma. Kuid enne lõppu virgus ta uuesti, sest nüüd 
hakkas pastor Godsbrod palvetama. 

«Armas Jumal, me palume sind, jälgi Tonn Dusberi majaehitamist. Katuse sõrestik on 
juba püsti, ainult sindlid puuduvad veel. Ära lase mitte vihma sadada, enne kui katus 
täiesti kaetud saab, et toad niiskeks ei läheks. Palun aita ka vana Katarina Nose'i. Ta on 
juba kaheksakümmend aastat vana ja kannatab väga jooksva all ega leia endale ühtegi 
rohtu. Me palume sind veel Georg Rusteri, John Rusteri poja eest, kelle kolonel Bouguet 
hiljuti veriste amalekkide ja amoniitide käest päästis. Ta on südames paganaks saanud; 
juhata ta õigele teele ning lase oma armu ja halastust tema peale paista.» 

Jah, niiviisi palvetas pastor Godsbrod, ja seda ta poleks pidanud tegema, olgugi et ta 
seda hästi mõtles. Sest kuigi Sinine Lind ka vähe aru sai, mõistis ta ometi viimaste 
lausete mõtet. Verised amalekid olid siis tema ema Kiirgav Lõunapäike ja tema isa Väike 
Karu, õde Malia, Metskitsetall ja tädid... Suur Vaim Ovanijo, kellele Kilpkonnamajas iga 
päev tubakat raputati, oli siin midagi kurja. Ka tema ise pidi päris paha olema, sest kõik 
inimesed pöörasid päid ja vahtisid teda. Ta oleks kõige meelsamini pingi alla pugenud ja 
soovis olla teises maailma otsas. 

Veel halvem oli see, et lapsed tänaval talle «verine pagan» järele hüüdsid. Igal sammul 
tundis poiss, kuidas talle meenusid esimesed nädalad Aasakaldal. Siiski meeldis talle 
Bedfordis enam kui uues palkmajas. Tädi armastus oli nii erinev omaste võõrast 
käitumisest, õdede ala-tistest naerukihistamistest ja vendade toimekast tublidusest. 

Aga kõigepealt oli siin ju Dunkeri postijaam — suur kiviehitus hüppava hobusega, otse 
tädi Raheli akende 

vastas. Vaevalt möödus päeva, ilma et seal oleks peatunud mõni vanker. Nüüd 
hilissügisel tihenes liiklus Fort Pitti. Enne kui talv tee läbipääsmatuks tegi, veeres veel 
hulgaliselt mitmesugust moona läände, Ohio äärde. 

Dunkeri maja tõmbas poissi ikka ja jälle enda poole. Postijaam sai talle väravaks 
kaotatud maailma, mis asus samuti läänes, veel kaugemal kui Fort Pitt. 

Sinine Lind oli kui pilvedest kukkunud, kui tädi ühel päeval ütles: «Andres saatis sõna, 
et sa pead jälle koju minema.» 

«Kas ma eivõi sinu juurde jääda?» 

«Ma jätaksin su hea meelega siia, aga küllap on sind seal mõne töö jaoks vaja. Sinu 
käsi on ju nüüd jälle terve.» 


Unetult viskles poiss öösel ühelt küljelt teisele. Ta oli siin tädi juures juba harjunud ja 
nüüd pidi ta jälle ära minema. Ja sellega kaoks tema silmist ka Dunkeri postijaam, 
viimane, mis teda veel Koprajõega ühendas. Ta mõtles õdede-vendade lärmitsevale 
kiirustamisele ja alalisele nääklemisele. Ängistav raskus laskus ta südamele. 

Rahutult luusis Sinine Lind järgmisel hommikul rea plaanvankrite ümber, mis Dunkeri 
postijaama ees peatusid ja mida parajasti ärasõiduks valmis seati. Rakendid tulid 
madalikult ja pidid sõitma Fort Pitti. Öö otsa olid nad Bedfordis puhanud ja nüüd 
hakkasid sulased hobuseid ette rakendama. 

Igatsusega vaatas poiss pealt. «Noh, kas tahad kaasa sõita?» küsis üks voorimeestest 
naljatoonil. Sinise Linnu nägu lõi särama. «Jah, otsekohe!» 

«Selle kauba jätame küll katki, muidu on mul pärast su vanematega tegemist.» 

«Minu vanemad ei olegi üldse siin, ma olen ainult oma tädi pool külas.» 

«Elavad su vanemad siis Fort Pittis?» 

«Ei, aga seal lähedal. Kui ma juba kord sinna saan, küll ma siis koju jõuan. Teed ma 
tunnen.» 

«Ah nii! Siis on hoopis teine asi. Teata siis kiiresti oma tädile! Karmast suurt poissi, 
nagu sind, läheb tee peal ikka vaja.» 

Sinine Lind kadus. Kiiresti astus ta tädi Raheli kööki. «Ma lähen jälle koju.» 

«Mis? Miks siis korraga nii kiiresti? Uks või kaks päeva ei loe ju midagi!» 

Tädi pööras pannil pekki ja köhis ägedalt suitsu kõrist välja. Siis silmas ta õepoja 
säravat nägu ja imestas. 

«Jumal teab, mis sulle küll on sisse läinud. Oota üks hetk, ma pean sulle veel 
kompsukese kaasa tegema. Niisugune pikk vibalik nagu sina on ju alati näljane. Söö juba 
vahepeal.» 

Sinine Lind siples kannatamatusest. «Tervita õdesid!» hüüdis talle tädi veel järele. Tädi 
raputas selle äkilise rutu peale pead, rahunes aga varsti. 

«Vanemate maja on ja jääb alati parimaks kohaks. Ta igatseb sinna nii pika aja järele 
uuesti tagasi,» mõtles ta endamisi. 

Sinine Lind lähenes ettevaatlikult vankrile. 

«Seal sa juba oledki,» hüüdis voorimees, «kohe läheb lahti, roni aga üles.» 

Poiss vaatas ringi. Teised lapsed tunglesid ja kisendasid esimeste vankrite ümber, mis 
parajasti liikuma hakkasid. Kiiresti puges ta üle esilaua vankri ümmarguse katte alla. 
Piitsalöögid ja rataste krigin jooksid piki voori, ning nüüd tõmbasid ka tema kutsari 
hobused rakmeid. Aeglaselt rappudes hakkas raske sõiduk liikuma. 

Kui Bedford oli selja taha jäänud, - piilus poiss üle voorimehe pea välja. Teda ei olnud 
vist keegi märganud. Ja nüüd veeresid nad juba metsa vahel, mis paremal ja vasakul pool 
teed avanes nagu isamaja uks. 

Kaksteistkümmend päeva hiljem nägi poiss oma elu õnne- ja õnnetusejaama Fort Piti 
katuseid selja taha kaduvat. Voorimees oli talle kinkinud kirve, tulekivi ja raua. Neid 
aardeid kandis Sinine Lind vanas kotis, mille ta koos kahe leivapätsiga oli kindluse 
varustusülemalt välja nurunud. 

Keegi ei olnud temalt midagi küsinud, sest piiriasukate lapsi, kes kindluses üht-teist 
toimetama pidid ja siis oma vanemate-juurde tagasi läksid, võis iga päev näha. Siin valge 
maailma äärel ei äratanud niisugune asi tähelepanu. 


Sinine Lind rändas mööda Bouguet' sõjaväe jälgi: mööda sügavaid vankriroopaid, 
hagudega täidetud pori-auke, raiutud sihte ja tallatud rohtu. Ohio ruttas jälle tema kõrval 
edasi. Neli päeva olid nad koos Bouguet'ga läinud piki seda jõge, nüüd aga seisis poiss 
juba teise päeva õhtupoolikul suure käänu juures, kus tee Ohio äärest ära pööras ja otse 
läände metsade keskele suundus. Siia suubus ka lisajõgi, mille nad tookord koolme kohalt 
olid läbinud, et suure jõe idakaldale jõuda. Poiss tahtis parajasti istuda, kingad jalast võtta 
ja püksid üles keerata, et koolmest läbi minna, kui ta äkki endast paremal märkas õrna 
suitsusammast. Ta läks lähemale ja nägi kaht lenapi kütti, kes tule ääres istusid ja kalku- 
nit küpsetasid. 

Sinine Lind ei mõelnud kaua, astus mõlema mehe juurde ja tervitas irokeeside kombel: 
«Ma olen teie sõber.» 

Punaste meeste umbusklik pilk asendus naeratusega. Üks meestest palus viletsas 
irokeesi keeles poissi istuda. Sinine Lind tegi seda ja nautis kaua tagaigatsetud indiaani 
külalislahkust. Lõkendav tuli, tumedad näod, ora otsas küpsetatud liha maitse — kõik see 
oli talle lähedane ja omane. Äkki haaras teda mõte, et ta on kindlas 

kohas, et keegi ei saa teda enam tagasi viia, et tema ja Kilpkonnamaja vahel polnud 
enam mägesid. Ainult pingutusega suutis ta oma liigutatust tagasi hoida. 

Pärast sööki küsis temalt lenapi, kes veidi irokeesi keelt kõneles: «Kuhu läheb meie 
väike vend?» 

«Oma vanemate juurde Viljarikkale Maale Koprajõe ääres.» 

«Noh, siis oled sa õigel teel.» 

«Jah, ma lähen esiteks Tuscaravasesse ja sealt Viljarikkale Maale.» 

«Mispärast teed sa sellise ringi? Sa oled ju Koprajõe ääres.» 

«Kus ma olen?» 

«See vesi, mille kaldal me istume, on Koprajõgi. Ta suubub siin Ohiosse.» 

Sinine Lind vaikis üllatunult. Ta polnud kunagi selle üle mõelnud, kuhu võiks 
Koprajõgi suubuda. Nüüd tuli talle lähedane sõber vastu. Tal tarvitseb ainult seda mööda 
üles minna, siis saab ta ükskord jälle näha armsaid pikki katuseid. 

Sellest kohtumisest peale kiirustas poiss aina edasi. Vaevalt jättis ta endale aega mõne 
marja noppimiseks. Tema kingad rebenesid, nägu jäi kõhnaks ja juuksed läksid sassi. Ta 
jooksis päev päeva järele, kuni jõud rauges. 

Päike oli juba loojumas, kui ta ühel õhtul üle Öökulli-oja hüppas. Ta kukkus, ajas end 
kohe püsti ja jooksis edasi üle sinihelmika-aasade. Pruunid katused ilmusid nähtavale ja 
muutusid suuremaks. Väike Karu tuli parajasti kaldalt kanuude juurest, kui metsistunud 
välimusega poiss tema juurde tormas ja poolminestanult ta jalge ette maha langes. Pealik 
võttis väsinud poisi nagu väikese lapse sülle ja kandis ta Kilpkonnamajja, nii nagu ta seda 
juba kord oli teinud, pärast poisi põgenemist Aasa-kaldalt. 

Laste juubeldamisest ning kilkamisest ja Schnapi rõkkavast haukumisest ei kuulnud 
Sinine Lind midagi, see-eest kuulis ta aga ema häält, kes säravail silmil tema kohale 
kummardus. «Maga hästi, mu poiss. Sa oled ju nüüd jälle kodus.» 


JÄRELSÕNA 


Ja nüüd tahad sa kindlasti teada saada, kui palju on Sinise Linnu Soos tõtt. On ta lihtsalt 
välja mõeldud, nagu nii paljud teised indiaanlastelood, või on tõepoolest midagi sellist 
sündinud? 

Algus Pennsylvania maakaitseväe kokkukutsumisega, poisi vangivõtmisega, lahinguga 
Monongahela juures ja lõpp kolonel Bouguet' retkega on sündmused, mis tõepoolest 
leidsid aset Inglise-Prantsuse sõjas aastail 1755—1763. Säärase saatusega inimesi nagu 
Georg Ruster oli tol ajal tosinate kaupa. Isegi täiskasvanud ei suutnud pärast enda 
vabastamist kolonel Bouguet' poolt mõnikord harjuda olukorraga oma valgete sugulaste 
juures ja pöördusid neid lapsendanud indiaanlaste suguharu juurde tagasi. 

Aga sa võid vastu väita, et tavaliselt loetakse ju indiaanlastest, kes on hoopis 
teistsugused kui need, keda siin kirjeldatakse: pühvliküttidest, kes kõrge! hobuse seljas 


kihutavad tuhatnelja, oda käes, kes elavad kirevalt maalitud nahktelkides ja kannavad 
kandadeni ulatuvaid sulgehteid. Miks ei esine selles jutus ratsutavaid indiaanlasi? 

See oleneb maastikust, kus asuvad Aasakallas ja Viljarikas Maa. Ohio vesikond kõigi 
oma lisajõgedega, kuhu ka Hirvesiimajõgi ja Koprajõgi kuuluvad, on Põhja-Ameerika 
idaosa metsankkamaid alasid, mis asub Atlandi ookeani ja Mississipi vahel. Sellel alal 
säilis veel kaua pärast eurooplaste saabumistki hiiglaslik ürgmets. Alles teisel pool 
Mississipit algasid suured preeriad, mis tohutute rohuga kaetud lagendikena ulatusid 
Kaljumäestikuni. Siin elas ratsutaja rahvas — sioux-indiaanlased. Nad rändasid 
poolnomaadidena pühvleid küttides ringi ja iõid oma telgid üles sinna, kus jahisaak oli 
parajasti hea. 

Seevastu elasid aga idapoolsetel metsa-aladel hoopis teistsuguse kultuuriga suguharud. 
Siin elasid indiaanlased paiksetes külades ning kasvatasid põldudel vilja, kõigepealt 
maisi, ube ja kõrvitsat. Et raud oli neile täiesti tundmata, pidid nad oma asulate ümber 
olevat maad metsa alt vaevarikkalt vabastama kivikirveste abil. Metsast puhastatud põldu 
hariti lihtsate puust ja luust kõblastega. 

See põlluharimine oli naiste amet, mehed käisid jahil ja püüdsid kalu. 

Üksikud metsa-alade indiaanlaste suguharud olid põlluharimises üsna kaugele jõudnud, 
eriti irokeesid, viiest rahvast koosnev liit Ontario järve lõunarannikul, praeguse New 
Yorgi osariigi lääneosas. Kui kindral Sullivan 1799. aasta sügisel 
karistusekspeditsiooniga sellele alale tungis, ei jõudnud ta põldude suuruse üle küllalt 
imestada. Ta kinnitas, et tema sõdurid olevat põldudel kaheksakümmend tuhat tsentnerit 
maisi ära põletanud ja viljapuu-aedades maha raiunud ploomipuid, milledest mõned olid 
vähemalt viiekümne aastased. 

Nende metsa-alade indiaanlaste elamud olid väga mitmesugused. Irokeesid ehitasid 
lamedate viilkatustega pikki maju, seetõttu nimetasid nad oma suguharude liitu lihtsalt 
Pikaks Majaks. Teised suguharud, näiteks lenapid, elasid vigvamites, väikestes 
kuplilaolistes onnides, mis sarnanesid lamedate mesipuudega ja olid kaetud kasetohuga. 
Irokeeside suurtes majades elasid alati koos ühte klani kuuluvad inimesed, enamasti mitu 
õde oma meeste ja lastega. (Irokeesidel oli veel säilinud emaõiguslik kogukond.) Vigva- 
mis elas aga alati ainult üks abielupaar oma järeltulijatega. Preeria-indiaanlaste nahktelke 
siin ei olnud, samuti ka mitte nende toredaid sulgehteid. Metsa-alade meesindiaanlased 
kandsid vaid harva üksikuid sulgi. Ainult katoobad, hajutatud sioux-indiaanlaste sugu- 
haru, kaunistasid end pidude puhul suurte kotkasulgedest peaehetega ning erinesid 
irokeesidest tunduvalt ka oina kommete ja tavade poolest. 

Metsa-alade indiaanlased ei kasutanud hobuseid ratsutamiseks, vaid koormate 
vedamiseks. Erandeid tehti ainult haigete inimeste puhul, kes ei suutnud käia. Pikemaid 
rännakuid sooritasid need indiaanlased veeteid pidi. Seepärast olidki nende asulad 
enamasti jõgede või ojade ääres. Sulgkerge kasetohust paat, metsa-alade kultuuri parim 
saavutus, suutis ka kõige väiksemates ojakestes edasi jõuda. 

Nende indiaanlaste sõnavarast tunneme me paljusid sõnu, nagu: tomahook, mokassiin, 
leging ja vampum. Tomahook, algupäraselt raske puunui, asendus varsti pärast 
eurooplaste saabumist nn. hudsonilahe kirvega, see oli eriline kirves kolmveerand meetri 
pikkuse varrega. 


Jalatsiteks olid mokassiinid. Need koosnesid enamasti ühestainsast nahatükist ning 
nägid välja nagu kinnised toasussid ja liibusid jala ümber. Pükste asemel olid 
indiaanlastel legingid — kaks 

nahast säärekatet, mis ulatusid puusadeni ja kinnitati vöö külge. Reite vahelt käis läbi 
veel eriline rätik. Eurooplaste mõjul tulid varsti küll kasutusele püksid, särgid ja kuued. 

Külavanemad kasutasid omavahelisel läbikäimisel erilist piltkirja, mis kratsiti 
kasetohule. Eriti tähtsate teadete puhul aga saadeti saadikuid vampumivööga. Vöö 
koosnes väikestest lihvitud konnakar-pidest, millesse olid puuritud augud ja mis niitide 
abil olid üksteisega seotud. Mustade ja valgete vampumipärlite vaheldumine andis 
võimaluse kujundada mitmesugust mustrit. Iga kujutus lähendas üht lauset. Kui saadik 
andis vampumivööõ üle, võis ta sellelt nagu raamatust oma teate sisu ette lugeda. 

Maisi kasvatavatele metsa-alade indiaanlaste suguharudele sattusid eurooplased kõige 
varem, kui nad varsti pärast 1600. aastat asusid Põhja-Ameerikat vallutama. Kontinenti 
hakkasid vallutama kaks rahvust: prantslased, kes St. Lawrence'i jõel Kanadas kanda 
kinnitasid, ja, inglased, kes Atlandi ookeani rannikult, praegusest New Yorgist põhja ja 
lõuna poolt maale sisse tungisid. 

Nende surve ees pidid pärismaalased taganema, sest valgete tulirelvad ja nende kiiresti 
kasvav, arv viis indiaanlased peagi lootusetusse olukorda. Atlandi-äärsed suguharud 
läksid üle Alleghany mägede Ohio ja Erie järve vahelisele alale. Siin tekkis aja jooksul 
segaasustus irokeesidest, Šavneedest, lenapidest, vaiandottidest ja otaavadest. Aegapidi 
segunesid need suguharud omavahel veelgi. Viimaks võis leida külasid, kus elasid 
kõrvuti kaks või kolm eri keelt kõnelevat elanike rühma. 

Need Ohio aladele kokkusurutud indiaanlaste suguharud tundsid oma vastaseid ja 
mõistsid nende vahel täpset vahet teha. Nad teadsid, et prantslased on teine rahvas kui 
inglased, keda nad nimetasid sõdurite mundri värvi järgi lihtsalt Punasteks Kuubedeks. 

Aga nende kahe rahva kõrval õppisid indiaanlased tundma veel kolmandatki 
eurooplaste rühma, mis aja jooksul oli kujunenud millekski omalaadseks: need olid 
piiriasukad või Pikad Noad, nagu neid vööl kantavate nugade järgi nimetati. Need 
inimesed olid inglise sissetungijate eelvägi, karm, toores rahvas, kes ehitas endale 
ürgmetsa palkmajad, ümberkaudse metsa maha raius, veidi maisi kasvatas ja muidu 
peamiselt jahisaagist elatus. 

Niipea kui järgmine asunike laine neile järele jõudis, läksid nad edasi sügavamale 
metsadesse ja ehitasid sinna uue kodu. Indiaanlasi pidasid nad ainult «tarbetuks 
rämpsuks», keda võis karistamatult maha kõmmutada. Need inimesed panid toime julmi 
veretöid, millele indiaanlased hädakaitses sama mõõduga vastasid. 

Muidugi olid piiriasukad seejuures eelistatud olukorras, sest nad võisid tugifteda 
kindlustatud fortidele, kus asusid garnisonid. 

1755. aastal, kui inglaste ja prantslaste vahel algas võitlus ülemvõimu eest Põhja- 
Aafrikas, oli Ohio aladel olukord väga kirju. Ohio ja Erie vahel elasid ida poolt 
väljatõrjutud indiaani suguharude riismed ja nende vastas Alleghanyde harjadel seisid 
juba Pikad Noad, kelle ridu pidevalt tugevdasid rannikult ja madalikult juurdetulevad 
uusasukad Põhjas, St. LawrenceM jõel Kanadas asusid prantslased. Neil oli olemas 
kindlustustevöö kuni Erie järveni (Presgue lie) ja veel kaugemalegi Ohio orgu (Fort du 
Ouesne). 


Aastaid võitlesid inglased ja prantslased suure mandri pärast. Lõpuks jäid prantslased 
alla ning kogu Põhja-Ameerika sai inglastele. 

IMdiaanlaste pärast, kellele kuulus maa, ei muretsenud keegi. Nad olid mõlemale 
poolele liitlasteks. Irokeesid hoidusid inglaste poole, kõik teised suguharud ühinesid 
prantslastega. Ainult mõned punased mehed aimasid, et indiaanlasi mõlemalt poolt ära 
kasutati, ja et põhielanike omavahelise üksmeele puudumine tähendas nende endi 
hukatust. 

Anna Jürgen 

